﻿Triburile . 1 Vasile Sebastian Dâncu TRIBURILE Patologii ale politicii româneşti, de la Revoluţie la Generaţia Facebook 2 . Vasile Sebastian Dâncu Triburile . 3 Vasile Sebastian Dâncu Editura ȘCOALA ARDELEANĂ Cluj Napoca, str. Mecanicilor nr. 48 Redacția: tel 0364 117 252; 0728 084 801 e mail: editurascoalaardeleana@gmail.com Difuzare: tel/fax 0364 117 246; 0728 084 803 e-mail: esadifuzare@gmail.com TRIBURILE Patologii ale politicii româneşti, de la Revoluţie la Generaţia Facebook ISBN 978-606-92593-0-6 Cluj-Napoca 2014 4 . Vasile Sebastian Dâncu Triburile . 5 TRIBURILE. Patologii ale politicii românești, de la Revoluţie la Generaţia Facebook olitica noastră este bolnavă. Se spune de multe ori acest lucru, în presă, în viața de zi cu zi, chiar în discursurile politicienilor. P Am scris chiar un eseu care a dat titlul unei cărți, „Politica inutilă”, crezând atunci că, în loc să inducă ordine în evoluția socială, politica noastră este disfuncţională, poate chiar inutilă. Nu cred că politica este inutilă, dar sunt convins că, pe parcursul unui deceniu și jumătate de când sunt, într-un fel sau altul, în mijlocul ei, am descoperit multe patologii ale vieții politice, le-am descris, comentat și uneori am propus soluții. Am scris despre sectarismul politic de stânga sau de dreapta, despre consensul antidemocratic și lipsa de proiect, despre narcisismul, miopia, populismul, camuflarea, alergia la critică, autismul, ideofobia, conflictualismul extrem, dictatura emoției, demagogia, clientelismul, sindromul Pinocchio, patologiile excesului, politicianismul, autoritarismul, „mi-se-cuvenism”-ul și multe altele. Despre meditaţii și flashmob-uri Textele pe care le-am adunat în această carte nu trebuie justificate, nici explicate mai mult decât pot să o facă ele însele, fiindcă vorbesc despre lumea noastră și au rolul de a aduce înţelesuri. Sunt demersuri de ordonare a lucrurilor care se petrec în viaţa mea și care oglindesc înţelegerea pe care un sociolog implicat încearcă să o dea astăzi lumii sociale românești. Sunt texte vii, texte care s-au născut și au trăit în contexte sociale bine determinate, de care sunt influenţate. Cele mai multe nu sunt subiecte alese de mine, ci teme despre care am fost invitat să scriu 6 . Vasile Sebastian Dâncu Triburile . 7 – de prieteni, de cititorii blogului meu sau de revistele la care colaborez. Cele mai multe dintre subiecte au fost evenimente cu mare impact social, cu audienţă record, sau ocazii care au produs puternice vibraţii colective. Nu am scris texte pentru un public anumit, nici cu intenţia de a face sociologie, nici măcar sociologie aplicată. Sunt mesaje ale prezenţei mele sociale în spaţiul social românesc. Adunarea lor în cadrul volumului de faţă este însă un omagiu – se va observa ușor – adus lui Pierre Bourdieu, sociologul meu preferat, dar, în același timp, și lui Emil Cioran, pentru că astăzi, când scriu aceste rânduri, se împlinesc o sută de ani de la nașterea acestuia. Este un tribut adus lui Bourdieu pentru că lupta sa a avut în centru distrugerea iluziilor care ne fac să nu putem avansa cu destulă viteză pe terenul știinţific, dar și pe cel al practicii sociale, militând pentru o sociologie lucidă prin părăsirea iluziilor gândirii pure sau ale celei savante, învingerea prenoţiunilor în sens durkheimian sau distrugerea barierei limbajului, cum ar spune Wittgenstein. Am așteptat câțiva ani, timpul necesar ca să uit două cărţi importante ale celui mai influent sociolog francez al secolului XX, pentru a putea scrie și eu despre asta: Meditaţii pascaliene și Schiţă pentru o autoanaliză. Mi-a rămas în minte un fragment pe care unii îl interpretează drept ipocrizie, dar pe care eu îl cred un adevărat program pentru fiul poștașului din Pirinei: „Niciodată nu m-am simţit cu adevărat îndreptăţit să exist ca intelectual. Și totdeauna am încercat, ceea ce fac și acum, să exorcizez tot ceea ce, în gândirea mea, poate fi legat de acest statut, de pildă intelectualismul filosofic. Nu iubesc intelectualul din mine și ceea ce, în ceea ce scriu, poate să sune a antiintelectualism este îndreptat împotriva a ceea ce, în ciuda eforturilor mele, persistă în mine în materie de intelectualism și intelectualitate, precum dificultatea, atât de tipică intelectualilor, de a accepta cu adevărat că propria libertate își are limitele ei.“ Da, nici eu nu iubesc intelectualul din mine atunci când seamănă, chiar întâmplător, în diverse contexte, cu vreunul dintre intelectualii publici care se autocontemplă narcisist, ignoră practica socială și nu au forţa de a participa la o cât de mică acţiune de rezistenţă. Nu am rezistat tentației de a pune meditațiile mele sub semnul socioanalizei, măcar ca metaforă, chiar dacă unii o vor privi doar ca pe un ornament neologistic sau alţii – neîncrezători în calea descrisă la finalul vieţii de către Bourdieu – se vor indigna poate de lipsa de distanţă faţă de obiectul cercetat. Ca un cercetător al opiniei publice și nu numai, îngropat între munţii de date cu care cei peste o sută de oameni de la Institutul Român pentru Evaluare și Strategie – IRES ne câștigăm pâinea, cred că am dreptul ca, măcar în clipele de odihnă, să mă opun artei divinatorii bazate pe modelări statistice și să caut demontarea unor mecanisme sociale dotate cu diferite forme de prestigiu sau rezonanţe pe care le luăm ca practici seculare ori valori eterne. Textele din această lucrare nu au ambiţii știinţifice, dar vor să completeze viaţa mea de intelectual și sociolog, pentru că sociologul, orice ar face, se află într-o triplă ipostază: este producător de cunoaștere obiectivată, este un cercetător care are propriile proiecte și metode de cercetare preferate, dar, să nu uităm, este și participant, activ sau nu, la procesele sociale reale. În această a treia ipostază, sociologul este afectat de socializarea la care a fost supus din prima copilărie și până a ajuns să-și contemple diploma de absolvire, este marcat de ideologii și credinţe, poartă în sine urmele supunerii liber consimţite sau pe cele ale revoltei, ambele atitudini neconcordând cu distanţa și cu neutralitatea axiologică. Astfel, el interiorizează sau nu, este sau nu conștient de o anumită cerere socială, care este îndreptată spre el sau spre profesia sa. Cea de a treia ipostază, aceea de participant la viaţa socială și la viața publică, este aceea care a reprezentat un fel de amvon pentru textele de faţă. Am părăsit și eu deliberat fi losofia și, repetând destinul lui Bourdieu, mi-am urât originile până aproape de 40 de ani. După aceea – aici nu mai știu ce credea Bourdieu – a început să mă urmărească frica de a nu le trăda. Și acum încă mă uit cu atenţie la viaţa mea și la poza bunicului Sebastian, care mi-a spus cu o seară înainte de a muri: „Să nu cazi pradă jocurilor de noroc, ești pătimaș ca mine, și să ai grijă de un singur lucru – respectarea 8 . Vasile Sebastian Dâncu Triburile . 9 cuvântului dat este cel mai important capital al familiei noastre“. Am scris în aceste analize despre oameni și despre schimbarea lor, așa cum am văzut-o la concetăţenii mei. Am citit tot timpul lucrări despre sociologia mentalităţilor, a valorilor și a culturii contemporane, mereu cu gândul la regretatul meu profesor de sociologia și filosofia istoriei, Ion Aluaș, cel care m-am sustras filosofiei și m-a introdus brutal în prima echipă de cercetare de teren. Dar am crezut mereu că noi suntem într-o fază încă neatinsă de civilizaţie și de transformarea spre modernitate, așa că temele predilecte despre care am scris sunt abordate pornind de la viaţă și de cele mai multe ori nu am făcut nicio referire la marea sau la mica teorie sociologică. Am vrut să-i feresc pe cititori de această meteahnă a profesorilor; în plus, majoritatea textelor mele aveau un destinatar vizat de mine, real sau imaginar, iar acesta nu era fericit să meargă la bibliotecă pentru a mă urmări. De aceea, am încercat să comunic cu subiectul analizelor mele într-un limbaj cât mai aproape de limbajul lui. Am încercat să comunic așadar cu bună știinţă, cu predilecţie, într-o paradigmă emoţională sau morală mai ușor de interpretat, ca semnificaţie și îndrumare, dintr-un motiv pe care îl voi explica în cele ce urmează. Cititorului meu mediu, uneori poate prea grăbit, îmi era greu să-i împărtășesc lecturile mele preferate: Giddens, Baudrillard, Lipovetsky, Maffesoli, Goffman, Eco, Barthes, Bauman, Fukuyama, Schutz, Beck sau mulţi alţii. În plus, nu doream să cad în păcatul intelectualilor publici, descris de Bourdieu, acela de a explica realitatea noastră pentru cei mulţi folosindu-mă de erudiţia sociologică. Un timp al neotribalismului postmodern Cititorul meu tânăr, cu care corespondez des pe e-mail sau prin comentariile de pe forumuri, vine deja din altă lume, trăiește într-o lume a imaginii și poate să mă înţeleagă mai bine pe baza unor analize mai sumare, mai imagistice și mai colorate emoțional. El a crescut într-o epocă a televiziunii și este posesorul unei identităţi mai flexibile, realizate prin bombardament de supraevenimen ţialitate și printr-o mai mare presiune a timpului și a alternativelor. El face parte din ceea ce Maffesoli a numit magistral triburile postmoderne, unde oamenii se simt legați prin partajarea de emoţii și afecte. Ei sunt reprezentanţii unei mutaţii genetice, de ruptură a legăturilor sociale tradiţionale, mult mai sustrași determinismelor. Ei fac parte deja dintr-o generație care, cum spune Olivier Mongin, atinsă de individualism negativ, adică afectată de neliniște și de singurătate, intră în reţele sociale unde te poţi sustrage reciprocităţii. Grupurile lor sunt provizorii sau, mai precis, ceea ce numesc ei rețele sociale sunt regrupări provizorii, aflate sub semnul celei de-a treia solidarităţi (după solidaritatea organică și cea mecanică), unde relaţiile sunt fragile și superficiale, dar fiecare individ face parte din mai multe rețele între care poate să aleagă. „Prietenii“ de pe Facebook sunt puncte de stabilitate mișcătoare pentru fiecare individ, într-o societate a incertitudinii maxime, unde solidaritatea este reflexivă, în sensul lui Giddens: reflexivitatea ca examen de revizuire a practicilor sociale. Aici, individul este asaltat de multiapartenenţe și nu există principii solide care să antreneze adeziuni colective sta bile. Acești tineri care se plâng în cântecele lor că nu s-au născut în locul potrivit și care visează să plece în străinătate sunt produsul acestui timp. Poate că ei, tinerii, sunt singurii contemporani cu lumea noastră, cei mai mulţi români nefiind cetăţeni tipici ai acestei societăţi moderne. Poate că doar ei sunt victimele Timpului, ceilalţi fiind victime ale decalajului nostru continuu faţă de istoria Europei și mai ales ale plonjeului direct într-o libertate care poate fi necesitate înţeleasă doar dacă ai construit ceva la propria ta viaţă și mai puţin dacă schimbările ţi-au venit mereu din afară și, la intervale scurte de timp, a trebuit să schimbi valorile, zeii sau altarele la care te închini. Pot să accept că este vorba de o regresie colectivă masivă și că trăim o criză socială de identificare sau, cum spune Maffesoli, o saturaţie societală faţă de marile valori ale celor trei secole de capitalism tradiţional și probabil trecem la o altă paradigmă, la o altă manieră de a fi împreună, trecem de la un inconștient colectiv dominat de triada muncă-rațiune-viitor (Prometeu) spre o epocă 10 . Vasile Sebastian Dâncu Triburile . 11 dionisiacă, dominată de triada vis-imaginar-fantasmă, iar acest lucru nu se mai produce prin intermediul revoluțiilor care ne arătau schimbarea, ci prin viruși ai contaminării culturale. Cum spune Maffesoli în Le temps des tribus, nu mai avem contracte sociale între indivizi, ca acelea din comunitățile de până acum, ci mai degrabă pacte în cadrul unor comunități fragmentate (triburi muzicale, sportive, sexuale, religioase etc.) unde regula este individualismul emoţional. Emoţia face regula și în politică, a se vedea cazurile Dan Diaconescu, Gheorghe Becali, Sorin Oprescu – produse politice ale unor momente de răscoală emoţională, generate de arestări sau de respingeri care păreau abuzuri faţă de indivizi și față de unele dintre libertăţile lor. În această situaţie, elita intelectuală este cu totul depășită de aceste triburi noi, unde predomină un sentiment. O emoție, dar nu un sentiment de apartenență ca datorie. Tribul se adună să protejeze o emoţie sau să vadă cum această emoţie face mii de oameni să vibreze. Textele scrise de mine în diferitele reviste sau pe platformele virtuale nu au căutat teme esenţiale sau structurale ale societăţii, pentru acest tip de abordare sociologică am câteva proiecte aflate în curs. Metafora Flashmob-ului Am căutat mai mult să fac injecţii de sens în corpul nou-născut al unei emoţii sociale. De aceea, căutând o metaforă orga-nizațională pentru grupul pe care îl propun eu în jurul unui asemenea text-pretext, am găsit că metafora cea mai fericită este aceea care denumește noi forme de agregare socială, flashmob-ul. Flashmob-ul este cea mai volatilă organizare pe care a putut-o inventa societatea și, în același timp, cea mai nouă în ordine istorică, primul flashmob având loc în 2003 în SUA. Este o foarte scurtă adunare, într-un loc de mare vizibilitate publică, participanții realizând o acţiune surprinzătoare, deosebită, neobișnuită, pentru o secvenţă foarte scurtă de timp, după care grupul intră într-o disoluție spontană. Flashmob-ul se bazează pe spontaneitate, nu are o regie deosebită, nici publicitate prealabilă, și se desfășoară pentru spectatori accidentali, cu intenţia de a trezi conștiinţe, de a expune un sentiment, o dorinţă, un proiect. În general, flashmob-ul este împotriva politicului, a economicului sau a ideologiilor și se ferește de parteneriate cu mass-media. Acest tip de agregare spontană, realizată datorită posibilităților de mobilizare pe care le oferă internetul, are ca scopuri și motivație transmiterea unei emoţii, distracţia oferită străzii sau doar celor implicați, participarea comună la acţiuni de sincronicitate socială, cunoașterea unor oameni noi sau fronda față de mecanica existenţei și a rutinei. La un flashmob, oamenii vin din direcții diferite, realizează instrucţiunile, iar apoi pleacă fiecare într-o direcție diferită, este un fel de adunare fără scop și fără nicio finalitate anume, o negare a tuturor formelor teziste de mobilizare și de protest cunoscute până acum. Într-o societate aflată sub semnul mitologiilor, al hierofaniilor, al ontofaniilor decăzute, al emoţiei și fantasmelor, al idolatriilor, textele mele au căutat să creeze o discontinuitate care să fi e percepută ca efect de contrast și meditaţie. Este nevoie de elemente de rupere a curgerii și a fluxului de imagini ce au înlocuit fluxul de informaţii, pentru a ne putea regăsi împreună, măcar pentru câteva secunde, ca la un flashmob. Acum nu mai este jurnalistul cel care strigă: „Regele e gol!“ Acum, regele se dezbracă și strigă disperat, prin piaţă, la trecătorii indiferenţi, trecători care nu se mai miră: „Hei, nu vedeţi? Sunt gol, indignaţi-vă!“ Media participă la marile celebrări colective și creează o iluzie perfectă a realităţii, dar nu prin oglindire, strâmbă sau concavă, ci prin proximitate. Televiziunea moare, spun specialiștii în media, dar moare pentru că se confundă tot mai mult cu viaţa, locuim tot mai mult în televizor, nu putem să mai criticăm televiziunea pentru că am deveni niște absurzi care critică viaţa. Așa cum sugera, în urmă cu câțiva ani, Bogdan Ghiu, televizorul s-a mutat în noi, iar în sfera politicului, critica televizorului la adresa unor politicieni devine o modalitate de a-i ţine în viaţă. Polemicile sunt tot mai mult o competiţie și o enervare, pentru că televizorul s-a apropiat prea mult de viaţă și trebuie să stea în preajma unui politician care și-a câștigat dreptul de a locui în televizor, alături de mogul sau de profesioniștii lui și de deontologiile lor 12 . Vasile Sebastian Dâncu Triburile . 13 minunate. Politicianul ar putea fi ucis prin nebăgare în seamă, dar atunci ar suferi și televizorul siamez. De aceea, meditaţiile mele caută să aibă semnificaţia unui flashmob care atrage atenţia, care oprește curgerea, chiar dacă, poate, autorul și-a pierdut o parte din entuziasmul care îl făcea, la primele cărţi, să creadă că scrisul poate schimba lumea. Acum caut să organizez adunări spontane și cred că un flashmob poate lăsa urme, chiar dacă participanţii au indicaţia să se întoarcă fiecare de unde a venit, fără să arate că se cunosc, fără să-și contemple urmarea propriei opere. Dacă în jurul unor emoţii viaţa noastră comună capătă sens, atunci dreptatea și adevărul pot fi căutate și în altă parte. Revoluția de la urne. Începutul unui nou ciclu politic? Între turul întâi și turul doi al alegerilor prezidențiale din 2014 s-a produs un lucru uluitor, o răsturnare de rezultat care nu a fost prevăzută de nimeni. Pornind de la o situație în care votul din diaspora a fost viciat de lipsa unor ștampile de vot sau a unor secții de vot suficiente, în câteva capitale europene, diaspora română a început proteste la secţiile de votare, dar mai ales pe site-urile de socializare. Guvernul a refuzat să organizeze pentru turul al II-lea secții suplimentare, iar pe rețelele de socializare și televiziuni a început un fenomen de mobilizare la vot împotriva candidatului Victor Ponta, șeful Guvernului în exercițiu și candidat care conducea confortabil după primul tur cu 10 procente avans. Am asistat la un mecanism de contagiune între televiziune și Facebook destul de des întâlnit în lume în ultimii ani, în care masele se ridică pentru că le-a fost refuzat un drept. Am întâlnit și la noi, în iarna lui 2012, acest fenomen, mișcarea de protest pentru susținerea lui Raed Arafat, mișcare care a dus mai apoi la victoria neașteptat de mare a USL la alegerile parlamentare. Probabil însă, liderii USL au confundat această mișcare cu un proiect de mare amploare și s-au înșelat. Același mecanism, dar de mai mare magnitudine, s-a petrecut și în 16 noiembrie 2014, la turul al doilea al prezidenţialelor. Modul în care Guvernul a gestionat alegerile și modul în care a răspuns după primul tur a dus la această prezență masivă la vot: 80% din populația reală de pe teritoriul României a mers la urne. Nu a fost o mișcare pentru un proiect politic, Klaus Iohannis nu a venit cu așa ceva, nu am avut o mișcare la urne pentru un candidat. A fost o mișcare cu totul și cu totul neașteptată, când totul mergea spre o victorie sigură a lui Victor Ponta, dacă nu era acel incident cu votul din diaspora care nu a fost rezolvat de Guvern. Victor Ponta a obținut numărul necesar de voturi pentru a fi președinte, în condiţii normale, dar nu a putut câștiga însă după această mișcare de stradă. Trăim într-o epocă a triburilor sociale, suntem mai degrabă în cadrul unui tip de raționalitate afectivă, în care politica este tractată printr-o afectivitate a străzii. Este un faliment al politicii clasice, nu doar partidul de la putere, dar și celelalte partide politice trebuie să înțeleagă în acest moment că e nevoie de o reformă a logicii politice, o reformă a construcției unui partid și a legăturii lui cu masele. Klaus Iohannis nu a venit cu un proiect elaborat, ci cu unul care seamănă mai degrabă cu unul al unui primar. A venit cu un singur lucru clar: că e un om normal, că vrea normalitate. Generaţia aceasta a tinerilor care a impulsionat această mișcare, pe care o numim acum Generaţia Facebook sau Generația Y, are câteva caracteristici importante: este dezamăgită, nu mai respectă vechile moduri de legitimare, se opune autorității de orice fel și pendulează între apatie și revoltă de stradă. Sociologic vorbind, se caracterizează printr-un angajament politic intermitent, o reacţie emoțională de frustrare. Campania lui Ponta a fost prea sofisticată și prea a încercat să folosească toate mijloacele pentru a câștiga. A încercat să ia totul, din toate zonele, iar această hibridizare i-a creat imaginea unui candidat agresiv, dominant, cinic. Nu au putut să evalueze cum se va rostogoli emoţia legată de votul din străinătate și a făcut greșeli de strategie, una fiind asocierea cu Corneliu Vadim Tudor. Dincolo de greșeli de tactică sau strategie există o tară de fond a partidelor clasice care este taxată de noile mișcări: partidele clasice sunt vânători de voturi, adună intelectuali, staruri, partide, mișcări sociale, sindicate. Totul, la grămadă, fără o logică a respectului 14 . Vasile Sebastian Dâncu Triburile . 15 pentru valori sau ideologii. Câștigătorul alegerilor a avut doar un singur și firav avantaj: nu a venit cu un preconcept despre politică. Dreapta vorbea pe patru voci, nu avea un proiect, și atunci a fost pus în situaţia de a juca singurul rol pe care îl cunoștea foarte bine, de om neobișnuit cu puterea, un practician al administrației. S-a potrivit cu noile mișcări deoarece acestea nu au lideri, iar el a fost exact acest lucru, nu a vrut să domine electoratul, a venit cu o ofertă foarte simplă. Nu cred că politicienii au înțeles prea multe din această revoltă la urne chiar dacă este vorba despre un fenomen cunoscut în ultimii ani ca mecanism al mișcărilor de stradă – mișcarea indignaţilor, Wall Street, revoluţiile portocalii, revoluţiile arabe –, o ridicare a maselor, a străzii împotriva establishment-ului politic. Klaus Iohannis a fost o ocazie, un motiv pentru ca oamenii să-și reafi rme un drept, dreptul de a vota. Sigur că modul cum s-au născut acele incidente din capitalele europene, când cetăţenii din câteva dintre acestea au fost puși în imposibilitatea să voteze, poate avea mai multe origini, inclusiv o inerţie birocratică pe fondul căreia nu a fost intuit faptul că este nevoie de mai mulţi oameni, de secţii mai multe, de liste mai multe etc., dar, dincolo de asta, acest fenomen amplificat de forţa televiziunii plus Facebook, reţelele de socializare, a produs o adevărată revoluţie la urne. Este imposibil de obţinut o asemenea mobilizare pe un mesaj pozitiv, în ceea ce privește votul. Evident, am avut și o mobilizare selectivă, tinerii, care sunt cei mai expuși Facebook-ului și cei mai nemulţumiţi de actuala clasă politică. Nu a fost practic un val de simpatie pentru Klaus Iohannis, a fost mai degrabă un val de compasiune și de solidaritate cu un politician pe care îl simţeau defavorizat în bătălia cu sistemul politic actual, o solidaritate cu un candidat care nu avea atributele politicianului clasic. Există o generație Facebook Generația Facebook aduce o modalitate suplimentară de control al politicului. Să nu uităm că atunci când televiziunile devin partinice și nu mai respectă nicio regulă deontologică, atunci când politicienii bazaţi pe marketing își creează grupuri mari de susţinători la alegeri sau înainte de alegeri, când folosesc metodele cele mai moderne pentru a manipula populaţiile și segmentele electorale, a apărut această modalitate de cenzură a politicului care se bazează pe câteva atuuri. Beneficiază de o autonomie a comunicării, pentru că nu mai are nevoie de televiziune; în cadrul mișcărilor anti Roșia Montană, manifestanţii nu se mai duceau în centru, pentru că de acolo nu transmit televiziunile de știri – înfrânte de publicitatea de la Gabriel Resources –, ci făceau marșuri în cartiere, pentru a avea un contact direct cu publicul, încercând o contaminare directă. Această punere în paranteză a televiziunii duce la o autonomie a unui nou tip de media, Facebook-ul; sau e o combinaţie între Facebook și televiziune, când televiziunile participă la jocul de contestare, care poate deveni letală pentru sistemul politic. Oricum, este o modalitate de a debloca anumite drepturi cetăţenești care sunt încălcate. Se naște o nouă conștiinţă, conștiinţa străzii, care este un semn de modernitate, care obligă și statul român să se mobilizeze mai repede în a înţelege ce vor oamenii, a intra în dialog, a schimba stări de lucruri sau a face reformă. Mulţi politicieni, din toate partidele, nu numai cei care se află acum la putere, vor considera probabil că este vorba de o teorie a complotului, vor construi scenarii savante care să explice ce s-a întâmplat, dincolo de vinovăţia lor sau recunoașterea obiectivă a decalajului lor față de lumea de azi. Vedem clar o inadecvare a politicii de acum, a politicii tuturor partidelor la viaţa socială nouă, la ceea ce cere un nou tip de civism. Generaţia Facebook are ca principală caracteristică diversitatea și respectul ei. Paradoxal, este un masă formată din grupuri diverse, care acceptă până la urmă în a fi unite de o emoţie mai degrabă, și nu de un contract social pe termen lung. Este o generaţie circumspectă; dacă ne uităm în sondaje, vedem că nu au încredere în stat, nu au încredere foarte mare nici în celălalt. Este o generaţie dezamăgită, dar capabilă să acţioneze punctual în momentul în care un drept al individului este încălcat. Apare astfel un nou tip de a simţi comunitatea, de la interesul comunitar la interesul naţional. Comunitatea nu este generată, fondată de interes abstract, politic sau istoric; este vorba de un interes care este o sumă a intereselor personale mai degrabă, a intereselor fiecăruia ca individ, a drepturilor mele ca individ. De 16 . Vasile Sebastian Dâncu Triburile . 17 200 de ani, statul român caută mereu să îndeplinească un obiectiv politic, despre acesta este vorba tot timpul: unitatea naţională; am urmărit numai obiectivul politic, n-am făcut nimic pentru social, nimic serios pentru economic – excepţie, comunismul lui Ceaușescu. Aceasta este o caracteristică interesantă a acestei generaţii. Este o generaţie flashmob, o generaţie care se adună în jurul unei emoţii, dar nu are un contract social stabil, cum spunem noi, nu respectă contracte tradiţionale, moștenite prin educaţie. Este un contract pe durată determinată. Un fel de – cum spune sociologul francez Michel Maffesoli – neotribalism politic. Oamenii ies în stradă și fac un fel de elogiu al raţiunii sensibile, nu al tipului de cartezianism social pe care îl cunoșteam noi de la Descartes sau de la Rousseau, prin contractul social. Generaţia Facebook reprezintă o vârstă, o perioadă în care acest grup resimte o puternică insecuritate pentru ei și pentru familiile lor și caută o soluţie insecurităţii generalizate. Avem peste trei sferturi dintre români care simt o mare nesiguranţă pentru locul lor de muncă. Această generaţie nouă simte această insecuritate, dar caută o soluţie și, faţă de ceilalţi, renunţă la apatia socială și politică, devine un grup care acţionează, chiar dacă intermitent. Revolta este soluţia principală, solidaritatea într-o emoţie colectivă este forma de manifestare. Nu-i poţi prosti pe acești oameni cu discursuri patriotarde, cu discursuri stereotipice despre interes naţional sau interes colectiv. Oamenii aceștia gândesc interesul colectiv prin prisma interesului personal și asta îi face să fie mai ușor de îndoctrinat afectiv prin valori ale discursurilor clasice ale politicului: datorie, patriotism etc. Este, până la urmă, o nouă formă de aglutinare a intereselor colective și o nouă formă de cultură politică. Este o cultură politică ce are mai degrabă aspect anarhic câteodată, însă aduce o nouă formă de responsabilitate. Încă nu este maturizată, aceste mișcări se feresc să producă lideri, de frica de a nu fi absorbiţi de sistem, dar este o generaţie interesantă și viitorul lumii noastre se vede în această generaţie, în semnalele pe care din când în când aceasta le trage. Politica mutantă, antreprenorul politic şi partidul franciză Motto: „Românii sunt iubitori de nou, Înșelători ca grecii și nerușinaţi ca ţiganii”. Un episcop bulgar, în jurul anului 1680 ine a lipsit un an din ţară va înţelege greu ce se întâmplă cu politica românească dacă va încerca să citească secţiunea C politică a unui ziar. Nu va recunoaște siglele a trei partide, va afla că avem un curent popular format din 5 partide, că Iliescu a pierdut alegerile interne într-un moment în care toată lumea vedea că este tipic pentru electoratul său, PUR și-a schimbat de mai multe ori identitatea, numele și chiar doctrina, partide de stânga sau de dreapta guvernează împreună și nimeni nu mai știe ce este stânga și ce este dreapta. Suntem noi ciudaţii Europei, avem chiar așa o lipsă de valori în politică sau nu mai sunt oameni care să creadă în ele? Studenţii cărora le vorbesc despre doctrine, valori sau partide politice mă întreabă ce se întâmplă cu scena politică și, mai ales, sunt ei curioși dacă se întâmplă și la alţii o asemenea bulibășeală. Ei se întreabă și se miră, alături de jurnaliști, cum poate un partid să-și părăsească electoratul, se presupune, adunat cu multă trudă? Sau cum se poate schimba electoratul de stânga, până ieri, cu unul de dreapta. Eticheta de conservator va mai putea fi oare recunoscută de alegătorul umanist la viitoarele alegeri? Toţi cei care ne mirăm sau ne îngrijorăm pentru această situaţie facem câteva importante erori de percepţie. Eroarea noastră 18 . Vasile Sebastian Dâncu Triburile . 19 principală de percepţie este legată de faptul că ne închipuim că partidele au o indisolubilă relaţie cu electoratul. Dacă le credem pe cuvânt discursurile de campanie, atunci o să avem imaginea unor uriașe ţarcuri în care locuiesc diferite tipuri de electori și pe deasupra lor zboară îngeri de diferite culori politice, hrănind mulţimile extaziate cu vorbe de duh, azimă și miere. Electoratul se întâlnește doar din patru în patru ani cu politica. În rest, citește ziare, stă zile și nopţi în faţa televizorului, adoarme și se trezește cu radioul pornit pe noptieră. Partidele din viaţa reală trebuie să păstreze doar o legătură continuă cu media. Zilnic trebuie urcat un bolovan pe muntele media. Cât timp media suportă, ba chiar încurajează cursa pentru ocuparea acelei porţiuni din balconul dreptei europene, cât timp media acceptă sau încurajează schimbările, orice mișcare politică este bună. Electoratul este oricum sfătuit de jurnaliști și înţelege că este important să avem populari ca să ne protejăm interesele ţării. Altă greșeală pe care o facem este legată de faptul că ne credem unici, nu ne prea uităm la ce se întâmplă în Europa. Dacă am privi la alţii, am putea să observăm că mutaţiile politicii europene sunt rapide, că apare un politician de genă mutantă. Ba chiar am putea spune că apare o politică mutantă. Noua politică apare cu brutalitate, nu așteaptă secole ca să ne avertizeze sintezele lui Machiavelli, Montesquieu, Max Weber sau Toqueville. Odată cu Berlusconi (și Bernard Tapie) a apărut cu brutalitate, fără avertismente, o nouă ipostază a politicianului în Europa. Un fel de politician total, un super politician, robocopul politicii. Politicieni care, culmea, detestă politica și se mândresc cu asta! Politicianul care a explodat în Italia nu a câștigat alegerile pentru că deţinea media, așa cum își închipuie analiștii de suprafaţă, ci pentru că reprezenta un nou tip de politician: antreprenorul politic. Teoriile clasice ale politologiei nu pot înţelege natura acestui politician, dar dacă te apropii cu mijloacele sociologiei, observi o triplă ipostază a politicianului Berlusconi: antreprenorul economic, cel care creează plusvaloare; patronul de media, cel care creează opinie publică; omul politic, cel care organizează spaţiul public. Două fenomene sociale sunt responsabile pentru aceste mutaţii politice. În primul rând, această nouă realitate politică vine dintr-o schimbare profundă a raportului dintre economic și social, consum și capital, proprietate și circulaţie. Procesul de producere a plusvalorii nu mai este indisolubil legat de proprietate, extragerea de plusvaloare nu se mai face doar prin exploatarea directă a muncii, cum spunea Marx. Multe întreprinderi de mare succes din ultimii ani (exemplul cel mai clar fiind Benetton, tot în Italia) și-au bazat reușita pe schimbarea raporturilor dintre producţie, distribuţie și consum. Spre deosebire de întreprinderea fordistă, unde producţia și organizarea ei reprezintă esenţialul, în noua economie doar o mică parte din cei care sunt implicaţi în producţia de plusvaloare au legătură directă cu întreprinderea (10% dintre cei care lucrează pentru Benetton sunt angajaţii acestei firme). Noua logică economică presupune organizarea de reţele, producţia nu este preocuparea principală. Nu teritorializarea producţiei, ci inserţia în reţele de distribuţie și comunicarea sunt importante. În al doilea rând, logica „francizei” este dominantă, gestionarea socială și politică a reţelei se face prin marcă: întreprinderea-mamă oferă o marcă și o marfă (adică aura unei identităţi), acesta fiind mecanismul de producere a venitului. Cel care vinde marfa nu este anonim, nu trebuie să se mai chinuie să-și facă un nume, el devine rapid cetăţean al imperiului. În fine, comunicarea publică face un salt imens, de la reclama simplă, la comunicarea socială. Înainte, comunicarea arăta produsul; în noua publicitate, marca substituie marfa. Benetton face de ani buni publicitate cu mesajele unei filosofii globale: vorbește despre solidaritate, viaţă și moarte, iubirea pentru celălalt. Foarte rar arată produsul și chiar semnătura firmei este tot mai discretă și tot mai metaforizată (United Colors of Benetton). Noua întreprindere nu se mai adresează consumatorului hămesit, ci cetăţeanului responsabil. Lupta antirasistă din mesajele lui Oliviero Toscani consolidează un rol social pentru întreprindere, întreprinderea fiind învestită și cu un important rol identitar. 20 . Vasile Sebastian Dâncu Triburile . 21 Berlusconi este un antreprenor politic. Unul dintre acești politicieni care detestă politica, în vechea ei formulă, evident. Media pe care o deţine nu este importantă prin producţia de ideologie sau propagandă. Nu pentru că l-a arătat mereu pe Berlusconi sau pentru că i-a atacat pe adversarii politici. Televiziunile lui Berlusconi au fost puternice pentru că s-au integrat perfect noului mod de producţie, mașinii de comunicare și producţie contemporană. Televiziunile sale au făcut publicitate, au transmis divertisment și mai ales sport. Jurnalele sale de știri au avut ratinguri slabe, deci nu aici a fost el puternic, doar fluxul economic creat prin ele era puternic și rapid. S-a impus mai rapid decât se așteptau alţii tocmai prin aceste fluxuri care au măturat, ca un puhoi, spaţiul public al societăţii italiene. Noile fluxuri nu sunt puternice prin producţia de ideologie sau propagandă, ci prin forţa de penetrare a unor spaţii sociale largi și diverse. Are loc astfel și o ușoară dezagregare a sistemului partitocratic. Unii au numit asta tele-populism, alţii au vorbit de telecraţie. S-a mutat sediul politicii din clădirea guvernului în studiourile de televiziune? Încă nu, dar nu mai este mult până în acel moment. Chiar și semnele pe care le avem azi ne arată o criză majoră a reprezentării politice. În loc de programe politice, ideologii de stânga sau de dreapta, televiziunea furnizează concursuri, sport, show-uri. Berlusconi a câștigat puterea după ce a învins televiziunea publică printr-o reţea de televiziune comercială. I-a convins pe italieni să viseze și pe urmă a făcut să se nască utopia politică. A creat partidul-întreprindere și ceea ce unii analiști au numit deja ideologia managerială. Revenind la propriile noastre întrebări, se întâmplă asta doar în Italia? Se întâmplă peste tot, în ritmuri și expresii cotidiene diferite. Se pare că și noi mergem destul de repede pe această cale a crizei reprezentării politice și pătrunderea unei logici a francizei în politică românească. Încă PSD-ul reprezintă stânga, prin origini, prin discurs și mai ales prin... președintele Iliescu. Și Partidul Democrat are o echipă de oameni de stânga, dar nu știm cât vor mai rezista. În schimb, Băsescu a câștigat alegerile dansând după refrenul „Gașca mea/ nu poate să stea/ liniștită/ nicio clipă”, Vadim Tudor s-a retras în culise și mai avea doar un pic până să-și franjureze organul – cum inspirat glumea el la începutul erei noastre postcomuniste –, trei partide și-au schimbat denumirile, Ion Iliescu – o emblemă a stângii – a fost învins de un tânăr cosmopolit. PUR-ul, partidul-televizor – cum a fost numit concernul lui Voiculescu –, a reușit prin legitimitate catodică să intre de două ori în Parlament prin coaliţii în care au oferit nu doar un canal, dar și o modalitate de legitimare. Nu demult, concernul lui Voiculescu a intrat în conflict deschis cu concernul mediatic important al lui Liviu Luca, într-un război de uzură, care este semnul mutării bătăliilor politice pe terenul mediei folosite ca teren politic. Pe concernul lui Liviu Luca poate fi ușor altoit un politician telegenic. Să nu uităm că Gigi Becali și-a construit filiale după principiul francizei în toată ţara. Vadim Tudor se retrage și ameninţă cu un post de televiziune. Un primar de stânga, Băsescu, îl înlocuiește la jumătatea cursei pe candidatul dreptei la președinţie, Stolojan, și câștigă cu voturile aceluiași electorat. Cârcotașilor care vor obiecta că Voiculescu nu e Berlusconi, cum cioara nu e vultur, le pot spune că, la noi, doi antreprenori mai mici fac cât unul mare din Europa. Adică, Copos + Voiculescu înseamnă tot fotbal, televiziune, bani și politică. Sunt destule argumente ca să observăm că gena politicii suferă și la noi mutaţii. Unii vor spune că a fost depășit în acest fel clivajul stânga-dreapta. Încă nu putem ști sigur. Știm un lucru cu certitudine: o nouă ordine politică își face loc. Cei care mai visează la purificarea politicii prin revenirea la valorile stângii sau dreptei trăiesc o mare iluzie. Și vor trăi un lung șir de dezamăgiri viitoare. Noţiunile de stânga și dreapta corespund încă unei realităţi politice din România atipic înţelese și practicate, dar jurnaliștii și politicienii le întreţin încă și poate că electoratul chiar are nevoie de ele. Ca repere ale unei lumi ușor de înţeles. Pe de altă parte, nu putem să nu ne uităm la ceea ce se întâmplă în jur. Ne îndreptăm spre partidul-franciză, spre o 22 . Vasile Sebastian Dâncu Triburile . 23 politică-mutant și un antreprenoriat politic care sfidează tradiţia pe care o idealizăm intelectual, dar pe care oricum nu o prea respectăm cotidian, pe malurile Dâmboviţei. Cred că primul atribut cu care suntem creditaţi de acel episcop ortodox din secolul al XVII-lea este interesant și merită să-l luăm în calcul: politicienii români sunt iubitori de nou. Fără a apela la teoria formelor fără fond, observaţia simplă ne arată că politicienii români intuiesc ceea ce nu citesc, mimează ceea ce nu simt, se orientează cu un al șaselea simţ la direcţiile politice mondiale, mai ales acum, în apropierea integrării. Nu are cum să ne placă un asemenea viitor, dar ar fi mai grav să nu fim pregătiţi pentru el. Nu vom fi de acord cu sfârșitul ideologiilor tradiţionale, poate o să-i atacăm pe mesagerii care ne aduc veștile proaste. Suntem meșteri seculari la băgatul capului în nisip. Dar îngrijorarea poate fi legitimă. În România nimănui, în spatele francizării politice românești dispare statul. Adică cel care trebuie să facă diguri, să ajute oamenii la calamităţi, să-i convingă pe români să se asigure în caz de tornadă. 13 mai 2005 România – sfârșitul utopiei politice omânia a traversat 15 ani sub semnul utopiei. Născută la Crăciunul în care am păcătuit împușcându-l pe Ceaușescu, utopia democratică ne-a purtat rătăcind prin deșertul fiecărui an, mai bine de un deceniu, obligându-ne să plătim acel păcat R originar. Utopia a fost poate singurul mod prin care am putut noi, românii, să privim peste gardul prea înalt al istoriei. Utopia s-a născut pe baza facultăţii noastre de a visa împotriva realităţii, iraţional, agresiv, fantasmagoric. Am visat că există o Românie profundă, care nu este atinsă de comunism. Ne-am amăgit că veșnicia s-a născut în satul românesc și că sufletul ţăranului român este de neîntinat. Am visat că avem descoperiri nemaivăzute, cu care am topit tancurile rusești care ne-au atacat, experimental, în 1968 sau că am doborât cu laser avioane de vânătoare trimise să testeze tehnologiile noastre, tot din Răsărit. Ne-am iluzionat că sora noastră China îi poate bate pe ruși cu bucătarii dacă ne supără cumva într-o zi. Am crezut apoi că politica este, în democraţie, spre deosebire de comunism, un vehicul spre paradis. Un vehicul care nu are nevoie de vreo formă de combustibil și nici măcar nu oprește pentru alimentare. Singura problemă era șoferul. Utopia s-a unit cu un mesianism balcanic, o variantă mioritică a rolului personalităţilor în istorie. Am tot așteptat omul providenţial, care să ne salveze, convinși că ne trebuie conducători destoinici, care pot aduce belșugul prin decizii miraculoase. Am pus totul sub semnul Binelui sau al Răului. Am pus și politica sub această dualitate. Fără valori intermediare, fără nuanţe sau posibilităţi de a face diferenţe. Unii politicieni sunt buni și alţii sunt răi. Unii vor să fure ţara sau s-o vândă, alţii se luptă zi și noapte să nu vină primii la putere. Ne săturam de unii, ne îndrăgosteam de ceilalţi. Peste 4 ani reveneam la primii, scuzându-ne și pupându-le mâna. Am construit un sistem politic bipolar, în care competitorii se urăsc între ei, pentru că tensiunea dintre extreme naște ura. Ura faţă de ceilalţi te face orb în iubirea faţă de cel din echipa ta. Într-un sistem politic bipolar acţionează gândirea simplă, viscerală. Coeziunea partidelor se bazează pe loialitate simplă, cine pune întrebări este eliminat ca trădător, iar dacă cineva are dubii, este izolat de ceilalţi. Conducătorii iubiţi de popor au spus poporului doar ce voia să audă. Nu a vorbit niciun conducător despre nevoia de a munci mai mult. Nici că ne sculăm prea târziu sau ne culcăm prea devreme. Nici că ar trebui să ne spălăm mai des, ori să ne curăţăm singuri șanţurile din faţa porţii ca să nu ne mai inunde ploile curtea. Toţi au spus doar că există niște trădători, există forţe oculte, de regulă adversari politici, din cauza cărora nu curge lapte și miere peste colţul nostru de rai. Serviciile lor secrete au 24 . Vasile Sebastian Dâncu Triburile . 25 vorbit tot timpul despre ameninţări, vulnerabilităţi sau conjuraţii trădătoare. Dar nimeni, niciodată, nu a dat vreun nume. Vinovaţii au rămas misterioși, iar conducătorii deveneau de două ori mai puternici: deveneau păstrătorii unui secret grozav, care nici nu poate fi spus măcar, și, cu un drum, puteau și să-i șantajeze pe cei care se simţeau cu musca pe căciulă. Conducătorii au scăpat mereu ţara de divizare, de ocupare sau de izolare. Erau mereu diferiţi de cei care le cărau lectica printre poporeni. Conducătorii au avut grijă ca politica să fi fost timp 15 ani organizată în două blocuri. Noi și Ei. A existat mereu un dezechilibru între un partid mare (FSN, PDSR, PSD) și o sumă de partide mai mici, obligate să se alieze pentru a câștiga. Cei ca Noi erau demni de iubire; Ei, cu toţii, niște ticăloși. Alternanţa la putere făcea locurile să se schimbe, păstrând ura intactă. Astăzi, bipolaritatea a murit. Există tendinţa de a construi o lume politică pe trei piloni. Blocul aflat la putere este destul de divizat. Deja sondatorii testează separat intenţiile de vot și popularitatea pentru PD și PNL. Dacă adăugăm PSD, avem deja trei partide și mai multe variante pentru alegător. Iubirea sau ura nu mai ajung pentru a ne raporta la spectrul politic. Trebuie măcar o valoare intermediară sau poate chiar am putea avea curiozitatea să ne întrebăm cine sunt politicienii pe care i-am iubit sau cei pe care îi uram. Politica nu mai este un vehicul spre paradis. Va deveni un fel de poștalion care ne duce până la han, la bordel ori poate... în fine, la muncă. Va deveni un mijloc de acţiune socială, nu o opţiune de viaţă și de moarte. Poate oamenii își vor da seama că viaţa lor nu mai este atât de dependentă de politicieni. Că trebuie să ne uităm la ei ca la niște oameni, să-i alegem după performanţe, nu după pasiunile noastre ori fantasme. Într-un sistem multipolar, președintele nu mai este zeu, veghind la lupta dintre Bine și Rău, devine un pol care va avea poate forţa de atracţie politică egală cu a unuia dintre ceilalţi trei. Poate deveni cel mult un președinte respectat de popor. Traian Băsescu a fost ultimul beneficiar al mesianismului politic în România. A venit ca un antierou, a spus din prima zi că și-a uitat calul alb la o crâșmă, unde i-a oferit o bere, a râs bărbătește, s-a luat la trântă cu hamalii politici, a râs de cezarii momentului, a deplâns poporul că este constrâns să-l aleagă pe el, un plebeu comunist. Era primul conducător care părea viu și semăna cu cei mulţi și flămânzi. Este ultimul beneficiar al utopiei, dar o utopie degradată, cea în care investim ultima formă a visului, adică nebunia de a crede că un om simplu va putea face ceea ce n-au putut face cei dăruiţi cu har. O utopie a disperaţilor. Odată cu el însă, utopia politică va muri definitiv, cu toate că, după șase luni de guvernare, Traian Băsescu are o popularitate foarte mare. Îl vor părăsi repede politicienii, apoi jurnaliștii și apoi și oamenii simpli din public. Poate primii care îl vor părăsi vor ficei apropiaţi, cei care au sperat că va fi omul care protejează o echipă cu interesele ei. Cu cât se luptă să acumuleze mai multă putere, cu atât va fi mai repede părăsit de adulatori. Nu va fi părăsit pentru că nu este bun în rolul său ori pentru că nu a făcut ce trebuie. Pur și simplu va pierde pentru că este rezultatul pierderii fascinaţiei pentru eroul-salvator. Cruzimea maselor o întrece în acest caz pe cea a conducătorilor trecuţi. Ele dau acum cezarului desculţ senzaţia că este egalul zeilor. Dar nu pentru că l-ar iubi, ci pentru că vor să-i pedepsească prin această blasfemie pe zei. Într-o zi, Președintele de acum va pierde. Mi-ar plăcea să cred că Președintele României va fi demn în actul ultim al pierderii puterii. Că va rezista trădării finale cu demnitate. De ce? El este și pentru mine adversar politic, dar motivul meu este subiectiv. Am plecat la 14 ani din sat, cu un geamantan de carton în mână, să cuceresc lumea. Și am văzut un lucru care m-a cutremurat: în democraţie, conducătorii sunt omorâţi prin vot. Nu sunt împușcaţi, nici băgaţi în pușcărie, nici ghilotinaţi. În sistemele democraţiei utopice, ei nici nu-și dau seama că au murit. Umblă ca niște fantome, se miră că nu mai sunt șefi . Pun totul pe seama trădării și nici măcar nu știu că au murit. Iar eu, cronicarul, nu aș vrea să i se întâmple asta unui consătean. 6 iulie 2005 26 . Vasile Sebastian Dâncu Triburile . 27 Oglindă pentru nevestele politicienilor n România avem puţine femei care fac politică. Iar cele care există, dincolo de valoarea lor intrinsecă, au șanse ca, prin activism, să aibă o imagine foarte bună. De cele mai multe ori, partidele politice se chinuie să îndeplinească criteriile europene, care cer, tot mai insistent, anumite procente de femei în parlamente sau în conducerea unor partide. În unele ţări, mai ales nordice, femeile au cote de reprezentare obligatorii pentru viaţa publică. În Norvegia, de exemplu, în orice comitet numit public, femeile trebuie să fie în proporţie de minimum 40%. Practica socială arată că, după trei decenii de acţiune a acestei legi, femeile deţin 45% din managementul întreprinderilor de stat și doar 8% din Î conducerea celor private. Nu știm cum ar arăta o politică în care femeile ar avea cota de reprezentare din viaţa reală. Nu am elemente pentru a putea să-mi închipui, decât, poate, judecând prin analogie. Dacă iau ca exemplu stagiul militar, dincolo de o camaraderie viril exprimată în înjurături zilnice și beţii oarbe, nimic nu îţi rămâne în memoria de lungă durată. Era o lume fără femei, dar plină de mizerii, pile, hoţie, turnătorii sau mârlănisme. Pozele fetelor lipite pe interiorul capacelor valizelor de lemn erau singura luminiţă de la capătul tunelului. Nici lumile de exclusivitate feminină nu sunt mai grozave, probabil. Povestirile femeilor sau experienţa unora dintre noi care am locuit ilegal în căminul VI din Hașdeu, în timpul studenţiei, ne duc tot la o concluzie pesimistă. Politica este, cu certitudine, o profesie încă masculină, dar destul de prost făcută de bărbaţi. Cred că, dacă mai multe femei ar fi implicate, politica ar fi altfel. Nu știu dacă ar fi mai bună sau mai proastă, dar ar fi cu siguranţă altfel. Cu siguranţă, nu ar mai fi domeniul gargarei despre marile valori ale umanităţii și nici un spaţiu al confruntărilor fără sens. Femeile au în stăpânire spaţiul casnic, acolo unde apar marile probleme pentru individ și familie. Femeile ar putea apropia politica de viaţa adevărată, căutând soluţii la probleme care există în mod real. Femeile scunde nu au frustrări ca și bărbaţii de talie joasă ajunși conducători politici. Ele se îndrăgostesc egal de bărbaţi înalţi sau scunzi și nu au nevoie să-și transmită frustrările în viaţa publică. Probabil că, în acest moment, dacă femeile ar fi mai bine reprezentate în Alianţa DA, nu am vorbi în fiecare zi doar despre anticipate sau decapitarea tuturor instituţiilor. Dacă am avea mai multe femei în politică, sănătatea familiei sau problemele tânărului cuplu ar fi cele mai mari neliniști ale președinţilor de partide. Cu siguranţă că femeile ar renunţa mai ușor la o funcţie dacă s-ar simţi depășite și nu cred că ar ţine morţiș să schimbe chiar tot în casa politicii la preluarea puterii. Nu cred că femeile ar fi atât de bucuroase în vizitarea unui pod care se construiește în ţara Buzăului până să exaspereze naţiunea. Nu pot să-mi închipui o femeie care se luptă să cucerească „puterea totală”, cred că femeile sunt obișnuite cu negocierea și știu să împartă. Ele nu sunt beţive și nici nu cred că sunt la fel de arogante ca noi bărbaţii. Repet, putem judeca doar prin analogie și orice misogin care face apel la femeile cunoscute de el este, în acest caz, susceptibil de a avea dreptate. Dar dacă facem apel la baza de date de tembeli politici bărbaţi, putem emite măcar o judecată simplă: cu mai multe femei în politică, lucrurile nu ar merge mai prost decât merg cu actuala clasă politică androginizată excesiv. Deocamdată însă, spaţiul public este ocupat excesiv de nevestele politicienilor. Considerate factori de influenţă decisivă, ele merg la semnarea tratatelor sau se ocupă de remanieri guvernamentale. Uneori sunt bătute și merg la poliţie într-o sinceritate care mă uimește chiar și pe mine, părinte al legilor transparenţei și liberului acces la informaţii. Nevestele politicienilor aprobă bugete sau 28 . Vasile Sebastian Dâncu Triburile . 29 finanţări și răspund cu mândrie la apelativul „Doamna Ministru”. Ele se ocupă de cura de slăbire a soţilor, iar dacă aceștia sunt suspectaţi că nu sunt destul de virili, atunci ele, în marea lor înţelepciune, le aranjează amante sau poze cu fete frumoase. Iar când un alt politician le supără, nevestele politicienilor noștri aranjează articole despre amantele respectivului. Cum multe dintre ele nu se mai întâlnesc decât rar în pat cu soţii lor stresaţi de muncă și sleiţi de orele în care dictează secretarelor, nevestele se uită foarte mult la televizor. Televiziunea și ziarele devin oglinda preferată pentru nevestele de politician. Acolo se uită să vadă imaginea soţului, frumos colorată și cu profile în care nu i se vede gușa sau burta. În același timp, se enervează dacă apar competitorii soţilor lor. Fac statistici și clasamente, se enervează și propun mișcări de trupe. Vor să fie anihilaţi demnitarii din propriul partid, vor ca oglinda media să-l arate doar pe soţul lor. Ele nu-și pun problema că ilustrul pe care l-au târât la starea civilă poate îi enervează pe telespectatori. Nici nu se gândesc că aroganţa lor a devenit insuportabilă, iar telespectatorii vor să mai schimbe jugul. Dar cea mai importantă activitate a lor este paza intrării în politică. Fac planton schimbul 1, 2 și 3 să nu intre cine știe ce indivizi în altarul democraţiei. Au grijă mare să nu între femei sau tineri impertinenţi. Pot intra doar cumetri, nepoţi sau nepoate. Uneori, în gesturi de revoltă, repede înăbușite, politicianul-mascul își promovează amanta sau secretara, dar acestea rămân cazuri izolate. Indiferent de situaţie, nevasta de politician face echipele de campanie, alege consilierii și secretarele, face revista presei și se ocupă zilnic cu lustruirea oglinzii. Cred că trebuie să dăm afară nevestele din politică ori să le trimitem la cumpărături. Pentru a putea intra femeile, cu adevărat. 5 august 2005 Războiul fratricid al economiei cu politica? ulţi se întreabă în aceste zile de ce nu cade premierul Tăriceanu și cât va mai rezista. Părea plăpând, sau cel puţin M așa a fost interpretată nesiguranţa lui de la început, în lupta cu marele combatant Traian Băsescu. Părea slab până ce și-a adus aminte că este exponentul unor importanţi deţinători de resurse. El însuși fiind un capitalist care face bani la vedere, bani pe care-i poate declara cinstit. Și care are de apărat interesele unor capitaliști români. De aceea, Tăriceanu este mult mai puternic decât își închipuie naivii. Indiferent cum am încerca să o definim, politica rămâne un dans în jurul resurselor. Toate celelalte explicaţii privind dreptatea, adevărul, binele, frumosul sau democraţia sunt simple imagini cu potenţial ideologic. Statul a fost necesara invenţie pentru ca violenţa luptei pentru resurse să poată fi ţinută sub control. Faptul că uneori, și doar unii, ajungem în situaţia de a crede că partidele sau alţi actori politici urmăresc altceva decât gestiunea resurselor pe care le are politica sub cheie este o dovadă că lumea noastră e plină de naivi, fraieri și mazete. Să nu-mi spuneţi că sunt resurse și resurse sau că unii umblă după resurse fine, culturale sau simbolice și doar alţii după grosiere resurse materiale... Până la urmă, toate formele de resurse se exprimă, prin diverse forme de schimb social, în bani, case și mașini. Timp de 15 ani, politica a ajutat la redistribuirea resurselor pe care comunismul le-a controlat drastic. Un deceniu și jumătate, politica a fost, de fapt, o politică furnizoare de resurse, permiţând unor oameni și unor grupuri să acumuleze resurse cu ajutorul ei. Pe unii i-a ajutat să facă primii bani, pe alţii – să vireze contractele 30 . Vasile Sebastian Dâncu Triburile . 31 unor industrii întregi spre firmele lor. Aberaţia de acumulare a caselor, mașinilor sau terenurilor este o metaforă pentru o economie politică a acumulării primitive de capital. Când Radu Vasile a spus că nu mai este nimic de furat în România, ori a vrut să limiteze concurenţa, ori s-a referit doar la marile întreprinderi industriale. Întotdeauna politica benefi ciază de resurse pe care le constituie sau pe care le gestionează, dar care s-au produs în altă parte. Politica este însă și o mare amatoare și consumatoare de resurse de toate felurile. Prin intermediul politicii s-au validat oameni cu resurse intelectuale. Cu sau fără eșecuri în politică, cărţile scrise sau calităţile gândirii clare sau analizei interpretative vor constitui și de acum încolo resurse importante pentru politică. Modul în care au apărut, dispărut sau reapărut intelectuali ca Andrei Pleșu, Nicolae Manolescu, oameni formaţi în vechiul regim, sau felul în care partidele se folosesc și acum de diferite categorii intelectuale, de la artiști la jurnaliști cunoscuţi sau sociologi, demonstrează că legitimarea prin resursa intelectuală va continua. Un alt tip de resurse au fost cele ale societăţii civile. Câteva ONG-uri, susţinute an de an, mai ales prin resurse din străinătate, la început în jurul Fundaţiei Soros, au constituit un necesar nucleu al activiștilor societăţii civile. Legitimarea activiștilor pe tărâm civic s-a făcut, în cea mai mare parte a timpului, prin politica de sprijin a forţelor de dreapta, mult prea plăpânde în lupta cu FSN-ul și metamorfozele sale ulterioare. Mircea Toma, Renate Weber, Smaranda Enache sau chiar Monica Macovei și Mona Muscă au fundamentat un tip de acţiune antiputere, care a avut o esenţială contribuţie la construcţia culturii democratice. Cei mai mulţi dintre ei au devenit miniștri sau ambasadori, deci politica a folosit la maximum și această resursă. În același timp, după Revoluţie au făcut carieră o serie de politicieni de profesie, oameni care activează de 15 ani în politică și care au acumulat, de regulă, pe căi legale său ilegale, diverse tipuri de resurse. Politicienii de profesie sunt, ca și oamenii de afaceri, cinstiţi sau mai puţin cinstiţi, oricum, niciuna din categorii nu este blamabilă in integrum. Uneori au făcut avere prin asociere cu oameni de afaceri, alteori au făcut averi pe numele rudelor. Despre ei se spun tot felul de legende, dar, în general, nici chiar adversarii cei mai înverșunaţi nu spun nimic în public. Politicienii de profesie sunt în toate partidele și lupta împotriva corupţiei este, de fapt, un nume dat competiţiei dintre capitaliști și acești politicieni. O perioadă au lucrat împreună, dar acum nu mai este loc de colaborare între ei. Dar, la 15 ani după Revoluţie, politica și-a constituit propriile resurse. Adică resursele adevărate, căci esenţiale vor rămâne resursele economice pentru societate, implicit, și pentru politică. Indiferent de căile prin care s-a realizat, România are deja o clasă a capitaliștilor. De carton sau nu, controversaţi sau iubiţi de presă, oamenii de afaceri sunt cei care vor face politică de acum încolo. Mai discret sau mai puţin discret. De la Ilie Alexandru, cel care a construit un ranch Dallas și un turn Eiffel la Slobozia, la Dinu Patriciu, un capitalist inteligent și cosmopolit, care a fost purtat recent cu cătușe la mâini, capitalismul românesc a parcurs un drum lung. Resursele intelectuale sau cele date de activismul civic sunt importante, dar vor rămâne mereu resurse-surogat. Economia va furniza de acum încolo cele mai importante motivaţii politice. În aceste zile, ceea ce are aparenţa sau chiar este o criză politică de sistem este, de fapt, manifestarea unei importante rupturi: între economic și politic sau chiar între politicieni și capitaliști. Politicienii de profesie, indiferent de moralitatea trecută sau prezentă, nu mai pot gestiona relaţia cu oamenii de afaceri. În faţa aventurierilor din politică sau a capitaliștilor sub acoperire, adică a îmbogăţiţilor dintre politicieni, capitaliștii români încep să se organizeze. Unii poate se simt ameninţaţi de viitoarea integrare în UE, alţii poate nu au aceste probleme ori sunt legaţi de capitalismul globalizat. Cei mai mulţi nu sunt mulţumiţi de politicienii de profesie, cărora le-au plătit comisioane, și poate vor acum o nouă clasă politică. Deţin deja jumătate din media românească, în timp ce cealaltă jumătate este deja în proprietate străină. În lupta cu politica ar putea să se folosească de o alianţă cu cei care au capital intelectual sau civic. Pareto spunea că intelectualii sunt o categorie flotantă. Dincolo de fidelităţile politice, toţi capitaliștii noștri au ceva de apărat și, chiar fără să vrea, apără 32 . Vasile Sebastian Dâncu Triburile . 33 prin aceasta și România. Forţa lui Tăriceanu ar putea veni de aici. Și s-ar putea să descoperim, cu surpriză, că societatea o să-i ceară într-o zi Președintelui să reprezinte cu eleganţă, mai degrabă decât să acţioneze cu putere. 12 august 2005 Parlamentul ca o pradă ricine vrea să se dea rotund în ţara noastră critică Parlamentul României. „Ce idioţi, spune despre parlamentari bișniţarul O de valută de pe Corso, citesc ziare și nu fac nimic!” „Ce cretini, spune și tarabagiul din piaţă, se lăfăie în scaunele alea comode și au diurne de ședinţă!” „Demagogii dracului, îţi zice în pauza de publicitate moderatorul de televiziune, nu se interesează decât de propria lor bunăstare!” „Ce cretini!” mormăie în barbă reporterul de la ziar, în timp ce îi aleargă pe holuri cu întrebări copiate din Istoria României în date. Te uiţi la parlamentari și nici nu știi ce să crezi. Unii vin din provincie, au pantofi scâlciaţi și costume ieftine, de vâscoză. Alţii se îmbracă cu grijă, indiferent de unde vin. Stând la București, în hoteluri sau prin garsoniere sumar mobilate, parlamentarii s-au obișnuit să stea mereu cu mobilul la ureche. Par mai ocupaţi și mai importanţi dacă sunt mereu pe fir cu cineva. Puţini sunt oameni de afaceri prosperi, îmbogăţiţi de conjuncturi sau prin efort lung și greu. Unii s-au orientat spre parlament pentru a putea să-și protejeze afacerile cinstite în faţa unor mafii locale, născute ca în orice capitalism incipient. Unii divorţează de nevestele grase și se însoară cu secretare sau jurnaliste acreditate pe-acolo. Sunt juriști cinstiţi sau șulfe care protejează hoţii, tineri entuziaști său cărători de geantă ori fete iubitoare de domni generoși. Găsești și profesori universitari pentru care salariul și diurna de parlamentar sunt oricum mai mari decât câștigul lor mizer. Și foști comuniști se află din belșug acolo, dar și unii care nici nu știu ce sunt ori ar putea fi orice. Sunt cântăreţi sau poeţi, calfe și zidari pentru iluzii vechi sau noi. Sunt și escroci, dar și oameni de o mare onestitate, sunt lichele, dar și naivi. Se înscriu la doctorate sau se fac profesori universitari la universităţi particulare. Parlamentul e o lume, un eșantion reprezentativ pentru lumea noastră. Dacă am privi cu atenţie, am vedea că parlamentarii nu sunt extratereștri. Nici nu au ajuns în faţa noastră prin selecţie negativă, ca să râdem de ei sau să-i pedepsim să stea în faţa naţiunii în genunchi pe grăunţe. Ei au fost aleși de oameni, ca și Președintele. Unii au în spate peste o sută de mii de voturi, s-a pus ștampila pe ei. Nu au fost votaţi în orb, au avut emisiuni de televiziune și postere cât blocurile, au vorbit la televizor sau în pieţe, și-au pus CV-urile pe toate gardurile. Au fost votaţi nu pentru că erau pe liste, au fost votaţi pentru că nu erau alţii mai buni în competiţia respectivă. Nu partidele sunt votate în sate sau în orașele patriei, ci oamenii pe care-i aduc ele pe listă. Tu, cititorule genial al meu, de ce nu ai făcut un pas în faţă și să încerci să-i convingi pe oameni să te voteze pe tine? V-aţi gândit vreodată că, dacă sunt atâţia români deștepţi, cum dracu’ de suntem conduși doar de idioţi? E adevărat că, dacă ne uităm bine la noi, nimic nu ne pare a fi prea bun. Doctorii iau șpăgi, profesorii fac meditaţii pe bani, poliţiștii sunt proști, judecătorii sunt corupţi și oamenii de afaceri sunt profund necinstiţi. Patronii sunt hoţi și slujnicele sunt leneșe, miniștrii sunt incompetenţi, iar primarii nu au habar de administraţie. Buni suntem doar noi înșine, oameni de neînlocuit sau talente nedescoperite. Ca niște fete frumoase, dar fără noroc, fiecare dintre noi ne uităm în jur cu o luciditate și un scepticism care ar putea chiar să ne sperie. Doar noi înșine suntem buni. Suntem în situaţia de a putea constitui o Românie perfectă cu un singur locuitor, locuitorul „noi înșine”. Dar, dincolo de România perfectă a eului nostru, în România reală, aflată undeva la coada Europei, parlamentul este instituţia de a cărei existenţă este legată libertatea noastră. De parlament sunt legate bruma de democraţie, mica descentralizare și posibilitatea ca vocea ţării să se audă în București. Legile, bune sau proaste, pe care le acceptăm doar pentru voluptatea de a le încălca, sunt produse sau frământate 34 . Vasile Sebastian Dâncu Triburile . 35 în parlament. Când puterea este arogantă și discreţionară, doar în parlament se mai poate coagula o rezistenţă. Guvernul și președintele nu pot să fie încântaţi de existenţa altei puteri, mai ales că este colectivă, formată din forţe divergente și este greu să o cointeresezi. Dar, mai presus de toate, parlamentul este locul unde nimic nu funcţionează fără negociere, fără comunicare, fără a-l asculta pe celălalt. Nimeni nu a putut, până acum, chiar dacă unii au încercat, să pună călușul în gura parlamentarilor, mai ales din opoziţie. Parlamentul este templul democraţiei și libertăţilor colective. În templu, ca și în catedrală, intră și oficiază oameni cu toate păcatele lumii. Parlamentul este însă o pradă ușoară pentru demolatorii de profesie și iubitorii de putere, pentru dictatori sau autocraţi. Masele sunt în stare să devoreze tot ceea ce nu pot atinge direct. Suntem în stare să ridicăm statui doar pentru a putea să aruncăm cu pietre în ele. Ne-ar plăcea, dacă s-ar putea, chiar și lumina s-o tăvălim prin noroi și sfinţii să ni-i târâm prin lupanare. Doar pentru a nu rămâne nimic spre care să râvnim, doar pentru a pune în acord lumea cu propria noastră nimicnicie. În România perfectă, cea cu eul nostru ca singur locuitor, parlamentul poate să se desfiinţeze. În România profundă, cea care se amestecă în fiecare zi cu România de gunoaie, murdară, leneșă sau cinică, parlamentul este ultima frontieră a rezistenţei colective la despotism, dictatură și abuz. Ultima baricadă pe care cei mulţi o mai pot ridica împotriva dorinţei nemăsurate de putere și a violenţei de care este capabilă mereu politica, indiferent de timp istoric sau loc. Am uitat, deja? 28 septembrie 2005 Cum recunoaștem un gentleman în politică Motto: „Acum, că masele fac baie în fiecare săptămână, cum vom mai putea recunoaște un gentleman?” VOGUE (1892) e ani de zile mă obsedează o remarcă a unui scriitor de tabletă sportivă care avea curajul să spună că noi construim statui D doar pentru a putea arunca cu pietre în ele. Simţind că acesta este unul dintre păcatele noastre profunde, dintre acelea care fac imposibilă coagularea unei comunităţi puternice, am căutat argumente în trecerea timpului care să îmi arate că am ieșit din acel blestem. Nu am sperat că democraţia, care se instalează cu greu în minţile noastre, va face minuni, dar am sperat că măcar modelele străine, formele fără fond pe care le copiem ca papagalii, ne vor putea îmbogăţi cu un pic de solidaritate sau de pragmatism european. Dar au trecut peste trei decenii și, în fiecare zi, mă lovesc de dovezi contrare. Nu avem în gena noastră naţională instinctul admiraţiei. Ne lipsește capacitatea de a respecta lucrurile bune făcute de alţii sau de a perfecţiona ceea ce este bun, într-o competiţie istorică cinstită cu cei dinaintea noastră. Pentru ca Academia sau Universităţile să poată lansa opere și autori de cultură majoră ar trebui să existe reflexul opiniei publice de a căuta ceea ce este bun și de a constitui un câmp cultural de dezbatere a ideilor sau operelor. În politică, acest păcat îmbracă forma lipsei de fair-play și competiţiei absurde, lipsei dialogului 36 . Vasile Sebastian Dâncu Triburile . 37 veritabil între actorii politici, orbirea faţă de tot ceea ce vine de la competitori. Acest lucru s-a văzut în aceste zile când s-au împlinit 10 ani de la trecerea în nefiinţă a lui Corneliu Coposu. Puţine ecouri neformale ale trecerii lui prin viaţa noastră politică, mult formalism și complezenţă, poate o prea mare discreţie în a spune că Seniorul a marcat epoca noastră. A marcat o epocă nu prin construcţia politică pe care a lăsat-o în urmă, un eșec de proporţii, nici prin operă sau cine știe ce gesturi ritualizate de marii regizori ai istoriei noastre mici, cotidiene. A marcat alături de Ion Raţiu o epocă prin faptul că au fost doi gentlemeni într-o politică primitivă a ultimului deceniu al celui mai zbuciumat secol pentru România. Dar cum să recunoaștem un gentleman la 100 de ani de la epocala dilemă pe care am citat-o în motto? Mai mult, cum să recunoaștem un gentleman în politica românească? Astăzi, toţi politicienii se îmbracă frumos, unii frecventează chiar stiliști. Spun la televiziune discursuri scrise de specialiști, participă la teledonuri caritabile. Sociologii îi învaţă ce teme sunt cool și care nu trebuie atinse, psihologii le spun care sunt cuvintele calde și care sunt cuvintele reci. Alţi specialiști îi pregătesc să argumenteze în polemici subtile fără a da cu pumnul sau cu pantoful în masă. Unii își comandă sondaje care atestă că sunt cei mai frumoși, cei mai eleganţi sau cei mai doriţi de electoratul feminin, altădată masat simbolic doar la APACA. Căutând un asemenea model de gentleman ne vin în minte imagini, nu modele, nu reguli, imagini care au lăsat în mintea noastră o urmă neînsemnată, dar care, cu timpul, începe să devină prezenţă vie. Pe Corneliu Coposu l-am văzut o singură dată, cu puţin înainte de a muri, într-o sală a Filarmonicii din Cluj. Era o întrunire a CDR-ului, iar eu însoţeam acolo o prietenă care era cederistă exaltată, eu fiind mai degrabă curios să-i ascult pe Manolescu și pe Ana Blandiana. La vederea lui Coposu, sala s-a ridicat în picioare și a scandat minute în șir „Co-po-su, Co-po-su”, într-un ritm de aplauze care ne aduceau aminte de scandările pentru Ceaușescu. Pe parcursul dezbaterii, habotnicii CDR au repetat această figură încă de vreo douăzeci de ori. Eu m-am ridicat la primele două, apoi, invitat fiind, și nu membru sau simpatizant, am rămas așezat, singur într-o mare de paltoane ce miroseau a naftalină. Corneliu Coposu se ridica de fiecare dată, dar recepta aplauzele cu o imensă tristeţe și rușine, stătea drept și nu știa ce să facă cu mâinile lui mari. Eu stăteam jos, înconjurat de ura celor din jurul meu – chiar cunoștinţa mea n-a mai vorbit cu mine peste un an de zile –, și mă așteptam ca sala să pună mână de la mână ca să mă ia de guler și să mă arunce afară pe scări. La un moment am avut senzaţia că, preţ de 1-2 minute, am rămas singur faţă în faţă, în mijlocul acelui delir, cu Corneliu Coposu. Eu, un tânăr asistent universitar mânat de iluzia neutralităţii absolute, el – un candidat la nemurire, întristat de faptul că lumea din jurul lui nu știa să-și exprime iubirea decât prin mijloacele prin care fusese terorizată s-o simuleze. M-a învăluit într-un zâmbet cald, înţelegător, în timp ce eu juram în gândul meu că nu voi face niciodată politică, iar el probabil că știa că mă înșel. Ion Raţiu a fost lăsat la Turda fără priveghere în noaptea dinainte de a fi coborât în pământul Ardealului. Nu s-a găsit nimeni să stea la căpătâiul lui înaintea marii treceri. Este aproape o metaforă pentru apetitul românesc în devorarea idolilor. Raţiu mort nu mai valora nimic în ochii celor care altădată îl divinizau cu speranţă. Destinul acestor doi gentlemeni ai politicii noastre ne arată că această specie de politicieni este rară, dacă nu cumva a dispărut complet. Acești politicieni au fost puternic brutalizaţi de societatea românească, dar au rezistat singuri în faţa urii generale, cu stoicism și un fanatism al asumării condiţiei tragice. Au fost acuzaţi că sunt spioni străini sau că vor să fure fabricile și uzinele scumpei noastre ţărișoare. Azi, cei care îi acuzau atunci au devenit proprietari peste sonde, fabrici și uzine, holde și alte cele. Torţionarii lor s-au împărţit echitabil prin toate partidele. În urma lor nu a rămas un partid puternic, ci un partid sfâșiat de lupte interne, trădat de aliaţi. Nimeni nu i-a urmat pe acești gentlemeni pentru că nu ofereau posturi în administraţie, nici fabrici de privatizat, nici 38 . Vasile Sebastian Dâncu Triburile . 39 salarii de politicieni petroliști. Au lăsat în urmă o dâră de lumină care nu umflă conturile și nici nu se poate măsura în bani. Lumina lăsată de ei nu putea fi transformată în capital de partid, căci este o lumină pe care nu o pot vedea toţi. Ei nu au lăsat în urmă un partid sau o mișcare politică amplă pentru că moștenirea lor nu putea fi privatizată. Ei nu pot aparţine unui singur partid, ei nu pot fi revendicaţi ca proprietate de familie sau de grup. Pentru că ei așteaptă undeva cuminţi să ne trezim, să înţelegem singuri că și în faptele de istorie trebuie zidită o parte din sufletul și inima noastră. Ei rămân un reper pe care într-o zi îl vor descoperi cei care nu sunt conduși de instincte gregare și nici de dorinţa prădătorului de haită. Ei pot fi felinare pentru cei care nu au curajul să creadă de la început că schimbarea lumii începe cu un pas pe care trebuie să-l facem în faţa gloatei, oricât de firavi am părea că suntem în faţa tancului istoriei. Gentlemenii din politică pot fi modele pentru cei timizi, niciodată pentru obraznicii vânători de ocazii. Fără a lăsa funcţii moștenire și nici legatari testamentari sau poate tocmai de aceea, gentlemenii pot schimba destinul istoric al unei naţiuni. Gestul lor simplu de a trăi vertical într-un lan de trestii, care se îndoaie după vânt, îi poate ajuta pe cei singuri ori pe cei care s-au rătăcit în credinţa că viaţa poate fi mai bună și se poate trăi și în afara ticăloșiei. Acum, când masele stau cu gura căscată la falși profeţi și la bădărani, la gureșii de ocazie sau torţionari transformaţi în apostoli ai românismului, acum deci, mai putem recunoaște un gentleman în politică? Gentlemenii au plecat din politica românească, dar nu suntem mai săraci. La icoana lor nu merg purtătorii de stindarde și nici gorniștii din politică. Nu vor primi onoruri și nici nu li se vor scrie ode. Lângă statuia lor nu-și vor face poze de familie politicienii, bune de agăţat în sedii. Cei care se vor opri lângă icoana lor vin din viitor și viitorul nu poate fi prins în fotografii de grup. Plecarea gentlemenilor ar putea deschide epoca unei generaţii politice căutătoare de modele, nu de sponsori. 16 octombrie 2005 Despre voluptatea de a spune „şefu’” ntr-un salon de protocol de pe Otopeni auzeam, zilele trecute, în spatele meu, un demnitar care spunea mereu, la trei cuvinte, cu o deosebită voluptate, cuvântul „șefu’”. Nu aveam nicio curiozitate să ascult despre ce vorbea cu colegii, dar acest cuvânt mă lovea ritmic în timpane, ca o percuţie amatoristică de la balul Î bobocilor. Se referea la un șef de partid, probabil, dar de la un moment dat a început să le spună „șefu’” chiar și colegilor săi de călătorie, de fapt, egali ai săi. Ce-i drept, demnitarul cu pașaport diplomatic spunea foarte artistic acest cuvânt. Nu era o simplă pronunţie, colegul meu de călătorie spunea „șefu’” ca un soi de incantaţie, ca într-un ritual voodoo de masare a șefului de la distanţă. Șeful lui nu era acolo sau poate cel la care se referea nici măcar nu-l recunoștea ca făcând parte din echipă. Dincolo de acestea însă, vajnicul subaltern afirma prin repetiţia penibilă apartenenţa la o echipă, la un sistem. Voia, de fapt, să spună că nu este singur, că în jungla politicii, el, deși mic la stat, este omul lui Cutare. Șeful, în politica românească, devine repede un fel de maharajah. Fie că vrea, îi place sau nu îi place acest lucru. Când preia biroul de demnitar, primul lucru pe care îl fac pretorienii care îl înconjoară este să-i taie orice legătură cu exteriorul, cu realitatea, cu viaţa. Din acel moment nu mai are voie nici măcar să-și care singur geanta; șoferul îl învaţă să nu răspundă la salut decât printr-un gest discret, imperceptibil. Secretarele și consilierii îl aglomerează cu întâlniri. O realitate filtrată începe să înlocuiască viaţa. I se spune de undeva de mai sus (fiecare șef își are șeful său) cine sunt dușmanii și cum trebuie trataţi. Este împins uneori la conferinţe de presă sau la talk-show- 40 . Vasile Sebastian Dâncu Triburile . 41 uri, unde trebuie să fie dur. Să-l atace pe celălalt cu toate armele, să vorbească mai mult și mai repede. Mâine, la sediu, ceilalţi o să-i spună, cu siguranţă, că „a fost bun”. Și tot timpul cei din jur îi construiesc o ameninţare care-l ţine ocupat. Apare din lună în lună știrea, susurată șerpește, că nevasta șefului mare nu-l place sau că se spune că șeful cel mare este nemulţumit și o să-l schimbe. Și chiar dacă ești un tip căruia i se rupe de funcţie, ceilalţi îţi induc sentimentul că este rușinos să fii dat afară. Sau, mai rău, te întreabă: „Dar pe noi cui ne lași, șefu’, după marile sacrificii pe care le-am făcut urmându-te pe dumneata?” Tot mai des i se arată prin ce pericole a trecut, dar secretarele și consilierii au luptat și, iată, l-au salvat. Ca șef nu mai ai voie să gândești, oricum zilnic primești felurite memorandumuri (sau „memo”-uri, cum spun pretorienii de la cabinetul de demnitar). Nu trebuie să citești nici presă, există o grămadă de specialiști care îţi fac revista presei sau analize SWOT. Când trebuie să vorbești în public sau cu presa, sigur vine cineva și-ţi bagă sub nas un „punctaj”. Încet, încet, pretorienii te izolează de cei mai importanţi colaboratori. Le spun că nu poţi să-i primești când ei au o urgenţă, chiar dacă tu stai singur în birou și joci Solitaire. Ei devin tot mai reci, iar tu începi să-i pedepsești pentru asta. Nici nu trebuie să mai semnezi, ţi se face ștampilă cu semnătura, ca să nu te obosească aceste penibile îndeletniciri. Orice viciu sau orice nevinovată pasiune este cultivată de cei din jur până este dusă la paroxism. Ești ajutat să colecţionezi, să completezi, să te autovenerezi. Șeful se izolează, se îngrașă, devine o legumă tot mai mare, pe care toţi o cultivă pentru justifi carea propriei lor existenţe de anticameră. În singurătatea grozavă și în tot mai marea frică de lume, se agaţă de vreo secretară, pe care, de cele mai multe ori, cineva a trimis-o acolo. Acasă, soţia pare tot mai grasă și mai bătrână, secretara devine repede nevastă. Ea știe mai bine ce trebuie făcut când, prea bătrân sau prea important, șeful nu mai are mobilitatea necesară. Dacă cumva îi vine vreo idee de revoltă, îl cheamă la el Șefu’ cel mare și îi atrage atenţia că are niște dosare urâte despre el. Prins ca într-o capcană de șoareci, se afundă tot mai mult, începe să semene tot mai mult cu mediul, spune tot mai des „noi” și se răţoiește la dușmanii pe care nici măcar nu știe de ce trebuie să-i urască din tot sufl etul. Șeful în politica noastră desemnează, angajează, desenează, stopează, girează, fondează, pozează, marchează, raţionează, raţionalizează, concentrează, relaţionează. Face totul, dar, de fapt, nimic nu este în stare să facă bine, căci acţionează mereu pe terenul unei iluzii împărtășite colectiv. De fapt, cea mai mare parte a timpului, șeful politic își servește, fără să-și dea seama, echipa de pretorieni. Vede lumea numai prin ei, devine un fel de sperietoare pentru graurii care ar putea să le atace recolta acestora. Șeful începe să devină, pe zi ce trece, capitalul cel mai de preţ al unei găști de secretare și consilieri care i-au construit o cutie de rezonanţă pentru deșertăciunea propriei singurătăţi. Din cauza acestei găști create în jurul șefului, în politica românească nu este ușor de acceptat votul uninominal și, cu atât mai puţin, parlamentul unicameral. Nici alegerile preliminare sau votul secret nu pot să-și facă loc în viaţa partidelor. Nu pot avea loc dezbateri în care, eventual, șeful ar putea fi contrazis de cineva. Nu pot fi aduși oameni tineri în partide și nici tehnocraţi. Au loc alegeri în partide în care sunt alese, în bloc, echipe, și nu oameni. Ca legătura de pătrunjel, nu se poate lua un singur fir. Șefi i propun cine să le urmeze, pardon, să le ţină locul, căci nimeni nu pleacă de bunăvoie dintr-o funcţie. Soarta gărzii pretoriene este mai importantă chiar decât ţara sau democraţia. Ea, garda, îl programează pe șef în așa fel, încât el nu mai poate trăi fără protezele birocratice pe care i le oferă. Cu siguranţă, un șef fără secretare, consilieri, curieri, experţi ar fi alt om. Mult mai folositor politicii și chiar ţării. Paradoxal, șefii cu cei mai puţini sfetnici au șansa de a inova și de a fi performanţi în politica românească. Ei nu sunt afectaţi de războiul nemilos dintre consilieri. Mare parte din războaiele politice ale timpului nostru sunt războaiele secretarelor, răbufniri ale unei birocraţii care nu se lasă atinsă de schimbarea care ar trebui să vină. Trăim o criză teribilă a managementului politic: ideile sunt sugerate de gagici, strategiile se fac la șuete de doi lei și bășcălia devine proiect politic major. Agenda de cumpărături a secretarelor devine 42 . Vasile Sebastian Dâncu Triburile . 43 agenda publică și proiectele politice majore se fac prin raportare la cumetrii. Totul e ca o luptă în noroi, nu contează tehnica sau inteligenţa, important este doar curajul de a te umple de noroi, inutil, în faţa unei mulţimi care înjură sau aplaudă. P.S.: La sfârșitul călătoriei, așteptând bagajele, m-am apropiat de colegul meu de călătorie și i-am spus că, într-o discuţie cu șeful lui, mi-am dat seama că îl apreciază foarte mult și consideră că este un om de mare viitor. S-a uitat la mine buimăcit și m-a întrebat: „Care din șefii mei? Am atâţia…” Era fericit, oricum, cine are mai mulţi șefi este mai protejat, mai sigur de viitor, mai sigur pe sine... Obosit, m-am îndepărtat și eu, pierzându-mă prin viermuiala aeroportului din Bruxelles. O să mă urmărească mult timp modul în care omul acela cânta pe zeci de nuanţe, cu voluptate, cuvântul „șefu’”. Ca un bătrân chinez care se spune că deosebește zeci de nuanţe de alb și are multe cuvinte pentru un cireș înflorit, în diferite momente ale zilei. 19 octombrie 2005 Miopia politică n viaţa medicală, miopia este o afecţiune care face dificilă vederea la distanţă. În viaţa socială și politică, ea este o boală care face ravagii pentru că îmbracă multe forme: de la lipsa vederii de perspectivă, la narcisism politic, de la izolarea în sediul partidului la închiderea ochilor la propriile greșeli. Miopia politică nu este doar problema politicienilor, este o problemă a întregii societăţi, efectele ei fiind de natură să anuleze eforturile unor generaţii întregi, risipind munca grea a oamenilor sau a comunităţilor. În plus, miopia aparţine întotdeauna politicienilor și niciodată amărâţilor de consumatori ai politicii, cum le place unor politicieni să creadă. Ea lovește ca o epidemie puterea politică, dar nu dispare nici prin tratamentul cu carantina de opoziţie. Miopii pot fi tineri Î și bătrâni, bărbaţi sau femei. Miopia politică înseamnă a rămâne centrat pe propria ta viziune, pe propriul discurs, a rămâne încremenit în proiect. Pentru miopii din politică, reacţiile beneficiarilor politicii nu contează decât sub forma degradată a votului, cetăţeanul nu este privit niciodată ca partener. Sondajele sunt folosite doar ca oglinda în care politicienii își privesc aura și se uită cu atenţie la ele doar dacă se văd frumoși, inteligenţi și iubiţi de popor. Uitându-se doar la sine sau la cercul celor mai apropiaţi, majoritatea politicienilor pierd contactul cu realitatea, își pierd orice urmă de obiectivitate a judecăţilor și realismul viziunii, dacă l-au avut vreodată. Dacă ar pune pe cineva să facă un studiu asupra impactului a ceea ce ei spun în campanie, ar vedea că sub 20% din români înţeleg cuvintele pe care ei le spun cu suficienţă, la televizor sau în discursuri: inflaţie, subsidiaritate, infrastructură, tehnocraţi, unicameral sau altele. Dacă ar vrea să știe cu adevărat ce cred oamenii, ar cere sociologilor să caute doar ceea ce este negativ în legătură cu percepţia politicii, ar dori să afle ce-i enervează sau supără, ce ar trebui schimbat, cine nu ar mai trebui să iasă în public. Și nici nu și-ar comanda sondaje personale, așa cum cei care-i finanţează le comandă costume la Milano sau Paris. Nu mă refer la rezultatele sondajelor, care în cea mai mare parte a lor sunt onest lucrate, ci la faptul că sunt comandate sondaje în care sunt evaluaţi ca actori politici majori, adică politicieni vii, care există și, deci, contează. Politicienii atinși de miopie se gândesc la trecutul lor politic ca la o formă de perfecţiune. Pentru ei, dacă sunt în opoziţie sau scoși pe linie moartă, singura lumină vine din trecut. Toate insuccesele lor trecute sunt sabotaje, toate victoriile sunt o dovadă a unei forţe care nu a fost lăsată însă să se manifeste plenar. Frica de viitor îl face pe politicianul miop să se întoarcă întotdeauna în trecut, să se rezeme de el pentru că trecutul, mort fiind, nu-i mai poate face surprize neplăcute. Trecutul se lasă amputat și interpretat până devine o pernă moale. Foștii miniștri visează să se întoarcă la putere, parlamentarii uitaţi visează o zi a restauraţiei, când vor relua mantia de purpură. Majoritatea politicienilor își 44 . Vasile Sebastian Dâncu Triburile . 45 construiesc proiectele viitorului pornind exclusiv de la modelul trecutului, nu adaptându-se la o realitate care se schimbă foarte repede. În general, politicienii miopi sunt prizonierii orizontului lor imediat și înţeleg foarte puţin din ceea ce se întâmplă în viaţa politică și socială. Ca prizonieri ai orizontului lor propriu, politicienii atinși de miopie se înconjoară, în funcţii publice, de familie, de prieteni, cumetri, fini, cumnaţi sau șogori. Pe relaţii de cumetrie se poate ajunge lesne viceprim-ministru, din contabil de firmă, ministru, sau nașul de cununie te poate pune prefect. Cei care fac acest tip de politică se închid în sine, în loc să se deschidă spre societate. Își blochează calea spre ceilalţi, se asfixiază încet. Dacă politicienii români s-ar gândi măcar cinci minute pe săptămână la ceea ce sociologii numesc legea gradelor de separare, și-ar da seama că posibilitatea de a penetra în medii cât mai diferite este dată tocmai de deschiderea spre oameni noi, spre spaţii încă neexplorate, spre categorii de populaţie din ce în ce mai îndepărtate de grupul lor de definiţie sau origine. Dacă ar lua în echipe oameni noi, șansele de a se insera în reţele de multiplicare ar fi cu atât mai mari. Politicianul miop nu privește în jurul său decât foarte rar, iar atunci când o face, se uită cu dispreţ, ură sau nepăsare. El nu știe astfel mare lucru despre România și nici despre lume. În mediul lui se creează un fel de narcoză a grupului mic, în care nimic nu poate să pătrundă, nici informaţii, nici oameni, și nicio schimbare nu mai devine posibilă. În interiorul unui asemenea grup, consensul afectiv ucide totul. În grupul mic nu există dezbatere, contradicţii sau întrebări. În grupul politicianului miop, noi suntem cei care avem mereu dreptate, iar ceilalţi sunt niște ticăloși sau dobitoci. Miopul nu greșește niciodată. Aţi văzut vreun șef de partid să spună simplu: am greșit? Sau unul care să-și asume responsabilitatea pentru ceva care n-a mers, ori, Doamne ferește, un lider care-și dă demisia? În politica noastră, toată lumea caută ţapi ispășitori ori bieţi acari Păun. Nimeni și nimic nu pot să clintească credinţa perfecţiunii conducătorilor. Subordonaţii irigă orgoliul șefului ca pe o plantă de apartament și acesta pierde treptat contactul cu realitatea. Miopia înseamnă și autosuficienţă, lipsă de curiozitate, credinţa că nimeni nu te poate învăţa nimic. Indiferent de partid sau timp istoric, un demnitar înalt din România nu va avea pe masa lui decât maximum trei tipuri de rapoarte. O revistă a presei făcută de secretare sau cine știe ce nepoată angajată la presă și PR, un raport de la SRI sau alte instituţii de profil, care abundă în expresii de genul „în cercul lui intim, X a declarat” sau se spune că „politicianul X a făcut cutare lucru”, și maximum un sondaj vechi, care spune câteva lucruri deosebit de generale despre trenduri politice. Este greu să găsiţi pe masa politicienilor importanţi din România rapoarte despre integritatea funcţionarilor publici care să măsoare adevărata corupţie, studii privind birocraţia sufocantă, încărcarea funcţionarilor publici, satisfacţia măsurată la ghișeu faţă de serviciile publice, nivelul de trai, evoluţia sărăciei sau a pragului minim de trai decent, studii despre satisfacţia privind locuirea, starea de sănătate a populaţiei, opţiunile populaţiei privind planificarea urbană, structura cheltuielilor de familie sau altele. Este puţin probabil ca studiile de impact ale unor iniţiative legislative să fie făcute înainte de promulgare, dar ele nu se fac nici măcar pe urmă. Sunt specialiști tineri și chiar bătrâni profesori sau cercetători care pot face orice studiu, orice expertiză, dar nimeni nu le cere, iar atunci când vin cu asemenea proiecte, ele nu interesează pe nimeni, chiar dacă le-ar face gratis. Dar miopia este mai gravă atunci când este vorba de competiţia politică. Eroarea miopului este reducerea politicii la competiţie. Unii dintre oamenii politici de astăzi, aflaţi la putere, au rămas cuplaţi la lupta împotriva PSD. Pentru mulţi politicieni, politica înseamnă doar campanie electorală. Nici nu-și dau seama că de un an de zile, sau chiar un an și jumătate, în unele localităţi conduc destinele acestei ţări. Recent, un primar navetist, ajuns prin obedienţă șef de partid, declara într-o situaţie publică, adresându-se unor colegi de coaliţie: „Adversarul nostru comun este PSD-ul, care trebuie trântit acolo unde îi e locul, sub 20 la sută”. Trebuia să vină să-l tragă cineva de mânecă și să-i 46 . Vasile Sebastian Dâncu Triburile . 47 explice micuţului războinic că adversarul comun al coaliţiei aflate la guvernare este sărăcia din casele oamenilor, mizeria și corupţia sunt alte ţinte, modernizarea statului și aducerea României la un nivel funcţional pentru circuitul economic și administrativ european trebuie să fie principalele lor preocupări. Mai rea decât orbirea, miopia creează iluzia că totul se vede clar. Și se vede totul bine, doar că lumea politicianului miop este foarte mică. Atât de mică precum ocaua cu care încerca să păcălească mulţimea. Politicienii unor lumi atât de mici nu se pot întâlni niciodată pe un teritoriu comun. Ţara noastră bâjbâie spre Europa pentru că de peste o jumătate de secol este condusă de politicieni miopi. Mereu ne surprinde ziua de mâine, ca și prima zăpadă pe edili, mereu ne surprinde istoria cu pantalonii pe vine. Iar viitorul este pentru România un cireș înflorit, pe care tăbărâm cu topoarele și-l facem lemne pentru foc. 14 decembrie 2005 Alături de cei care au pierdut competiția n lumea sociologilor care se ocupă cu cercetarea comportamentului politic, se spune că metoda cea mai directă de a determina orientarea politică a cuiva este să-i faci un test simplu: îl întrebi cu cine ţine la o coridă, cu taurul sau cu toreadorul. Dacă ţine cu taurul, atunci este de stânga. Dacă ţine cu toreadorul, este de dreapta. Poate că o fi având ceva adevăr această butadă sociologică sau nu ar fi exclus ca ea să fie adevărată doar în Europa, acolo unde oamenii sunt mai previzibili și nu se zbat în disperări seculare și Î contradicţii cotidiene. Observăm că, de un an, toată lumea se declară îngrijorată de fragilitatea stângii de la noi în acest moment. Cu ipocrizie doctă, parcă și adversarii ei o reclamă. O stângă de vis este așteptată să se nască. Nimeni nu spune de ce ne trebuie stânga și mulţi probabil își închipuie că stânga este doar un obiect de inventar, verificat de UE din când în când dacă îl mai avem în magazia democraţiei. Adrian Năstase a fost criticat de presă, dar și de colegi de partid, pentru că a deconspirat un colţ de intimitate care nu cadrează cu poziţia de intelectual de stânga. „Aţi rătăcit drumul” ne spune dojenitor președintele Iliescu. „A dispărut entuziasmul, v-aţi îngrășat și v-aţi îmbogăţit” ne spun pensionarii care scriu scrisori emoţionante. Și toţi au dreptate, dar se și înșală în același timp. Una dintre explicaţiile acestei așa-zise crize a stângii este că electoratul de stânga încă nu există în proporţia la care ne așteptăm noi, politicienii. Ne amăgim din sondaje că un procent mare din populaţie se declară de stânga sau prezintă niște rudimente de judecăţi ideologice, pe care politologii europeni sau americani le consideră a fi semne pentru orientarea de stânga. Există doar un electorat care are nevoie de asistenţă și protecţie. Acesta este un client al politicilor de stânga, dar nu este un electorat veritabil de stânga. Cei care cred că săracii sunt de stânga fac o gravă confuzie. În ţara noastră există un electorat de stânga, dar pe acela PSD încă nu l-a câștigat: intelectualii și tinerii. Atitudinea nu ţine neapărat de condiţia socială sau profesională. Un electorat de stânga veritabil este capabil să militeze pentru egalitate și justiţie socială, se luptă pentru drepturile sale și pentru o societate civilă veritabilă. Acest electorat încă nu s-a născut în România pentru că nu am avut încă o guvernare capitalistă de dreapta, așa cum se conturează a fi cea de acum. Un electorat de stânga este acela care a înţeles că nu poate primi nimic gratis, că libertăţile se câștigă cu greu și se păstrează și mai greu. Când, în Franţa, un milion de tineri se luptă în stradă pentru viitorul lor debut profesional în faţa unui guvern care vrea să-i aducă la stadiul de a fi sclavi ai capitalismului, avem un veritabil electorat de stânga. Un popor ca al nostru, care se uită la panglicile circarilor în campanie și îi votează pe cei care promit mai mult, este încă un popor apolitic. Stânga nu este legată de pomeni din partea statului, electorale sau nu. Ea trebuie să lupte ca să dispară premisele unei societăţi care perpetuează inegalitatea. Când se naște o lege de salarizare specială pentru vreo categorie de privilegiaţi, atunci un politician de stânga nu poate să accepte asta sau să o promoveze. 48 . Vasile Sebastian Dâncu Triburile . 49 Când o comunitate este deposedată de echipamente comunitare pentru vreun investitor local, cei de stânga nu stau cu mâinile în sân. Stânga nu înseamnă să te opui restituirii proprietăţilor și nici acumulărilor materiale. Fără restituirea proprietăţilor furate de statul totalitar, un regim de stânga se neagă pe sine, pentru că face un gest de uriașă injustiţie socială. Stânga nu înseamnă nici să păstrăm resursele în mâna unui stat care nu are cum să producă mai multă competitivitate și mai multă efi cienţă într-o lume care se bate pentru asta. Când vezi bătrânii care stau la cozi infernale la începutul lunii în faţa farmaciilor și treci nepăsător, fără a încerca să faci ceva pentru a determina o schimbare, atunci nu poţi fi politician de niciun fel. Dacă ești de părere că nu se poate face nimic în faţa unei globalizări care spulberă totul în faţa ei și că există doar salvări individuale și nu soluţii colective, atunci nu știu ce ești, dar nu ești de stânga, clar. Dacă nu crezi că poate să fie altfel lumea, pe măsura proiectelor noastre, atunci probabil că nu are rost să te mai întrebi care este atitudinea ta. În momentul în care ajungi la concluzia că lumea aceasta, ţara sau orașul tău vor scăpa de sărăcie doar dacă vor veni europenii să ne colonizeze sau americanii să ne aducă bunăstare, atunci ești un individ care trebuie să se pregătească pentru o viaţă de sclav, cu lanţuri de stânga sau de dreapta, tu poţi să alegi. Dar, mai ales, pentru a fi de stânga nu ajunge să te declari de stânga. Stânga este atitudine și acţiune prosocială. Ca să fii de stânga, trebuie să faci ceva împotriva situaţiilor pe care le poţi considera ca fiind surse de nefericire pentru cei slabi, fără mijloace. A fi de stânga înseamnă să fii de partea celor care au pierdut competiţia. În decembrie 1989, focurile de armă care au ucis tinerii ieșiţi în stradă au dat semnalul unei competiţii nemiloase. O competiţie pentru supravieţuire și construire a unei fericiri terestre. Unii au furat startul, alţii au folosit metode incorecte, fiţuici sau alte șiretlicuri. Unii au avut talent mai mult, unii – noroc, alţii poate au muncit mai mult. Nu puteau însă, în mod obiectiv, să câștige toţi. Două treimi au pierdut această competiţie, sunt dependenţi, se luptă încă să iasă la liman. Nu folosește la nimic să-i urăști pe cei care au reușit, nici nu trebuie să le porţi de grijă acestora. Trebuie să acţionezi fie că ești politician, fie că nu. „Important e să încerci; dacă nu vei reuși, îţi va rămâne oricum onoarea de a fi încercat” scria Octavian Paler în Viaţa ca o coridă. Nu poţi să le ceri oamenilor să gestioneze riscuri mai mari decât sunt capabili. Nu avem încă un electorat și politicieni veritabili de stânga pentru că scena politică și sfera publică sunt pline încă de figuranţi. În România, halucinant este că, uneori, găsești figuranţi chiar și pentru suferinţă. Greutatea cea mai mare este dată de faptul că stânga românească trebuie să se nască din disperarea unei lumi care nu va avea de ales. O stângă a disperării, veritabilă, fără figuranţi. Dar cel mai grav ar fi să se nască o stângă isterică, nostalgică, fără proiect – adică fără viitor. Din păcate, politica românească de până acum, de stânga sau de dreapta, a făcut totul cu gândul la trecut sau la prezent. Nu am avut curaj să ne închipuim viitorul. Vedeam cum vine apa și se dărâmă podurile de piatră, dar nu ne gândeam că trebuie construite altele. Nu are rost să-i verificăm pe cei din jurul nostru asupra atitudinii politice, prin testul simplu, cu taurul și corida, invocat la început. Cu siguranţă, în acest moment, majoritatea spectatorilor vor să părăsească corida ori s-au săturat de atâta sânge... Nu-l urăsc pe toreadorul trist care își face numărul fără chef, dar nici nu mai au energie să se înduioșeze pentru taurul costeliv pe care sabia îl salvează de la calvarul de a trăi în mizerie și suferinţă. Figuranţi sau nu, cei mai mulţi au pierdut competiţia. 22 martie 2006 Maladiile stângii românești tânga are probleme de proiect, de personal, de organizare și de electorat. Dar bolile stângii sunt bolile politicii românești, S iar frământările celor pe care politica i-a aruncat în afara cercului puterii de a face poluri arată că politicienii români caută remediul mereu în altă parte; în loc să se uite cu realism la viaţă și societate, 50 . Vasile Sebastian Dâncu Triburile . 51 continuă să se mintă cu graţie și să caute soluţii utopice. Mitologia că există altceva la stânga PSD, că sunt partide sau grupuri importante cu identitate sau viziune de stânga, este o minciună sau o iluzie a perdanţilor. De ce nu obţine atunci partiduleţul lui Petre Roman nici măcar 0,1%, sau Alianţa Socialistă, sau toate acestea la un loc, de ce nu contabilizează nici măcar 1% din opţiunile electorale? Unirea stângii poate fi o soluţie, dar nu o soluţie în sine; pentru a face unire, trebuie entităţi existente, nu imaginare. Dincolo de imperativul unirii, stânga trebuie să se reinventeze, și această sarcină îi revine PSD-ului condus de Mircea Geoană. Încercarea generaţiei pierdute a stângii de a dilua PSD-ul într-o ciorbă de pol social nu va duce la nimic, poate doar la distrugerea definitivă a stângii. Primul lucru pentru reinventarea stângii este o privire lucidă asupra principalelor ei maladii postdecembriste. Stânga românească nu a avut curaj în ultimii 15 ani Nu a avut curaj să-și asume transformarea radicală, a ezitat să se angajeze în restituirea proprietăţilor, a făcut timid o privatizare cu spaima de a nu ne cumpăra străinătatea și întârzierile ne-au adus în situaţia de a pierde bruma de eficienţă și de a ajunge acum, de fapt, în situaţia de care se temea cel mai tare. Nu a spus oamenilor că trebuie să muncească mai mult, că trebuie să se școlarizeze ca să nu-și piardă locurile de muncă. Nu a avut curajul de a se rupe de trecut și nici curajul de a păstra ceea ce însemnau avantajele concurenţiale ale societăţii românești socialiste, atâtea câte erau. Acum vedem cum o serie de actori politici declară că vor să facă o nouă stângă, dar nu au curajul de a se lansa în acest proiect decât agăţaţi de PSD, nu au curajul să înfrunte electoratul și apoi să vină cu propunere de alianţe. Amneziile stângii Tăcerile stângii au făcut foarte rău politicii noastre. Stânga nu a vorbit despre responsabilităţile din perioada totalitară. Nu cred că exagerez, dar aș putea spune că stânga a tăcut paralizată de frică. În 1990 a refuzat dezbaterea despre trecut. Sacrificarea lui Nicolae Ceaușescu nu ajungea însă pentru cei 50 de ani de drame. Nu am căutat vinovaţi, dar asta a însemnat să fim de acord cu următoarea aberaţie: comunismul i-a atins pe toţi românii în mod egal, fără excepţie, ca o boală incurabilă. Dezbaterea moștenirii odioase nu am rezolvat-o nici până astăzi și orice tabu social creează tot felul de sechele. Boala camuflării, ascunderii Desele unificări sau absorbţii, schimbarea siglelor, folosirea culorii albastru, și nu roșu, culoarea internaţională a stângii, sunt alte simptoame ale fricii. La fiecare alegeri generale, PSD-ul de astăzi a participat sub altă siglă și cu alt nume. A inventat coaliţii cu partide care nu intrau în parlament, doar pentru a nu fi singur. Acum, cei care visează la un pol social se folosesc de aceeași logică. Să faci alianţe electorale numai pentru că oponenţii sunt o alianţă dovedește o gândire strategică de amator, din moment ce PSD-ul a înglobat toate partidele din spectrul de stânga, cele mai importante fiind PSM și PSDR. Cochetarea cu populismul Căderea în populism și ștergerea unor limite dintre partide sau programe, a unor graniţe și delimitări politice necesare au darul de a crea o mare confuzie pe scena politică. Am ajuns ca, astăzi, primul guvern de dreapta autentic, cum se autodenumește, să dea bani de Paște pensionarilor în loc să facă un program de pensii decente sau de medicaţie corectă și gratuită pentru bătrâni. Dar, trebuie să recunoaștem, nici stânga nu a scăpat de populism. Populismul este tendinţa unora de a crede că politica se reduce la programe de cheltuire a banului public. Poate că doar ultimul premier al stângii a fost conștient că, înainte de a cheltui pentru protecţie socială, trebuie să faci planuri pentru a produce cât mai mulţi bani; cei care vorbesc acum despre noua stângă se gândesc doar la moduri de a cheltui. Acum avem un triumf al populismului de dreapta, ucigător pentru societatea noastră, dar am văzut la dezbaterile stângii o frenezie a unora de a crede că scăparea săracilor de sărăcie ţine doar de voinţa unor politicieni de a deschide vistieria. 52 . Vasile Sebastian Dâncu Triburile . 53 Izolarea unei elite și transformarea ei în subiect politic Stânga ce a luat puterea prin alegerile din 1990 a generat, fără voie, o elită însingurată, izolată, care a ajuns să se înroleze politic, să lupte uneori cu disperare împotriva stângii. Mineriadele au trasat o barieră între masele speriate de viitor și elita intelectualilor plasaţi fără voia lor în altă tabără. Este o fractură majoră; această elită a lucrat mereu la delegitimarea stângii, la păstrarea fricii de comunism, la lăţirea unei vinovăţii colective. Dacă stânga ar fi atacat probleme grele ca: responsabilităţile din perioada comunistă, adevărul revoluţiei, problemele restituirii rapide a proprietăţilor, azi ar fi stinse mai multe focare de conflict politic. Nefăcând aceste lucruri, elita producătoare de mesaje a fost mereu de partea cealaltă, degeaba unii politicieni se mint organizând forumuri ale culturii sau ale intelectualităţii de stânga. Alergia la critică Politicienii și partidele de stânga nu au asigurat dezvoltarea unei gândiri critice de stânga. Unanimitatea este și boala stângii, ca și boala întregii politici românești. A funcţionat credinţa falsă că unitatea stă în unanimitate. După pierderi de alegeri nu se fac analize și nimeni nu este vinovat. Când se fac ori când au loc alegeri, oamenii acceptă cu greu verdictul, cei învinși pleacă de cele mai multe ori, fac partide sau trec la alte partide. Fără mai multe centre de gândire și curente, este greu ca stânga să se adapteze la o viaţă socială de o mare complexitate. Și nici înnoirea nu este posibilă fără a tolera puncte de vedere care valorizează alternative la drumul principal. Agorafobia Politica românească se ascunde prin birouri și după geamuri fumurii, nu vrea să dea ochii cu viaţa. Deși stânga a condus 10 ani din 15 România, se află acum într-o stare de subdezvoltare durabilă. Există o explicaţie? Este moștenirea comunismului o explicaţie? Este toată istoria ultimilor 150 de ani? Trebuie să vorbim despre toate acestea, trebuie să dezbatem, să căutăm soluţii, dincolo de certuri interminabile și vinovăţii inventate de cei care trebuie să dea seama pentru ce au făcut. Nu am dezvoltat o refl ecţie sistematică asupra societăţii, iar cei care au condus mai bine de un deceniu vin și acum și ne spun că au soluţia miraculoasă. Societatea nu interesează pe nimeni, politicienii comandă sondaje pentru a se uita în ele ca într-o oglindă, restul nu contează. Ideofobia – alergia la programe și proiecte politice Este justificată ca o alergie la ideologie sau la teorie în general, dar este de fapt o alergie la planuri și strategie. Se spune mereu că trebuie să vorbești simplu, pe înţelesul oamenilor, ceea ce e corect. Dar nu este adevărat că oamenii vor să audă numai de bani, pensii, cupoane sau salarii. Cultura de stânga se bazează și pe valori. În cultura noastră, ideile nu au forţă asupra vieţii. Oamenii politici sunt interesaţi mai mult de monopolul resurselor politice sau gestiunea lor. Din nefericire, prezenţa la televiziune este piatra unghiulară a politicii. Avem nevoie de o stângă mai inteligentă. Nu de oameni inteligenţi ducem lipsă, ci de încurajare pentru cei care pot propune programe și proiecte politice. Nimeni nu citește programele partidelor, nimeni nu se obosește să-i adune pe specialiștii din universităţi pentru a croi proiecte pentru societatea românească. Politicienii de toate culorile au o gândire suficientă sieși. Autismul politic Stânga nu a avut adversar în acești ani, dar nici dialog substanţial cu cei de dreapta. Nu a avut capitaliști cu care să se lupte. A trebuit să-și inventeze dușmani, așa cum a făcut și așa-zisa dreaptă. Am folosit cuvântul tranziţie pentru a vorbi despre nimic! Iar strategia de parcurgere a tranziţiei a fost, vorba unui sociolog polonez: cum să faci să nu fii împușcat de cei care au arme sau înfometat de cei care au resursele productive? Politica nu a produs un câmp de dezbatere publică, doar câmpuri de bătălie în care adversarii se împroșcau cu noroi. Închisă în sine, stânga nu a reușit să creeze o cultură politică care să educe masele. 54 . Vasile Sebastian Dâncu Triburile . 55 Complexul lui Oedip Statul este părintele stângii, dar stânga nu și-a asumat explicit și programatic modernizarea statului ca o premisă pentru eficienţa socială, mai degrabă l-a ucis. A preferat un stat ascuns, invizibil. Îmi aduc aminte că premierul Năstase a încercat câteva luni să afle de la Octav Cozmâncă numărul exact al funcţionarilor publici. Nu s-a reușit câteva luni, tergiversându-se pe discuţia legată de servicii publice, dacă profesorii ori medicii sunt sau nu funcţionari publici. Până la urmă a primit o cifră, dar nu credea nimeni că este corectă. Nu ministrul era de vină, pur și simplu sistemul refuza să producă de frica schimbărilor și a pierderii locurilor de muncă. Sistemul păstra o ambiguitate de statut care să permită replieri continue și șmecherii balcanice. Suntem o societate fără stat! Vedem cum se gestionează crizele inundaţiilor, gripa aviară și alte forme de ameninţare socială. În 28 noiembrie 2004 nu am putut număra voturile, verifica liste și prezenţa la vot, iar Înalta Curte de Casaţie și Justiţie nu a putut să dea explicaţii corecte și rapide dacă au fost sau nu fraudate alegerile. Stânga nu doar că nu a avut curajul modernizării rapide a statului, dar i-a lăsat și îi lasă, în continuare, pe cei de dreapta să facă praf și ceea ce a mai rămas din statul român. Sunt convins că, pentru a moderniza statul, trebuie să modernizăm mai întâi stânga românească. În 1990 aveam alternativa revoluţie sau reformă, iar noi am ales revoluţia, poate pentru că ne era frică de reformă. Acum este ceasul al doisprezecelea și ne-a rămas doar reforma, ca alternativă la distrugerea completă a societăţii și condamnarea ei la subdezvoltare perpetuă. Fără o stângă modernă, europeană nu este posibilă o schimbare a politicii românești. Nu avem nevoie de o stângă nostalgică, nici de una sud-americană și nici de o nouă etichetă ecologică pentru produse politice refuzate la vot. Istoria nu face pași înapoi și stânga are nevoie de oameni tineri, de specialiști și oameni curajoși. Nu teama de niște procente amărâte pe care le-ar putea pierde dacă cineva se enervează și pleacă ar trebui să zguduie PSD, ci spaima de a trăi într-o viitoare societate a subdezvoltării durabile. Noua stângă nu se poate face cu politicieni second- hand și nici cu declaraţii de intenţie. Partidul Social-Democrat este dator să facă o rupere de trecut și să aducă pe scena politică stânga modernă, fără de care România politică nu poate merge decât șchiopătând. 31 mai 2006 Bacșișul de partid și de stat ăptămâna trecută, cu ajutorul Senatului României, Alianţa DA a reușit să-și îndeplinească una din promisiunile electorale: S a da fiecărui cuplu tânăr câte 200 de euro la prima căsătorie. Iniţiativa guvernului de a acorda acest sprijin pentru tinerii care se căsătoresc era motivată prin „nevoia de a îmbunătăţi echilibrul socio-economic al familiei”. Mai aflăm din expunerea de motive că, „în absenţa unor factori economici favorizanţi, tinerii amână cât mai mult căsătoria și din cauza faptului că nu primesc sprijin din partea statului la constituirea familiei”. Prin urmare, proiectul Guvernului, adoptat de Senat, ar trebui să conducă la stimularea căsătoriilor. Mai mult, suma de 200 de euro ar trebui să se constituie în factor economic favorizant al căsătoriei. Are guvernul Alianţei DA o viziune atât de naivă despre importanţa sumei de 200 de euro? Un guvern ale cărui declaraţii de avere totalizează câteva procente din PIB nu cred că este atât de naiv. În schimb, este vorba de un dispreţ suveran faţă de tineri și instituţia căsătoriei, o bătaie de joc faţă de nevoia strategică de proiecte sociale. Dar nu aceasta era singura raţiune a legii. Citim stupefiaţi: „Sporirea participării active a societăţii civile și dezvoltarea durabilă a parteneriatului în benefi ciul dezvoltării și protecţiei familiei, reducerea disparităţilor faţă de accesul la resursele dezvoltării existente între familiile din mediul urban și cele din mediul rural”. Absolut șocantă această justificare: dezvoltare durabilă cu 200 de euro, parteneriat în beneficiul dezvoltării și protecţiei familiei cu aproape 7 milioane de lei vechi? 56 . Vasile Sebastian Dâncu Triburile . 57 Ar fi fost interesant dacă responsabilii cu comunicarea de la Guvern ar fi făcut o sinteză de pe forumuri pentru a vedea reacţiile tinerilor la această adevărată glumă a Guvernului României. Mii de mesaje transmiteau indignarea și expresia umilinţei pe care o simt tinerii în faţa nerușinării și incompetenţei cu care îi tratează clasa politică. Cu inteligenţă și ironie, mulţi tineri au calculat ce s-ar putea face cu această sumă penibilă la început de viaţă, cei mai mulţi însă au insistat asupra dotării cu prezervative pentru că această ţară nu merită efortul lor de a naște prunci, după modul în care își tratează tinerele familii. Alţii au făcut o propunere la fel de ironică: să se adune toată suma dintr-un an și, în cadrul unei tombole, să se dea unei singure familii. Suntem în faţa unei dovezi elocvente că actualul guvern nu are nicio strategie postaderare în domeniul incluziunii sociale. Imperativul european al coeziunii sociale nu are pentru statul român nicio stringenţă. Politicile sociale de protecţie a familiei tinere nu există, iar Capitolul 21 – „Politica privind susţinerea tinerei generaţii” – din Programul de guvernare al Alianţei DA a fost de mult timp dat uitării. Tinerele familii din România sunt afectate grav de tranziţia economică și socială pe care o traversăm, prin șomaj, insecuritatea locului de muncă, insatisfacţia ocupaţională. Studiile sociologice arată și alte efecte asupra cuplului tânăr: datorii acumulate, insatisfacţie faţă de venituri, sărăcie, locuinţă necorespunzătoare, insatisfacţie locativă, nesiguranţă economică, reducerea consumului, reducerea activităţilor de timp liber, dificultăţi de acoperire a cheltuielilor pentru creșterea și educarea copiilor. Principalele mecanisme de adaptare imaginate sau utilizate de tinerele cupluri intervievate de sociologi sunt: planifi carea familială restrictivă, reducerea aspiraţiilor și redimensionarea obiectivelor; mutarea în altă localitate; emigrarea; activităţi suplimentare; reorganizarea rolurilor în familie; schimbarea modului de gândire, a valorilor; utilizarea și mobilizarea resurselor atât intra-familiale, cât și sociale (sprijinul exterior familiei, din partea: părinţilor, prietenilor, colegilor, sindicatului, statului etc.). În faţa acestor mari probleme ale societăţii, probleme ce se referă la viitorul nostru demografic, Guvernul României dă un bacșiș penibil pentru întemeierea unei noi familii. Probabil că suma de 2000 de euro nu ar fi fost de ajuns, dar pentru familiile sărace ar fi putut avea o semnificaţie. Dar 200 de euro?! Un jalnic bacșiș de partid și de stat! Unii ar putea să fie tentaţi să spună că 200 de euro este, totuși, mai mult decât nimic. Poate că este așa; din punct de vedere matematic, 200 este mai mare decât zero. Politic, acest lucru nu este valabil; un lucru făcut prost este mai rău decât lipsa lui. Un bacșiș oferit de stat nu face decât să îndepărteze o întreagă generaţie de patrie. Pentru o sumă umilitoare de 200 de euro, tinerii români nu pot oferi în schimb decât dispreţul și lehamitea. 20 octombrie 2006 Sfârșitul politicii nemuritorilor upă genericul de final al Revoluţiei, morţii au rămas pe asfalt, highlanderii s-au ridicat, s-au scuturat de zăpada pigmentată D cu vopsea roșie, au returnat recuzita și au trecut pe la birouri să ia scenariul pentru noul episod. Nemuritorii au fost primele personaje ale procesului de reinventare a politicii românești, după Revoluţie. În jurul lor s-au construit partide, direcţii, instituţii. Au salvat România de la scindare, au construit reforme, au adus votul democratic; unii se laudă chiar cu faptul că ne-au creat condiţiile de exprimare liberă de azi, unii au adus economia de piaţă sau au alungat neocomunismul. Și au fost mereu în centrul atenţiei publice. Chiar dacă presa a adus dovezi pentru probleme de biografie, trecută sau prezentă, ei au răspuns mereu că acesta este un atac politic. Niciodată nu au răspuns la acuze pentru că era sub demnitatea lor să o facă. În schimb, au creat în jurul lor personaje de curte, adulatori care să le trâmbiţeze statutul de oameni de neînlocuit. Sutele de politicieni îmbogăţiţi după 58 . Vasile Sebastian Dâncu Triburile . 59 revoluţie au crescut în jurul nemuritorilor. În jurul acestora au adunat și cercuri de oameni de știinţă sau artiști de curte, securiști sau foști securiști, oameni care se luptau între ei pentru funcţii în administraţie când le venea rândul la putere. Nimeni nu prea putea să intre în cercul lor. Erau oamenii de casă, care așteptau să se întoarcă la putere pentru a continua politica luminoasă pe care au început-o tot ei. Au marcat o epocă falimentară din istoria noastră din punct de vedere politic. Nu știu dacă se putea face mai mult, dar este cert că România nu a reușit să schimbe ritmul. Orbiţi de narcisism, au crezut într-o excepţionalitate românească ce face să nu fim comparabili cu nimeni altcineva. Nu am făcut privatizarea la timp, am pierdut trenul primului val de integrare, am ratat primul val de NATO, nu am sprijinit iniţiativa privată la timp și nici atragerea de investiţii străine. Au fost și sunt mereu în centrul atenţiei, mass-media stă cu reflectoarele doar pe ei, sociologii le măsoară lunar notorietatea (mai importantă decât încrederea, pe plaiurile noastre mioritice). Ei pun etichete tuturor cu nonșalanţă, deplâng soarta României, în funcţie de poziţia în care se află. Dar caracteristica lor comună este că ei nu au greșit niciodată, nu au pentru ce să-și ceară scuze și au pretenţia ca tot ei să fie cei care scriu istoria, evident, istoria redusă la propriile lor fapte de arme. Orice atac din partea presei sau a societăţii civile împotriva lor este un atac la securitatea naţională, orice contestare este o ticăloșie fără seamăn. Se simt mereu trădaţi, mereu se plâng de lipsa de recunoștinţă a celorlalţi. Vorbesc toţi de corupţie sau de trădare, niciunul dintre nemuritori nu a spus vreodată vreun nume, de la nivelul lor concretul este o înjosire, ei vorbesc despre principii. Se enervează foarte tare când jurnaliștii obraznici le cer să spună lucrurilor pe nume. În general, ei critică orice schimbare ca și deviere, ca îndepărtare de la adevăratele idealuri. Nemuritorii nu sunt adepţii votului. Votul este o instituţie degradantă a democraţiei, cred ei. Instituţia numirii este ideală, după ei, ea pune în lumină adevăratele valori. Votul produce negocieri, înţelegeri și alte chestii. Votul produce și surprize, iar nemuritorilor nu le plac surprizele. Dacă un nemuritor este adus în situaţia de a face faţă unei înfrângeri la vot, el se va plânge de aranjamente de culise. Pe unii toată ţara îi căinează pentru că au pierdut. Presa are o ciudată pasiune în a deplânge faptul că nemuritorii sunt daţi la o parte. Partidele care pun la punct vreun nemuritor – sau, Doamne ferește, îl dau afară – sunt criticate puternic și se prezice pentru ele un sfârșit tragic. Nemuritorii au făcut mereu circ și asta i-a ţinut în centrul atenţiei. Orice gafe au făcut, ei au rămas în spaţiul public aproape neatinși. Chiar dacă pierdeau alegeri sau erau respinși de cohorte întregi de generaţii. Nicio analiză nu îi atingea, cei care încercau altceva erau deviaţioniști care nu puteau decât, eventual, să plece din partid. Refrenul este același pentru nemuritori: electoratul nostru nu poate suporta altceva, el nu se schimbă, nu vrea pe nimeni, îi vrea doar pe ei. Nemuritorii ne spun de 16 ani aceleași lucruri sau aproape aceleași lucruri. Nu ne mai aducem aminte foarte bine ce spun ei pentru că nu au spus niciodată nimic. În 2001, ajungând la Guvern, am văzut că noi nu legiferasem în 10 ani nici măcar 10% din necesităţile unei societăţi democratice moderne. Grăbiţi de Uniunea Europeană, am făcut sute de legi pe săptămână, iar Parlamentul a fost obligat să le aprobe pe bandă, fără prea multă reflecţie sau dezbatere. Nemuritorii ne-au criticat pentru asta, din toate poziţiile și din toate partidele. Nemuritorii au ţinut loc de instituţii. Niște instituţii puternice ar fi făcut concurenţă minţilor lor luminate, ar fi produs reguli cărora, în teorie, chiar și ei ar fi trebuit să li se supună. Nemuritorii nu fac gesturi bruște, nu iau decizii radicale. Ei știu că este important să rămâi undeva prin preajma puterii, de aceea ei niciodată nu demisionează. Se distanţează un pic, dar rămân pe undeva prin preajmă. Emil Constantinescu și Petre Roman au greșit îndepărtându-se un pic, crezând că vor fi rechemaţi în genunchi, dar nu au mai reușit să revină niciodată. Se chinuie și acum să revină, dar, dacă nu ar fi OTV, ar crede lumea că au murit de tot. 60 . Vasile Sebastian Dâncu Triburile . 61 Am avut senzaţia că Adrian Năstase a fost primul politician dintr-o nouă serie. Inteligent, pragmatic și cult fiind, am crezut că ar putea să facă orice în viaţă, inclusiv să renunţe la un moment dat la politică. Credeam că este groparul nemuritorilor, că după el nimeni nu va mai putea să fie adulat populist, fără rezultate, doar dintr-o inerţie a conformismului celor scoși de după perdele de păpușari. Ne spunea mereu că el nu se cramponează de putere sau de anumite funcţii. Și era atât de orgolios, că nu puteai să nu-l crezi. A avut orgoliul de a aduce oameni noi, a încercat și a reușit să schimbe multe reguli. A modernizat multe mecanisme guvernamentale sau în interiorul partidului. A avut forţă, dar ghinionul lui a fost că s-a lovit de o societate de plastilină, care nu i s-a opus. O societate slabă, care i-a hrănit orgoliul, transformându-l în aroganţă. Și-a împușcat câinii de vânătoare, crezând că bătălia s-a încheiat. A acceptat tot mai mulţi adulatori și lăutari, a început să se ferească de oglinzi. Însă a muncit fantastic, a tras ca un rob. Nu știu ce termopane sau ce case a făcut, dar am fost martor la o dedicare fantastică, la un sacrificiu total. Nu am văzut în politică pe cineva care să fie atât de robace. Poate nimeni nu va remarca asta vreodată, dar este o calitate care ar putea compensa multe dintre păcate. A fost lăsat să facă greșeli, a fost lăsat să exercite o autoritate care a dus populaţia la o adevărată revoltă la vot, ajutată și de manipulări grosolane. A fost sabotat tăcut și eficient de nemuritori și de slugile lor. Nemuritorii l-au atacat din toate unghiurile politicului și, până la urmă, indecizia lui și respectul reflex pentru ei l-au făcut să piardă. Urma lăsată de el în politică este destul de importantă, dar se va vedea, probabil, mult mai încolo. Dar în aceste ultime luni, Adrian Năstase nu mai este politicianul falnic despre care am crezut că a răpus sistemul. Nu este în stare să accepte că politica poate să nu fie singura lui viaţă. Un om inteligent ca el ar fi putut să spună într-o dimineaţă: există viaţă și dincolo de politică. Ar fi câștigat respectul tuturor și, probabil, dorinţa oamenilor de a-l revedea întors în politică, după rezolvarea problemelor cu justiţia. Cere să fie iubit de oameni pe care nu i-a iubit, cere să fie acceptat de cei pe care nu i-a lăsat să intre nici măcar în holul biroului. Se plânge de trădare, cere recunoștinţă, vrea să fie scrisă istoria faptelor sale, suspină că nu a fost organizat Congresul PSD de către Cozmâncă (el singur știind cine trebuie să iasă). Este poate atacat pe nedrept, poate că a trecut prea brusc de la extazul puterii la agonia hăituitului. Dar nimic nu justifică faptul că nu vede clar realitatea tristă că a pierdut această bătălie și ar trebui să înţeleagă că indecizia lui în a tranșa relaţiile de putere cu nemuritorii sistemului este o lecţie pe care ceilalţi au învăţat-o. Nu mai poate vedea nici măcar solidaritatea celor care îl respectăm încă. Își îndepărtează prietenii și se zbate să fie zilnic în mijlocul unei scene pe care nu se mai joacă piesa lui. Ar vrea să fie și înăuntru, dar și la marginea partidului. Nu înţelege că a pierdut bătălia în momentul când a ales să nu concureze cu Ion Iliescu. Ușor, ușor ne vorbește despre deviaţionismul conducerii, despre trădarea oamenilor apropiaţi, despre vremurile luminoase din guvernul care i-a purtat numele. Toţi se bucură să vadă că își lasă strategii să facă trucuri ieftine de victimizare, că face gesturi de paradă, că se plânge de persecuţie. Uneori mă uit la unele dintre lungile talk-show-uri ale domniei sale cu inima strânsă, sperând să nu mai văd vreun moment de vulnerabilitate care să-l arate slab. Văzând căderea sa tristă, nu mă consolează sfârșitul erei nemuritorilor. Adrian Năstase parcă seamănă, în unele gesturi, cu nemuritorii pe care credeam că i-a înfrânt. Probabil că integrarea ne va obliga să facem instituţii adevărate, mai tari ca oamenii, legi mai influente ca telefoanele politicienilor, politici adevărate, conduse de experţi, nu de nepoţi sau de nepoate. Ar trebui să mă bucur, pentru că am senzaţia că numai când vom scăpa de vechii salvatori, highlanderi ai politicii noastre, România va începe să intre într-o epocă de adevărată modernitate. De câte ori mă gândesc la asta mă cuprinde imensa tristeţe că sistemul se dărâmă, dar îl ia cu el pe fostul Premier, ca ultim tribut. Adrian Năstase a învins sistemul prin faptul că a promovat o nouă generaţie politică, generaţie care îi poate duce proiectul mai departe, generaţie care s-ar putea să câștige. Această generaţie nu îl omagiază acum, dar 62 . Vasile Sebastian Dâncu Triburile . 63 ar putea s-o facă de pe podium. Îmi doresc bucuria de a-l vedea pe Profesorul nostru în ale politicii bucurându-se pentru succesele foștilor săi învăţăcei. 10 noiembrie 2006 Politica inutilă ând scriu aceste rânduri (2006, n.a.), am senzaţia că ne aflăm la capătul unui ciclu politic și istoric, într-un moment în care C asistăm la sfârșitul sistemului politic românesc. Fără a ne aștepta ca acest lucru să se întâmple peste noapte, îmi pare destul de clar că actualul sistem politic românesc este falimentar și schimbarea lui devine o probă obligatorie pentru noi toţi. Șaptesprezece ani pierduţi. În 17 ani, politicienii nu au fost capabili să structureze o strategie de dezvoltare economică a României. Atunci când s-a realizat o strategie de dezvoltare durabilă, ea a rămas doar pe hârtie, nimeni nu a ridicat un deget măcar pentru punerea ei în practică. Chiar dacă decalajele istorice nu pot fi eliminate cât ai bate din palme, România a rămas să perpetueze o societate a subdezvoltării durabile. Instituţiile democraţiei s-au dezvoltat puţin și practicile civismului sunt mai mult simulate. Dezindustrializarea și hemoragia externă a forţei de muncă nu au primit niciun răspuns din partea politicienilor. Prăbușirea sistemului de educaţie și proliferarea unui mecanism de achiziţie a diplomelor prin intermediul unor SRL-uri de învăţământ superior sau ucigașul sistem de îngrijire a sănătăţii nu au reușit până acum să ducă la reforme consistente care să treacă dincolo de interesele politicienilor aflaţi, prin rotaţie, la putere. Privatizarea economiei a fost singurul proiect politic care a avut continuitate, dar aici se vede cel mai bine faptul că interesul public nu este încă destul de important, încât să contrabalanseze interesele private ale politicienilor și ale oligarhiei politice. O politică a improvizaţiei și diletantismului a fost înlocuitoarea unui adevărat management strategic al societăţii. Dacă studiem programele partidelor politice de la ultimele alegeri, o să vedem că programul impus de Bruxelles privind integrarea României reprezintă substanţa tuturor programelor, chiar și a partidelor contra sistem. Politica ultimului deceniu și jumătate a reușit doar să perpetueze un marketing al urii și o retorică a respingerii emoţionale a adversarilor politici, deveniţi subit dușmani de moarte (după cum o atestă și azi discursurile de înfierare ale tuturor liderilor politici de partid). În același timp, omniprezenţa retoricii de demascare a dușmanului politic a făcut imposibil orice examen critic veritabil. În hărmălaia celor care demască ceva în fiecare zi este imposibilă promovarea analizei sau a vocii specialiștilor în sociologie, economie sau politologie. Politica – zgomot de fond. Trăim tirania acustică a zgomotului de fond al politicii. Politica este mai mult zgomot de fond decât un proiect de societate. Astfel, politica este un fel de halucinaţie a celor care participă la proces sau scriu despre asta. Contactul cu realitatea politică a Parlamentului European m-a convins că numai la nivelul jocurilor de limbaj mediatic sau analitic politica noastră este ceea ce credem noi că este, de fapt, politicianul român este doar o umbră a ceea ce nici măcar nu există, este un fel de copie a unei fantome, copie a unei intenţii neclare, niciodată puse în practică. Politicienii știu destul de vag ceea ce ar trebui să facă, dar nici măcar o clipă nu s-au hrănit cu iluzia că aceste lucruri ar putea deveni vreodată operaţionale și în România. Un excepţionalism românesc a fost mereu invocat, fie sub forma „nu am ajuns noi în stadiul acela”, fie în cea a sofismului privind distanţa uriașă dintre teorie și practică. Politica românească este handicapată de faptul că nu poate crea mituri, are o capacitate zero de simbolizare. Oamenii sunt tot mai fascinaţi de vulgaritatea politicii, dar și-au pierdut capacitatea de a admira sau de a crede în cineva. În condiţiile unei politici a simpatiei spontane, emoţionale, politicienii sunt iubiţi sau respinși fără motive și fără o fundamentare cât de cât elaborată. 64 . Vasile Sebastian Dâncu Triburile . 65 Un marketing al urii este folosit de așa-zișii strategi; răspunsul emoţional este o hoardă care înjură și nici măcar nu-l ascultă pe celălalt. Politicienii nu dialoghează pe teme politice, pe teme structurate pe probleme reale, adună dosare unii despre alţii, se duelează pe tema „cine este mai corupt”. Intelectualii nu au ce să caute în această dispută, pentru că ei nu au case, mașini, acareturi sau conturi pentru a merita să fie băgaţi în seamă. Românii cred doar în ceea ce văd la televizor sau în ceea ce aud de la prieteni sau vecini, prea puţin pentru a crea un câmp de dezbatere publică. Războiul românilor împotriva lor înșiși. Privită din acest unghi, politica pare un război civil al românilor împotriva lor înșiși. Un discurs public antipolitic, la modă astăzi în România, scade credibilitatea instituţiilor politice sub orice limită, astfel că trăim sub zodia unei litanii antidemocratice, tot mai des adusă în spaţiul public de o serie de intelectuali de dreapta. Halucinaţiile colective sunt adevărurile cele mai clare ale societăţii românești. Dacă recitești paginile amare scrise de Ștefan Zeletin, Caragiale, Rădulescu-Motru, Drăghicescu, Arghezi, Camil Petrescu, George Călinescu sau alţi intelectuali interbelici, ai senzaţia că România nu avansează în constituirea unei culturi politice a democraţiei. Politicianismul definit de Rădulescu-Motru ca un gen de activitate politică – sau, mai bine zis, o practicare meșteșugită a drepturilor politice – prin care câţiva dintre cetăţenii unui Stat tind și, uneori, reușesc să transforme instituţiunile și serviciile publice, din mijloace pentru realizarea binelui public, cum ar trebui ele să fie, în mijloace pentru realizarea intereselor personale, este și astăzi tema cea mai importantă a imaginii mediatice a politicii. Conflictul este singura miză a politicului. Pentru politicieni, conflictul este o formă de legitimare și un fel de verificare a atașamentului. Atașamentul la un grup sau la o ideologie trebuie probat, căci loialitatea este în politica noastră cea mai importantă valoare. Conflictul politic este continuu, el nu poate avea o rezolvare, căci ar dispărea politica și personajele ei. El apare la toate nivelurile organizării sociale ca o teatralizare a vieţii politice. Conflictul permanent se transmite și în interiorul trupelor, iar politica noastră are aspectul unui război total. Când vine o guvernare nouă, totul se ia de la început, se refac legi și ordonanţe, nimic nu rămâne ca fundament. Catalizatorii principali ai conflictului sunt sfetnicii, consilierii liderilor și cei aflaţi la niveluri intermediare de decizie. Cei mici, în lipsa altor raţiuni ale politicii, fac o competiţie de loialitate care nu se poate exprima decât în cadrul unui conflict permanent cu alte partide. Se naște o cultură a conflictului care este incapabilă să genereze proiecte serioase, pe termen lung. Poate doar proiecte demagogice sau acţiuni cu caracter polemic. Cultura conflictului are nevoie mereu de adeziune publică și de aici politica noastră primește alte două rele: marketizarea și populismul. Conflictul politic ca miză a politicii blochează ascensiunea specialiștilor, căci valorizarea agresivităţii creează false ierarhii în structurile politice. În această situaţie, femeile au tot mai puţine șanse să răzbată, societăţile noastre tradiţionale neacceptând „războinici cu fustă”. Logica și discursul confruntării dezvoltă și o anumită logică de argumentare. Retorica politică devine o armă, nu un instrument de educare. Conflictul permanent produce și îndepărtarea oamenilor de politică, conflictul nu poate aduna în jurul lui ceva. Dincolo de absenteismul electoral care crește, credibilitatea instituţiilor are de suferit serios. Dacă citești studiile de sociologie, ai senzaţia că democraţia nu are cum să funcţioneze într-un asemenea dispreţ instituţional. Fiind o politică de război, nici politicienii nu ies la pensie, îmbătrânirea clasei politice fiind un fenomen pe care nu reușim să-l stopăm pentru că, nu-i așa, generalii nu ies la pensie! Conflictul ca singură miză a politicului produce și propagă o regulă a suspiciunii generalizate, în interiorul organizaţiilor politice, dar și faţă de societatea civilă. Există prea multe secrete de partid, dar și trădători de meserie. „Sursele” din politică generează cele mai multe evenimente de informare. Din cauza acestei mize continue, intelectualii fug de angajare politică căci, paradoxal, angajamentul îi etichetează public și devin proscriși, cel puţin pentru cei care se simt pe o altă baricadă politică. Conflictul permanent are nevoie de un teren de mare vizibilitate socială, astfel că sediul 66 . Vasile Sebastian Dâncu Triburile . 67 politicii a devenit televiziunea, cu toate efectele colaterale ale acestui fapt: vulgaritate, spectacol ieftin, inconsistenţă, prevalenţa emoţionalului faţă de raţional. Conflictul produce o identitate de conflict, o identitate de confruntare. Noi și ei. Ei sunt dușmanii care trebuie răpuși prin orice mijloace. Iar acest lucru schimbă fundamental și strategia politică: nu mai avem o politică orientată spre rezolvarea problemelor sociale, ci o strategie orientată spre confruntarea cu inamicul. Logica de confruntare distruge viitoarea funcţionare a coaliţiilor politice. Nici Convenţia Democrată din România și nici Alianţa DA nu au reușit să reziste la putere decât în iureșul confruntărilor electorale unde ura era singurul operator de solidaritate. În fine, în politica-război, prada este una dintre cele mai importante motivaţii. Funcţionând ca principală resursă internă de motivaţie, oferirea de posturi în administraţie produce lefegii tradiţionali ai partidelor și privează administraţia de specialiști. Lecţia lui Gennaro Ciancio1, un prieten italian din Cluj, este una pe care încă n-o înţelegem. Gennaro a scris două cărţi și le-a publicat pe cheltuiala lui, demascând corupţia de sistem din România. Unii se uită la el ca la un Don Quijote care crede în fantasme, cei mai mulţi îi aduc aminte că o carte sau 10 cărţi nu schimbă nimic într-o ţară coruptă; explicaţia cetăţeanului european Gennaro este simplă, dar, în același timp, crezi că este un discipol al lui Habermas: există spaţii publice ale democraţiei care trebuie ocupate de oameni, sunt zone de protest pe care, dacă nu le ocupă cetăţenii, le ocupă puterea. Aţi vrea să vină cei de la putere să ocupe aceste spaţii, să mimeze ei opoziţia? Cetăţeanul plătitor de impozite trebuie să-și folosească toate drepturile, iar dreptul de a protesta a fost cel mai greu câștigat și se pierde cel mai ușor, ne arată toată istoria. 1 Gennaro Ciancio, fost subofițer în poliția italiană, a venit în România în 1997 și, alături de familia lui, a deschis un restaurant în Cluj-Napoca. În paralel, s-a implicat în comunitatea locală, a fost vicepreședinte al Camerei de Comerț, a publicat cărți despre justiția din România și Italia și a inițiat un proiect de lege privind integrarea romilor în UE imediat după cazul Mailat (2008). A fost unul dintre bunii mei prieteni, care m-a făcut să găsesc resorturile de a face ceva pentru țara mea și de a nu mă da bătut. O politică mioapă. Cei mai mulţi dintre politicieni își construiesc proiectele viitorului pornind exclusiv de la modelul trecutului și nu se adaptează la realitatea într-o continuă schimbare. În general, politicienii miopi sunt prizonierii orizontului lor imediat și înţeleg foarte puţin din ceea ce se întâmplă în viaţa politică și socială. Ca prizonieri ai orizontului lor propriu, politicienii atinși de miopie se înconjoară, în funcţii publice, de familie, de prieteni, cumetri, fini, cumnaţi sau șogori. Pe relaţii de cumetrie se poate ajunge lesne viceprim-ministru, din contabil de firmă, ministru, sau nașu’ de cununie te poate pune prefect. Cei care fac acest tip de politică se închid în sine, în loc să se deschidă spre societate. Își blochează calea spre ceilalţi, se asfixiază încet. Dacă politicienii români s-ar gândi măcar cinci minute pe săptămână la ceea ce sociologii numesc legea gradelor de separare, și-ar da seama că posibilitatea de a penetra în medii cât mai diferite este dată tocmai de deschiderea spre oameni noi, spre spaţii încă neexplorate, spre categorii de populaţie din ce în ce mai îndepărtate de grupul lor de definiţie sau origine. Dacă ar lua în echipe oameni noi, șansele de a se insera în reţele de multiplicare ar fi cu atât mai mari. Politicianul miop nu privește în jurul său decât foarte rar, iar atunci când o face, se uită cu dispreţ, ură sau nepăsare. El nu știe astfel mare lucru despre România și nici despre lume. În mediul lui se creează un fel de narcoză a grupului mic în care nimic nu poate să pătrundă, nici informaţii, nici oameni, și nicio schimbare nu mai devine posibilă. În interiorul unui asemenea grup, consensul afectiv ucide totul. Exaltarea ideologică. Nu mai avem timp de contra ideologii, cum scriam în anul 2000, în cartea mea Ţara telespectatorilor fericiţi, este nevoie de acţiune, acţiunea este antidot sigur și singurul împotriva disperării. Mai ales că observăm imposibilitatea unui examen critic asupra istoriei și devenirii noastre. Exemplul procesul comunismului și idealizarea trecutului ne conving asupra zădărniciei oricărui efort românesc de evaluare sau luciditate istorică. Elanul retrospectiv și idealizarea au fost constantele care au creat condiţiile falimentului politic. Am încercat să reconstruim 68 . Vasile Sebastian Dâncu Triburile . 69 un trecut iluzoriu, nu un viitor probabil. Ca la Orwell, de 150 de ani, rescriem trecutul pentru a controla viitorul. Dar viitorul are nevoie de un proiect, iar acesta nu se poate mulţumi cu utopiile noastre retrospective. Lipsa fundamentului moral al politicii noastre reprezintă, poate, începutul tuturor relelor. O lipsă generală a raportării la valori care nici măcar nu sunt invocate în spaţiul intern al dezbaterii. Cel mai bun exemplu este măsurarea distanţei dintre vorbe și acţiuni politice, acolo unde se poate. După 17 ani în care toate partidele se întrec în condamnarea migraţiei aleșilor de la un partid la altul, iată cum arată un tabel al transferului de politicieni și al modului în care primarii se reorientează după alegeri spre putere. Nici valorile stângii, nici cele ale dreptei nu sunt un liant destul de puternic pentru a păstra o minimă coerenţă între angajamentele politice faţă de electorat și comportamentul politic efectiv. Alegeri Măsurare Măsurare Alegeri Măsurare Analiză 2000 IPP 2001 IPP 2003 2004 IPP 2005 IPP 2006 PSD 1050 1584 1951 1704 1652 1263 PD 483 407 307 392 475 786 PNL 251 262 209 447 553 656 UDMR 148 149 159 186 193 195 Indep. 159 90 115 82 68 102 PUR (SL)/PC 32 64 76 124 97 89 PRM 66 53 37 82 60 41 Alţii 768 348 121 128 72 47 2957 2957 2975 3145 3170 3179 Tabel: Migraţia primarilor (Institutul de Politici Publice, 2007) Politicienii participă cotidian doar la cursa de ademenire a votanţilor. Politica nu se poate reduce la marketing politic sau tehnici de influenţare. Analiștii se înghesuie la televiziune să vorbească doar despre asta, ca și cum politica ar fi doar o mare uzină de manipulare și sugestibilitate. În deceniul și jumătate trecut de la Revoluţie, procesul de reconstrucţie a elitelor a cunoscut o fază de reconversie a elitei nomenclaturii comuniste într-o nouă elită economică sau politică. Societatea civilă a fost, în tot acest timp, incubator pentru construcţia unei contraelite de dreapta, care astăzi ţine un tot mai vehement discurs antidemocratic. Politica inutilă. Politica nu este o activitate inutilă, cred doar că actuala politică românească este una ce corespunde unei nefericite tradiţii de încremenire istorică. Cred că este o politică primitivă, barbară, premodernă. Sunt convins că managementul unei societăţi trebuie făcut de oameni politici, selecţionaţi prin grile și criterii democratice. Nu pot crede că există o elită, undeva prin labirintul social, care ar putea să înlocuiască ceea ce pune competiţia democratică în instituţiile puterii. Oricât am huli votul democratic, cred că este periculos discursul unor exaltaţi ideologi ai dreptei care propagă confuzia afirmând tot mai obraznic că masele sunt un organism amorf și tembel și reduc judecata procedurilor democratice la proceduri strict electorale. Cred, alături de profesorul Adrian-Paul Iliescu, o minte lucidă a acestui timp, că „substanţa democraţiei nu stă în vot sau în regula majorităţii... ci în amplificarea participării, amplificarea dezbaterii publice și amplificarea libertăţilor individului” și că discursul împotriva democraţiei și a instituţiilor sale reprezintă un adevărat pericol pentru societatea noastră. Politica noastră este inutilă pentru că nu a reușit să aducă societăţii noastre plusul de inteligenţă de care avea nevoie. A fost inutilă și pentru că nu a încercat măcar să-și închipuie viitorul României. Mă înspăimântă tradiţia culturii noastre politice, încărcată de toate relele societăţii noastre, tradiţie care nu ne poate oferi nimic bun ca model, oricât am încerca noi să idealizăm trecutul nostru politic pre comunist. Nu sunt pesimist, chiar dacă de multe ori am simţit disperarea sau rușinea de a fi politician. Cred că politica noastră va scăpa de atributul inutilităţii atunci când va integra în proiectele ei, de stânga sau de dreapta, credinţa în posibilitatea unui proiect de schimbare a lumii noastre. Schimbare programată, inteligentă, urmare a unor eforturi de gândire pragmatică, nu așteptarea ca să se îndeplinească miracole după integrarea în NATO sau UE. 70 . Vasile Sebastian Dâncu Triburile . 71 Dar politica va rămâne inutilă până când va crește activismul politic al intelectualilor și al cetăţenilor în general. Înţeleg inactivismul oamenilor și, uneori, am spus tinerilor politicieni: înţeleg inactivismul vostru. Nu este lumea voastră, nu vă recunoașteţi nici în partid, nici în mediul social, mediul nu vă aparţine. Nu are cum să vă placă ceea ce trăiţi. Știu de ce nu vă place politica: este pentru voi o lungă așteptare, până se vor căra boșorogii de azi și o să vă vină rândul și vouă. Politica nu are viaţă, sunt puţini cei care cred în valori autentice: de stânga sau de dreapta. De unde știu asta? Simplu, nici măcar nu se vorbește despre ele, nimeni nu le invocă. Trebuie să împrumuţi ceva din sufletul tău politicii. Dacă nu împrumutăm din sufletul nostru politicii, ea rămâne moartă. Cred că politica va rămâne inutilă dacă nu va face apel la valori. Acceptăm necritic tot ceea ce se vehiculează în spaţiul politic, nu participăm la prelucrarea ideilor și de aceea intelectualii acestei ţări nu se apropie de noi. Am auzit de multe ori în ultima vreme ideea că noi construim capitalismul acum și, vezi Doamne, noi toţi trebuie să participăm la acest efort. Actualul prim-ministru a câștigat Președinţia PNL cu un document intitulat „Să construim împreună capitalismul în România”. Este o absurditate: noi, cetăţenii, nu construim capitalismul, capitalismul se construiește singur, îl construiesc capitaliștii. Noi nu construim capitalismul, dar participăm fără voia noastră la creșterea averilor lor, contribuim la nașterea de capitaliști. Ni se spune zilnic că, în fond, capitalismul este bun pentru că aduce piaţa liberă. Să fim serioși, capitalismul nu a însemnat niciodată piaţă liberă; piaţa liberă nu se reduce la capitalism; de la începuturile sale și până în prezent, capitalismul a format oligarhii corporatiste care au dominat piaţa, acţionând tocmai împotriva liberului schimb al mărfurilor. Capitalismul nu e sinonim cu piaţa liberă. Să fim atenţi: o altă gândire unică se instalează dacă nu avem curajul să intrăm în dezbaterea de idei! Îi înţeleg pe oamenii care spun că nu suportă sectarismul politic, de stânga sau de dreapta. Sectarismul de stânga este o închidere într-un proiect destul de vag defi nit, o luptă cu o dreaptă închipuită. Dacă un guvern de dreapta face o lege a pensiilor, nu este bună pentru că pensionarii sunt ai stângii. Sectarismul de dreapta apare la fel de frecvent – dacă stânga militează pentru egalitate, când un guvern de dreapta face o discriminare pozitivă, ea trebuie eliminată, deși poate ea alină o suferinţă. Dar ceva tot nu înţeleg! Nu înţeleg de ce noi, politicienii, dar și ceilalţi români, nu visăm să schimbăm lumea. Politica nu va mai fi inutilă când va interioriza un adevăr incontestabil și trist: viaţa este un infern pentru tot mai mulţi oameni. Aţi văzut două evenimente recente, desfășurate la distanţă de câteva zile: lansarea topului celor trei sute cei mai bogaţi români și revolta nefericiţilor din Zăbrăuţi. Cei mai bogaţi români au, în total, o avere care ajunge la 20% din PIB, primii 1000 au, probabil, 50%, dar toţi am plecat acum 17 ani de la aceeași linie de start, cu bagaje puţine și cu buzunare goale. O violenţă îndreptată împotriva celor slabi. Acești trei sute și colegii lor din topul celor 1000 și cei 5000 au deja ce apăra și o să vedeţi ce aranjamente democratice vin pentru cei care nu vor reuși să plătească toate tarifele impuse de ei. A face politică înseamnă a avea o atitudine faţă de o stare a lucrurilor care te nemulţumește. Trebuie să ne dorim să schimbăm lumea și să credem că acest lucru este posibil. Dacă nu participăm la schimbare, ea se va face oricum, dar fără noi. Moștenirea crizei. Am moștenit tradiţia unui sistem politic interbelic neperformant și profund corupt. Politicieni fără viziune care nu s-au gândit niciodată să sacrifice ceva pentru naţiune și capitaliști de carton care, încă de la începutul secolului trecut, aveau cifra de afaceri realizată prin afaceri cu statul. Dintre toate determinările contemporane ale activităţii politice, cel mai bine se vede la noi dimensiunea conflictuală. Aș fi vrut să numesc politica noastră în aceste texte o politică pentru barbari, cum spune profesorul Daniel Barbu într-o excelentă lucrare, o politică a instinctelor primare în care populismul este tot mai prezent. Mi-ar fi plăcut să se cheme ţara de unică folosinţă, după o expresie pe care am folosit-o într-un discurs parlamentar care a schimbat cursul unei dezbateri privind destinul Fundaţiei Gojdu. Nici Anatomia răului nu este un titlu disponibil, fiind o carte de filosofie politică 72 . Vasile Sebastian Dâncu Triburile . 73 a profesorului Adrian-Paul Iliescu, lucrarea cea mai lucidă despre tradiţia politică românească, cel puţin din perioada postbelică. Nici Însemnări din ţara măgarilor nu am avut cum s-o numesc, din pricina îndrăznelii de a o scrie a unui avocat din Bârlad, cu peste 100 de ani înainte de a mă naște eu. Consensul antidemocratic și democraţia fragilă. Cu toate aceste slăbiciuni, zi de zi, mass-media și chiar instituţii politice participă la construirea unui consens antidemocratic. Filosofi de ocazie sau intelectuali de dreapta defilează pe ecranele televizoarelor criticând hoarda de sălbatici care populează Parlamentul, stimulând direct soluţiile autocratice care pun între paranteze democraţia și, din poziţiile de putere unde se află în acest moment, mimând independenţa politică, critică masa amorfă care este populaţia și ridică în slăvi un trecut politic interbelic colorat ideologic, dar asemănător până la identitate cu vremurile triste de astăzi. În condiţiile în care avem o stângă încă timorată de eticheta neo- sau criptocomunistă, cu care este întâmpinată la orice simulacru de dezbatere, și o dreaptă care zilnic se plânge că democraţia nu îi selecţionează pe cei mai buni, nu duce până la capăt raţionamentul abandonării ei, dar nici nu se chinuie să participe la perfecţionarea mecanismelor ei. Astfel, democraţia românească este fragilă și tradiţia politică românească la care ne-am racordat simbolic nu ne sprijină la consolidarea ei. Societatea este moartă, iar iniţiativa civică este zero. Sindicatele au fost înghiţite de partide, liderii lor devenind parlamentari, miniștri sau oameni de afaceri. Până în anul 2000 au mai existat mișcări de stradă care creau măcar impresia că societatea se mai poate revolta. Mișcările contestatare au dispărut aproape cu desăvârșire. Venirea dreptei la putere a înglobat în corpul politic partea activă, militantă, a societăţii civile, cele mai cunoscute personalităţi devenind miniștri, consilieri prezidenţiali sau ambasadori. Dacă nu ar fi lupta între grupuri oligarhice sau dintre acestea și Președintele Traian Băsescu, nu am avea decât consens amorf sau campanii împotriva partidelor din opoziţie. România nu mai visează. Societatea noastră nu visează să se elibereze, ca alte societăţi. Am fost de multe ori în Franţa în perioada protestului tinerilor împotriva unei măsuri de dreapta, cea a numitului CPE, primul contract de muncă al absolvenţilor. Tinerii au ieșit și au blocat orașele, studenţii au dat foc cărţilor, parcă arătând că vor să se despartă de memoria culturală. După câteva luni de lupte de stradă cu trupele guvernului, tinerii și societatea civilă au învins. Capitalismul nu a reușit să impună o măsură de sclavie pentru începutul carierei unui tânăr absolvent. Sigur, nu este posibilă comparaţia patriei noastre cu Franţa revoluţionară, dar la noi nici măcar un tânăr nu ar fi ieșit în stradă, niciun părinte nu ar fi observat că se întâmplă ceva nefiresc cu carierele viitoare ale copiilor lor. După miracolul din decembrie 1989, ar părea că energia noastră de contestare s-a consumat total. Românii nu visează să se elibereze, noi visăm să emigrăm. Suntem tot mai izolaţi unii de alţii și nu credem că există un mod de viaţă care ar putea depăși capitalismul individualist și societatea de piaţă. A prins, în schimb, mitul că lumea merge spre un progres nedefinit în care, până la urmă, toată lumea o duce bine și toţi devenim liberi. Câștigă teren sentimentul de neputinţă, iar pentru cei mulţi doar miracolul mai poate aduce o lumină. Gigi Becali, tribunul care aruncă bani, îl înlocuiește pe tribunul care arunca doar cu vorbe despre naţiune și dușmanii ei care au adus răul pe acest picior de plai. Blazaţi și speriaţi de viitor, românii nu observă că am intrat într-un sistem social în care zeul profitului ameninţă viaţa. Putem crede într-o lume mai bună? Într-o societate în care se sinucid copiii de dorul mamelor plecate prin Europa la muncă, deși și în România se poate munci, e drept, pe bani mai puţini, nici măcar nu se mai chinuie vreun politician sau vreun intelectual să spună că se poate construi o societate mai dreaptă. Nu avem o avangardă intelectuală care să creadă în acest proiect, o avangardă care să aducă oamenilor promisiunea unei lumi mai bune, nu doar subvenţii la hectar sau creștere de salarii ori locuri de muncă pe care statul nu le mai poate crea. După ce am trecut prin experienţa de guvernare și apoi prin cea de senator, am acum o iluzie în minus: știu că nu ajunge să vină stânga la putere ca 74 . Vasile Sebastian Dâncu Triburile . 75 să se realizeze acest vis al omenirii, deși o stângă progresistă poate fi o condiţie necesară pentru a demara acest proiect. Nu putem depăși un fel de realism posibilist, o paradigmă care ne-a băgat în cap faptul că trebuie să ne limităm la ce e posibil: nu sunt bani de salarii, producem puţin, suntem neperformanţi, vom atinge nivelul altora doar peste câteva decenii, peste două sau trei generaţii. Ni se spune că trebuie să mai așteptăm, dar, tot așteptând să se întâmple minuni, se mărește distanţa socială dintre noi și oligarhie, polarizarea socială devine tot mai evidentă, iar noi devenim tot mai slabi, mai săraci și mai deznădăjduiţi. Visul emancipării sociale devine tot mai utopic sau, dacă îi ascultăm pe intelectualii dreptei cu lefuri grase de la stat, emanciparea socială este o revendicare bolșevică. Frica de transformare socială a creat utopii accesibile, iar viitorul a dispărut din discursul public sau din limbajul politic. False conflicte și campanii anticorupţie care nu au niciun rezultat practic, doar schimbarea raportului de forţe între grupuri de interese, animă în mod artificial o letargie existenţială exemplară. În timp ce în Occident se poate observa emergenţa unei noi subiectivităţi anticapitaliste, grupurile militante pe teme tot mai specializate creează ideologii și moduri de viaţă care resping modelul capitalist, la noi – militantismul este mort, grupuri de persoane apărând sporadic în spaţiul public pentru a polariza simpatia pentru persoane. Câteva grupuri economice au oferit posturi bine plătite la televiziuni sau ziare pentru câteva zeci de intelectuali cu notorietate și voci mai critice. În câteva luni, intelectualii cei mai populari ai României au fost cumpăraţi la legătură, ca și ceapa sau pătrunjelul în piaţa Obor. Depresie socială și neputinţă. Suntem parcă în interiorul tragicului absurd descris de marele poet Fernando Pessoa: „Nefericit ești tu și cei care trag prin lume mașina care produce fericire”. Ca politician nu poţi trece ușor peste inhibiţia conţinută în eșecul comunismului: nu ai dreptul să vrei să-i faci pe oameni fericiţi împotriva voinţei lor. În practica socială a secolului trecut, încercarea comunismului a produs crime în masă, dar nu mai avem voie să nu facem nimic pentru a îmbunătăţi viaţa oamenilor, chiar dacă ei nu-și pot imagina în fiecare moment mijloacele și poate nici nu mai au energia de a visa la o lume mai bună. Nu te poţi aștepta la o participare spontană a oamenilor la acţiuni de contestare, deși ei își dau seama că lumea este strâmbă și ceva ar trebui făcut. Oamenii sunt câteodată solidari cu cei care acţionează, dar ei înșiși nu se îndeamnă să participe, mai ales că orice contestare socială are costuri, iar beneficiile sunt colective, în cele mai multe cazuri. Un mare intelectual care a cunoscut cel mai bine dinamica nașterii spiralei tăcerii povestește că în asemenea situaţii „toţi fug din sfera publică și se închid în casă, societatea se alarmează și orice solidaritate organizată dispare, tăcerea se lasă peste ţară, iar noi devenim suspicioși și ne ascundem după cuvinte”2. Nu mai trăim dictatura comunistă, dar aceste cuvinte ale marelui contestatar sunt foarte actuale pentru zilele noastre. Trăim o apăsătoare tristeţe în care știm că nu se poate face nimic, poate lucrurile se vor rezolva de la sine. Nu o putem rupe cu un prezent care parcă este un trecut pe care nu-l putem schimba. Lipsa de activism ne face să reproducem o ordine socială, o stare de lucruri care nu ne convine, dar care ne face pe mulţi să părăsim ţara sau să visăm la părăsirea ei. Suntem în mijlocul unei depresii sociale în care o neputinţă morbidă se combină poate doar cu un narcisism al eșecului. În plus, consumul de antidepresive a crescut în ultimii ani exponenţial, ca și tabloul sinuciderilor. Cuvântul „viitor” a dispărut din politică. Problemele societăţii sunt prezentate ca și probleme tehnice și sunt minimalizate ca fiind probleme de gestiune. Universul vieţii noastre se virtualizează pentru că nu putem acţiona, ne uităm ca la televizor la o lume pe care nu o putem schimba. Se produc crime adevărate lângă noi, dar le privim ca și pe genericele hollywoodiene ale lui Adrian Sârbu de la Știrile de la ora cinci. Virtualizarea lumii înseamnă izolarea noastră și închiderea într-o subiectivitate care nu se va mai deșerta niciodată pe străzi, ca în decembrie 1989. Nimeni nu mai vorbește despre viitor. Parcă trăiești în trecut, căci doar trecutul nu se poate schimba. Viaţa noastră se transformă în spectacolul 2 V. Havel, Essais politiques, Calmann Levy, Paris, 1989. 76 . Vasile Sebastian Dâncu Triburile . 77 vieţii noastre. Devenim spectatori la propriile noastre vieţi. De fapt, suntem victimele unei mari păcăleli în care gestiunea socială este separată de politică. Politica este prezentată mai mult ca o activitate care operează cu niște date ale socialului și economicului, de un determinism mecanic. Politicienii vorbesc la televizor sau fac băi de mulţime, ei sunt un fel de îngeri care nu au legătură cu fericirea sau nefericirea noastră decât din patru în patru ani, cu ocazia unor campanii electorale. Antidoturile disperării. Nu știu dacă această carte poate să dea răspunsuri. M-aș bucura dacă ar reuși să pună niște întrebări corecte. Cred că răspunsurile sunt puternic contextualizate, pe când doar întrebările sunt eterne, deși nu întotdeauna oamenii le formulează în interesul lor. Aceste rânduri reprezintă și mărturia vie a unei experienţe pe care o trăiesc personal. Scrierea acestei cărţi este o modalitate prin care încerc să dau un răspuns personal la întrebarea: Cum suportăm nedreptatea și inegalitatea? Ce răspundem, ce strategii cognitive sau intelectuale folosim pentru a răspunde, a ne ascunde sau pentru a neutraliza întrebarea? Putem să ne prefacem că totul merge bine, iar cifrele creșterii PIB-ului sau statistica economică ne pot aduce justificări. Putem să dăm vina pe cei care nu au reușit și să ne spunem că există condiţii pentru o cursă socială corectă, iar pierzători au fost mereu și ei trebuie să-și ducă crucea. Cred că a trecut timpul pentru amăgiri sau minciunele calde. Cred că o politică a lucidităţii este posibilă și urgentă. Nu cred că suntem sortiţi la un mileniu de mlaștină balcanică, dar fără acţiune speranţele noastre se vor ofili curând. Joan Baez spunea odată că „acţiunea este antidotul disperării”. Se referea la o practică socială pe care încerca s-o schimbe cu o chitară de lemn, poate se referea la propria ei viaţă. Acţiunea este calea regală de a face politică. Nu gargara, nici sloganul, nici frazele sforăitoare sau săritura zilnică la gâtul adversarului. Câștigarea puterii și impresionarea publicului sunt doar mijloace pentru a atinge scopuri care derivă din valori. Acţiune politică înseamnă să faci ceva pentru oameni. Să faci legi sau regulamente, să cunoști necazurile lor și să cauţi soluţii, să oferi o viziune, să-i ajuţi să facă singuri ceva mai mult pentru propria lor existenţă. Campania electorală continuă, lupta cotidiană dintre politicieni și partide arată cât de imatură este viaţa politică românească. În multe locuri, în spatele unor victorii electorale strălucitoare se află mizeria și disperarea, deșertul social și sărăcia. Uneori, victoriile unor oameni politici pot fi înfrângeri pentru oamenii din acele comunităţi. Vine vremea când oamenii politici trebuie să fie evaluaţi după acţiunile lor de politică adevărată, nu după gargară sau după performanţele de campanie politicianistă. Se sinucide viitorul României. Politica noastră este inutilă căci a produs un pseudo-capitalism în care democraţie înseamnă doar libertatea de vot. Toate aceste mari cuceriri ale noastre de după Revoluţie nu folosesc la nimic. Deja suntem tot mai singuri în faţă cu o lume tot mai strâmbă și cu o mare de nefericire pentru tot mai mulţi oameni. Putem să ne facem că nu vedem, să ne închidem în cartiere rezidenţiale bine păzite. Dar, o singură politica orientată spre schimbare merită timpul și sufletul nostru. Cred că politica merită mai mult decât dispreţul oamenilor. Politica poate câștiga respect doar dacă îi adăugăm credinţa noastră că această lume poate fi schimbată în bine, prin forţa unirii și solidarităţii noastre. În seara în care termin acest text este 1 martie și televiziunile au tratat ca o știre comună, de duzină, un fapt sfâșietor, un fapt de un tragism deosebit: încă un copil s-a sinucis din cauza dorului pentru mama plecată să lucreze în străinătate. A fost aproape un fapt divers, a fost tratat rece, fără nicio emoţie, fără a se reliefa dimensiunea tragică a situaţiei, mai ales că nu era primul copil sinucigaș. Anul trecut s-au sinucis mai mulţi copii, dar acum evenimentul a fost expediat prin note fugare în câteva ziare. Constantin, de 8 ani, din Uricani, s-a sinucis după ce mama lui a plecat la lucru în Germania. O ţară în care se sinucid copii de tristeţe, nu din joacă sau imitaţie, este un fel de deșert populat cu niște fiinţe ciudate. Nimeni nu a observat că viitorul României se sinucide! După statistici, sunt zeci de mii de copii, mai ales prin părţile Moldovei, lăsaţi în grija bunicilor, a fraţilor mai mari, în orfelinate, la vecini sau chiar singuri, iar mamele lor sunt plecate în 78 . Vasile Sebastian Dâncu Triburile . 79 străinătate la muncă. Dacă atât de ușor ne părăsim copiii, probabil că ar trebui să studiem procesul mai serios, căci s-ar putea să ne fie afectată capacitatea noastră de perpetuare a naţiunii și creșterea noilor generaţii. Am scris această carte cu disperare, dar și cu nădejde. Cu disperare generată de lipsa unei majorităţi pentru schimbarea României. Cu disperarea că nu avem destui tineri în politică, dar și cu tristeţea că ei nu se deosebesc cu nimic de cei mai vârstnici. Cu nădejde, pentru că am cunoscut și în politică, dar și în afara ei, oameni disperaţi de ancestrala moștenire a politicii românești. Cred cu tărie că undeva departe, la București, Timișoara, Iași, Brașov sau Satu Mare, există mulţi oameni care visează la o schimbare a politicii românești. Sunt oameni cărora le pasă de România în mod real, nu doar demagogic sau dintr-o scrânteală auto înnobilată ca naţionalism. Poate într-o zi va veni un lider care ne va împinge să facem o echipă pentru a schimba România din temelii, care nu va cere nimic, dar va oferi libertatea de gândire și de acţiune celor care vor să reconstruiască totul dincolo de costuri și de liniștea noastră iluzorie. Nu știu câte responsabilităţi politice pot fi lăsate pe umerii politicienilor. Oricum, nu cele mai importante, pentru că politicienii români sunt obișnuiţi cu supunerea oarbă și cu superficialitatea. Nici măcar nu își pot închipui că ar fi măcar martori la un eveniment important. Pur și simplu, cei mai mulţi politicienii români se sperie că ar putea deveni, ei înșiși, subiecţi importanţi în devenirea ţării. Dar primul lucru care trebuie făcut este să spunem STOP acestei politici inutile. Depresia socială pe care o trăim ne face să credem că singurul lucru pe care-l putem face este să ne adaptăm acestei lumi de o manieră cât mai egoistă cu putinţă. Însă noi ar trebui să rupem această izolare și să participăm la nașterea unor reţele de solidaritate concrete. Numai în reţele de solidaritate ne putem elibera de frica de viitor. Politica nu se rezumă la partide, parlamentari, guverne sau președinte. Majoritatea politicienilor se sperie că într-o zi ar trebui să se bazeze România pe ei. Nu au nici măcar puterea de a se considera subiecţi ai istoriei pentru că nu-și pot închipui faptul că ei sunt cei care trebuie să facă o Românie mai bună. Înfricoșata clasă politică românească așteaptă fiecare zi să vadă ce i-a mai pregătit istoria. Deci trebuie să privim mai departe, căci dincolo de televizor sau de baia de mulţime a politicienilor se deschide o lume. Răspunsul este acţiune, întrebările puneţi-le dumneavoastră! Noiembrie, 2006 O boală a democraţiei româneşti: sectarismul politic emocraţia noastră cunoaște un virus letal: sectarismul politic. Sectarismul social-democrat, liberal sau pedist este o închidere D în proiecte destul de vag definite. Sectarismul este lupta cu un dușman închipuit. Dacă un guvern de dreapta face o lege a pensiilor, nu este bună pentru că pensionarii sunt ai stângii. Dacă stânga face o măsură de liberalizare, ea nu este bună fiindcă era de drept a liberalilor. După logica sectară, numai agenţii portocalii sunt luptători împotriva corupţiei, au câștigat brevet pentru 1000 de ani, restul sunt baroni de stânga sau oligarhi liberali. Sectarismul duce la o luptă de uzură politică în care protagoniștii uită de obiectul politicii. Un politicianism vulgar înlocuiește atitudinea realistă faţă de acţiunea celuilalt, trădarea sau deviaţionismul sunt atributele cele mai frecvente, iar coloana a V-a – o imagine relevantă. În loc să caute lucrurile ce trebuie făcute (și în politică mereu va fi nevoie de inteligenţă și imaginaţie pentru a crește eficienţa societăţii și a reduce sărăcia), mulţi politicieni se justifică în politică doar prin păzirea purităţii doctrinei sau apărarea tradiţiei de stânga sau de dreapta. Când am propus reforma profundă a PSD, am spus că trebuie să facem ceva pentru a ne apropia de tineri și de intelectuali, lucru 80 . Vasile Sebastian Dâncu Triburile . 81 evident pentru toată lumea. Atunci, unii pesediști m-au acuzat de deviaţionism de dreapta. Nostalgicii fesenismului au spus doct că ne părăsim electoratul tradiţional, că este periculos, ca o să devenim un partid mic. Ce raţionament făceau acești profeţi orientaţi spre trecut? Voiau să spună că tinerii sunt de dreapta sau că intelectualii nu trebuie deranjaţi pentru că și ei sunt de dreapta. Ori, mai grav, raţionamentul lor era că se supără bunicii dacă îi chemăm și pe nepoţii lor la vot cu noi. Credeau că nu ne mai votează ţăranii dacă avem un mesaj și pentru profesori? Sectarismul liberal dinamitează în aceste zile ultimul partid istoric, PNL. Sectarismul a lovit mai întâi conducerea actuală, legitimată prin Congres. Confruntaţi cu contestări generate de interese de control al puterii sau incitări din Dealul Cotrocenilor, echipierii lui Tăriceanu i-au exclus pe contestatari. Analiștii au început să spună că un partid democratic are în chiar definiţia sa dreptul membrilor de a dezbate public și în interior strategia conducerii și politicile promovate de partid, inclusiv prin critică. Și nu conducerea stabilește ce se poate dezbate și până unde. Evident că nu este departe de adevăr o asemenea constatare generală. Dar culmea este că platformiștii argumentează demagogic tocmai prin maxime sectariste: întinarea idealurilor liberale, pierderea identităţii, trădarea liberalismului. Este ușor de criticat, dar aproape absurd să spui că Tăriceanu nu este liberal convins. Mai ales că toată acţiunea lui de guvernare este una tipic liberală. Sectarismul este o minciună politică a celor care vor să se menţină sau să câștige puterea fără a avea un proiect politic de dezvoltare a societăţii. Atunci când te confrunţi cu complexitatea dezvoltării comunitare, când vrei să faci o politică orientată spre creșterea calităţii vieţii sau a solidarităţii și justiţiei sociale, observi că ideologiile sectare nu au nicio relevanţă. Suferinţa umană și mizeria nu au culoare politică, așa cum săracii nu sunt ai stângii și nici bogaţii nu sunt proprietatea dreptei. Noiembrie 2006 Politica fără mesaj A Tribute to Paraziţii olitica noastră este surdă, mioapă, dar mai ales... mută. Nu transmite niciun mesaj, doar simulează, în campanii, diverse mesaje cu ajutorul unora care se pricep la publicitate. Dar nici în campanie electorală comunicarea nu are loc, căci oamenii nu sunt obișnuiţi să asculte deoarece nu au o relaţie de comunicare iniţială, începută cu mai mult timp înainte. Deși în fiecare zi P gălăgia politică este asurzitoare, mesajul este aproape nul. Nu vorbesc aici despre ceea ce spun profesorii la școlile de știinţe politice, despre cum se construiește mesajul în discursuri sau programe ale partidelor politice. Această scolastică ţine de observaţie și de didactică, poate o fi bună pentru a-i învăţa pe alţii, dar abilitatea de a face politică adevărată nu se prea învaţă la școală. Cred că și eu le spun studenţilor de la cursurile de marketing politic că mesajele trebuie să întâlnească orizontul de așteptare al publicului, că trebuie să fie simple, scurte, ușor de reţinut și cât mai vii, mai emoţionalizate. Dar asta este teorie pentru cercetători sau analiști. Până una, alta, politicienii nu se nasc la facultăţile de politologie sau sociologie. Politicienii adevăraţi sunt purtători de cuvânt ai unor atitudini colective pe care le fructifică sau chiar le creează în unele cazuri. Fiecare moment social și politic se structurează pe scheletul unor atitudini sociale și politice, date subiective pe care încearcă să le descopere sociologii prin sondaje, interviuri sau focus-grupuri. În unele cazuri, ei chiar reușesc, dar asta nu înseamnă că, în mod automat, rezultatele studiilor se transformă în mesaj politic în care oamenii să se recunoască și pe care să-l poată urma. Pentru a 82 . Vasile Sebastian Dâncu Triburile . 83 reformula în comunicarea politică ceea ce ai găsit printr-o schemă de cercetare este nevoie de multe lucruri asupra cărora nu voi insista aici. Aici voi vorbi doar de personajul politic care va spune mesajul. Acesta trebuie să aibă talent și empatie în comunicarea cu oamenii. Unii pot să fie buni actori și simulează foarte bine chiar și emoţiile. Dar majoritatea nu au decât șansa să fie sinceri, să se identifice cu mesajul și să-l transmită odată cu credinţa că este o cauză cu care se identifică și ei. Fără aceasta, oamenii simt falsul și simularea, iar credibilitatea nu apare. Sunt lideri politici care nu pot citi decât discursuri goale, formate doar din jargonul politic și administrativ al campaniilor sau al ideologiei de partid. Am avut experienţa să văd oameni care ocoleau tocmai cuvintele cele grele, adevărate, cele care conţin sânge și sudoare din discursul scris de alţii. Așa cum am văzut politicieni care nu puteau spune decât cu jumătate de gură cuvântul prieten, alţii care se speriau pur și simplu de cuvântul justiţie sau lideri care preferau să se refugieze după un limbaj de lemn, asociat cu un zâmbet fals. Liderul care are o poveste de spus sau care este sincer, atât cât se poate, are mult mai mare șansă să găsească rezonanţă la ceea ce spune. Oamenii simt falsul și sunt greu de păcălit. De multe ori, din lipsă de alternativă, ei votează cine știe ce caricatură, dar asta nu înseamnă că i-a convins. Oamenilor trebuie să le vorbești despre ei și despre viaţa lor, nu despre tematicile abstracte sau despre macropolitică. Nu doar că nu sunt pregătiţi pentru discursuri savante, dar vor să vadă ce poate face politica pentru ei, măcar pentru că li se cere ceva în schimb, adică votul. Mi-a venit în gând să scriu aceste rânduri nu pentru a teoretiza despre semiotica sau pragmatica mesajului politic, ci pentru că am discutat azi cu un prieten jurnalist, un băiat inteligent care învaţă în fiecare zi câte ceva, și mi-a confirmat o senzaţie pe care o am tot mai acut și eu: mesajul politic este tot mai slab, dacă nu cumva tinde chiar să devină inexistent. „M-am odihnit grozav în campania pentru euroalegeri, îmi spunea prietenul meu jurnalist de politică, pentru că nu a fost nicio comunicare, nicio polemică și nici măcar un dialog pe care să fiu nevoit să-l urmăresc.” Este adevărat, se pare că tot mai mult politicienii comunică încercând să valorifi ce anumite reflexe ale populaţiei, în loc să caute să comunice cu electoratul. De aceea sunt îndreptăţit să spun că partidele nici nu prea au electorat fidel, poate doar publicuri captive prin poziţie și condiţie socială, publicuri care au dobândit niște reflexe aproape condiţionate. Să luăm doar campania de euroalegeri, unde nu am auzit nimic despre spaimele integrării, nici urmă de eurosceptici sau eurorealiști măcar. Toţi candidaţii au spus că promovează România și interesele ei, dar nu au spus care interese și ce legătură au aceste interese cu nevoile omului de pe stradă. Sigur, toţi au spus un lucru incorect și mincinos: că viitorii deputaţi europeni vor aduce fonduri europene pentru ţară și popor, lucru pe care nu are cum să-l facă niciun eurodeputat. Televiziunile de știri apărute ca ciupercile în ultimii ani îi urmăresc pe politicieni peste tot, de dimineaţa până seara, și nu fac decât să dilueze și mai mult o esenţă care nu prea există. Se discută multe ore pe zi despre cele mai banale gesturi și despre fapte fără nicio semnificaţie pentru economia globală a comunicării dintre politicieni și populaţie. Politicienii ajunși la televizor vorbesc despre factualitatea politică, despre războiul dintre palate și votul uninominal, stereotipuri repetate la infinit și golite de sens spre disperarea jurnaliștilor care își dau seama că nu primesc răspunsuri care să aibă sens sau să facă istorie. Dar mesajul politic nu se produce doar în politică și de către politicieni. Mesaje politice și sociale trimit și literatura sau arta. Mesajele politice se produc în fiecare dintre straturile societăţii și, de cele mai multe ori, ele exprimă atitudini veritabile, născute din trăire și din experienţă. De mai multe ori, ele apar pentru că mesajul politicienilor pe aceste teme lipsește. Cu ajutorul unor limbaje specifice, oamenii își comunică atitudinile și emoţiile generate de interacţiunea lor cu politica sau cu problemele pe care și politica este obligată să le abordeze. 84 . Vasile Sebastian Dâncu Triburile . 85 În acest sens, vă propun să analizăm, fără a cădea în pudibonderii de doi lei, textul Mesaj către Europa, una dintre ultimele piese ale trupei Paraziţii. Am fost și eu apostrofat de unii când am vorbit despre realitatea dureroasă a unor moșteniri lugubre ale comunismului în politica românească de azi. Cei supăraţi și cu musca pe căciulă au spus că limbajul a fost dur, de mahala sau nepermis. Dar s-au ferit să combată sensul, adică mesajul. Am primit sute de mesaje de încurajare atunci și doar o critică pe e-mail, încurajată de Organizaţia PSD din Focșani. Haideţi să citim împreună textul băieţilor de la Paraziţii – mai bine ar fi să-l ascultăm sau să vedem videoclipul excelent îmbogăţit vizual –, fără false pudori și fără a încerca să dăm vina pe cuvinte. Fără să folosească toate cuvintele și temele specifice hip-hop-ului, politicienii care se ocupă de relaţia cu Europa ar putea lua ca bibliografie aceste versuri. Nu vă luaţi după unele mici derapaje, nu doar lingvistice, dincolo de fascinaţia pentru Europa sau dorinţele de a câștiga bani la Madrid sau Roma, milioane de oameni din România se recunosc cu siguranţă în strigătul de demnitate al băieţilor de la Paraziţii: Mesaj pentru Europa Nu suntem ciori Nu stăm în corturi Facem eforturi Să ne elevăm și nu cântăm pe străzi În Viena la acordeon Noi nu cerșim cu handicapul la vedere Să facem avere Și nu ghicim viitorul în palmă în dughene mizere Noi nu purtăm fuste înflorate Și nu furăm din buzunare Nu emigrăm în Suedia cu 7 copii Să ne daţi ajutoare Pentru cei care sunt mai pudici Sau care strâmbă din nas La întâlnirea cu viaţa adevărată Exemplificarea se oprește aici. (Pentru oamenii vii, mesajul complet – în albumul Slalom printre cretini) 11 ianuarie 2007 Dulcea alunecare spre sclavie i în democraţie este simplu să te transformi în sclav. Se poate întâmpla lin, fără măcar să-ţi dai seama. În timp ce ai senzaţia că Ș ești cum nu se poate mai liber. În democraţiile noastre, drumul spre sclavie nu este plin de suferinţă. Nu te leagă nimeni la stâlpii infamiei și nici nu te pune cu nasul în fum de ardei iute. Ba, din contră. Drumul spre sclavie poate să fie o alunecare ușoară, fără să simţi ceva special. Câteva semne există și le poţi observa dacă ești atent. Prima dată poate observi că părerea ta nu seamănă cu cea a multora dintre semenii tăi. Vezi că este evident și chiar raţional ceea ce crezi tu, dar ceilalţi parcă sunt orbi la argumentele tale. Nu-i nimic, îţi spui, oamenii sunt proști, nu înţeleg. Te uiţi la televizor, dar acolo analiștii care critică puterea politică sunt tot mai rari. Sunt contraţi de telefoane în direct sau, pe forumuri de ziare, sunt apostrofaţi dur de o serie de forumiști cu experienţă. Li se spune „bolșevici”, „comuniști”, „fasciști”. Nu știi ce să crezi, dar ideea ta îţi este încă vie în minte. Unul dintre prietenii tăi este scos de la un show de televiziune pentru că l-a criticat pe unul dintre politicienii puterii. Este înlocuit de analiști cu papioane fine care vorbesc despre Existenţa cu literă mare, nu despre vulgare vieţi de român. Totul ar fi perfect, spune un filosof de televiziune, dacă nu ar fi opoziţia asta care stresează din când în când puterea cu întrebări în Parlament sau cu cereri de demitere sau revocare. Conducerea înţeleaptă nu este lăsată să reflecteze și să planifice de către două-trei voci neprelucrate din 86 . Vasile Sebastian Dâncu Triburile . 87 popor. Aproape că te aștepţi să auzi că opoziţiei ar trebui să-i confiscăm corzile vocale. Vezi cu ochii tăi lucruri despre care ţi se spune că au fost doar o iluzie nefericită. Oricum, vin oameni plătiţi să măsoare cum scazi tu în sondaje chiar și atunci când dormi. Totul este să accepţi că ești mic, insignifiant, un gândac ușor de strivit sub talpa grea a democraţiei îndelung așteptate. Și că nu există nicio cale pentru a se valida social părerea ta. Te poţi trezi că nevasta ta este ameninţată discret de directorul instituţiei unde lucrează. O mână de oameni gălăgioși, pentru că gargara este singura lor șansă, îi conving pe unii să-și dea demisia ca să scape de tracasare. Televiziunile încep să aibă stăpâni tot mai clari, iar ziarele nu mai rămân pe mâna jurnaliștilor. Informarea publică este, nu-i așa, o chestiune prea serioasă pentru a putea fi lăsată pe mâna jurnaliștilor. Da, jurnaliștii sunt pericole sociale, pot șantaja, se pot asocia în scop infracţional și ar putea chiar să o ia razna, să vrea într-o zi să strige despre goliciunea regelui. Bărbaţii aceia puternici de la putere se împart în două găști și se joacă de-a oligarhiile, se bat cu săbii ninja în sala tronului. Tu, spectator de televizor, trebuie neapărat să-ţi ţii gura, altfel o să scazi în sondaje. Trădarea devine pe zi ce trece o acuzaţie tot mai frecventă, miniștrii sunt acuzaţi de acest lucru, iar aleșii din Parlament sunt zilnic arătaţi ca niște tembeli adormiţi. Faţă de marile probleme de trădare ale ţării, micile tale nedreptăţi sau probleme îţi vor părea tot mai ridicole. Nimeni nu vorbește despre săraci sau despre bolnavi. Nici bătrânii sau handicapaţii nu mai au dreptul la vizibilitate. Salariile nu se pot mări, pensiile nu pot crește. Doar averile celor din top 300 se pot dubla de la an la an. Procurorii pot asculta pe oricine 30 de zile, fără mandat, și se argumentează că așa este bine. Nu putem schimba nimic, ţi se spune, și frica începe să îi cuprindă pe cei mai mulţi. Peste toate, Marele Bărbat devine singura soluţie. Frica începe să „crească ca o buruiană”, cum scria Havel despre societatea de dinainte de 1989. Începi să recunoști frica, era un sentiment pe care l-ai trăit mai demult. Bună și frica, poţi să te consolezi, este și ea o certitudine! Apoi faci tot mai multe concesii; lucruri și nuanţe la care ţineai devin mai puţin importante. Te uiţi tot mai des la televizor și televizorul are oameni plătiţi să-ţi spună totul. Lumea ta este tot mai interpretată de alţii. Te simţi încolţit, începi să taci tot mai mult. În loc să te revolţi, te gândești tot mai des să emigrezi. Intelectualii – sau cei care au orgoliul să se numească așa – fac liste de susţinere pentru cei mai puternici oameni în stat. Ei îi taxează pe cei slabi ca fiind o ameninţare pentru democraţie. Nu mai știi ce să crezi, ești debusolat. Vorbești tot mai puţin despre politică, fotbalul devine un subiect serios, ca și buletinul de sport de la televizor, tot mai lung și fără faze de gol. Un meci vorbit despre care nici măcar nu știi dacă a avut loc. Nimeni nu mai vorbește despre viitor. Parcă trăiești în trecut, căci doar trecutul nu se poate schimba. Viaţa ta se transformă în spectacolul vieţii tale. Devii spectator la propria ta viaţă. Februarie 2007 Fabulă politică sau Templul invadat de maimuţe radul de subdezvoltare a unui sistem politic este vizibil și din modalitatea în care media este analizată și reprezentată G politic de către analiști sau chiar de către subiecţii ei, politicienii. Societăţile democratice mai dezvoltate nu vorbesc toată ziua despre politică. Acolo, politicul are locul lui, la concurenţă cu socialul, cultura, sportul și diferitele forme de divertisment. Politicienii apar la televizor mai mult în campaniile electorale sau atunci când sunt evenimente deosebite sau crize. Politicienii nu sunt cei mai interesanţi oameni și nimeni nu se chinuie să-i ducă toată ziua la televiziune. Nici parlamentul nu este un uriaș studio de televiziune, ca la noi. În general, societatea recunoaște rolul politicii, peste tot politicienii nu sunt cei mai iubiţi, dar nimeni nu cheltuie atâta energie pentru a-i înjura. De fapt, sunt miniștri care nici măcar nu merită energia unei moţiuni de cenzură sau convocarea unei ședinţe a Parlamentului. O simplă înjurătură ar ajunge sau chiar un 88 . Vasile Sebastian Dâncu Triburile . 89 gest de lehamite. Germania sau Franţa sunt ţări care nu își permit televiziuni care să-i urmărească pas cu pas pe toţi parlamentarii și să transmită în direct toate conferinţele de presă ale partidelor, indiferent de mărimea lor. Cred că în România se produce un experiment politic, voit sau nu, prin supraexpunerea politicienilor și politicii. De dimineaţa până seara, politicienii stau pe ecrane; nici nu mai există emisiuni cu atributul „politică”, pentru că aproape nu există emisiune fără politică. Realitatea TV, Antena 3, Naţional TV, OTV, B1, chiar și TVR sunt posturi de televiziune care mediatizează consistent orice mișcare a politicienilor. Evident că nu este nimic rău în asta, se face chiar o importantă economie, deoarece producţia de divertisment costă mult, iar circul și umorul involuntar al multor politicieni sunt gratis. Cele mai multe dintre faptele mediatizate nu sunt lucruri importante, sunt cotidianităţi fără nicio relevanţă socială sau politică. Este un fel de mediatizare a conflictului permanent (normal pentru politică, până la un punct), un fel de reflectare a golului imens de idei, personalităţi sau inteligenţă. Este greu de înţeles această funcţionare a televiziunilor, cum pot să se finanţeze cu asemenea orientare faţă de piaţă, mai ales că studiile arată că publicul nu este interesat de politicieni și de politică. Poate la asta se referea Președintele României când vorbea despre grupurile economice care investesc în media pentru a influenţa politica românească. Ce-i drept, putem acuza mogulii din presă, este o temă banală în sociologia presei sau politologie, dar este cinstit să spunem că este greu să manipulezi prin selecţii de invitaţi sau prezenţă media o societate atât de bombardată de puncte de vedere, inclusiv ale opoziţiei, evident și ale președintelui însuși. Acest fenomen curios de adaptare mediatică la o piaţă inexistentă are o faţetă ultrademocratică: opoziţia politică are ocazii nesperate și nemaiîntâlnite de a exprima în fiecare moment un punct de vedere. În condiţiile acestea, este destul de greu să manipulezi o societate informată, dar acesta este subiectul pe care vreau să-l comentez. Aș vrea să observăm că acest spectacol politic care se desfășoară ca o telenovelă în faţa noastră primește, din cauza lipsei de analiză, de montaj, cenzură și selecţie inteligentă a faptelor, atributul unui spectacol vulgar, comun, inutil sau chiar subcultural. Ceea ce se poate arăta la televizor este mai ales un fel de fabulă politică. O fabulă în care, în loc să apară politici publice, aspecte sociale, instituţii și produsele deciziei lor, mecanisme de coordonare sau de control, planificare socială sau negocieri politice, rezolvare de conflicte sau alte componente ce constituie viaţa politică de la guvern, parlament sau consiliu judeţean, apar niște metafore antropomorfizate care acţionează caricatural. Așa cum noi am pus pe seama animalelor tot felul de defecte și le punem să joace în niște roluri nefirești, tot așa și politica este schematizată ca fiind exclusiv rodul unor pasiuni, defecte sau motivaţii de-o umanitate vulgară. Și, culmea, parcă din ce în ce mai mult politică este tot mai hormonală, instinctuală, emoţională. Parcă doar voinţele oamenilor dictează lucrurile, nu sunt determinări și reguli economice sau constituţionale. Instituţiile politice par doar acoperișuri pentru a nu cădea ploile peste politicienii de acolo. Noi, politicienii, suntem primii care ne raportăm la politică doar sub raport uman, fără să ne debarasăm de primitivismul de a vorbi despre treburile ţării doar ca reflex al voinţelor celor care sunt vremelnici pe funcţii. Metafora scenică, teatrală după care este reflectată politica în democraţiile normale este mai aproape de esenţa politicii. Actorul politic interpretează roluri definite (de Constituţie, de reguli sau regulamente) și are doar o mică marjă de libertate. Partitura politică de stânga sau de dreapta poate să aducă diferenţe, dar nu personalitatea politicianului este determinantă pentru configurarea politicii. La noi însă am crezut și credem în oameni providenţiali, fără de care nu se poate, fiecare partid eliminând ipoteza pensionării din politică. Inventăm funcţii de președinţi de onoare sau posturi de parlamentar pe viaţă sau îi lăsăm pe lideri să decidă lucruri importante doar prin exerciţiul gândirii lor providenţiale. Nepotismul și nevestismul sunt fenomene profund umane, le acceptăm cu nonșalanţă ca un tribut normal ce-l dăm cezarului. Nu este media vinovată pentru că ne arată o politică neinstituţionalizată, emoţională. Noi înșine facem o politică hormonală, în care nu 90 . Vasile Sebastian Dâncu Triburile . 91 sunt reguli, nici principii, nici valori. Hormonii sunt, de cele mai multe ori, declanșatorii actelor politice fundamentale. Președintele a hotărât să fie mai jucător – ce-i drept, nu avea cum să accepte rolul de statuie pe care i-l pregătiseră cei pe care i-a propulsat la putere. Acum, politica merge pe liniile de forţă ale faptului că Băsescu și Tăriceanu nu se mai suportă, Tăriceanu fiind un Brutus nerecunoscător. Afacerile comune ale unor politicieni se transformă în alianţe politice cu siglă electorală, sexualitatea unor lideri produce motive de certuri și despărţiri definitive de proiecte politice. Consilierii sunt decorativi, sunt păstraţi doar pe bază de loialitate, specialiștii adevăraţi intră repede în conflict cu cei care nu acceptă să fie contraziși sau nu pot primi evaluări sau prognoze negative. Omenesc, prea omenesc, este și comportamentul societăţii civile, cea care are prieteni și dușmani stabiliţi în copilăria politicii românești. Au dreptate doar prietenii, ceilalţi nu vor ajunge să aibă dreptate nici din întâmplare! Nimeni nu se gândește la argumentele adversarului, ele sunt automat interpretate ca fiind lucruri false, efecte ale adversităţii politice. Politica hormonală nu poate produce rezultate intelectuale sau genera schimbarea României. Ce vedem zilnic la televizor este o fabulă sinistră la care publicul se uită ca la un meci de fotbal ciudat în care regulile se schimbă din minut în minut, jucătorii trec de la o echipă la alta, arbitrii dau goluri, se joacă la mai multe porţi, se fac blaturi, tabelele de marcaj arată niște scoruri ce nu au legătură cu realitatea din teren. Ce-i drept, și publicul aplaudă jucătorii mai mult pentru defectele lor. Totul este uman, ușor de înţeles doar de noi, balcanici de la porţile Orientului. Iar politica fără instituţii și reguli, principii sau valori care să consolideze roluri și rosturi, guvernată doar de emoţii și hormoni, pare un templu budist părăsit, invadat de maimuţe. Martie 2007 Intelectuali prinşi în maşinăria politicii -a scris atât de mult despre intelectuali și politică, încât este greu sau inutil să mai scrii ceva. Poate este mai bine să nu te raportezi deloc la textele cunoscute, dacă ai propria experienţă de martor, subiect sau observator. O să încerc să fac abstracţie de tot ce am citit, deși ani de zile am avut obsesia pozitivă a construcţiei unei sociologii a intelectualilor, și de faptul că am deja o jumătate de carte (lăsată în ciornă de la intersectarea mea cu politica) pe care provizoriu am numit-o Sociologia ideologiilor noastre cele de toate zilele. Voi elimina chiar și tentaţia de a face referire la neîncrederea lui Pareto în intelectuali, pe care îi numește „intelighenţia fl otantă” și ne spune S că ei vor ţine mereu partea celor care deţin resursele de putere. Nimeni nu-i iubește pe intelectuali în politică Militanţii nu se bucură când se anunţă că un intelectual a intrat în partidul lor pentru că partidele sunt un fel de echipe de căutători de aur care nu văd cu ochi buni creșterea numărului de guri ce trebuie hrănite din prada de după câștigarea alegerilor. Sunt consideraţi profitori sau chiar naivi. Vechii militanţi vor avea întotdeauna justificarea următoare: votul ţăranului simplu sau șomerului este egal cu cel al academicianului, deci lăsaţi-o mai moale cu sfaturile pentru a câștiga intelectualii de partea noastră. Toate partidele au intelectuali, profesori universitari sau artiști, dar rareori o să-i găsiţi pe liste de parlament sau de guvern. Intelectuali la pachet Din când în când, în situaţii în care ar trebui să existe o serioasă dezbatere publică pe teme importante, apare o listă cu 92 . Vasile Sebastian Dâncu Triburile . 93 aproape 100 de intelectuali care susţin ceva ce nu poate impune vreun președinte, premier sau partid. Aceste liste ne aduc aminte de adeziunile regizate pentru proiectele împușcatului, dar și de aprigele dispute dintre CDR și FSN. Lista de stânga este mai rară, nu s-a structurat niciodată, căci atunci când s-a încercat opunerea ei dreptei, de regulă, ar fi trebuit să se lupte pentru susţinerea lui Ion Iliescu, or sunt mulţi intelectuali care se consideră de stânga, dar nu-l pot susţine pe Iliescu. Lista de dreapta de 15 ani începe cu Andreescu și se termină cu Zub și ea conţine o parte de intelectuali cunoscuţi, dar și niște intelectuali de care auzim doar din aceste liste. În loc de dezbatere publică a ideilor, de toleranţă, intelectualii au preferat încolonarea în spatele unor lideri politici. S-au livrat la pachet, la legătură, în loc să-și expună ideile pe tarabă. Vitrina cu intelectuali Intelectualii sunt buni de arătat, sunt un fel de vitrină pentru alegeri. De aceea ei sunt căutaţi mai ales în jurul alegerilor, cu iluzia că aduc voturile altor intelectuali. Dar, din nefericire, greu vom găsi la noi intelectuali care să poată funcţiona ca directori de opinie, lideri transmiţători de influenţă, cum spunea un sociolog acum mai bine de 50 de ani. Ei nu au cum să aducă voturi pentru că partidele nu îi lasă să își impună propria voce. Puși să recite discursuri de partid, chiar dacă o fac cu talent, ei nu pot fi convingători pentru că masa intelectualilor votanţi, colegii lor, îi consideră, de regulă, niște trădători. Ar trebui să devină invizibili Liderii nu suportă notorietatea unor intelectuali din jurul lor. Și mai ales se enervează la gândul că pot fi consideraţi „produsul” acestora. Chiar dacă au beneficiat mereu de „punctajele” acestora. Nu vreau discurs, îi spune liderul intelectualului, vreau doar punctaje scurte de idei, de acolo-încolo mă descurc. Dar faptul că presa ţine partea intelectualului și nu a marelui conducător, dacă izbucnește un mic diferend sau o dispută, este de nesuportat pentru lider. Când un intelectual din partid dă un interviu apreciat de colegi sau de breasla lui profesională, Marele Conducător o să-l felicite ironic și o să-i explice că există o ordine de precădere: lucrurile importante le spune el. Dacă intelectualii ajung în sondaje la niveluri de notorietate sau încredere care pot fi luate în seamă, aceasta este deja o aroganţă și urmează să fie pedepsită. Marele Conducător de partid începe să scoată cărţi pe bandă rulantă și atunci dispare ultimul atu al intelectualului. Soluţia intelectualului: să devină, pe zi ce trece, tot mai invizibil. Scribi inutili Intelectualii sunt buni să scrie documente privind modernizarea partidelor, bune de invocat la presă cu ocazia congreselor sau a altor foruri. Atunci, mapele celor din teritoriu și cele pentru presă trebuie umplute cu texte lungi, complicate sau cu strategii desenate în PowerPoint. Aceste texte rămân moarte, nu le citește nimeni și nu vor deveni niciodată programe politice. De ce? Simplu, partidele nu sunt echipe organizate cu scopul de a moderniza România, de a construi proiecte pe termen lung. Citiţi definiţia partidului politic din orice dicţionar de politologie și o să înţelegeţi că intelectualii sunt folosiţi pentru a argumenta bunele intenţii, nu pentru a scrie programe de pus în practică. Învins de demagogia faptelor Conducătorul politic ajuns lider de partid începe să creadă în predestinare și în organicitatea ascensiunii sale și atunci caută să șteargă urmele traseului său. Întotdeauna în ședinţele de partid, când unul sau altul dintre intelectuali vor face apel la valorile fundamentale sau la moralitate, sunt pregătiţi să se ridice unii lideri din popor care vor demonstra indirect, dar cu mare subtilitate, inutilitatea intelectualilor din partid. Acești militanţi care câștigă de mult timp alegerile în sătucul sau orășelul lor vor spune cu voce tare și răspicat că trebuie să mergem în mijlocul oamenilor, că vorbim prea mult în birouri și folosim cuvinte prea meșteșugite, că programele de acţiune politică sunt o prostie și că trebuie să ascultăm doleanţele oamenilor amărâţi. Vor bate cu pumnul în masă și vor spune că sunt unii care stau prea mult la televizor în loc să-l însoţească pe marele lider în satele și orașele patriei. De aici 94 . Vasile Sebastian Dâncu Triburile . 95 încolo vor da exemple sugestive cu dublarea procentelor după ce a trecut liderul pe-acolo, cu scrisori de mulţumire pentru ultima vizită primite de la un grup de pensionari. Ce ironie, tocmai el, intelectualul, este învins de demagogie! Fără capital Ultima slăbiciune a intelectualului este aceea că el nu poate aduce bani la partid. Și nici prietenii lui, alţi intelectuali, nu au bani de donat. Când vin campaniile, în jurul liderului se nasc gărzi pretoriene formate din foști chelneri, drumari, benzinari sau alte forme de capitaliști ce investesc în politică. Ei sunt daţi ca exemple de dăruire, schimbă strategii de alianţe, iar intelectualul simte cum banii înfrâng ideile. Și totuși... Dincolo de aceste detalii de funcţionare, intelectualii care fac politică ar trebui să fie din ce în ce mai mulţi. Pentru că nu ne este indiferent cine face politică și pentru că ar fi singura formă prin care s-ar putea crea diferenţa dintre stânga și dreapta sau ar putea să fie puse în practică valori în politică. România nu va avea nicio șansă dacă doar comuniștii neconvertiţi, securiștii, băieţii sub acoperire, chelnerii, inginerii de nota 5, cântăreţii, dansatoarele, contabilii de CAP, schimbătorii de valută sau alte tipuri de aventurieri vor face politică. Clasa politică de astăzi, croită în laboratoarele încă nedesfiinţate din 1990, este una care ocupă fraudulos biroul de comandă al societăţii românești. Progresiv, ea trebuie schimbată, dar nu cu fiii, nepoţii sau cărătorii de geantă ai actualilor conducători politici. Dacă intelectualii le vor schimba compoziţia, ciorba va începe să aibă un alt gust. Cât timp nu vom avea o societate civilă solidă, despărţită de partide, intelectualii vor trebui să facă politică în partide. Cu toate problemele despre care am vorbit mai înainte. Prins în mașinăria politicii, intelectualul poate defecta sistemul prin mai multe moduri: prin influenţa sa, prin faptul că poate deveni un pol pentru nemulţumiţi sau pentru că se poate ridica dincolo de cerinţele burţii. În cel mai rău caz, ca un șoarece rătăcit prin panoul electric, poate roade la cabluri sau produce scurtcircuit prin sacrificiul său fără de voie și neobservat decât de electricieni. 26 iulie 2007 Politica şi dictatura emoţiilor eleviziunile găsesc aproape în fiecare zi un fapt politic care să ne facă să clătinăm din cap cu disperare, să dăm cu pălăria de T pământ sau să sărim în sus de doi metri. Miniștrii sunt pușcăriași pentru o zi, mor oameni în explozii de blocuri după ce sistemul neperformant s-a privatizat, cum ne-au cerut învăţătorii noștri occidentali. Politicienii se plâng că sunt ascultaţi de SRI – pentru a contracara știrea de mâine, în care ei sunt consideraţi hoţi – sau ne speriem o zi că intrăm într-un dezastru demografic. Dar totul durează o zi sau două, adică atât cât poate ţine tensiunea unei emoţii. Nu urmează nimic apoi, ca și cum viaţa noastră politică ar avea la bază regulile de aur ale mondenităţii: totul trebuie să fie facil și, dacă se poate, în fiecare zi trebuie să găsim ceva nou, căci publicul monden se plictisește foarte repede. Și poate că nu este o exagerare comparaţia, viaţa noastră politică este un soi de mondenitate frivolă pentru că se desfășoară doar sub semnul emoţiei. Nu se pot impune teme de discuţii, reforme sau strategii, deoarece totul pălește în faţa emoţiilor care însufleţesc totul. Pe scena politică evoluează doar oamenii purtători de emoţii și sentimente puternice. Năstase îl urăște pe Băsescu după ce acesta l-a bătut în campanie. Iliescu este supărat pe Băsescu pentru că iniţiază dezbaterea despre Revoluţie, lustraţie sau mineriade, Băsescu îl urăște pe Tăriceanu pentru că acesta nu și-a dat demisia când a promis. Pediștii nu pot colabora cu pesediștii pentru că aceștia au vrut să-i desfiinţeze, peneliștii se feresc de pesediști pentru că sunt urmașii comuniștilor și nasul fin al electoratului lor este deranjat de mirosul de salopetă, pediștii îi urăsc pe peneliști 96 . Vasile Sebastian Dâncu Triburile . 97 pentru că i-au dat afară de la guvernare. Geoană este supărat pe Băsescu pentru că l-a bătut la capitală, Patriciu îl urăște pe Băsescu pentru că i-a pus niște cătușe reci pe mâini, Iliescu este supărat pe Geoană pentru că l-a bătut la alegerile din PSD ș.a.m.d. La nivel local se multiplică aceste relaţii emoţionale în sute și mii de dueluri și respingeri, astfel încât totul se întâmplă în ţara noastră în funcţie de emoţiile politicienilor. Emoţia și sentimentul sunt singurele motoare care mișcă scena politică, singurele care alimentează și ghidează acţiunea politică și activitatea celor mai multe instituţii ale ţării noastre. Majoritatea politicilor publice le-am făcut sub presiunea integrării europene, dar am lăsat totul baltă după închiderea dosarelor de negociere. Am uitat repede de dramele din spitalele de psihiatrie care arată ca niște lagăre de concentrare. Sărăcia romilor nu mai este subiect al politicii și nici viaţa din zonele monoindustriale miniere nu ne impresionează decât dacă are loc vreo explozie care ucide mai multe vieţi. Am uitat de copiii care se sinucid de dorul mamelor plecate în străinătate la lucru și de cei care stau în corturi în urma inundaţiilor de anul trecut. Orice dramă socială îi impresionează pe politicieni doar atât cât durează spectacolul de televiziune al vreunui caz spectaculos. Politica a devenit o telenovelă cu nesfârșite episoade. Trecem de la un episod la altul, vine noaptea și a doua zi viaţa politică va fi impresionată de altceva. În urma acestei emoţii nu rămâne nimic, totul se uită și a doua zi o luăm de la început. Singurele lucruri durabile sunt emoţiile conducătorilor. Ele rămân să structureze viaţa și dezbaterea politică, precum ne-a arătat învăţătoarea din clasa a treia că se mișcă pilitura de fier după câmpul magnetic. Emoţiile conducătorilor sunt criterii și far călăuzitor, ţin loc de programe și politici. În funcţie de ele se fac alianţe, guverne și coaliţii. Ca și bunăstarea conducătorilor, mai importantă decât bunăstarea naţiunii, emoţia conducătorilor devine doctrină și program politic și se transmite la cei de jos mai ceva ca focul prin prerie. Înlocuim raţiunea cu emoţia și pe specialiști cu fete frumoase sau cu tineri imberbi. De aceea dictatura emoţiei în politică nu poate decât să privilegieze efemerul, instantaneitatea, clipa și nu durata, forma și nu fondul. În politică, emoţia învinge și umilește raţiunea în fiecare zi. Facem teledonuri fastuoase și ne emoţionăm pentru soarta bătrânilor sau a sinistraţilor. Dar nimic nu urmează emoţiei decât... uitarea. Nu transformăm emoţia în politici publice, nu căutăm să facem ceva pentru schimbarea unor stări de lucruri. Politicienii reacţionează doar în campaniile electorale sau atunci când media îi trage de mânecă. Dar campaniile electorale sunt rare, iar media înlocuiește tot mai mult informaţia cu emoţia, fiind un partener tot mai bun pentru politicieni. În aceste condiţii, chiar și publicul este educat încet-încet să ceară doar telenovelă politică, și nu proiecte politice serioase sau rezultate palpabile. Înţelegem campania electorală ca spectacol emoţional în care aproape totul este permis, dar în restul timpului, oamenii politici ar trebui să se ocupe de administrarea societăţilor. Să caute soluţii, să meargă înaintea comunităţilor pentru a descoperi căi noi spre bunăstare sau măcar soluţii durabile la crizele tot mai dese. Oamenii politici trebuie să fie cei care conduc societăţile spre descoperirea unor sensuri și direcţii de dezvoltare. Ei trebuie să încerce să înţeleagă viitorul și să-i tragă și pe ceilalţi după ei. În schimb, majoritatea celor de succes în România se luptă pentru o notorietate obţinută cu orice preţ, pentru prezenţe televizuale fără mesaj, cu mimarea îngrijorării, zâmbete cât mai multe și privitul cât mai des spre camera unde se aprinde becul roșu. Cotropiţi de emoţii, vânzători de sentimente, simulând afecte, supuși dictaturii publice a emoţiei, oamenii politici români au pierdut deja sensul politicii. 25 septembrie 2007 98 . Vasile Sebastian Dâncu Triburile . 99 Monica Frassoni sau Despre femei în politică e tot mirăm de ce parlamentele din ţările nordice au mai mult de 50% femei și guvernele de asemenea. E un moft, e N o activitate nerentabilă, bărbaţii lor de ce se lasă conduși? Spre asta merge lumea? Bărbaţii mioritici mârâie sceptici, dar nici femeilor mioritice din politică nu le vine să creadă că acesta este viitorul; ele s-au obișnuit cu masculinizarea politicii de la noi și, după ce au intrat în politică, se simt mai bine alături de bărbaţi. Mi-am readus aminte de aceste lucruri, în Parlamentul European, când am participat la confruntarea româno-italiană privind decretul de expulzare al guvernului de la Roma. Comisarul Frattini a venit cu o lungă polologhie în care a amestecat programele pentru romi, situaţia lor de neincluziune, cu prevederile Directivei nr. 38 din 2000, care permite expulzarea unui cetăţean european. A căutat să ne spună că decretul va trece prin parlamentul italian, că se vor face modificări, că se va vedea ce va ieși. Evident, a încercat să nu facă nicio evaluare, să tragă de timp și ne-a testat și vigilenţa, indicând o serie de interpretări abuzive ale Directivei nr. 38, de exemplu, posibilitatea de expulzare a unor cetăţeni inactivi care sunt o povară pentru sistemul de asigurări dintr-o ţară europeană. Evident, șefii de grupuri, înscriși la cuvânt, căci era rost de vizibilitate, nu l-au criticat pentru aberaţiile spuse, ei aveau discursuri retorice pregătite dinainte. Mulţi parlamentari au vorbit frumos despre România și despre faptul că romii nu pot pune o etichetă doar bazată pe omofonie, nici pe România, dar nici pe Roma, capitala Italiei. S-a vorbit mult și demagogic despre drepturile omului. Italienii au încercat să salveze imaginea Italiei prin două strategii discursive: atacându-l pe Frattini, cu care au șters pe jos din cauza unui interviu cioroianian (vine de la Cioroianu, nu de la Cioran, Doamne ferește!), sau atacând guvernul italian. De fapt, au atacat guvernul pentru că nu a fost destul de prompt în a alunga ţiganii înainte de scandal. Prin ambele stratageme au făcut toate eforturile să ascundă xenofobia italienilor și ultimele acte de violenţă îndreptate împotriva românilor. Majoritatea celor care au vorbit au fost bărbaţi, luptători adică, conform unei definiţii sexiste a politicii contemporane. Cu toţii au încercat penibil, mai ales colegii de stânga, să-l ascundă în spatele vorbelor lor pe demagogul rasist Walter Veltroni. La un moment dat, italienii s-au încurcat în iţele demagogiei și au început să se certe între ei. Românii care au vorbit au vorbit bine, răspicat și, doi din trei, în engleză (singurii care nu au vorbit în limba lor), au vorbit corect politic, dar nu au sărit calul, au arătat că sunt europeni. Am văzut cum nici bărbaţii români, nici italienii nu sunt pasionali, nu sunt nici sinceri, jucau doar un joc destul de penibil al corectitudinii politice. În acele momente, s-a ridicat la cuvânt o femeie mărunţică, negricioasă, cu expresie de studentă sau asistentă robace, Monica Frassoni, președintele Grupului Verzilor din PE. A vorbit conclavului de bărbaţi care își înnodau limbile în șmecherii lingvistice despre ipocrizia lor și despre o meteahnă a lui Frattini: a spune altceva în funcţie de auditoriu. Dar ultimele propoziţii au căzut ca un trăsnet peste întregul conclav al ipocriziei: cum își permite Italia, o ţară unde mafia are o cifră de afaceri de 80 de miliarde de euro, să facă atâta scandal pentru niște amărâţi de emigranţi români și să jignească România? Vorbea despre ţara ei cu durere, dar cu sinceritate. S-a făcut o liniște de mormânt, bărbaţii politicieni ipocriţi, care nu aveau curajul nici să spună adevărul, nici să se lupte deschis fi ecare pentru dreptatea poporului său, au început să se uite pe sub mese, prin mape sau pe pereţi. Monica Frassoni a primit aplauze, dar, după ea, discursurile au continuat să curgă la fel, gestul ei de curaj și demnitate a fost îngropat din nou de hărmălaie. Am văzut atâţia bărbaţi fără bărbăţie în politica naţională sau europeană, încât aștept clipa când femeile vor fi mai multe 100 . Vasile Sebastian Dâncu Triburile .101 în politică. Vorbesc de femei adevărate, cu vocaţie, nu secretarele promovate de politicieni, amantele sau nepoatele. Sunt sigur că politica atunci ar fi preocupată să facă lumea mai bună și chiar ar reuși să facă asta. În acea seară mi-aș fi dorit să fi u președintele României pentru a putea să-i dau cea mai mare decoraţie a ţării mele femeii aceleia firave, care într-o seară de noiembrie, prin curaj și sinceritate, a recâștigat demnitatea politicii, pentru trei minute. 12 noiembrie 2007 Sfârşit de campanile – între Africa şi America ampania electorală nu a avut loc! Am putea spune asta fără să căutăm un efect de stil. Pur și simplu, dincolo de afișe și câteva emisiuni în care s-a șters pe jos cu niște candidaţi din coada listei, trimiși pentru a ostoi setea de sânge a televiziunilor, nu a fost nimic. Nu s-a transmis vreo idee, nu s-a operaţionalizat vreun concept. Poate doar Partidul Naţional Liberal, uzând de bani mulţi și outdoor menit să complexeze, a avut o oarecare coerenţă stilistică; nu a fost ceva deosebit de creativ, dar s-a lucrat corect și decent. Dincolo de asta, am văzut doar încercări penibile și realizări de amatori. Niciunul dintre partide nu a reușit să transmită o idee pe care să o pună într-o poveste simplă, care prin imagini și tipologii de personaje să transmită ceva despre oameni, despre Europa sau despre partidele implicate, măcar. Până la urmă, tot ideea vechii securităţi că ea promovează România în afară a fost cea mai clară poveste spusă în această campanie și s-a și potrivit accidental pentru că scandalul cu Italia a arătat că bravii noștri liberali au un concurent puternic în C promovarea ţării: ţiganii noștri rătăcitori prin Schengen. Mi-am adus aminte că mai toate partidele au experţi străini, plătiţi cu milioane de euro, sau experţi români pe care îi schimbă între ei ca echipele pe fotbaliști. Recent am citit mai multe studii despre campaniile electorale din Africa și am observat că marii lideri africani aveau în echipele lor, dar și au și acum, experţi în magie, un fel de luptători cu spiritele, clarvăzători, numiţi nganga. Bokassa, Sekou Toure sau Mobutu au avut la dispoziţie un fel de witch doctors, meseriași puși să influenţeze ocult masele în favoarea lor. Desigur, dacă Mama Omida sau alte vrăjitoare de pe lângă București ar vorbi, am afl a cu surpriză că și mari politicieni români le-au trecut pragul, ei personal sau nevestele lor grijulii. Tot mai mult, în ultimii ani, cercetători în comunicare occidentali demonstrează că luptătorii africani cu spiritele și vrăjitoarele nu sunt cu mult deosebiţi de spin-doctorii care sunt priviţi ca salvatorii candidaţilor, mai ales în America, experţi în publicitate capabili să schimbe radical imaginea candidaţilor și să ghidoneze opinia publică spre a vedea vultur acolo unde e cioară sau tigru acolo unde, în realitate, avem doar un pisoi alăptat de curva politică. Cultura politică de la noi predispune la o apropiere mai mare a consultanţilor politici de ngangi din Africa, decât de spin-doctorii americani. Consultanţii apar la televizor și spun că totul ţine de bani, cine bagă mulţi bani în opera lor are cele mai multe șanse de câștig. Și în Africa, interviurile făcute de sociologi în Camerun sau Nigeria arată o explicaţie asemănătoare: cine a avut mai mulţi bani să-și ia cei mai tari nganga va câștiga orice alegeri. Atât consultanţii politici, cât și clarvăzătorii africani își creează o mitologie bine alimentată prin prietenii lor din mass-media. Una dintre ele este că sunt creatorii adevăraţi ai personalităţilor politice sau cei care i-au reinventat. Un lucru care-i apropie și mai mult pe toţi consultanţii politici, africani, americani sau români, este mitologia echidistanţei ideologice: ei sunt amorali, obiectivi și neatinși de vreo ideologie, deci pot lucra cu oricine și, mai ales, pot lucra chiar simultan cu candidaţi care sunt în competiţie. A fost și cazul marelui James Carville și al soţiei lui, care au lucrat pentru Clinton și George Bush în același timp. La noi sunt cazuri destule, chiar și în campania aceasta, dar în România funcţionarea este și mai interesantă; sunt consultanţi care anticipează crize și atacuri ale adversarilor, pe care ei înșiși le produc, prin sfaturile date celorlalţi. Își spun mercenari și afirmă peste tot că absenţa convingerii ideologice face parte din meserie și doar așa pot păzi un candidat de capcane, ceva apropiat de teoria eunucilor care 102 . Vasile Sebastian Dâncu Triburile .103 păzesc haremul. La noi, de la cazanul lor de înţelepciune încearcă să-i hrănească pe toţi combatanţii: în această campanie, un slogan destul de prost a fost vândut unui alt partid. Ca și nganga, care pleacă din localităţile lor, și consultanţii politici sunt meseriași nomazi: fie călătoresc departe de profesia care le-a oferit diplomă și specializare, fie se mută de la un partid la altul, fie umblă de la ţară la ţară. Ngangii africani spun că au încă o pereche de ochi, dobândiţi prin iniţiere în vrăjitorie, spin-doctorii americani fac previziuni pe baza sondajelor secrete (și, în general, sunt sociologi sau politologi); la noi, sursa specializării este la fel de secretă ca a ngangilor. Dar ceea ce-i apropie pe spin-doctorii sau pe ngangii din România sau Africa de spin-doctorii americani este că își părăsesc stăpânii care la un moment dat nu mai pot plăti (și Clinton a recunoscut) și apoi scriu cărţi, mărturisesc pe blog sau la televiziune multe lucruri penibile despre foștii stăpâni. Ngangii de peste tot au transmis o idee pe care o cred și clienţii lor, dar și publicul: ei sunt sursa secretă de putere a omului politic. Și îi mai apropie ceva, fie că sunt nganga, consultanţi, consilieri, spin-doctori sau clarvăzători: ei niciodată nu sunt responsabili pentru eșecuri, nu își asumă responsabilitatea. Mereu sunt de vină partidul, candidatul sau opinia publică. Ei nu-și contabilizează eșecuri, doar presupusele victorii. Campania electorală nu a avut loc, dar ngangii și-au luat cu siguranţă banii și fac deja proiecte pentru locale. 26 noiembrie 2007 Ieşirea din tăcere n prieten italian, înţelept și sensibil, mi-a trimis azi un mesaj de felicitare pentru alegerea mea într-o funcţie politică, U având următorul text: Un șef politic nu trebuie să-i asculte pe toţi cei care vorbesc, trebuie să aibă capacitatea de a asculta la cei care nu pot să vorbească. I-am mulţumit în gând și am stins televizorul rușinat. Mi-am dat seama că de trei ani ne uităm la spectacolul sinistru al unei politici de gălăgie și ceartă, cică pentru interes naţional și legalitate. Constituţia și legile sunt pretexte pentru cei care se prefac a reprezenta diferite categorii de cetăţeni. De fapt, politicienii puterii se reprezintă doar pe ei, iar de vorbit vorbesc mai ales în numele unui pseudo-capitalism în care democraţie înseamnă numai libertatea de vot. Televizoarele sunt pline de teme care nu interesează pe nimeni, iar din ziare aceleași mutre nu ne mai spun nimic. Lipsa unei culturi de stânga face să nu mai avem politicieni sau intelectuali care să ne îndemne să visăm că lumea poate fi schimbată. Am ajuns să-i credem pe apologeţii dreptei care spun că legile pieţei pot face ordine între lupi și miei, când ei se amestecă în libertate, deși avem în faţă un adevăr incontestabil: viaţa este un infern pentru tot mai mulţi oameni. O mamă se aruncă de la etaj cu copilul în braţe, în timp ce din revistele colorate ne zâmbesc trist tinere femei frumoase care își pierd copiii în tribunale după ce s-au lăsat păcălite de capitaliști care voiau doar să se înmulţească pentru a avea copii „frumoși ca ele și deștepţi ca ei”. Primii 300 dintre bogaţii României au deja 20% din PIB, primii 1000 probabil au 50%. Problema este că toţi am plecat acum 17 ani de la aceeași linie de start, cu bagaje puţine și cu buzunare goale. Oamenii sunt o marfă pentru ei. L-am uitat cu toţii pe sindicalistul Săhleanu, care a fost ucis la comanda unora dintre primii noștri capitaliști. Noi toţi suntem și o să fim o marfă pentru capitalism dacă nu reușim să ne solidarizăm pentru a rezista. Cei din top vor institui pe zi ce trece, tot mai puternică, democraţia bâtei și vor pune un zid de sticlă între ei și săraci, pentru a se vedea numai de-afară înăuntru, căci nu pot trăi fără exhibiţionism. Acum 10 ani, Ioan Rus m-a invitat la biroul lui de partid, nu știu pentru ce, nu aveam sigur o chestiune politică. M-am plimbat o jumătate de oră printre oamenii de pe o stradă principală din Cluj, m-am uitat în stânga și în dreapta, să nu mă vadă cineva, și am intrat în viteză. Printre colegii mei de la Universitate și studenţii mei era o mare rușine să faci parte dintr-un partid sau să fii văzut pe-acolo. Recunosc acum că atunci mă înșelam, nu știam că nu trebuie să aștepţi ca alţii să schimbe lumea în locul tău. Cu ce drept le ceri altora să facă asta sau îi critici dacă tu nu 104 . Vasile Sebastian Dâncu Triburile .105 faci nimic? Când ești parte a nepăsării generale, nu meriţi nimic. Îţi meriţi soarta! Trebuie să ne dorim să schimbăm lumea și să credem că acest lucru este posibil. Dacă nu participăm la schimbare, ea se va face oricum, dar fără noi. Nu cred în ideea că a triumfat capitalismul și că acest sistem politic și economic nu mai trebuie pus în discuţie, iar cei care o fac devin dușmanii poporului. În România mai ales, nu mai contează cine și cum a obţinut capitalul atâta vreme cât oamenii găsesc la acești capitaliști un loc de muncă. Cei mulţi nu pot să vorbească, nu mai are cine să-i audă și nici ei nu mai cred că merită să-și strige nefericirea, și cel mai greu este să-i scoţi pe oameni din tăcere. Să-i convingi să caute o cale de a vorbi, de a protesta, de a se exprima. Unii pleacă aiurea în lume, alţii rămân aici, în liniștea cea aducătoare de amorţeală, de marasm și de iluzia că totul e bine și trăim în cea mai bună dintre lumile posibile! Anana Stratulat, femeia care a primit un Bentley de culoarea ochilor ei, a descoperit că durerea în tăcere este mai mare și că unele vise ne costă scump. Cristina Datcu nu a mai descoperit nimic, ea a murit în tăcere, poate cu mult înainte de a se strivi de caldarâm, alături de fetiţa de doi ani. În fiecare zi ar trebui să facem un mic pact între învinși, cum i-ar zice Sabato: adică să ieșim din tăcere, să refuzăm a mai fi parte a nepăsării generale! 30 ianuarie 2008 Sfântul Valentin al politicienilor n ziua în care m-au ales președinte de organizaţie judeţeană, tinerii din organizaţia noastră m-au invitat la o acţiune politică: să distribuim prezervative în căminele studenţești și felicitări de Valentine’s Day. Nu mi-a displăcut ideea măcar pentru că mă considerau destul de nebun să o fac, dar cred că nu o să mă duc. O să fac altceva în această zi, nu pentru că sunt scorţos sau pentru Î că mi-ar fi rușine ori pentru că aș crede că este un lucru vulgar. Din contră, pentru tinerii dintr-un partid, această sărbătoare este o ocazie să arate că sunt normali sau poate chiar mai normali decât s-ar crede, dacă fac un spectacol simpatic dintr-un fost tabu. Ei, tinerii, se definesc prin iubire și este normal să gândească un asemenea proiect pentru că pot să-l ducă la capăt cu sinceritate și cu bucuria de a crede că, pentru o zi, au înzestrat cu sufl et păpușa gonflabilă care este politica. Mă îndoiesc însă că trebuie să ne aruncăm cu disperare și cu toată conducerea partidului pe această sărbătoare pentru că ne creează iluzia că am depășit handicapul de imagine pe care-l avem încă și mai ales ne ajută să ne minţim asupra faptului că lumea ne privește cu bunăvoinţă pe noi, politicienii, și că, iată, politica s-a integrat în viaţa normală a oamenilor. Nici pe departe! Politicienii caută încă orice ocazie pentru a pune în practică toate formele de demagogie, iar cei care nu sunt capabili de altceva nu sunt de condamnat. Mulţi politicieni nu au nici sensibilitate socială, nici idei, nici voinţa de a face ceva pentru oameni și este normal să participe cât pot de des la spectacolul simulării bunăvoinţei și grijii faţă de ceilalţi. Ei pot să se ocupe de spectacole ieftine sau să facă diferite evenimente de pomeni electorale. Sfântul Valentin al politicii are buzunarele pline de cadouri și ar trebui să vină în parcările guvernelor, parlamentelor sau primăriilor cu camioane grele și remorci pentru că unii politicieni nu pot trăi fără ca fiecare zi să le aducă ceva în schimbul funcţiei și grijii afișate faţă de oameni. Sfânt al prevestirii primăverii, Valentin trebuie să schimbe garderobele doamnelor și să aducă bijuterii grele pe trupurile nevestelor sau șefelor de cabinet. Pentru unii politicieni, această zi ajunge să le aducă și ceva mai spiritualizat, adică imaterial, dar nu vă grăbiţi, nu e vorba de iubire sau liniște sufletească. Este vorba de puterea pură, uneori pierdută de mersul istoriei sau de inventarea votului. Puterea pură, chiar neînsoţită de alte daruri, ca un drog care oferă plăcere prin umilirea celor slabi sau din consumarea voluptăţii de a asculta muzicalitatea cuvântului „șefu’”. Pentru putere în forma ei pură, mulţi devin dinozauri capabili de orice ticăloșie, doar pentru a nu ieși niciodată din funcţii, indiferent de vârstă. Pentru aceștia, masca 106 . Vasile Sebastian Dâncu Triburile .107 puterii pe care au purtat-o li s-a lipit de chip și nu sunt capabili să mai accepte o altă viaţă, de fapt, nu mai pot să trăiască normal. În politica noastră, mulţi dintre acești politicieni au rămas ancoraţi într-un trecut glorios pentru ei, dar trist și mizer pentru noi, și acum se încăpăţânează să ţină România ancorată în acel timp. Au atâta nonșalanţă și simulează atât de convingător utilitatea lor, ţinându-se de scaune, dizgraţios, încât noi stăm prostiţi, ne uităm la ei și nu facem ce ar fi normal: să le tragem scaunul de sub cur și să-i scoatem afară în stradă. Ne-au păcălit spunându-ne că suntem tineri, că avem timp și o să vină și rândul nostru, dar între timp vedem că România rămâne la coada Europei, iar ei și-au adus deja odraslele lângă jilţuri, iar nepoţii, secretarele, amantele, până și șoferii lor se pregătesc să-i înlocuiască pentru a păstra intact vechiul sistem. Ei, păzitorii pușcăriei noastre, au început să declare neconstituţională firava libertate câștigată de iluzia născută în niște zile călduroase de decembrie 1989. Ei, care ne fugăreau cu miliţia prin căminele de fete dinainte de 1989, acum se uită la noi cu înţelegere mimată și probabil că trimit șoferii să cumpere flori pentru secretare sau soţiile uitate acasă. Dragobetele nu era bun probabil pentru politicieni căci era neaoș și trimitea doar la iubire. Dragobetele nu este sărbătoarea cadourilor, ci un personaj al iubirii cosmice, logodnicul păsărilor. De Dragobete, flăcăii și fetele se îmbrăcau frumos și, beţi de primăvară, își căutau perechea pentru toată viaţa. Nu se potrivește asta politicienilor care divorţează cu ușurinţă și viteză. De Dragobete, în satele românești, băieţii își crestau braţele și se făceau fraţi de cruce, pecetluind cu sânge prietenii care durau până în ceasul ultim. Și din acest motiv, Dragobetele nu era interesant; în politică sunt doar interese, parteneriate de afaceri, cumetrii sau alte forme de relaţii economice, nu crede nimeni în prietenie sau tovărășie. Sfântul Valentin era normal să-l facă praf pe flăcăul Dragobete acolo unde oamenii nu au încredere în valorile lor pentru că au fost învăţaţi că ura de sine și autoflagelarea sunt căile izbăvirii. Inimile de carton și pluș sunt mult mai vizibile decât fiorul năucitor al iubirii care ne îmbată sau ne îmbolnăvește, uneori pentru o întreagă viaţă. Unde mai pui că iubirea poate răni atât de tare, încât o viaţă întreagă să nu găsim leac. De ce să aleagă politicienii un băiat de la ţară când puteau să se orienteze spre un sfânt creat de firmele de marketing, sfânt ce etalează pe tarabă prezervative, inimioare sau flori de cristal? Cadoul ca semn al dragostei naște reciprocitate, poate imediată, poate chiar consumată pe loc. Sfântul Valentin ne cere doar o zi din an; este, ca și politica, un angajament limitat. Nu e Valentine’s Life, ci doar Valentine’s Day. Mandatul de o zi al sfântului cu inimioare era cel mai ușor de acceptat și de către politicieni. Nici ei nu se gândesc la strategii sau angajamente pe termen lung. Am întâlnit bărbaţi și femei care fac politică cu sufletul, de regulă la nivelurile de jos, și care alimentează plăpânda flacără a speranţei că politica noastră va putea face lumea mai bună. Sunt însă prea puţini. Sunt încă prea puţin influenţi. Mulţi sunt încă prea tineri, ceilalţi sunt, după buletin, prea vârstnici. Dacă politica ar fi decentă, nu s-ar amesteca în viaţa celor care pot să-și mai acordeze sufletul să cânte, chiar și pentru o zi, căutând un celălalt cu care să îmbrăţișeze eternitatea. Tinerii pot să facă asta și ei sunt singurii care pot trece peste comercialul care invadează totul. Mi-ar plăcea să nu-i bruiem în această zi cu Valentinul nostru politicianist. Mă simt tânăr și aș merge alături de ei, dar ceva mă oprește. Nu mai pot împărtăși iluzia că putem, într-o singură zi, să-i montăm suflet păpușii gonflabile numită politică. Happy Valentine’s Day! 1 februarie 2008 Ce cred proştii despre politică olitica, spune prostul, este locul unde oamenii pe care el îi simpatizează sunt încurcaţi să facă Binele Naţiunii de oamenii P pe care nu-i simpatizează. Despre Binele Naţiunii, prostul nu știe prea multe, dar se emoţionează când se vorbește despre el la televiziune sau în campanie. El este convins că politica îi împarte 108 . Vasile Sebastian Dâncu Triburile .109 pe oameni în buni și răi, iar el îi simpatizează exclusiv pe cei buni. Prostul crede că ţara asta ar fi fost un paradis dacă am fi reușit să alegem un anumit om în fruntea statului. Dar, mai grav, crede prostul, este faptul că omul providenţial l-am avut sau îl avem, cu siguranţă, dar a fost blocat de consilieri, minţit de sfetnici, oprit de securiști, influenţat de nevastă. Nu se gândește cum ar aduce bogăţia peste ţară un singur om, dar, dacă îl întrebi, îţi spune: ar veni investiţii străine cu nemiluita, americanii ar aduce ajutoare mai multe, nemţii ne-ar da bani pentru apa noastră minerală pură, oamenii ar munci mai cu spor și ar plăti impozite de bunăvoie etc. Prostul se entuziasmează de câte ori vede pe unul care vine în campanie cu parul și spune că va eradica, va băga în pușcărie, va beli, va pune mitraliera pe ei. Este bucuria prostului să se gândească la viitoarele măceluri sau la pușcăria pe care o vor înfunda cei care nu-i plac. Ce-i drept, de fiecare dată a văzut că, în urma promisiunilor, nu s-a întâmplat nimic, dar el a uitat acest aspect. El se uită mai departe cu nesaţ la televizor să-și găsească politicianul care-l va salva pe el de la sărăcie și ţara de corupţie. Se uită prostul la televizor și îi simpatizează pe cei care nu se lasă, vorbesc repede, peste interlocutori și peste moderator, și au răspuns la orice. Se lovește prostul peste ceafă și spune cu voce tare: „Uite, tu muiere, ce bine combate, ce al dracului e tipul ăsta, e bun că-i diliu! De regulă, prostul nu vorbește despre politicieni decât cu domnul, chiar și atunci când nu sunt prezenţi și chiar și atunci când nu votează cu ei; e o formă de respect și este ca și cum ar fi servitorul lor, ca și cum le-ar duce cafeaua la pat cu ocazia respectivă. Se simte și el ca făcând parte din societatea politic, atunci când vorbește despre politicianul domn X. Dacă s-a întâmplat să participe la vreo baie de mulţime și politicieni de la București au trecut la mai puţin de trei metri de el sau l-au atins cumva, atunci omul nostru este în al nouălea cer. Prostul se uită la televizor la cât mai multe emisiuni politice și crede că acolo este locul în care se face politica, acolo se dau pensii, se măresc salarii. Prostul este sigur că preţurile se pot stabili la guvern și că nimic nu ne împiedică să facem salarii cât casa, totul este să nu se prindă cei de la UE, NATO sau FMI. Ei sunt cei care nu ne lasă. În multe situaţii, amicul nostru crede că ar fi bine să interzicem partidele politice și, eventual, să lăsăm un singur partid la putere, partidul pe care îl iubește el, căci opoziţia nu are rost, prea îi încurcă pe cei care vor să facă treabă. Prostul se uită în spate și crede că scrutează viitorul. Își aduce aminte ce bine era mai demult și se chinuie să trezească morţii, cu credinţa că soluţiile vechi care l-au avantajat demult vor fi valabile tot timpul. Pentru orice se întâmplă negativ, el va căuta mereu vinovaţi din afara grupului său, a partidului sau a ţării. În general, el este sigur că nu se poate face nimic dacă nu va rămâne în politică. Prostul, când ajunge la putere, o înfulecă pe nerăsuflate, vrea totul și nu acceptă s-o împartă cu nimeni. Vrea să ia toate resursele și toate funcţiile. Se aruncă asupra funcţionarilor și vrea să-i aducă pe toţi în partidul său ori îi lasă fără serviciu. Se vede doar pe el în toate oglinzile și vrea ca el și ai lui să ocupe toate vitrinele. Când câștigă, începe să-și exhibe rănile și cicatricile ca semne de nobleţe. Vorbește doar despre luptele duse și se plânge cât de mult a fost năpăstuit. Măsoară eroismul în dosare penale, cine nu le are înseamnă că nu s-a luptat pentru partid, spune el, sau a pactizat cu dușmanul. Prostul vorbește în numele unui electorat fix, care nu se schimbă, nu pleacă, nu moare, nu emigrează. Este o schemă mentală pe care o perpetuează ca pe un abţibild lipit de creier. Categoriile sociale pe care le percepe a nu-l vota, prostul le urăște sau le ignoră, pur și simplu. El nu recunoaște niciodată că a pierdut și de aceea nici cauzele nu pot să-i fie clare. Sunt câteva cauze principale: a fost furat de adversari, sondajele trucate au influenţat electoratul sau electoratul lui nu a mers la vot, pe când electoratul adversarului a avut un comportament electoral exact pe dos. Prostul se revoltă împotriva celor care cred că este important să ai o strategie sau un plan bun de campanie: trebuie să mergi între oameni, să vorbești cu ei, să afle mesajul tău, restul este o prostie, la naiba cu intelectualii, cu cei care merg la televizor sau au pretenţia că politica trebuie să fie făcută și cu inteligenţă, nu doar cu șoșonari. Prea mulţi intelectuali vorbesc în politică, 110 . Vasile Sebastian Dâncu Triburile .111 spune el; dacă ai bani și poţi umple cât mai multe pungi cu ulei, zahăr și un kil de făină, alegerile sunt rezolvate. Dacă prostul este complet școlarizat, atunci este valabil cunoscutul catren: Cu prostul neșcolarizat/ te lupţi puţin și ai scăpat/ dar duci o luptă colosală/ cu prostul care are școală. Poţi întâlni diferite tipuri de proști mai ales la nivelul de leadership politic. De exemplu, prostul solemn este un gen de prost care se încruntă cu gravitate de câte ori spune câte-o banalitate și nu este aplaudat. Nu-și aduce nimeni aminte să fi spus vreodată ceva cu sens, dar își asortează corect pantofii la cureaua pantalonilor și geantă. Prostul slugarnic este periculos pentru că se teme de orice schimbare și trebuie să fie mereu ecoul unui șef. Prostul fudul se visează orice și candidează oriunde. Nu lasă nicio ocazie fără să se autopropună, să pretindă, să ceară ori să se simtă frustrat pentru că există mereu cineva mai mare în funcţie, în grad sau în avere. Nu se simte bine fără birou, secretară, gardă de corp care să-l apere. Să-l apere de ameninţări imaginare, căci de dispreţul oamenilor nu te poate apăra decât bunul simţ. Prostul nevrotic are senzaţia că nu a fost integrat în echipă, că se petrec în spatele lui mașinării, că mereu cineva vrea să-i ia locul, că se întâmplă multe lucruri fără el. Prostul ajuns, destul de ușor de găsit, se luptă să-și schimbe vocabularul, mașina, casa, nevasta, ţigara și prietenii din tinereţe. Mai este și prostul deștept, cel care se încurcă în propria știinţă și în sfaturile consilierilor și ajunge să facă prostii mai mari decât ar face șoferul sau bucătăreasa lui. Probabil că sunt multe tipuri ideale de prostie în politică, dar putem să le rezumăm într-o categorie amplă: proștii de ceilalţi. De regulă, prostul crede că toţi alegătorii sunt proști. Nu își dă seama că și mama lui e alegător, și soţia, chiar și el... cel puţin atunci când merge să se voteze pe sine. 27 martie 2008 Baia de mulţime a politicienilor Ţările în care politicienii fac băi de mulţime sunt democraţii jalnice eparte de oameni, închiși după garduri de sârmă ghimpată și apăraţi de zeci de gorile înarmate, președinţii și alţi politicieni D se pogoară din când în când în stradă să facă ceea ce ei numesc „băi de mulţime”. Pentru un om normal, o baie de mulţime trebuie să fie văzută ca un fenomen ciudat, oricum, o rămășiţă a trecutului îndepărtat. O readucere în actualitate a unor comportamente gregare din epoci barbare sau cel mult primitive. Din altă perspectivă, în zilele noastre, problema contemporană a leadershipului este cum anume se pot manipula așa-zisele mulţimi inteligente (smart mobs) și nu poţi decât să te miri că politicienii mai pot apela la această jenantă tehnică. E adevărat, nu este România singura ţară europeană unde politicienii apelează la acest procedeu, dar la noi totul poartă amprenta inconfundabilă a șarlataniei și a spectacolului ieftin. De ce apelează politicienii la starea de mulţime? Au spus-o Gustav Le Bon, Gabriel Tarde sau Sigmund Freud, dar pentru secolul XXI parcă e nevoie de a căuta și alte explicaţii, mai ales legate de supravieţuirea acestei tehnici. Starea de mulţime este diferită de caracteristicile individuale ale celor care o compun. Nu este nici o sumă a lor. În mulţimi, oamenii acţionează automat și pot alterna de la violenţă la entuziasm. Scăpând de inhibiţii și de responsabilitate, oamenii se comportă prin imitaţie și folosindu-se de impulsurile creierului reptilian. Individul din cadrul unei mulţimi suferă o importantă modificare a activităţii psihice, raţionalul fiind eclipsat de emoţional, sugestia fiind principala modalitate prin care se poate comunica. 112 . Vasile Sebastian Dâncu Triburile .113 Simulări și oameni aduși cu arcanul Dar în cazul băilor de mulţime nu se ajunge la veritabile mulţimi psihologice. Avem mai degrabă situaţii în care mulţimi artificiale se comportă ca și cum ar acţiona hipnotizate de marea personalitate a liderului. Oamenii sunt aduși peste tot în lume la vizitele prezidenţiale de către patroni, partide sau de către agenţii plătite care mobilizează și plătesc oamenii cu ora. În unele cazuri se folosește ocazia unor sărbători religioase sau sunt folosite alte prilejuri pentru a se arunca un lider în bazinul de mulţime transpirată. Dacă am studia bugetele locale ale unor orașe mici sau comune din cele mai sărace zone ale ţării, am vedea că peste tot primarul consumă o mare parte pentru a sărbători ceea ce se numesc Zilele Orașului X, ocazii cu care se mănâncă mici, se cântă manele și se fac băi de mulţime. Localităţile n-au canalizare sau gunoaiele sunt cât casa, însă edilii se întrec în sărbători fastuoase. Dar victimele cele mai frecvente ale unei băi de mulţime sunt elevii de la școli. Ei sunt un public captiv care, de cele mai multe ori, folosește ca mașină de simulat entuziasmul public la vederea politicianului. O minciună grozavă Baia de mulţime are multe funcţii în societate. Dar este în principal ocazia pentru o minciună complexă. Potentaţii locali îi cadorisesc pe protectorii lor de la centru sau din capitală. O baie de mulţime se dă ca o șpagă. O șpagă semiotică, dar tot șpagă, până la urmă. Organizatorul arată forţa lui de mobilizare, cât este el de ascultat de oameni, dar, mai ales, îi arată șefului său politic cât de iubit este el de mase, ce veneraţie suscită. Mă plimbam uneori în spatele puhoiului deschis de președintele sau premierul României, la câţiva zeci de metri în spate, și am descoperit mereu cum oamenii se întorceau cu dispreţ sau indiferenţă, cum le dispărea brusc de pe faţă zâmbetul de entuziasm forţat. Dar băile de mulţime sunt mai prezente și datorită televiziunii, căci pe baza lor se pot construi minciuni mediatice. Mulţimea este prezentată ca un fel de eșantion pentru un sondaj de opinie. Este văzută ca un fel de Românie în miniatură. „Dacă aplaudă, se minte politicianul, înseamnă că mă iubesc.” „Sunt un eșantion reprezentativ pentru ţara noastră, își spune politicianul obișnuit cu sondajele, asta înseamnă că România mă iubește.” „Ești mare, șefu’”, se gudură primarul sau parlamentarul pe lângă șeful său. Dar nu întotdeauna politicienii cred în minciuna băii de mulţime. Unii privesc cu dispreţ la oamenii simpli care se înghesuie să le pupe mâna, se uită de sus la ei, le spun „bizoni”. Am cunoscut mulţi politicieni care fugeau repede în hoteluri după o baie de mulţime pentru a se dezinfecta cu spirt. „Este un semn de putere, face bine la psihic și la imagine” mi-a spus odată un baron local, detestat de o Românie întreagă, dar îmbrăţișat de niște bieţi pensionari aduși de primarul unui târg moldav. Conducători populiști și elite ignorate Conducătorii care trec prea des prin piscina mulţimii se bizuie pe un populism primitiv și, de regulă, nu respectă elitele. Cu știinţă sau fără să-și dea seama, se opun evidenţei după care civilizaţia modernă se constituie de către elite și nu poate progresa decât prin ele. Din păcate, majoritatea conducătorilor noștri se limitează la a căuta în perimetrul partidului propriu pentru a promova personalităţi care să constituie elita românească. Elita românească veritabilă este, din nefericire, săracă. Elita intelectuală săracă este inofensivă. Guvernul face cadouri masei și vrea să cumpere elita care-i cântă în strună. Argumentarea populistă prin mulţimile adunate să performeze conduite aplaudative este o dovadă de simplism sau chiar de ticăloșie. Fără un program de promovare a unor elite veritabile, clasa politică deschide loc nașterii unor elite opulente, formate din caricaturi ale poporului român. Cei care se uită zilnic la televizor sau prin revistele noastre și se delectează cu viaţa lui Iri și Moni, cu Ţânţăreanu și obsesia sexului obosit sau cu odiseea Bahmuţeanu-Prigoană înţeleg că elita românească se ocupă doar cu shopping-ul, digestia, orgasmul povestit. O zgură formată din elite tâmpite și maneliste se naște peste ligheanul în care fac baie politicienii, iar naţiunea și valorile 114 . Vasile Sebastian Dâncu Triburile .115 ei se sufocă dedesubt. Tinerii își pierd speranţa și se pribegesc în cele patru vânturi, dorind să scape de România ca de un vis urât. Omagiu Nici eu nu mai pot crede cu toată tăria că vom putea scăpa odată de băile de mulţime și de cei care abuzează de ele. Totuși, îţi aduc un omagiu la coada acestui text al meu, ţie, Isaia Faur, nebunule ce le strici regia de îmbăiere politicienilor. Tu ești mult mai lucid decât noi, ceilalţi. Tu și cerneala ta sunteţi singurul pericol pentru liniștea și competenţele liturgice ale organizatorilor de mulţime. Păcat că nu folosesc și intelectualii cerneala pe care o au la dispoziţie... Am mai mare încredere în hoţii de buzunare care, din când în când, le fură ceasurile navigatorilor prin marea fără valuri a prostiei adunate sub formă de mulţime. 7 iunie 2008 Spălătoria politică raian Băsescu a ieșit la televizor să laude votul uninominal și succesul ultimelor alegeri, dar a spus un lucru cu care nici T dânsul nu ar trebui să fie de acord: votul uninominal i-a spălat de păcate pe o serie de baroni locali care erau înainte acuzaţi de diferite fapte de corupţie. „Au obţinut voturi, sunt legitimi” părea a spune președintele. Moderatorul i-a replicat palid că justiţia ar trebui totuși să fie singura care se pronunţă, dar președintele nu a mai auzit asta și a rămas la ideea lui. În euforia odelor adresate uninominalului, mulţi dintre noi au uitat că a fi ales prin vot direct este doar un pas spre onorabilitate politică. Ceilalţi pași trebuie făcuţi prin activitate avizată, prin dedicare faţă de interesul public și prin moralitatea actului de servant al celor care te-au ales. Și jurnaliștii greșesc masiv dacă spun că nu s-a schimbat nimic, că au fost aleși doar baronii, că uninominalul nu a adus nimic. S-a schimbat foarte mult prin acest vot uninominal. A crescut aroganţa celor care vor fi confirmaţi la comanda consiliilor judeţene și peste puţin timp o să vedem că nimeni nu îi va mai putea controla. Mai ales că legalitatea la noi este ca un fel de manual alternativ. Au crescut sumele implicate în campanie, inclusiv pentru cumpărarea votului. La Ștefănești am văzut doar o parte a interesului instantaneu și sincer pentru vot și democraţie. Am întâlnit personal zeci de comune în care candidaţi la primărie sau judeţ au dat bani pentru voturi. Zeci de camioane cu obiecte de uz casnic sau plase cu zahăr și ulei au fost basculate peste bietele sate sărace ale României. Am intrat în epoca unei adevărate economii politice a votului. Vom vorbi de acum încolo despre investiţii electorale, preţ mediu al votului pe mediu de rezidenţă, rentabilitate, turnover, rentabilitatea capitalului angajat, credit furnizor electoral. Și electoratul sărac a început să saliveze deja la această abordare tranzacţionalistă a votului. Am auzit în multe cămine culturale pe unde am trecut în această campanie întrebarea timidă, dar destul de distinctă: Voi ce ne-aţi adus? Liberalii ne-au dat găleţi, pedeliștii, ulei și zahăr. A dispărut și cerinţa de morală minimă pentru candidaţi. Mulţi primari de orașe mari sau șefi de consilii judeţene sunt burdușiţi de dosare penale sau fapte penale prescrise. În condiţiile ineficienţei justiţiei și demagogiei luptei împotriva corupţiei, chiar cerinţa moralităţii pare caducă. Au fost aleși pentru că sunt puternici, cunoscuţi. Am avut de multe ori discuţii amicale sau dușmănoase cu colegi de partid care considerau dosarele penale un fel de decoraţie, un semn al faptului că s-au luptat cu puterea. Spuneau în subtext: nu ai dosare penale, nu ești luptător, ele sunt cicatricele pe bătrânul trup de pesedist, penelist, pedelist... Au apărut trupele de asalt de bodyguarzi sau trupele de asalt pregătite să blocheze ieșirea oamenilor din case sau să-i descurajeze pe adversari. Votul a devenit o afacere personalizată, un război personal ca și viaţa descrisă în manele prin cuvinte ca „bani”, „dușmani”, „valoarea mea” et cetera. Partidele foloseau 116 . Vasile Sebastian Dâncu Triburile .117 multe mijloace instituţionale și aveau o oarecare birocraţie în abordarea campaniei, uninominalul mioritic este o înfruntare de street fighting. În fine, parcă nu mai este nevoie de specialiști. Nu ingineri sau profesori care vin cu proiecte, ci oameni cu discurs agramat sau gureși fără de proiect plac din ce în ce mai mult. Popularitate ieftină și machiaj strident de borduristă. Mediocrii votează mediocri, majoritatea decentă – dacă nu este un mit – nu mai merge la vot. Spălătoria de pete funcţiona și până acum. Prin ajungerea la putere, politicienii își blocau dosarele, presau justiţia, poliţia sau parchetul. Alţii și-au făcut televiziuni sau ziare, investiţii politice perfecte pentru șantaj, dar mai ales pentru a presta servicii de spălătorie publică. Spălătoria funcţiona și prin migraţia continuă spre cei care ajungeau la putere. Cred că, dintre politicienii de pe Scena Mare a Circului Politic, cei mai mulţi sunt cei care au trecut pe la cel puţin două partide. Erau spălătorii mai mult sau mai puţin automate, unele funcţionau cu centralistă, altele cu bani, ca tonomatele. Votul uninominal este o practică nouă și în viitor s-ar putea dovedi a fi o grilă mai bună de selecţie pentru politicieni. Însă euforia noastră de acum poate să strice dacă nu suntem realiști. Președintele a greșit; votul, chiar uninominal, nu dă nicio valoare politicianului și nici nu-i spală de păcate pe cei care au avut câteva milioane de investit în aceste alegeri. Într-un sistem de democraţie neterminată, cum este al nostru, uninominalul la consilii a fost proiectat și împins înainte chiar și de unii care voiau să găsească o spălătorie politică ecologică: baia de mulţime prin vot este un argument de imunitate la acte de justiţie, superior celor tradiţionale, care aveau un grad mai mare de risc de recidivă sau de decolorare. 10 iunie 2008 Colonizare mentală, dominaţie şi clientelism Proiectul distrugerii Parlamentului otul deputaţilor în cazul Mitrea-Năstase și indignarea publică ce a însoţit acest eveniment readuc în discuţie funcţionalitatea V și imaginea unei importante instituţii democratice, Parlamentul României. Pus în situaţia de a se pronunţa într-o problemă pe care nu ar trebui să o abordeze nicicum, fiind doar de resortul justiţiei, Parlamentul nu a făcut nimic special. Putem să-i înjurăm mult pe cei doi sau doar pe unul dintre ei. Adrian Năstase este deja ţintă pentru toţi. Nu vreau să-l apăr pe liderul PSD, dar trebuie să observăm mecanismul general. Parlamentul este de multă vreme ţap ispășitor. Se vede că este doar un instrument pentru apărarea unor interese individuale. Dar vreau să fie clar: nu este vorba de interesele clasei politice, așa ceva este greu de conceput la noi. Este vorba doar de interesele unei oligarhii politice interesate să se folosească de Parlament ca de o cârpă cu care să-și lustruiască pantofii când merge la talk-show-ul de seară, adevăratul loc al desfășurării vieţii politice. Imaginea dezastrului politic Parlamentul României este privit de popor ca o instituţie greu de suportat. Poate mai greu de suportat chiar decât vechile instituţii ale dictaturii. Parlamentul hoţilor, parlamentul rușinii naţionale, parlamentul NUP, parlamentul adormiţilor și ţeparilor sunt cele mai blânde expresii, mult mai soft decât cele de pe forumurile ziarelor. În sondaje, încrederea în parlament scade continuu, dar pe nimeni nu interesează asta. Acum este în jur de 21%, dar neîncrederea este la peste 62%. Am scris odată un text în 118 . Vasile Sebastian Dâncu Triburile .119 apărarea parlamentului care i-a emoţionat pe mulţi parlamentari și cititori. Scriam atunci că, dincolo de defecte, este ultima barieră a democraţiei, că el semăna cu ţara, cu noi. De atunci au trecut doi ani și am studiat cu atenţie și din interior ce se întâmplă, m-am uitat mai atent la funcţionarea acestei instituţii. Nu este haos, așa cum ar părea la prima vedere. Fundamentale nu sunt interesele individuale care să se intersecteze și să dea senzaţia de ignorare a interesului naţional. Nu este o împiedicare a instituţiei în lipsa de cultură politică sau lipsa de civilizaţie democratică. Din contră, Parlamentul României este o instituţie controlată perfect de oligarhia politică transpartinică. Este o instituţie care nu parazitează viaţa politică, cum cred unii, ea este un catalizator și o întreprindere politică vie. Este însă o instituţie folosită perfect de o elită politică post-decembristă. Șmecheria politică a unei oligarhii transpolitice centrale, interesată de păstrarea dominării câmpului politic din România, funcţionează de fiecare dată. Control păstrat din 1990, când s-a tras pentru legitimarea unor personaje, și deţinut în fiecare moment politic, indiferent de cine se află la Cotroceni sau la Palatul Victoria. Colonizarea mentală Imaginea parlamentului e proastă și nu se poate face nimic, se spune mereu. Mass-media este peste tot în lume un prădător care-i atacă pe parlamentari, aceasta este imaginea pe care elita politică o transmite opiniei publice și mai ales cadrelor politice și membrilor parlamentului. Prin intermediul mediei de la București se produce o colonizare mentală pentru restul ţării, inclusiv pentru parlamentarii veniţi din provincie. Să fi u clar, nu media este de vină. Ea face ce trebuie, acţionând după modelul pieţei jurnalistice, dă publicului ceea ce cere și lucrează cu materialul clientului. Dar parlamentarii acceptă ca o fatalitate imaginea de coșmar a instituţiei unde activează, căci au pierdut controlul propriului lor destin. Încep să accepte orice și de fapt să nu mai înţeleagă prea mult, se predau. Se bucură de micile elemente de trafic de influenţă pe care le oferă poziţia de influenţă, iar unii, destul de mulţi, se bucură doar de salariu și de alte drepturi legale. Dar mitul că toţi parlamentarii sunt proști sau corupţi este destul de bine implementat în opinia publică. Nicio revendicare nu este permisă; cine face ceva gălăgie este repede luat deoparte și play-maker-ul din fiecare partid îl întreabă care este problema lui și îl rezolvă sau îi dă o compensaţie. Nici presa nu mai cere nimic parlamentarilor și parlamentarismului. Parlamentul are pentru media o singură funcţionalitate: să confirme stereotipurile negative. Când parlamentarii sunt nedemni de statutul lor, mass-media are o misiune ușoară; reflectarea simplă a comportamentelor vine în întâmpinarea așteptărilor publicului. Și este normal să aștepte asta; este regula de marketing fundamentală. Vă daţi seama ce ar risca un jurnalist dacă ar face un ciclu de emisiuni cu tema: Parlamentul – fabrica de decizii bune, pentru naţiune? Dincolo de rima involuntară, este greu să justifici așa ceva chiar dacă s-ar găsi multe argumente, dar într-un cadru de simbolizare negativă, ca jurnalist nu prea este simplu să contrazici publicul. De regulă, o pot face doar jurnaliștii cu mare prestigiu profesional, doar lor li se permit asemenea erezii. Societatea civilă nu are ce să facă pentru a distruge această colonizare mentală care induce ideea că Parlamentul este adevăratul rău politic. IPP, SAR, Transparency International au depășit faza emoţională și fac studii și măsurători cantitative și profesioniste asupra activităţii parlamentare, dar, evident, surprind și multe deficienţe ale activităţii. Ţap ispășitor Ideea după care Parlamentul este sursa disfuncţiilor din politica românească este menţinută cu drag de către elita politică oligarhică, chiar de către conducătorii acestor instituţii. În primul rând, pentru că unei instituţii slabe i se pot se pot impune orice interese economice. Un parlament care nu se respectă, care nu are ce mai apăra, face orice la comanda șefilor. Nu ne putem apăra imaginea, par să spună șefii, trebuie măcar să fim solidari. Orice am face, imaginea Parlamentului va fi proastă mereu, este un dat. 120 . Vasile Sebastian Dâncu Triburile .121 Când am venit în parlament, am încercat să le spun colegilor că este nevoie de o strategie de recâștigare a încrederii populaţiei în această instituţie a democraţiei. Am insistat că ne trebuie o strategie de transparenţă și de parteneriat cu mass-media, că jurnaliștii au nevoie de informaţii și de un centru de presă. La Senat, ei scriau ghemuiţi pe sub scări, pe genunchi, grupurile nu aveau purtători de cuvânt și nici evenimente fixe de comunicare. S-au schimbat puţin lucrurile astăzi, dar nu fundamental; cred că este încă un chin, o pedeapsă să fii jurnalist la Parlament. Am mai încercat să propun ca Senatul să instituie practica unor rapoarte specializate pe probleme de interes naţional, cum are senatul francez, rapoarte făcute de parlamentari sau de specialiști independenţi și care sunt elemente importante pentru imaginea funcţionării unei societăţi și elemente de ghid pentru reglementare. Am fost privit cu ură și întrebat: Nu-ţi place cum funcţionăm? Facem asta deja de 15 ani și lucrurile merg bine. Oligarhia politică acceptă situaţia mediatizării negative din partea mass-mediei și mai ales imaginea publică deosebit de negativă a parlamentului. Conducătorii partidelor au resurse suplimentare pentru a se vizibiliza public și a se exprima. Ei apar la știri, la talk-show-uri (îndeosebi partidul-televizor are acest rol) și își măsoară notorietatea prin sondaje. Parlamentul sunt ceilalţi, par a spune ei în stil sartrian. În schimb, reușesc să creeze o solidaritate a răniţilor în jurul lor. Parlamentarii care nu merg la talk-show-uri și care fug pe holuri când se apropie jurnaliștii de ei sunt adevăratele victime, se simt mereu agresaţi de media, iar ameninţarea externă îi face să se refugieze în braţele șefilor lor. Unii primesc premii de loialitate prin trimiterea la televizor în situaţii nonconflictuale și la televiziuni de nișă, unde îi văd doar familia și doi trei prieteni pe care ei îi sună să se uite. În schimb, șefii politici se programează seară de seară, iar de la partid se trimit SMS-uri cu indicaţia: Astăzi, la emisiunea X, participă domnul Y. La aceste emisiuni, ei nu se încordează să apere imaginea instituţiei – eventual se vor justifica prin vot la nivelul conștiinţei fiecăruia, că este democraţie internă și ăsta e nivelul politicienilor. Deși parlamentarii comuni au apărat ca mielușeii cauze ale unor lideri, indicaţii transmise de ei, niciodată aceștia nu vor recunoaște, ci vor da vina pe bieţii parlamentari care votează aiurea și nu pot fi controlaţi. Efectul de dominaţie Dominaţia politică a unei oligarhii centrale ar putea fi oprită doar de un parlament puternic. Acesta ar putea crea o solidaritate a unor interese provinciale și ar disipa astfel nucleul puterii absolute exercitată de la centru. Dar nimeni nu este interesat de asta; dacă cineva încearcă, este linșat repede, cu mijloace democratice. Parlamentul este instrumentul cel mai bun pentru formarea unei clientele politice. Elita centrală își poate crea cel mai bine aici reţele de clientelism politic. Dominaţia prin reţele clientelare este o metodă sigură care dă rezultate perfecte într-o societate ieșită proaspăt din dictatură, obișnuită să aștepte ordine de la superiori și mai ales semnale de la București. Clientelismul este un raport de dependenţă personală care se bazează pe un schimb reciproc de favoruri între două persoane, patron și client, care controlează resurse inegale. De cele mai multe ori aţi auzit media vorbind despre parlamentari ca fiind „omul lui X sau Y”. Aproape nu pot fi descrise grupurile parlamentare fără a se face apel la o abordare prin reţele clientelare. Elita centrală din aproape toate partidele și-a constituit o reţea puternică de clienţi politici teritoriali, în funcţie de care evoluează chiar și raporturile de forţă de la conducerea partidelor. Dar subiectul clientelismului face obiectul unui studiu mai sistematic, știinţific. Deveniţi clienţi, parlamentarii vor cere minimum necesar de la elita conducătoare. Clienţii cei mai cuminţi și mai docili primesc diferite bonificaţii. Secretari de comisii permanente sau ocazionale, plecări în străinătate. În general, au secretare și mașini (adevărate, nu Loganuri, ca restul), primesc diferite sinecuri. La aprobarea bugetului, clienţii vor cere câte ceva pentru orașele sau judeţele lor, pentru a arăta preocuparea politică, dar nu vor exagera cu cererile. 122 . Vasile Sebastian Dâncu Triburile .123 Premise pentru populism? Descalificarea instituţiei parlamentare folosește și visului secret al politicienilor cu notorietate care cred că va veni ziua în care vor fi în centrul unui asemenea vârtej care s-ar putea să-i propulseze undeva sus. Exemplul lui Traian Băsescu, care a devenit popular în cadrul unor acţiuni anti sistem și a unei comunicări agresive, a creat speranţe în capul multora din elita politică. Într-o politică de tip clientelar, orgoliul elitelor centrale este hrănit zilnic de supunerea aberantă și loialitatea afi șată, așa încât mulţi visează să ajungă pe un asemenea val. Ca salvatori fără soluţie, dar ca înlocuitori pentru niște instituţii politice care nu funcţionează, vedem cu toţii. Mulţi politicieni de vârf au recurs la cunoștinţele mele de sociologie pentru a mă întreba dacă este adevărat că Băsescu avea doar 7% intenţie de vot în vremea în care Stolojan umbla prin ţară în calitate de candidat. Când le confi rmam, vedeam pe faţa multora mijind un zâmbet discret de speranţă și coada cometei unui vis de mărire parcă le lumina faţa. Un parlament puternic se opune întotdeauna derivelor populiste sau autoritariste ale premierului sau președintelui, deci nu folosește la nimic o asemenea instituţie. O revanșă? Decredibilizarea parlamentului folosește și emoţiei unora din elita politică moștenită de dinainte de 1989. Dispreţul unora faţă de democraţie este evident în tot ceea ce fac sau spun în interiorul partidelor și, uneori, chiar în public. Sunt veniţi din comunism, în care s-au simţit bine și unde nu au reușit să urce până unde și-au dorit. Această frustrare le-a consolidat un sentiment al predestinării. „Vedeţi, domnule profesor, îmi spunea un bătrân politician, tot noi suntem și acuma la putere, vezi că fără noi nu se poate cu toate teoriile și tâmpeniile lor democratice.” Pentru mulţi dintre supravieţuitorii vechiului regim și ajunși în poziţii-cheie, crearea unor reţele clientelare și distrugerea instituţiilor democrate este un ţel, un proiect sau chiar o revanșă. Proiectul distrugerii Parlamentului este unul sistematic, condus cu migală, talent și chiar emoţie implicată. Nu trageţi în Parlament, el este deja o victimă! 15 august 2008 Ostaticii politicii scult cu interes povestirile oamenilor despre cum au devenit membri de partid. Mulţi au visat să participe la o lume nouă, au vrut să pună umărul. Pe cei mai mulţi i-a adus la partid altcineva, un om de încredere, un prieten, o rudă, un șef. Unii s-au înscris în partide fiindu-le frică de viitor, gândind că în lumea asta trebuie să ai pe cineva, cineva trebuie să te apere la nevoie. Am întâlnit și mulţi oameni care s-au înscris din revoltă sau pentru o nedreptate care li s-a întâmplat. O parte, deși nu o recunosc, au vrut să fenteze competiţia socială (care și-așa nu e dreaptă), să obţină o funcţie, un post în administraţie, să facă mai mulţi bani. Sunt și unii care au fost obligaţi să se bage ca să-și protejeze A afacerile sau funcţiile obţinute prin muncă și profesie. Când ne uităm de aproape, vedem că 99% dintre membrii de partid nu vor ajunge niciodată consilieri, parlamentari sau miniștri. Vor avea mereu obligaţii: să cotizeze, să meargă la ședinţe nesfârșite, să meargă îmbrăcaţi în culorile partidului în campanie, să facă propagandă. Șefii lor de la partid vorbesc despre ei cu apelativul „membru”, cu referire vulgară la scârbavnicul mădular. Sunt criticaţi și umiliţi la ședinţe, de foarte puţine ori au dreptul să vorbească. Când vor să spună ceva critic, pot critica doar adversarii. În schimb, fără a mușca din tortul puterii, vor trebui să gestioneze cotidian damnarea publică. El, ca membru de partid, este considerat partizan, deci are o gândire bolnavă de ideologie, contaminată. Ca și cum ar trebui mari procese cognitive pentru a aprecia cât de greu trăiești, cum circuli prin oraș, dacă îţi ajung 124 . Vasile Sebastian Dâncu Triburile .125 banii. Penelistul, pesedistul sau pedelistul înregimentat devine automat escrocul ce fură ţara, nesimţitul care fuge de justiţie, porcul ce se tăvălește prin grădina de trandafiri a patriei. Are însă o boală pe care o resimte de la început și de care unii nu se vindecă până la capăt: sindromul Stockholm. Este un ostatic care își iubește călăii, șefii lui de partid, mai mari sau mai mici. Este un ostatic în toate sensurile și foarte greu găsește resorturi să încerce a se rupe din această condiţie. În perioadele de conflict pe care le-am avut în ultimii ani cu conducerea de la București a PSD, m-au contactat mii de oameni prin e-mail, prin telefon sau oprindu-mă pe stradă ori trăgându-mă deoparte la multele noastre congrese pentru a mă felicita și a spune că, subiectiv, sunt alături de mine. Doar atât pot ei, respect și solidaritate mută. Dacă toţi acești oameni nu ar fi fost ostatici și ar fi avut resorturi să-și manifeste libertatea, s-ar fi putut schimba un întreg regim politic, nu doar niște amărâte de hotărâri ale partidului sau cei dintr-o conducere fără de har. Membrul de partid este un ostatic pentru că altfel nu s-ar putea lăsa târât într-un act de imbecilitate cosmică, cum a fost ultimul protest al Partidului Conservator faţă de experimentele CERN. Să mergi să protestezi în faţa ambasadelor, ca profesor de fizică sau chimie, împotriva unui experiment știinţific, doar, doar vei mai sensibiliza niște bieţi rătăciţi speriaţi de sfârșitul lumii, este o dramă pe care nu o poţi explica decât prin lipsirea totală de orice libertate. Ostatic fiind, nici pesedistul nu face nimic în faţa unui lucru care îl revoltă dincolo de orice limită. Trădarea PUR i-a trimis pentru patru ani în opoziţie și am asistat la jurămintele tuturor că niciodată nu vor mai tracta partidul lui Voiculescu spre Parlament. Și acum, de la București, primește sarcini de a se pregăti să cedeze locuri pentru cine știe ce parașutaţi politici sau să poarte din ușă în ușă portretele unor foști adversari, doar pentru că niște băieţi din conducere au nevoie de ciutacii sau cristoii lui Felix. „ Nu poţi face nimic, îmi spune un prieten, muncitor la o firmă de cablu, ostatic și el la PNL. Dacă aș spune că Guvernul a făcut doar 5 kilometri de autostradă, că e totuși puţin pentru patru ani, aș fi îndemnat de șefi și colegi să tac, oricum și ei știu asta. Ce vină am eu, spune el colegilor de serviciu când îl critică, puteam eu să schimb acest ritm?” Ostatic este și pedelistul care a trebuit să nu crâcnească atunci când niște peneliști, colegi de campanie, au venit să ocupe poziţii în partidul său și acum trebuie să asiste cum echipa de aventurieri, venită fără de bagaje și merinde, se luptă să ia poziţii în faţa pediștilor vechi, care s-au luptat cu Iliescu sau Constantinescu. El trebuie să tacă și o să tacă, cu siguranţă, chiar dacă aceștia vor reuși. Ostaticului politic i se cere mereu să urască oameni care nu i-au făcut nimic și pe care doar i-a văzut la televizor. Este trimis să vorbească oamenilor despre niște așa-zise programe politice care pentru el și ai lui nu au nicio logică, sunt simple înșiruiri de promisiuni. Când dumneavoastră, cei fără de partid, vă simţiţi trădaţi de politicieni, înșelaţi în speranţa că lucrurile merg spre mai bine, gândiţi-vă că există pe lume cineva care este într-o situaţie mai proastă: membrul simplu de partid. Nu este liber să protesteze, este singur, nu are niciun sprijin din partea societăţii civile, este privit strâmb de dumneavoastră, fericiţii independenţi. Poate că s-a năruit și singurul lui sprijin: visul că lumea poate să fie schimbată în bine, iar el poate face ceva pentru asta. Plătește destul pentru această naivitate și încă ar mai putea face un lucru pe care nu-l pot face cei independenţi: să schimbe clasa politică. Au rămas puţini, doar unul din o sută de clujeni mai este membrul vreunui partid. Dar dacă toţi oamenii înscriși în partide ar vorbi, protestul lor ar putea dărâma scena șubredă a politicii românești. Schimbarea se poate face doar acolo, în interior, restul e iluzie. Poate nici n-ar trebui să vorbească, doar să fluiere, profilactic, cinci minute la fiecare ședinţă de partid. 12 septembrie 2008 126 . Vasile Sebastian Dâncu Triburile .127 Duşmani ai poporului şi deşertul politic cum că se apropie campania electorală, avem parte de un peisaj al unei Românii isterizate de politică. Șefii partidelor A se aruncă într-o luptă care ar trebui să dea imaginea unei mini-apocalipse. Strategii de campanie le spun, probabil, că trebuie activaţi membrii și simpatizanţii. Unii mai școliţi cred că este nevoie să se facă demarcări clare de teritoriu și marcaje ideologice. Fiecare idee trebuie marcată cu fierul roșu al ideologiilor, să se știe că este de stânga, de dreapta sau de centru. Comunicatorii cu pretenţii de spin doctors le spun liderilor că este nevoie să se spună povești credibile în care trebuie să apară trei roluri măcar: Dușmanul (Zmeul, adică), Salvatorul (adică partidul său) și Victima, care este poporul. Oamenii trebuie să știe clar că sunt victime ale adversarului politic și că își datorează partea de fericire acelui Făt-Frumos care apare pe ritmurile din We are the champions. Construirea instituţiei dușmanului poporului devine astfel cea mai importantă preocupare de precampanie și campanie, suntem într-un proces de direcţionare a emoţiei negative spre adversarii politici. Pentru PNL și Tăriceanu, dușmanii poporului sunt foștii colegi de guvernare și peremiștii. Există și un dușman pe care-l înfierează mai puţin în public, dar care este considerat indezirabil doar în ședinţele de partide: PSD-ul lui Geoană și Iliescu. Pentru Boc și pedeliști, dușmanul poporului este o combinaţie de peneliști și pesediști, dar mai ales maleficul 322, adevărat 666 al numerologiei politice. Partidul Social Democrat are un dușman „de moarte”, cum ar zice prezentatoarele de la sport, aflat în combinaţia Băsescu-PD-L, dar și un dușman bun de pus în discursuri: dreapta și guvernul corupt și neperformant al liberalilor. În toată această nebunie și bătaie cu noroi, un singur lucru creează contrast prin soliditatea și permanenţa lui: suferinţa oamenilor. Ea nu va dispărea niciodată, însă politica și politicienii ar trebui să caute soluţii, să-i întrebe pe experţi ce ar trebui făcut pentru a schimba câte ceva. Dacă politicienii s-ar uita mai atent, ar constata că foamea este încă cel mai mare dușman al poporului. Sunt peste trei milioane de români aflaţi sub limita stabilită pentru un trai decent. Pentru milioane de ţărani bătrâni, fără pensie sau cu pensii de batjocură, dușmanii cei mai mari sunt izolarea și singurătatea. Din patru în patru ani primesc cupoane de motorină sau mici stipendii pentru recoltă, iar la alegerile locale, primarul le aruncă niște lopeţi de balast pe uliţele noroioase. Atât, în rest doar o lungă așteptare a copiilor plecaţi la oraș sau în Europa. Pentru bătrânii pensionari de la oraș, ţintă privilegiată pentru toate partidele, pensiile mărite sunt repede anulate de creșterile la preţurile utilităţilor și ale produselor de strictă necesitate, iar dușmanii lor principali – boala și mizeria – rămân să-i însoţească până la cimitir. Profesorul de română sau de matematică nu are timp să se preocupe de dușmanii politicienilor care-l momesc cu creșteri salariale în campanie, căci este învins de rușinea că nu-i ajung banii pentru cărţi sau pentru o haină mai bună. Politicienii nu se pot apropia de electorat pentru că au probleme cu identificarea dușmanului poporului. Dușmanii din ficţiunea politicienilor nu au nicio legătură cu dușmanii adevăraţi care-i îngenunchează pe români. Solidaritatea ar însemna un război împotriva suferinţei, sărăciei, bolii, singurătăţii pe care să-l ducem toţi, fiecare cu mijloacele lui. Politica noastră este bolnavă de individualism pentru că nu este în stare să renunţe la bătaia de stradă nici atunci când ar trebui să încerce a gândi la ceea ce ar trebui să se întâmple în viitorii patru ani. Măcar din în patru ani ar trebui ca elita politică să facă efortul de a se lupta cu un dușmanii reali, non fictivi ai românilor. „Nu poţi face nimic acum, îmi spune un bun prieten, jurnalist de politică, nimeni nu te va urma dacă faci proiecte serioase, știi că politica este circ și spectacol, nu doar la noi. Suntem și prea săraci, nu avem cultură politică, iar instituţia dușmanilor fictivi este mai 128 . Vasile Sebastian Dâncu Triburile .129 eficientă. În plus, din proiectele de cadouri electorale, le mai pică și oamenilor câte ceva.” „Trebuie să faci compromisuri pentru a rămâne în luptă” îmi spune un politician important, încercând să mă convingă să-mi schimb o decizie. „Mulţi gândesc așa la început, dar trebuie să te adaptezi, să faci compromisuri.” Știu cum e, am făcut și eu compromisuri. Dar compromisul este renunţarea la o valoare până mai ieri sfântă pentru noi. Ne resemnăm și începem să ne reconstruim universul fără acea valoare. Lumea noastră devine tot mai săracă în valori, stima de sine este afectată, fără să ne dăm seama intrăm într-un lanţ al slăbiciunilor. Viaţa noastră se golește, încep să dispară oameni dintre noi, fiecare prieten pierdut ia cu sine o valoare în care credeam odată. Nu te mai poţi întoarce la viaţa normală, te influenţează o culpabilitate și o incapacitate de a te uita în urmă te împinge mereu înainte... Nu știi practic spre ce mergi, dar te chinui să contabilizezi succese sterpe. Politicienii, captivi în cușca politicii, nu mai au curajul să dea ochii cu viaţa reală. Nu se pot închipui decât eterni candidaţi, mereu aleși, întotdeauna utili prin experienţa deosebită câștigată. Fiu al compromisului, politicianul român se isterizează din patru în patru ani în confruntarea reală sau simulată cu dușmanul fictiv din alt partid sau chiar cel din partidul propriu, dar nu are curajul de a se uita înapoi pentru a vedea că dușmanii adevăraţi i-au nimicit firava sa armată și el mărșăluiește tot mai singur prin deșertul politic. 28 septembrie 2008 Sindromul Pinocchio espre minciuna din politică se vorbește de mii de ani. Cu înţelegere sau cu viclenie, cu oroare câteodată, dar cele două fenomene au fost mereu puse în legătură. Avem și un tratat intitulat Arta minciunii în politică, tratat din 1733 și atribuit lui Jonathan Swift. Unii contestă paternitatea lui ilustră, dar sunt D destule argumente pentru ca acesta să fie considerat autor. În epoca modernă, basmul lui Collodi și personajul Pinocchio au furnizat suportul pentru crearea unui tip caracterial și a unui sindrom de personalitate. În faţa multora care analizează basmul dintr-o perspectivă biblică, marele scriitor italian Eduardo Sanguineti spunea că este un text capital al culturii moderne. Meritul lui Collodi a fost acela de a fi realizat o povestire organică folosind un colaj extraordinar de situaţii deja existente și cunoscute. Pinocchio este contrariul acelei groaznice cărţi numite Cuore: aceasta te învaţă numai să plângi, în timp ce basmul cu păpușa de lemn te învaţă să râzi și să te descurci întotdeauna și în orice situaţie. Mioriţa noastră, venită parcă din paradigma lui Cuore, inimă de copil, este străină de poporul căreia i-a fost impusă ca mit fondator, popor care parcă se apropie mai mult de modelul descurcăreţului Pinocchio. Dacă cineva spune că politicienii mint, ori i se zice că e prost și a aflat doar acum, ori că este un pleonasm. Minciuna în politică este aproape normală, cred unii analiști. Este normal, pentru că politica este până la urmă un joc, o convenţie. Oamenii îi iubesc și îi votează pe cei care sunt convingători, nu pe cei care sunt sinceri. Spectacolul face parte din politică și, odată cu el, în casa politicii intră și disimularea. O specie de așa-ziși consultanţi politici, izraeliano-români, care se mută mereu la cei de la putere pentru a-i ajuta să piardă, vorbește des la televizor exhibând un fel de cinism al marketingului politic, făcând din șmecherie și minciună un fel de esenţă a politicii. Minciuna e o armă folosită cu inteligenţă, spun ei, iar cine nu o folosește este exclus din jocul politic. Poate că minciuna este rentabilă, poate că a spune adevărul ar fi mai puţin pragmatic, în multe situaţii. Chiar dacă oamenii știu că sunt minţiţi, nu cred că arta de a face politică se poate baza pe minciună. Cred că politica înseamnă, în primul rând, credinţa în valori și mai ales instinctul de a fi solidar cu oamenii din grupul tău de apartenenţă sau cu un grup aflat în dificultate sau în suferinţă. Unii ajung să facă din minciună un reflex, o a doua natură. Mint așa cum respiră, mint așa cum ar da bineţe, dincolo de 130 . Vasile Sebastian Dâncu Triburile .131 postura sau situaţia în care se află. Minciuna începe să devină în politica noastră un poligon de întrecere. După ce în patru ani s-au făcut doar patru kilometri de autostradă, ministrul responsabil spune, fără să clipească, că în viitor se vor face 2.000 km, plus alte mii de kilometri de drumuri judeţene. Pardon, vine un alt partid, noi vom face mai mulţi kilometri, în plus noi vom trimite oameni în cosmos. Vom face din România a șaptea putere economică din Europa, licitează și premierul, deși în clasamentul competitivităţii generale suntem la toate capitolele la coada clasamentului mondial, mult după Burkina Faso și Zimbabwe. Românii împrăștiaţi prin lume sunt momiţi cu 20.000 de euro, iar când nimeni nu crede, marele politician plusează: 25.000 euro și credite cu dobândă subvenţionată de stat. La ultimele alegeri, câștigătorul Bucureștilor a învins desenând cu mâinile prin aer autostrăzi suspendate peste marile bulevarde și lumea nu a râs deloc, nici măcar nu i-a spus șmecherește: „Hai, bre Sorine, lasă caterinca, noi te votăm oricum pentru că ești șmecher de Primăverii. Un micuţ lider de opoziţie spune că va lua fotoliile de sub fundul senatorilor propriului partid, după ce le vor fi câștigat chiar prin această gogoașă. Nu, acestea nu sunt promisiuni, cum aţi putea să credeţi, căci în această situaţie ne-am putea imagina că autorul lor a fost convins că se pot face, dar n-a avut condiţii, nu a fost lăsat, s-a înșelat etc. Nu este cazul, acestea sunt minciuni spuse cu nerușinare și lipsă de respect. Un om normal se poate întreba, firesc, cum poate cineva să își închipuie că ar putea să fie crezut spunând asemenea tâmpenii. Mincinoșii din politică își creează propria realitate, propria lume. Acolo sunt dictatori absoluţi și cumulează Ministerul Adevărului. Drama celor atinși de sindromul Pinocchio este că povestea lor se termină prost, nu are happy-end-ul poveștii lui Collodi. Mincinoșii mari ai politicii au un trist sfârșit: încep să creadă ei înșiși în minciunile lor. Se luminează și se uită cu uimire la construcţia lor genială. Se cred salvatorii lumii și nu înţeleg de ce, la un moment dat, lumea îi ocolește. Trăiesc drama că sunt mari neînţeleși, generoșii pe care popoarele nu-i merită. Când se va arunca cu roșii după ei, se vor crede cristoși răstigniţi și doar atunci când vor fi aruncaţi cu șuturi în fund de pe scenă se va vedea că au fost doar niște păpuși de lemn și cârpă, niște marionete. 10 octombrie 2008 Efectul Tolea Ciumac în politică ecapitarea ministrului Gabriel Oprea pune un diagnostic pe momentul politic actual. Sistemul politic românesc este D bolnav, iar grupurile de interese au invadat viaţa politică. Atacarea unor structuri ale siguranţei statului de către crima organizată este semnul transformării statutului și al pierderii monopolului violenţei legitime pe care-l are statul, cum zice Max Weber, dar mai ales al pierderii autorităţii și a funcţiilor de asigurare a ordinii și justiţiei sociale. Convoiul de 2.000 de interlopi și cetăţeni din Craiova, de la înmormântarea celebrului Caiac, transmis în direct la televiziuni, a arătat un model în care, acolo unde instituţiile statului renunţă la atribuţiile de ordine publică și siguranţa cetăţeanului, în locul lor, aceste atribuţii sunt preluate de lumea interlopă și de grupurile de interese. Poliţia și politica din unele orașe sunt în conexiune cu grupuri mafiote, aceasta fiind una dintre semnificaţiile luptei împotriva generalului Virgil Ardelean. Cu generalul Ardelean la Interne, în funcţia de control intern, interlopii politicii nu ar fi reușit să-și promoveze în funcţii de conducere, mai ales la inspectoratele judeţene, poliţiști corupţi sau afiliaţi unor grupuri de crimă organizată. După ce Liviu Dragnea a reușit să impună aberaţia controlului total al judeţelor prin președinte de consiliu judeţean și prefect de la același partid, lucru acceptat și de PD-L, ce mai lipsește din ecuaţia controlului total al resurselor unui judeţ? E simplu – șeful inspectoratului judeţean de poliţie pus de grupurile de interese. Lucrare perfectă, ecranaj total. Am văzut și clanul Vanghelie trimiţând presei armaghedoane (rimează cu vanghelioane) prin intermediul finului său Stochiţă, 132 . Vasile Sebastian Dâncu Triburile .133 cu aberaţii despre Grupul de la Cluj, și un complot pentru ruperea unităţii de monolit a PSD. Această aberaţie, lansată și pe un armaghedon distribuit de un jurnalist de la o televiziune prietenă, arată lipsa de inspiraţie a marelui inchizitor, moralist și păzitor al identităţii PSD, care este Marian Grămăticul. L-am văzut acuzând de corupţie un vicepreședinte de la Ilfov, îl văd cărând stindardul luptei anti-Băsescu și nu pot observa o grozavă nepotrivire: niciodată PD (și nici PD-L) nu a pus un adversar serios pentru marele lider din sectorul 5, mereu a avut cel mai slab competitor. A trimis un candidat femeie sau un tânăr fără notorietate și fără experienţă. Nu cumva el este bufonul care simulează lupta cu președintele și, prin aceasta, o devalorizează? Nu pot să nu mă mir cum liderii PSD nu observă capcana pe care le-o întinde grupul celor ce s-au opus alianţei cu PD-L. Aceștia se luptă să distrugă alianţa și caută soluţii pentru a crea un scandal din care PSD să iasă de la guvernare, pentru a fi posibilă o bătălie cu Traian Băsescu în toamnă, alături de PNL și UDMR. Obsesia că Băsescu vrea să rupă PSD este deja o tâmpenie veche și e repetată de prea mult timp ca să mai reziste ca explicaţie. Dar dacă este repetată insistent, ea ar putea deveni realitate în cazul în care s-ar pune problema unui scandal în coaliţia de guvernare și PSD ar trebui să plece. În sociologie, acest fenomen se numește profeţie care se autorealizează. Ce să mai spun de tâmpenia cu Grupul de la Cluj care vrea să rupă PSD? Numai inteligenţa de primate dâmboviţene, pe care o etalează unii, poate agita acest pericol, după ce Ioan Rus și cu mine ne-am dat demisia din toate funcţiile, nu am candidat, am revenit la meseriile noastre și ne simţim foarte bine așa. Unii foști colegi de proiect și-au pus cenușă în cap și au spus că Grupul nu există și nici n-a existat vreodată. Au fost iertaţi. Hoţilor înţeleg să le fie frică de Virgil Ardelean, dar de reformă sau modernizare politică, de descentralizare sau de autonomie decizională în administraţia locală cine să se mai sperie? Ele au fost îngropate și a rămas doar ura unora care și-au pierdut funcţiile sau complexul celor fabricaţi de mini revolta de la Congresul din 2005. Ce să înţelegem din invocarea Grupului de la Cluj, chiar în condiţiile în care ne-am lăsat la vatră? Că este nevoie de noi, că spaima și ura celor care ne invocă ar trebui să ne mobilizeze? Mulţumim pentru atenţionare, ne gândim. Gabriel Oprea a plecat cu demnitate din funcţia de ministru, dar cei care aplaudă victoria unor politicieni contestaţi nu de mult de toată lumea vor ajunge în scurt timp să regrete că nepăsarea noastră a produs în politică mici monștri pe care societatea i-a scăpat de sub control. I-am văzut des la televizor și ne-au devenit familiari, simpatici. Unii aveau dosare penale barosane, dar, în bulibășeala noastră, nu mai știm cine este vinovat și cine nu. Alţii erau agramaţi și fără școală, dar presa i-a promovat pentru a lovi în partidele din care veneau sau pentru a face spectacol. Am populat lumea politică cu personaje bizare, cu giboni, cu hoţi sau torţionari, iar aceștia încep să preia controlul. Numesc aceasta „efectul Tolea Ciumac”, ca să nu îi spun Frankenstein. Dan Diaconescu l-a creat pe Tolea, în dispreţul decenţei televizuale, iar într-o seară, în direct, creaţia lui l-a ridicat pe sus și l-a dus la tomberon. Mulţi dintre gibonii, hoţii și golanii promovaţi și priviţi cu indulgenţă în politică deja așteaptă cu tomberoanele la ușa politicienilor spilcuiţi, marii lideri politici ai momentului, dar și la ușile studiourilor sau redacţiilor de ziar. 16 ianuarie 2009 Povara stângii iscuţia despre îngheţarea salariilor este un foarte bun prilej privind modul în care se răzbună politica pe cei care promit D ușor sau despre cât de mult cântărește identitatea. Președintele a lansat ideea îngheţării salariilor, dar dacă rămânem la această temă, nu vom ajunge la niciun rezultat. Este o măsură care ar trebui gândită doar într-un sistem de compensare. Depinde, ea poate fi acceptabilă dacă se îngheaţă preţurile, de exemplu, condiţie imposibil de realizat în economia sălbatică de 134 . Vasile Sebastian Dâncu Triburile .135 piaţă. Sau dacă s-ar putea prezerva toate locurile de muncă; s-ar realiza astfel o altă condiţie, și aceasta la fel de utopică. Măsura nu este oportună pentru că poţi arunca toate costurile crizei doar pe salariaţi, oameni care oricum suportă sistemul dezechilibrat de pensii din România. Aflat la guvernare, PSD are o dificultate suplimentară – povara identităţii. Cei de dreapta, în situaţii de criză, se ocupă de cei bogaţi, dau ajutoare structurale pe baza unor teorii cu aer savant, stânga însă este condamnată să-i apere pe cei mulţi, adică pe cei care au suportat – în istorie – toate crizele economice ale capitalismului. Cum ar putea PSD, un partid de stânga, mă întreabă un jurnalist, să accepte o asemenea măsură? Din păcate, PSD trebuie să aibă un program de stânga adevărat, care se revendică prin credinţa în valori, nu doar prin gratuităţi și cadouri pentru populaţie. Ce diferenţă a fost între PSD, PD-L și PNL în privinţa promisiunilor de campanie, în timp ce criza mondială începuse, în februarie 2007, în SUA? Niciuna. Toate cele trei partide au dat dovadă de proiecte de comunicare cu accente de populism exemplar (de stânga, de dreapta – nu poţi să-l cataloghezi). Din nefericire, politica românească nu se revendică de la sisteme de valori care să cristalizeze acţiunea politică. La vorbe și promisiuni e liber în campanie, acolo unde nu există credinţe ferme și proiecte serioase ale partidelor. PSD a renunţat la o parte a identităţii sale când a ales să facă o coaliţie în interes naţional cu PD-L. PSD trebuie să fie avocatul celor mulţi în Guvern, dar va trebui mereu să negocieze cu PD-L, mai ales că a făcut greșeala de a lua toate ministerele care redistribuie bani de la buget. În locul negociatorilor PSD, aș fi împărţit frăţește cu PD-L ministerele cu potenţial de conflict social, mari consumatoare de fonduri, știind că nu vor fi bani în 2009. Probabil, nici pesediștii nu au putut să facă o proiecţie veridică spre criză, s-au gândit, poate, că banii daţi pensionarilor, salariaţilor în sănătate, educaţie sau funcţionarilor conservă voturi ori aduc unele noi. Este adevărat, gândirea este valabilă pentru regiuni sărace și în condiţii de belșug, când se poate da de la centru. Mulţi manageri politici din PSD provin din zone caracterizate de sărăcie, iar acest lucru afectează, dacă nu mă înșel, și viziunea PSD, uneori. Sper să nu se supere foștii mei colegi, nu-i critic, îmi dau și eu cu părerea, poate era mai inteligent să împărţim și riscurile, și posibilele avantaje cu PD-L. Mai ales în condiţii de criză, alocaţiile sociale vor fi insuficiente, vor crea nemulţumiri. Oricâte ar încerca să facă miniștrii PSD responsabili, stânga ar putea pierde din simpatie. Dacă faci în patru ani 100 de km de autostradă (un mizilic într-o lume normală!), la noi poţi deveni erou naţional, dar pentru scăderea nivelului de trai nu te iartă nici votanţii tăi. Cred că PSD poate să-și păstreze identitatea de stânga și în condiţiile coabitării cu PD-L (nici ei nu sunt cine știe ce dreptaci!), însă venind mereu cu proiecte, cu imaginaţie, cu strategii creative de adaptare la criză. De multe ori, proiectele mici creează efecte mari, printr-o lege a epidemiilor sociale. Vor fi momente când, invariabil, pesediștii se vor opune în guvern unor măsuri, dar nu poate fi singura strategie de a rezista identitar. Cât despre păstrarea capitalului electoral, în condiţiile crizei, trebuie mânuită cu atenţie o asemenea intenţie (na, că fac versuri!) pentru că o poţi păţi, poţi primi eticheta de demagog și o pot crede asta chiar și cei pentru care te-ai luptat, dacă o duc rău. Avem un paradox recent: PSD s-a luptat cu Guvernul Tăriceanu pentru bazinul său electoral: ruralul. A obţinut câte ceva, a făcut concesii guvernului pentru măsuri de asistenţă a locuitorilor din rural. Când colo, pentru prima dată, la ultimele alegeri, votul pentru PSD a venit din... urban. Ţăranii au primit prin biserici și primării liberale câteva din miliardele de euro din deficitul lui 2008 și i-au votat pe cei care aveau cheile de la cămară, nu pe cei care se luptau pentru banii lor de agricultură, care le-au mărit pensiile și care au readus unele subvenţii. În condiţii de criză, fiecare gest politic trebuie cântărit, cercetat, trebuie făcut studiu de impact, este periculos să te conduci doar după instinct. Din păcate, încă nu cred că suntem capabili să creăm strategii de criză eficiente, cu toate bunele intenţii ale Guvernului, pentru că majoritatea politicienilor români gândesc mai ales în termeni de cheltuire de resurse, nu știm să gândim efecte programate creatoare de resurse. Povestea cu cota unică nu a fost verificată și, în condiţii de scădere economică sau stagnare, 136 . Vasile Sebastian Dâncu Triburile .137 nu cred că de la cota unică a venit creșterea recoltării de venituri la bugetul de stat. Cred că se pune o presiune prea mare pe PSD, pe baza faptului că este un partid de stânga. Când nu sunt bani, identitatea de stânga este o povară în sistemele neevoluate, care au conservat prea mult moștenirea comunismului. E o sarcină grea, dar PSD are o șansă de a se reforma (nu credeam să mai scriu vreodată această frază!). Să ne aducem aminte că, între 2001 și 2004, PSD și-a conturat ideologia de stânga, dar în administrarea ţării a făcut ce trebuia pentru integrarea în NATO și încheierea negocierilor cu UE. Este un moment complicat pentru PSD, dar cred că îl va trece cu bine în colaborarea și confruntarea cu PD-L, căci în guvern sunt oameni cu experienţa guvernării 2001-2004, când nu s-a condus ţara după ureche, ba din contră. Problema va apărea la partid, unde s-ar putea să se despartă apele. Sub presiunea crizei am putea să asistăm la apariţia unor dispute de clarificare ideologică. Stânga baronilor sau cea a vechilor comuniști, bazată pe melodia gratuităţii traiului pentru popor, ar putea pierde teren în faţa unui curent de social-democraţie cu spirit european, mai imaginativ, mai creativ, mai apropiat de calea a treia. Norocosul de Geoană mai are o șansă... pe care nu cred că o va folosi. 31 ianuarie 2009 Fără inimă u este un început despre poezia omonimă a lui Nichita Stănescu, apărută în Măreţia frigului, deși mai bine am vorbi despre poezie decât despre politică. Despre politica noastră dâmboviţeană este greu să vorbim în termeni prin care asociem umanitatea cu existenţa inimii, cu iubirea sau solidaritatea. Nu, politica noastră nu are inimă, dar nu din cauza faptului că mult N prea des spunem că este o curvă. Cu siguranţă, multe dintre femeile pe care viaţa le-a învins în așa hal s-au prăbușit, undeva la începuturi, sub povara unei mari iubiri. Poate altele au căutat, ori mai caută încă, imaginea unui bărbat care există doar în visele devenite tot mai înceţoșate. Este un misoginism vulgar să asemuim politica cu o femeie, indiferent cât de jos a căzut aceasta din urmă în lupta cu viaţa. Nici politica românească nu merită asta pentru că politica noastră este doar o construcţie fără de inimă. Nu știm ce este: animal de pradă sau Golem, mutant defect genetic, ori poate un fel de lichen crescut pe trunchiul social, sau tufa de vâsc verde crescută din putregaiul unui arbore deja mort. Un copil ameţit de povești ar putea spune că este o vrăjitoare care fură inima celor care intră în peștera ei. Politica noastră a renăscut într-o noapte de Crăciun în care ne-am ucis conducătorul, fără judecată, fără a da o șansă ca viitorul să se nască pe o minimă analiză a trecutului. Uciderea lui Nicolae Ceaușescu i-a ferit pe mulţi de a da explicaţii, a blocat nașterea unui sistem politic care să se bazeze pe un pic de lumină și un fir de adevăr. Un ţap ispășitor a fost de ajuns pentru ca victimele să se îmbrăţișeze cu călăii, pentru ca palmele pline de sânge să fie șterse discret de cămășile albe ale victimelor comunismului. Cei care au ucis în noaptea de Crăciun sunt azi eroii zilei, se uită la noi cu scârbă de dincolo de geamul fumuriu al limuzinelor și ne cer să le pupăm mâna ca și marilor eroi. Slujitori ai dictatorilor care și-au ucis stăpânul – azi sunt apostolii lumii noi. Politica noastră nu și-a putut recâștiga inima nici în cele două decenii care au urmat pentru că ura a fost singurul combustibil care îi mâna pe oameni să facă politică. Vechii activiști, care au câștigat chiar dacă s-au trecut, cu voia noastră, ultimii pe listă, au avut nevoie să-și păstreze scaunele și proprietăţile furate. Vechea aristocraţie ieșită din pușcării nu avea cum să aducă o perspectivă luminoasă, o rază de speranţă, din sufletele lor chinuite și familiile risipite prin lume sau prin ţărână. Fiindcă mai erau puţini, în rândul lor s-au adunat lichele și netalentaţi, frustraţi sau acoperiţi care-i supravegheau înainte. Încet, încet au început și ei să semene cu dușmanii lor, cu torţionarii. Și-au promovat în politică nepoţii și copiii, secretarele și amantele. Nu au vrut nici ei să-și închipuie 138 . Vasile Sebastian Dâncu Triburile .139 viitorul. S-au închis în ură și în căutarea vechilor proprietăţi, iar după dispariţia lui Corneliu Coposu, chiar că nu a mai rămas nimic. Nici urmă de jenă, niciun pic de demnitate. Oamenii au devenit doar subiect electoral. Campania – singura raţiune a carităţii, iar candidatura – singurul cadru de exersare a solidarităţii cu ceilalţi. În campanie, orfelinatele sunt platou de filmare, bătrânii circulă gratuit sau fac excursii la mânăstiri, dar, după alegeri, totul revine la normalul de dinainte. Decorurile sunt puse în magazie pentru alegerile care vin, mașinile Dacia sunt înlocuite cu jeepuri și limuzine, iar satele sunt din nou părăsite timp de patru ani, până la viitoarele alegeri. Copiii nu mai sunt păpușile cu care se pozează politicienii și nici bătrânii din azile nu mai sunt sărutaţi pe obraz de doamnele parlamentar. Închiși în partide ca în niște ţarcuri, politicienii încep să-și spună unii altora poveștile pătimirii lor. Ceilalţi, fără excepţie, devin dușmani pentru că, spun ei, fură din averea poporului. Mă uitam cu stupoare cum, la întâlnirile comitetelor naţionale ale partidelor, bărbaţii se pupă, exact ca în filmele cu Mafia, chiar dacă s-au văzut recent. Am înţeles mai târziu, după discuţii cu mulţi colegi care nu știau de ce-i întreb eu: cu toţii se aflau în competiţie, dar dădeau astfel un semn că nu sunt în conflict deschis. Un fel de semn de supunere, așa cum un animal învins își pune gâtul aproape de gheara dușmanului ca un semn că se predă. Un semn că sunt în aceeași barcă. După ce ies de-acolo, de la ședinţele unde se iau marile hotărâri, se urăsc destul de sincer și cu mai multă putere. Uneori se urăsc mai mult între ei decât îi urăsc pe adversarii lor. Am descoperit singur că sunt colegi care te pot urî cu o mare putere doar pentru că ocupi o funcţie sau pentru că te văd des la televizor. De ce să investești ură când poate că o doză de indiferenţă ar fi de ajuns? Această întrebare mi-o puneam într-o seară, așteptând pe aeroportul Otopeni, când niște politicieni se bucurau că un ministru din partidul lor era dat pe mâna justiţiei și altul putea să-l urmeze peste câteva zile. Nici legea și nici sentimentul de dreptate nu erau motorul patimii cu care discutau, ci ura. O ură pe care am văzut-o la mulţi atunci când în interiorul partidului cer vot secret, o ură gratuită, o ură care avea în spatele emoţiei ideea că altcineva a fost prins, a plătit, iar ei vor scăpa prin acest sacrificiu, aproape ritualic. Cel puţin pentru o vreme, căci mecanismul urii este greu de oprit, el trebuie mereu alimentat cu noi și noi capete care cad. Ca într-un mecanism descris mai demult de scriitorul Cornel Nistorescu, cu câinii din Delta Dunării: sunt aduși vara de turiști, iar toamna rămân fără de mâncare și se mănâncă unii pe alţii. Rămâne în iarnă unul singur, care moare și el, singur, plin de răni, lihnit de foame. Când ura din interior guvernează partidele, cum să ne putem închipui măcar vreo urmă de sensibilitate pentru singurătatea copilului orfan, sărăcia șomerului sau viaţa mohorâtă a bătrânilor? O politică fără inimă sau, cum spunea Julien Benda, în 1928: „Secolul nostru va fi fost secolul organizării intelectuale a urii politice”. Ura a devenit principala pasiune politică și a început să se întindă și în interiorul partidelor, ca un virus distrugător. Faptul că pesediștii se urăsc tot mai sincer cu pedeliștii nu mai este o știre interesantă. S-a trecut la faza următoare: în fiecare partid camarazii se urăsc între ei cu destulă putere. Iar ura nu poate să ducă decât la nimic, la deșert, la moarte. Iar moartea ei, a politicii noastre, este doar o prelungire firească a acestui joc absurd. Dincolo de mize, dacă noi, românii, am învăţa să ne îmbrăţișăm din când în când, am avea fericita ocazie să auzim o inimă care bate... A celuilalt, dar, mai probabil, inima noastră. Februarie 2009 Politically incorrect mi iubesc ţara când nu merg pe stradă și când nu mă uit la televizor. Acest gând al lui Octavian Paler mă urmărește în ultima vreme, acum, când de fapt realizez că au trecut 10 ani de când am reînceput să scriu eseuri de critică a realităţii sociale și politice. Au trecut 10 ani, aceasta este a treia carte, cinci ani nu am scris niciun rând pentru că am fost membru al Guvernului sau în conducerea Î 140 . Vasile Sebastian Dâncu Triburile .141 unui partid de stânga, 10 ani în care am încercat să transmit idei, să critic, să sensibilizez, să conving, să visez la schimbarea la faţă a României, cum spunea Cioran în tinereţe. Am participat direct la realizarea a două obiective pe care le consideram epocale, istorice pentru România: acceptarea patriei noastre în NATO și semnarea integrării în familia ţărilor europene. Am fost și în mijlocul acţiunii pentru un alt obiectiv politic important: democratizarea PSD prin eliminarea prin vot a lui Ion Iliescu din fruntea PSD și începutul unui proces de reformă profundă, cum l-am numit atunci, poate amăgindu-mă singur. În fiecare dintre momentele menţionate, pe care le consider încă istorice, am crezut că istoria nu face pași înapoi și că patria mea, odată lansată pe o orbită, pe un trend al istoriei, își va putea valorifica potenţialul și va putea deveni o societate normală și prosperă. Am crezut că Europa este o locomotivă care ne va trage și pe noi spre modernitate. Nu s-a întâmplat asta, nu mai cred că Europa ne va salva, chiar fără voia noastră, cum credeam acum câţiva ani. După douăzeci de ani de la ceea ce am numit atunci revoluţie, suntem o ţară fără speranţă, fără resurse și fără proiect. Din democraţia noastră a rămas doar populismul, restul s-a dizolvat în corupţie, nepotism, șmenuri sau orice altceva. Politica de scandal Scandalul de corupţie este singura tema de spectacol politic. Politicienii adună case și se afundă în scandalurile cu rubedenii. Toţi așteaptă ca electoratul să se oripileze de scandalurile familiei adversarului lor politic, dar acestea, în campanie, nu contează prea mult. Opinia publică s-a desensibilizat din cauza expunerii repetate la scandal, cu sau fără rost. Imaginea politicienilor este erodată, iar a instituţiilor politice și administrative este la pământ. Oamenii nu mai au nicio speranţă în contribuţia politicianului ca om, conștiinţă, sau ca minte responsabilă. În fond, cei mai mulţi oameni știu că, dacă ar fi în locul politicianului X, ar face aproape la fel: s-ar gând la rubedenii, la acumularea de case și alte acareturi. La noi, umbrele din biografia de politician fac parte dintr-o ceaţă în care este învelit orice lucru din spaţiul public mioritic. Presa nu se simte responsabilă în a aduce dovezi irefutabile în scandaluri, iar ca o consecinţă a scandalului, politicianul nu se simte obligat să răspundă serios și documentat, iar opinia publică, de regulă indiferentă, uită foarte repede. Mătușa lui Adrian Năstase, soacra lui Mircea Geoană, băiatul lui Păcurariu, fetele sau fratele președintelui Băsescu sunt aproape personaje mitologice pentru că par a fi construcţii cu rol de campanie sau producţii conjuncturale. Puţin documentate, scandalurile mor repede și nici instituţiile nu fac niciun efort pentru a căuta adevărul sau măcar un adevăr cât de cât bazat pe fapte. De aici, simularea generalizată în ritualul tuturor scandalurilor publice. Conducătorul unei cruciade recente se întreţinea seara, cordial, la un pahar, cu presupusa victimă, iar unii „cu brand” anti-Băsescu sună la Cotroceni, din când în când, pentru a vedea dacă nu au dat prea tare la televizor în șeful statului. Publicul a mirosit mascarada și cred că se mulţumește să înjure din colţul gurii, nu mai crede pe nimeni și prin asta, cred, actuala generaţie politică și-a atins unul dintre scopuri: nu contează cine a fost comunist, securist, delator, hoţ, disident sau victimă, este bine să nu fie criteriu, să hotărască doar potenţialul media și resursele relaţionale. Aici, în Balcani, funcţionarul și familia lui sunt proprietarii funcţiei respective, uneori funcţia respectivă a fost cumpărată pe patru ani, este o investiţie pe care vrea s-o recupereze cât se poate de repede. În general, doar interesele directe și campaniile electorale produc scandaluri și investigaţii puternice în România, în rest... mocirlă, o mlaștină care înghite totul. Se animă moralitatea doar când apare lupta pentru scaune. Românilor nu li se mai pregătește nimic Avem campanii electorale dese, dar ofertele politicului sunt sărace și total nerelevante. Din punct de vedere politic, lipsește poziţionarea clară a candidaţilor, lipsesc alternativele de program, nu avem efort de reflecţie, doar scandal. O societate normală este 142 . Vasile Sebastian Dâncu Triburile .143 cea în care candidaţii la fotoliul de președinte aduc viziuni despre viitor, viziuni fundate pe proiecte de societate. Cornel Nistorescu a inventat odată sloganul Români, vi se pregătește ceva, dar astăzi putem spune aproape sigur: Români, nu vi se mai pregătește nimic. Avem, în schimb consilieri străini care sunt priviţi ca niște mari specialiști, despre care se vorbește în șoaptă. Consilierii străini sunt mai mult sperietoare pentru adversari, decât utili în campanii. Știu multe lucruri despre campaniile negative, dar cunosc România de pe Internet și pot fi ușor anticipate reacţiile lor. E o crimă să dai milioane de dolari unor agenţi de influenţă ipotetici, în timp ce sute de tineri specialiști români să nu fie nici măcar băgaţi în seamă. Uneori, la master sau la doctorat, corectez referate la disciplina Marketing și comunicare politică, mai bune din punctul de vedere al conceptelor strategice sau inventarului de mesaje decât tot ceea ce vedem în campanie, făcut pe bani grei. Partidele nu au cadre pregătite pentru că nu au o politică de resurse umane. Niciunul nu este în stare să își organizeze un departament de cadre. Lipsesc institutele de formare a militanţilor; PSD a avut la Institutul „Ovidiu Șincai” niște secţii acreditate de master, dar nu știu dacă mai funcţionează. În rest, doar instituţia Școlii de vară, un fel de ocazie pentru a se da bătrânii partidului în stambă la sfârșitul verii și pentru a cunoaște prospăturile organizaţiei de tineret. Un partid care nu are structuri de formare politică nu poate nici să atragă specialiști tineri. Ei au nevoie să se adauge inteligenţei partidului, să fie acceptaţi de partid. La nesfârșit vom visa că experţi independenţi vor fi promovaţi de partide, dar acest lucru nu se poate întâmpla, decât ca excepţie. Partidele nu acceptă decât oameni pe care îi consideră de-ai lor, din gașcă sau, cel mai simplu, rubedenii. Este o teribilă suspiciune în partid, ceva comparabil cu rasismul; cei din alte tabere sunt respinși. La fel și independenţii – nu au nicio valoare în ochii partizani, cât de deștepţi or fi. Dar constatăm și o altă deficienţă de organizare, inexistenta instituţiei simpatizantului. Un partid ar trebui să aibă în organizarea sa și un compartiment pentru simpatizanţi și să-i accepte pe aceștia ca și cum ar fi membri. Simpatizanţii sunt trecuţi în caiete speciale, nu plătesc cotizaţii, nu sunt stresaţi cu ședinţe, dar sunt consideraţi o zestre a partidului. Aici sunt mulţi specialiști, experţi care nu se simt bine să fie conduși de președintele-chelner sau de șeful cu multe dosare penale sau NUP-uri, dar sufletește sunt legați de o cauză și vor să activeze politic. Aceasta este o mare problemă pentru PSD în Transilvania, unde sunt mulţi oameni care sunt simpatizanţi de stânga, dar nu vor să fie colegi de partid cu Vanghelie, de exemplu. Dar pe acești oameni nimeni nu-i invită, nimeni nu le cere părerea, nu-i organizează. Iar cei care sunt deja membri se feresc să caute oameni valoroși ca să nu se împartă prea tare plăcinta politicii. Eventual, se aduc prieteni și neamuri, pentru că resursele pe care le oferă partidele sunt limitate. Eu recunosc că nu am încurajat pe nimeni dintre cei apropiaţi să se apuce de politică, deși am văzut că unii voiau. Am considerat că sunt dator să le spun tinerilor că este nevoie să se formeze într-un domeniu și abia apoi să încerce o carieră politică. Pentru că mai exista și următoarea explicaţie: sistemul politic și cel administrativ nu sunt pregătite să se folosească de capitalul de inteligenţă al oamenilor care ar ajunge acolo. Din nefericire, există și o serie de stereotipuri și mituri care îi fac pe intelectuali să stea deoparte, în tribuna politicii. Ideea că un specialist trebuie să fie neutru, să nu se implice, să își facă doar treaba lui la serviciu, în laborator, la universitate. Dacă vrei să ai etichetă de neutru, poţi face asta, dar într-o zi o să te întrebi cui folosește, doar știinţei, în general? Poate este prea puţin, comunitatea ta are nevoie de creiere. Societatea civilă rămâne un mit la noi, ea nu va face nimic în locul tău, angajarea este unica soluţie. Fiecare se poate duce acolo unde simte. Dacă ești competent și crezi că ai ceva de spus, de ce să lași niște proști sau ticăloși să nenorocească ţara la infinit? Neparticiparea este o formă de lașitate. Măcar trebuie să încerci, iar dacă nu-ţi iese, te poţi întoarce la scris, la studiu sau la cercetare. Nu trebuie să fii membru de partid, important este angajamentul pentru o cauză. De multe ori o să găsești în alte partide oameni cu care ai să rezonezi – nici ei 144 . Vasile Sebastian Dâncu Triburile .145 nu s-au născut membri de partid –, oameni cu care o să poţi face proiecte comune pentru a schimba starea de lucruri. Sistemul politic este construit cu fundul spre oameni, cu faţa spre conducători. Prima consecinţă este că loialitatea este cel mai important criteriu de apreciere a oamenilor. Despre un om de partid se spune prima dată al cui om este. Asta este prima definire, primul cerc identitar de heteroidentificare. Când un conducător pleacă de la cârmă, el trebuie să fie urmat de o cohortă de apropiaţi, dacă nu l-au trădat înainte, o altă tradiţie românească. Un alt motiv: sistemul politic din România încă nu a descoperit la ce sunt buni specialiștii. Doar lupta electorală este valorizată, în rest nu contează altceva. Partidele nu sunt interesate de o bună guvernare, ci de resursele bugetare. Nu vedeţi că, după ce se termină bătălia pentru buget, în România se face brusc liniște, se aude doar un ronţăit prelung? În afara unui electoralism greţos, nu prea existau alte politici publice urmărite strategic la noi în ţară. Tânăra generaţie de politicieni nu este o speranţă Cu toate acestea, o melodie pe care o auzim tot mai des este plângerea că nu avem tineri valoroși care să schimbe sistemul politic. Așa o fi, dar din lașitatea unei generaţii terminate nu poate răsări o generaţie eroică. Poate doar una mai spilcuită, mai telegenică sau mai nerușinată. Nu are cum să schimbe lumea o generaţie de tineri, tinerii pot doar să se conformeze sau să aducă mici retușuri de cârcotaș. Între tinerii din politică nu există romantici sau naivi, ei de regulă au proiecte personale articulate comunicaţional și relaţional, au venit în urma unei relaţii cu un senior, iar în promovarea lor au prevalat relaţia de rudenie, relaţia afectivă sau loialitatea. Printre acestea se pot strecura și inteligenţa sau buna intenţie, dar schimbarea structurală a sistemului nu se poate face decât cu barda sau luptând în echipă. Nu cred că politica este o ocupaţie pentru tineri, ci una pentru oameni maturi, serioși și responsabili. Tineretul este important în politică atunci când se luptă pentru condiţia socială a celor tineri, pentru condiţii mai bune de studiu sau pentru protecţia sau condiţiile bune la prima angajare în muncă. Dacă le cerem tinerilor prea mult, cădem în păcatul ipocriziei. Dacă ar fi să le cer ceva tinerilor care fac politică, le-aș cere să nu repete modelele de rele practici ale bătrânilor de la care învaţă acum. Atât! Este de ajuns, încă nu se cunoaște în istorie o societatea condusă de tineri! Totuși, între bătrâni ipocriţi ori retrograzi și tineri superficiali și oportuniști, îi prefer pe ultimii. Haideţi să nu tragem în tinerii care sunt înfrânţi de politică, să ne uităm la lipsa de voinţă de schimbare ce caracterizează întreaga noastră societate! În fond, nimeni nu i-a ajutat pe tineri serios în politică pentru că li s-au dat doar funcţii, dar nu le-a oferit modele viabile. Un politician și un proiect ar putea face ceva să ieșim din pesimismul social Comunist sau necomunist, bătrân sau tânăr, bărbat sau femeie, contează mai puţin. Primul politician care va avea sentimentul predestinării sale va putea schimba decisiv această ţară tristă. Este vorba de sentimentul care te face să uiţi de poftele tale pentru a îndeplini o misiune; îţi lași familia plină de pofte sau partidul căutător de funcţii și bani din buget și te dedici progresului unei societăţi. Dar nu un progres simulat, superficial, bun de arătat în campanie, ci unul esenţial, de profunzime. Un politician care va avea curajul să viseze la schimbarea la faţă a României, cum spunea Cioran în tinereţe, cred că va găsi încă zece bărbaţi care să i se alăture. O idee serioasă privind modernizarea României va găsi baionetele necesare, problema este că omul acela trebuie să creadă în ea, cu putere și cu sacrificiu. Nu știu dacă omul acela există, de câteva ori am crezut că l-am întâlnit, de câteva ori am rămas trist cu gândul că mi s-a părut. Câteodată glumesc cu prietenii mei și spun că o să candidez în 2014 pentru funcţia de Președinte al României, dar este, desigur, un mod de a alina o amărăciune. Dacă aș candida la Președinţie, le-aș vorbi oamenilor sincer, deschis, despre toate suferinţele mele din cei zece ani de politică. Aș propune o altă formă de agregare politică, probabil un partid nou, de expresie civică, fără justificări 146 . Vasile Sebastian Dâncu Triburile .147 istorice sau demagogie patriotardă. O formaţiune care să se constituie în chiar acţiunea de comunicare politică și mobilizare. I-aș îndemna să uite tot ce știu despre politică și să se gândească atunci când votează la oameni pe care ar avea curajul să-i lase să doarmă la ei acasă și să-i împingă de la spate pe acești oameni spre politică, căci noi, românii, avem păcatul de a aștepta să fim propuși. Oamenii pot învăţa să iasă din pesimismul social în care ne aflăm azi, încă mai pot valoriza școala mai mult decât învârteala și munca mai mult decât comerţul cu vechituri. Le-aș spune oamenilor că trebuie reinventată școala românească, nu doar formele de examinare, și că acest lucru trebuie să ne coste pe fiecare, după puteri, nu doar bugetul statului. Temele importante pentru o campanie adevărată ar fi modalităţile echitabile de a împărţi costurile sociale, astăzi plătite doar de cei săraci, reconstrucţia mecanismelor comunitare de solidaritate colectivă sau necesitatea unor forme de economie solidară sau de comerţ echitabil. Nu aș vrea însă s-o mai lungesc cu această joacă de-a politica, nu cred că aș câștiga cu asemenea idei. Săracii României sunt momiţi în campanii cu ulei, zahăr, bere sau rachiu, primarii – cu fonduri de la Guvern pentru biserici fără enoriași sau școli care nu se vor termina niciodată. Pregătisem pentru anul acesta scheletul unei lucrări cu scop de ghid electoral, ceva de genul „500 de întrebări pentru candidaţi” sau „500 de idei pentru România”, dar m-a lovit un soi de descurajare, de lehamite, și am lăsat-o la faza de proiect, gândindu-mă că nu va interesa pe prea mulţi în cadrul noilor obiceiuri electorale din campaniile noastre. O democraţie bolnavă sau cum ne bucurăm de libertate pe furiș Influenţa cetăţenilor în politică rămâne minimă, iar spaţiul public românesc se caracterizează printr-o distanţă imensă între cetăţeni și putere. Un spaţiu pe care nu avem cu ce să-l umplem, decât poate cu nesimţirea funcţionarilor publici care îl umilesc pe cetăţean în fiecare moment al interacţiunii lor. Auzim câteodată de cetăţenie civică sau de participare civică și atunci ne este clar că se vorbește despre altă ţară. Oamenii nu știu la ce folosește informarea, iar speranţa lor că ar putea schimba ceva prin votul sau activitatea lor civică este firavă. Semnele clare că democraţia noastră este bolnavă vin din lipsa de încredere a cetăţenilor în instituţii sau în reprezentanţii aleși de ei în administraţie. Politicienii fac apel la voinţa majorităţii și la poporul suveran, dar este poporul suveran? În niciun caz, poporul nu participă la niciuna dintre deciziile importante; pur și simplu, a fost exclus din spaţiul public. O nouă aristocraţie provenită din capitalismul de cumetrie teoretizat de Ion Iliescu a pus mâna pe putere. O elită surdă, rapace și arogantă a blocat toate intrările în sistemul de putere. Democraţia excluderii funcţionează cu o tot mai sistematică frecvenţă în toate situaţiile în care decidem câte ceva. O Constituţie croită să rezolve situaţii de distribuţie a puterii între un prim-ministru și un președinte care s-au apucat s-o modifice la un moment dat este siluită în fiecare zi chiar de judecătorii puși să aducă lumină. Cine conduce România, ne întrebăm în multe situaţii, Președintele sau Premierul? Niciunul, pentru că Premierul are putere și bani, iar Președintele are doar fani, simpatizanţi la care poate face apel când începe un conflict. România se balansează între un regim prezidenţial și unul parlamentar, iar românii se uită năuciţi la acest spectacol și îl aleg pe cel cu care vor ţine, ca la fotbal. Absenteismul masiv nu este un blam la adresa oamenilor politici, nu este un gest conștient de revoltă, așa cum îl prezintă unii analiști prin presa noastră. Este un gest de abandon, un semn de abrutizare a cetăţeanului care nu mai caută soluţii, nu mai crede că ar fi cineva capabil să facă ceva pentru el sau pentru România. Votul exprimă cetăţenia politică, iar atunci când doar 30% din bucureșteni se prezintă la urne, este semn că poporul nu are în niciun fel dorinţa de a se simţi suveran. Absenteismul nu este nici grevă electorală, ci o formă de fraudare din partea publicului, așa cum era furtul din proprietatea socialistă. Românii declară în toate sondajele din ultimii zece ani că sunt foarte interesaţi de alegeri, că vor merge să voteze cu siguranţă, de regulă, în jur de 70%. De ce mint atunci, de ce nu spun adevărul ca să transmită 148 . Vasile Sebastian Dâncu Triburile .149 clar o atitudine? Știu că nimeni nu are cum să-i pedepsească, iar bietul operator de interviu s-ar bucura să audă adevărul, în sfârșit, ca să nu-l mai critice șeful că a contabilizat minciuni. Dar, nimic, cetăţeanul nu se revoltă când nu merge la vot, el fură pur și simplu ceva din edificiul democraţiei, niște timp pentru el. Politicianul îl minte firesc, cetăţeanul face la fel, dar nu ca să se răzbune; o face din convingere și pentru că așa a fost obișnuit să se comporte cu tot ceea ce nu poate fi cuantificat doar în dreptul lui. El, sigur, știe că are dreptul de a nu merge la vot, dar nu își ia acest drept conștient, deschis, ci îl fură, își ia această libertate pe furiș. Absenteismul, la noi, nu este unul de protest, adică politic, ci este unul cultural sau social, comportament învăţat din dezinteres faţă de participarea și acţiunea colectivă. Nu avem absenteism de protest, ci vot de protest: voturile pentru un Vadim, Becali sau chiar Oprescu sunt voturi împotriva partidelor, politicienilor și guvernărilor de toate culorile. Avem o proporţie interesantă de vot antisistem, partide antisistem și, un lucru ciudat, președinte antisistem. Analiștii se întreabă doct de ce nu merg oamenii la vot, iar alţii, și mai docţi, spun că așa este și în Europa. Dar nu e așa. Nu merg din lene, plictiseală, indiferenţă și lehamite. Nu e niciun program filosofic sau civic în spate, pur și simplu cei mai mulţi nu merg pentru că nu le „iese” nimic. De aceea la locale a plouat peste satele românești cu bani, ulei, zahăr, telefoane mobile, beri, mici, pături, cizme, găleţi și alte tipuri de mesaje cu un conţinut adânc de program politic european. Guvernanţii liberali au câștigat alegerile la sate, semn că mesajul lor a fost perfect integrat de o conștiinţă civică și o cultură politică evoluate și modernizate peste noapte? Nu merg oamenii la vot și pentru că sunt dezamăgiţi de alegerile proaste pe care tot ei le-au făcut în trecut. Au votat de multe ori aiurea, la mișto, l-au votat pe unul că e mai diliu, i-au taxat cu sictir pe unii intelectuali care își încercau șansa, iar acum văd că lucrurile nu merg bine, dar nu știu de ce. În ruptul capului nu ar putea să accepte că ei sunt cei care au greșit când au votat hoţi, caricaturi sau șmecheri care le-au promis fântâni cântătoare, șosele suspendate sau cine știe ce alte fantasmagorii. Din păcate, mergem spre mai rău, candidaturile sunt tot mai demagogice, mai lipsite de substanţă, iar modul în care oamenii cântăresc candidaturile este tot mai defect. Din păcate, cu prezenţă mică sau mare, calitatea politicienilor este neschimbată. Parlamentul nu este o oglindă, el nu reflectă diversitatea socială. Este o oglindă deformată, reușind doar să stimuleze sentimentul de excludere al celor care nu reușesc să se vadă reprezentaţi. După două decenii de parlamentarism, niciun ţăran nu a ajuns în Parlament, deși trăitorii de la ţară sunt aproape jumătate din populaţia României. Excluderea și subreprezentarea sunt sentimente care pot fi resimţite de multe categorii sociale. Femeile, de exemplu, dar și tinerii sunt excluși din politică, dar cu precădere sunt excluși cei peste 90% din populaţia țării care nu activează în niciun partid, în calitate de membru. Independenţii nu pot pătrunde în Parlament, ei neputând nici măcar să se înscrie în cursa zisă uninominală în colegii; un candidat independent trebuie să depună 100.000 de semnături, iar unul de partid doar... 5.000 de semnături. Printre exclușii din politică sunt și muncitorii sau funcţionarii publici. Pentru a le folosi ca grup de manevră, minorităţile naţionale au un grup parlamentar format din 18 reprezentanţi, dar și două minorităţi inventate: rutenii (care sunt ucraineni toată ziua) și macedonenii slavi (o minoritate contestată de Republica Macedonia). În schimb, avem multe categorii de vârstă, habitat sau profesie care sunt minorităţile politice nebăgate în seamă, uitate de toată lumea. Nu avem ecologiști în parlament și nici regaliști, regionaliști, ţărani, muncitori, tineri și femei. Un parlament format din juriști (mulţi făcuţi la apel de seară), ingineri (inclusiv agronomi) și... politicieni de profesie, mulţi politicieni care devin automat șomeri dacă nu mai sunt aleși. Ca un meci de fotbal, politica Am scris destul de mult despre politică și fotbal. Mă fascinează asemănările și mai ales modul în care acest sport vulgar și plin de maneliști este o ciumă emoţională care ne robește sufletele. Fotbalul seamănă cu politica, așa cum toate lucrurile 150 . Vasile Sebastian Dâncu Triburile .151 dintr-o societate sunt înlănţuite. Dacă în politică nu contează întotdeauna cine votează, ci acela care numără voturile, în fotbal de multe ori contează doar cel care suflă și cine ridică steagurile pentru offside. Și în politica noastră, ca în fotbal, se vorbește mult, dar rezultatele sunt tot mai proaste; politica și fotbalul sunt paradisuri ale valizelor cu bani și multe posturi se moștenesc. Copiii arbitrilor devin arbitri, nevestele, copiii sau nepoţii politicienilor devin politicieni. Conducătorii de cluburi se întâlnesc la DNA cu politicieni de marcă, transferul de jucători nu este diferit de migraţia politică și galeria îţi strigă numele în politică, dar și în fotbal, doar dacă plătești. Bucureștiul trebuie să câștige mereu, iar Provincia trebuie să tacă și să se mulţumească cu firimituri. Deocamdată, Clujul le strică șmecheriile dâmboviţene la politică și fotbal, iar eu mă bucur că am fost primul care a avut curajul să sară la bătaie. Mandatul de antrenor sau cel de ministru de Interne e la fel de scurt, iar Mitică Dragomir, Hrebenciuc, Becali, Copos, Pinalti și alţii activează în culisele comune ale fotbalului și politicii, hotărând scorul. Absenteismul din tribune seamănă leit cu cel electoral, iar cei care fac rost de bani nu retrogradează, își pot mereu cumpăra locul în Divizia Naţională. Sintetic: politica este un joc de fotbal asemănător cu cel din Occident, unde câștigă mereu cei care au bani pentru a merita victoria. Am fost membru al unui Guvern Nu știu nici acum prea bine ce căutam. Am plecat la Guvern după multe frământări și cu promisiunea că voi rămâne independent. Și, dincolo de faptul că am ajuns chiar vicepreședinte PSD, am încercat să rămân așa. Am fost convins de Năstase că integrarea în NATO și negocierile cu UE nu au nicio șansă fără oameni din România, nu doar din București. Ne-a sugerat că oamenii lui Iliescu nu vor accepta vreodată să dea frânele ţării pe mâna străinilor, că sunt obișnuiţi să pescuiască în ape tulburi și încă nu s-au consolidat economic. Am plecat în echipă cu doi prieteni (în grup, și crimele sunt mai ușor de făcut), Ioan Rus și Vasile Pușcaș. Am lucrat doi ani încheiaţi pentru asta, într-un guvern de stânga, cu toate că, atunci și acum, prietenii mei îmi spun că eu sunt de dreapta. Nu eram pregătit pentru politică și nici acum nu sunt. Mi-e rușine, nu-mi plac băile de mulţime, nu știu să tac, nu pot să mă conformez unei linii de partid. Nu am făcut nimic care să mă facă să-mi fie rușine, mi-am sacrificat patru ani pentru iluzia că îmi servesc ţara. Eu am fost mulţumit atunci să fac asta și am putut să trec peste proiectele Doamnei Năstase, peste comportamentul unor colegi. Sigur, ajuns la București, am mai înţeles un lucru: statutul de membru de partid te încurcă mai mult decât te ajută, dar încă pentru a face politică nu se poate din alt statut. Partidele sunt însă, din nefericire, puţin dezvoltate la noi. Centralizate, la discreţia liderului, favorizează loialitatea în locul competenţelor. Sunt organizate cu faţa spre lider și cu... spatele la popor. Spre el se întorc doar în campanie electorală. Dar discreditarea partidelor este totuși o greșeală. Avem datoria să le modernizăm, să căutăm grile de selecţie și mecanisme de democraţie internă. Încă nu există formulă de democraţie fără partide, cu toată utopia votului uninominal. Societatea civilă și presa ar trebui să facă planuri de invadare a partidelor de către oameni serioși, competenţi, cu spirit nou, și să-i discrediteze pe cei cu atitudini bolșevice. Antipartidismul ajută partidele să rămână la cheremul unor lideri mici în proiecte și slabi la atitudine. Grupul „de la Cluj” a fost, cred în continuare, cea mai interesantă încercare de reformă a PSD A fost ideea mea, la îndemnul lui Rus să facem ceva. Primul document l-am scris în 2001 și i l-am prezentat lui Năstase: erau 40 de întrebări despre Transilvania la care trebuia să răspundă PSD. Toţi mi-au spus că PSD este nereformabil, eu m-am încăpăţânat să nu cred. Nici acum nu sunt convins cu totul. Am scris apoi documentul cu care l-am bătut pe Iliescu, Reforma profundă a PSD, și nu mă așteptam ca Geoană, după ce va câștiga, să-i aducă înapoi pe toţi bolșevicii și securiștii. Dar, dincolo de toate acestea, Grupul de la Cluj a fost o izbucnire de luciditate a stângii românești și, 152 . Vasile Sebastian Dâncu Triburile .153 mai ales, a provinciei. A fost și o perioadă de euforie, aproape doi ani în care am visat cu toţii și am realizat câteva lucruri. Grupul de la Cluj a fost un nume dat nevoii de schimbare, renunţării la imobilism și centralism de tip bolșevic. Acum este greu să fie vizibil, căci toţi ochii sunt îndreptaţi spre „femurul porcin” al guvernării. Sigur, am făcut și noi unele erori, mai ales în identificarea unor oameni care să materializeze ideile noastre, în credinţa că istoria nu face pași înapoi și în ideea că, în fond, comunismul a murit, el nefiind niciodată prea implementat în România. Am greșit și în modestia de a crede că nu noi trebuie să ne urcăm la volan după ce am construit mașina. A fost și un accident neprevăzut: Ioan Rus s-a îmbolnăvit când ar fi fost momentul să luăm puterea. Am militat pentru un partid deschis, în care să vină tineri, să vină intelectuali, o stângă care să se ocupe de proiecte pe termen lung și care să fie respectată. Am dorit o stângă care se adresează unor oameni concreţi, nu unor scheme ideologice de la începutul secolului XX, denumiri generice: muncitorii, ţăranii, săracii etc. Nu va trece mult și aceste idei vor învinge. Grupul de la Cluj nu este un mit al presei cum a spus un coleg, ci un nume dat nevoii de schimbare în PSD, dar și în alte partide. Este un vis al majorităţii încă tăcute. Social-democraţii din Transilvania (mă includ și pe mine) nu au înţeles următoarele lucruri: primul este că, atunci când cineva se luptă să schimbe ceva, nu ajunge să-l aplauzi, ci trebuie să-l sprijini, să-l împingi de la spate, să pui umărul, să-i iei o parte din greutate. Alt lucru ar fi că nu ajunge să vrei să fii șeful PSD ca să se schimbe toate lucrurile în acest partid. Fiecare dintre noi trebuie să adoptăm schimbarea și să participăm la ea chiar dacă ne afectează. Dacă Ioan Rus devenea președinte al PSD, cum voiau mulţi dintre colegii noștri, problema reformei nu se rezolva de la sine. Rezolvarea presupunea să ne schimbăm fiecare dintre noi o parte din proastele obiceiuri și reflexe. Colegii noștri ar fi trebuit să se prindă că este necesar să mergi până la capăt, că nu poţi face pauze de o bere între etapele reformei și modernizării. Noi nu puteam și să centrăm, și să dăm cu capul, așa cum ne cere câteodată mai ales presa. Am făcut un proiect, am lansat direcţii de acţiune, am argumentat și am fost consecvenţi în sprijinirea lui. Dacă majoritatea credea că este necesar, atunci trebuia să se pună pe lucru. Presa confundă reforma internă cu votul ca experienţă de evaluare internă. Cel mai important lucru pe care lumea nu l-a observat este că nu trebuie să confunzi o idee cu purtătorii ei. Meritul nostru este că ne-am bătut pentru modernizarea stângii, eliminarea bolșevismului, descentralizarea și respectul diferenţelor dintre regiuni. O doamnă editorialistă a scris că doar am vorbit, că am făcut doar proiecte. Dar ce să faci altceva? Trebuia să chemăm minerii în sprijinul ideilor noastre? I-am chemat pe toţi pesediștii și, timp de două congrese, ideile noastre au produs efecte. Suntem noi vinovaţi pentru că conducerile alese pe baza acestor programe s-au folosit de ele doar electoral? Nu este normal să ni se reproșeze nouă activitatea celor care ne-au scos din joc. Noi putem ficriticaţi pentru proiect. Dar stânga, nici măcar ea? Este întrebarea pe care mi-o pune destul de des câte un student. Nu cred că stânga adevărată se poate naște prin imitaţie sau prin implant. Din nefericire, în România comunismul a fost adus pe tancuri rusești, iar urmele se văd mai tare după 1989. Reconvertirea comuniștilor în democraţie este o jalnică imitaţie a stângii sau dreptei. În legislatura 2004-2008, Senatul era condus de un fost șef din nomenclatura comunistă, iar Camera Deputaţilor, de nepotul unei ilegaliste torţionare. Un comunism terorist nu putea naște decât un hibrid cu o ciudată înfăţișare și abilităţi cameleonice. Nimeni nu are nevoie de o stângă curată și nici de o dreaptă cinstită, adică unii au nevoie, dar ei sunt prea mici, iar strigătul lor de disperare a fost înăbușit de televiziunile zgomotoase sau de ziarele făcute să ascundă adevărata faţă a realităţii. Suntem un popor care își vinde votul pe ulei și zahăr sau mici și bere, la alegere. Ce înseamnă pentru oamenii 154 . Vasile Sebastian Dâncu Triburile .155 flămânzi și speriaţi ideea de solidaritate sau cea de echitate? Ce să facă ei cu ideea de toleranţă când cel mai simplu este să întinzi mâna, să aștepţi pomeni, să urăști sau să te pleci pentru a primi o dregătorie? În momentul în care mi-am dat demisia din toate funcţiile am simţit cum unii dintre colegii de luptă cu ţigănia din social-democraţie sau cu bolșevismul dâmboviţean au răsuflat ușuraţi și s-au îndreptat spre aeroport să-i aștepte aliniaţi pe Geoană și Vanghelie, care puteau aduce ceva avantaje. Am învăţat multe despre politică în cadrul organizaţiei de Cluj a PSD. Când am demisionat împreună cu Ioan Rus din toate funcţiile, o parte dintre colegii noștri erau obosiţi de o luptă de uzură cu baronii locali și voiau și ei o afiliere cât mai aproape de cămara politicii; principiile reformei nu aduc funcţii publice. Am înţeles acest lucru și am plecat pentru că, pentru acel timp, lupta nu mai avea sens, ne apropiam de formarea guvernului cu PDL și ei aveau nevoie să se supună celui care împarte tortul. PSD Cluj pornise prost după Revoluţie și doar în 2004, o excepţie, am reușit să câștigăm primul loc în judeţ, învingând Alianţa DA. PDL a reușit să urce pe o criză de identitate a comunităţii noastre. Nu cred că o comunitate care 12 ani votează Gheorghe Funar se poate trezi dintr-odată. A votat din nou nevrotic, o iluzie și niște fraze demagogice. Oferta noastră a fost serioasă și oamenii pe care-i avem pot fi puși la concurs cu pedeliștii, om cu om, am câștiga fără nicio problemă. Dar politica nu se face cu cântarul de farmacie sau testul de inteligenţă. Avem și noi, pesediștii clujeni, defectul că nu suntem capabili să facem orice pentru victorie, uneori așteptăm prea mult doar de la lideri. Vom câștiga atunci când nu vom mai putea fi atacaţi generic pentru baroni corupţi sau comuniști. Este o explicaţie pe care, în campanie, am auzit-o de mii de ori de la alegători. Vremea stângii va veni în Transilvania când oamenii își vor fi dat seama că ţara nu o fură ungurii, ci un capitalism românesc sau străin, iraţional și corupt, condus de la centru. Când vor vedea că ei contează doar prin energia pe care și-o vând, poate vor căuta nu o variantă de frondă, ci candidaţi intelectuali care au și alt proiect decât îmbogăţirea proprie. Sper ca asta să se întâmple înainte să ajung la vârsta „patriarhului” Iliescu, după expresia lui Viorel Hrebenciuc. Sensul principal al reformei era dispariţia monopolului Bucureștiului și a unei conduceri puse prin numire și vot în unanimitate. PSD avea douăzeci și ceva de vicepreședinţi din București și doi sau trei din ţară. Judeţele erau parașutate cu clienţi politici, nu exista vot intern secret, totul era o variantă îmbunătăţită a vechiului PCR. Năstase predase conducerea, iar noua generaţie era umilită de revenirea oamenilor vechiului PSDR. Vechea generaţie de politicieni este obișnuită cu monopolul resurselor și distribuirea lor cu ţârâita spre teritoriu. Dar aici PSD cu toţi baronii locali reali sau imaginari este un mic începător faţă de Guvernul Tăriceanu, iar actualul guvern a dus la perfecţiune distribuirea de resurse în mod clientelar; la modul cum distribuie, ar putea să stea la putere și zece ani, dacă nu ar fi Constituţia care să ceară alegeri din patru în patru ani. Miza de belire a unor organizaţii din Transilvania a fost în principal de a închide gura privind cererile de descentralizare, fiscală mai ales. Mulţi oameni mă întreabă obsedant, de vreo trei sau patru ani, dacă nu e cazul să începem construcţia unui nou partid. Nu m-a interesat niciodată viaţa de partid și nici structurile noi care s-ar putea înfiinţa. Am considerat activitatea mea politică drept o etapă tranzitorie, o „armată”, în fiecare zi visam că mă întorc la studenţii mei, la scris și la cărţile mele, la cercetare, la fotbal și la berea cu băieţii. Îmi făceam AMR-ul. Nu-mi place să caut sponsori (mor de rușine), nu vreau să mă lupt pentru a pune pe funcţii în administraţie tot felul de netalentaţi și neterminaţi. Îmi repugnă toate acestea, inclusiv aroganţa celor care se aflau de partea cealaltă a baricadei, mulţi veleitari, fără de însușiri (ah, Musil), care se uitau la mine ca la un bolșevic, ca la un prost sau chiar ca la un... animal. Unul dintre scriitorii mei preferaţi din adolescenţă (Groșan) a scris despre mine ceva de genul... unul din „Ferma animalelor”. Compromisul nostru Nu trebuie să fii taliban, trebuie făcute compromisuri în politică. Sigur, înţelegem, compromisul trebuie să fie principala problemă 156 . Vasile Sebastian Dâncu Triburile .157 atunci când faci un partid sau conduci unul. Compromisul însă este o formă de justificare a mizeriilor mai mari sau mai mici. Marele compromis al românilor este încercarea de a nu plăti costuri sociale. Lupta noastră pentru reformă în PSD m-a convins că așteptăm să facă alţii lucrul pentru noi, pentru că beneficiile se întind oricum asupra tuturor. Când vin unii la mine și îmi spun că nu trebuie să cedăm, să ne luptăm pentru modernizarea partidului, le spun că, atunci când cineva se luptă să schimbe ceva, nu ajunge să-l aplauzi, ci trebuie să-l sprijini, să-l împingi de la spate, să pui umărul, să-i iei o parte din greutate. Fiecare dintre noi trebuie să adoptăm schimbarea și să participăm la ea chiar dacă ne afectează. Machiavelli a fost concediat și timp de șapte ani a devenit ţăran, s-a retras la ţară, unde prindea sturzi în capcane și vorbea cu tăietorii de lemne. Și-a terminat acolo Arta războiului și Principele. Chiar dacă a eșuat în marele lui vis de a trezi măreţia în sufletul Principelui, perioada de retragere i-a folosit, cel puţin pentru fixarea posterităţii. Nu vreau să las ceva la mijloc, sunt mulţi oameni care mă opresc pe stradă, îmi scriu sau îmi telefonează, unii vin la mine cu proiecte de schimbare a României. Nu cedez, voi face în viitor multe proiecte, dar concreteţea lor va fi determinată și de receptivitatea celor din jur. Vrem să lucrăm la o serie de rapoarte despre starea naţiunii și mai ales la o publicaţie care periodic să lanseze temele de dezbatere publică pe care le consider necesare pentru ca România să iasă din stagnare și din această cacofonie care ţine loc de dezbatere publică și proiecte politice. Vom avea câteva teme urgente: Ce este social-democraţia de tip vest-european și cu ce se deosebește ea de ceea ce avem acum? Ce trebuie să facem urgent pentru ca România să ia, din mers, ritmul Europei? Ce se întâmplă în Transilvania din perspectiva descentralizării și a relaţiei cu Centrul? Starea identităţii și solidarităţii ardelene. Cât de realiste sunt și ce lipsuri au strategiile regiunilor de dezvoltare din zona noastră? Mă interesează și mecanismele prin care statul român își poate încă păstra anumite prerogative absolut necesare, zone în care se încearcă a fi înlocuit de reţele de corupţie sau grupuri de interese nelegitime. Studiem mecanisme de inovaţie politică și modul în care think-tank-urile pot schimba starea de lucruri. Românie de unică folosinţă Sunt convins că nu putem arde etapele și nu putem schimba destinul istoric, decât rareori. Popoarele se cunosc după modul în care își asumă înfrângerile, iar istoria noastră învăţată la școală nu consemnează niciuna. Nu sunt tâmpiţi, sunt șmecheri și nu au avut niciodată ocazia să-și descopere demnitatea, astfel că nu au ce pierde. Nu sunt mândri, sunt doar orgolioși. Au fost atât de umiliţi, încât nu mai cred într-un Dumnezeu doar al lor. Cred că Dumnezeu se uită pe vizetă la ei doar duminica și în sărbători religioase, când sunt pregătiţi să-l primească. Românii au încercat să păcălească istoria retrăgându-se în păduri din faţa dușmanului. Nu am construit cetăţi și orașe căci era pericolul să ni le strice năvălitorii și imperiile ce se luptau pe-aici. Dar acum nu mai avem unde să ne ascundem, acum trebuie să facem ceva, nu putem să scăpăm fără muncă și fără jertfă, cum spunea Eminescu. Nu ne mai putem fofila (ce verb!). Nu suntem superficiali, cei care am trăit înainte de 1989, știm că este posibilă și o altă Românie. Sub dictatură, românii găseau mecanisme de evadare în literatură, artă, filosofie. Acum însă, oamenii sunt supuși unui proces de decerebralizare prin televiziune și presă, sunt reduși la instincte și pofte. Se distrug miturile colective și se înlocuiesc cu mituri de consum. Se uită prea mult la televizor și televiziunea le dă iluzia că înţeleg ce se întâmplă. Au intrat în cursa distincţiei și comparaţiei cu ceilalţi și atunci umblă după bani și prin consum vor să demonstreze că sunt... cineva. Din păcate, nu suntem americani, să ne permitem să fim proști sau superficiali, pe noi nu ne apără statul, noi am făcut cea mai mare greșeală când am ucis statul român, greșeală pe care o facem zilnic. Nu suntem mai superficiali decât alţii, dar noi nu avem mecanisme colective de control al prostiei. 158 . Vasile Sebastian Dâncu Triburile .159 Nu suntem nici poporul eroic care ne credeam, noi ne-am trimis copiii să moară la Revoluţie, apoi ne-am dat seama că nu iubeam libertatea, doar ne uram conducătorii. Cred tot mai mult că politica este necesară ca aerul pentru o societate. Cred că politica noastră încă nu s-a desprins de nevoile fundamentale, cele de la baza piramidei lui Maslow. Nu a ajuns la nevoile superioare, mai ales cele privind stima de sine. Politica noastră se va schimba când o să înţelegem că lipsa de organ pentru interesul de grup ne conservă sărăcia și rămânerea în urmă. Dar am sentimentul că facem pași înapoi cu politica de astăzi. Așa că m-am săturat să mai fac planuri, să mai vorbesc și chiar să critic. Nevoia de sociologie critică Sociologul este martor și actor social și are dreptul (datoria?) de a exprima un punct de vedere în spaţiul public și fără a aduce justificări ale chestionării altora sau contabilizării statistice. Sociologul poate să facă diferenţa dintre punctul său de vedere și punctul de vedere al știinţei. Dar în niciun caz nu trebuie să tacă sau să se limiteze a publica două-trei studii pe an în reviste ISI. Citesc lucrări ale unor colegi sociologi pe teme sociale importante, dar pe care nu le cunoaște nimeni sau doar studenţii lor, nici măcar colegii de breaslă. Dar, ce este mai trist, este că nici ei nu cred în forţa lor intelectuală, scriu doar ca să promoveze dintr-o treaptă didactică în alta. Iar vocea lor de intelectuali și-au ucis-o demult. Se revoltă câteodată la vreun pahar de votcă, dar în rest se uită la televizor și rareori comentează cu studenţii ce au văzut. Acum 10 ani am scris o carte împotriva pasivităţii intelectuale (Ţara telespectatorilor fericiţi, 1999) și cu credinţa că avem nevoie de contraideologii. Acum cred însă că stăm mult mai prost. Nu mai avem o sferă publică unde să se lovească ideologiile. Am devenit o societate decerebralizată care a renunţat să mai dezbată. În loc de dezbatere, aruncăm cu înjurături, iar talibanismul este în floare. S-au împlinit 90 de ani de la realizarea statului naţional român, iar noi nu am fost în stare să organizăm o sesiune solemnă a Parlamentului României, nici Academia Română nu a făcut nimic, iar la Alba Iulia nu s-a deplasat niciun politician important de la București. Doar Președintele Traian Băsescu a organizat un cocktail la Palatul Cotroceni cu ocazia Zilei Naţionale. Am trecut cu mașina prin orașul Unirii în acea zi de sărbătoare și am avut senzaţia că văd o Românie pustiită și fără de vlagă, fără suflet și fără energia de a păstra valorile. Vorbesc cu profesorul Liviu Maior, un istoric de mare forţă și mare angajament, ne întrebăm cum este posibil să fim atât de insensibili. Mi-e rușine că nu suntem în stare să ridicăm privirea mai sus de portofel. Când sunt departe de ţară, de televiziunile mogulești, de ziare și cunoștinţe de politicieni, încerc să vizualizez România. Să mi-o închipui fără aceste proptele, fără aceste ferestre prin care ne uităm zilnic spre lume. Revăd o serie de lucruri halucinante, lucruri care m-au șocat, m-au rănit sau doar m-au pus pe gânduri. Despre acestea am scris în această carte, părţi dintr-un tablou care pare ireal, apocaliptic uneori. Îmi aduc aminte de unul dintre poeţii copilăriei mele, astăzi dramaturg la Paris, Matei Vișniec, și de-al său Oraș cu un singur locuitor. Mă gândesc la un titlu pentru acest text: ţară cu un singur locuitor. Văd românul simbolic ca pe un om abătut, deznădăjduit, trist și costeliv, un popor care nu creează nicio sinergie. Fiecare român are România lui, nu se întâlnește niciodată cu ceilalţi români, nu pun nimic împreună, se urăsc dincolo de garduri și pereţi, își târăsc singuri prin istorie o Românie ca pe un sac petecit și plin de lucruri inutile. Fiecare își poartă identitatea ca pe o povară. Ca o rană. În străinătate, românii fug de români, iar copiii plecaţi caută să uite limba maternă. Iar acest jurnal al meu nu ia fapte cu intenţia de a le pune în ordine. Nu încerc să dau vreo raţiune, vreo tematizare, vreun tablou sintetic. Nu, eu preiau evenimentul, îl filtrez și îl pun acolo de unde l-am luat. Poate că am scris aceste trei cărţi3 pentru a scăpa de temele lui Cioran din Schimbarea la faţă a României, pe care am citit-o pe ascuns, în tinereţe, când comunismul încă nu lăsase după el iluzia libertăţii. Au trecut peste ţara noastră câteva decenii de totalitarism bolșevic devastator și totuși parcă 3 Țara telespectatorilor fericiți, Politica inutilă, Patrie de unică folosință. 160 . Vasile Sebastian Dâncu Triburile .161 nimic nu s-a schimbat. I.L. Caragiale este la fel de adevărat ca acum peste 100 de ani. Uneori intelectualii se simt încântaţi că au descoperit această constantă, pare singura dintr-o lume a nesiguranţei și a lipsei de suprafaţă a valorilor. Ce tristeţe, sigură este doar nesiguranţa! Au trecut 100 de ani de destin ghebos și o singură rază de lumină, în 1989. Repede învinsă, iute distrusă de cei care s-au pișat pe flacăra speranţei unor tineri speriaţi când simt deșertul care îi aștepta în viitor. Noiembrie 2009 10 minciuni despre criza politică xistă câteva stereotipuri despre criza politică pe care vreau să le resping de la început, deși ele sunt abundente în mass-media și E în mediile politice. Fac parte dintr-un fel de gândire de conservă, formule gata făcute pe care le acceptăm ușor fără să le gândim. În această perioadă s-a umplut media de panseuri despre cine pierde, cine câștigă din criză, cine este interesat să nu se termine, cine stă pe margine să nu se murdărească. Să încercăm un exerciţiu de gândire critică și să luăm pe rând o parte din aceste locuri comune. Toată lumea pierde din cauza crizei politice Este o aberaţie și un mod prin care politicienii își exagerează importanţa în societate. Este un mod de a spune că politica aduce tuturor bunăstare, minunate lucruri ne vin de pe urma partidelor, guvernelor. Toate vin din armonia lor, din perioada când ei nu se ceartă; atunci politicienii gândesc la marile beneficii sociale pe care le aduc ei și echipele lor. Și chiar dacă există procese sociale care se reglează prin decizii de factură politică, este exagerat să spunem că toată lumea pierde. Pot pierde unii, alţii pot să nu fie atinși, chiar se poate și câștiga din criză. Când unii sunt daţi afară de la guvernare, vin alţii în loc, deci câștigă niște familii, niște reţele de infl uenţă flămânde. Pierde România, scumpa noastră ţărișoară O altă gogoașă fenomenală pe care o repetă politicienii la televizor sau analiștii cu aer savant. România pierde mai ales prin funcţionarea mașinăriei politice. Au trecut două decenii și noi pierdem teren faţă de ţările europene. Nu era criză politică atunci când s-a făcut praf agricultura, când industria a fost trimisă la fier vechi, când ne-am privatizat resursele... Suntem admirabil de subdezvoltaţi, cum ne-ar putea spune un Berthelot mai nou, venit să-și ia tainul pe la noi, iar noi facem caz de faptul că e criză politică de două zile. Mașinăria politică produce doar vorbe, nimic altceva. Pierde cel care a declanșat criza, deci hai să-l arătăm cu degetul Uneori, în loc să se caute soluţii pentru a ieși dintr-o criză politică, toată lumea se concentrează să definească vinovatul pentru criză. Cine a scos cuţitul, cine a băgat primul băţul prin gard. O adevărată pierdere de vreme, percepţia vinovăţiei este eclipsată de spaima de efecte. De multe ori, cel care a declanșat o criză politică și are un plan ofensiv care-i reușește câștigă din criză chiar dacă este văzut ca fiind iniţiator. Câștigătorul ia totul și în politică, iar oamenilor le plac învingătorii. Foarte puţini și destul de rar, cel care a fost dat afară din guvern, remaniat, umilit găsește în opinia publică o Maica Tereza care se apleacă să-l ridice din praf, să-i panseze rănile, să-l vrea de conducător. Opinia publică este îngrijorată Să fim serioși, oamenii s-au săturat să aștepte lapte și miere de la politică! Foarte puţini știu ceva despre politică, și mai puţini cunosc activitatea politicienilor, tot mai puțini merg la vot. Dacă se ceartă Boc cu Geoană, să știţi că oamenii simpli nu sunt loviţi de neliniști existenţiale sau spaime legate de viitor. Ei oricum cred despre politicieni că sunt hoţi, iar când politicienii se ceartă, de fapt, lor li se confirmă un stereotip, deci se uită cu plăcere la televizor. Este și o ocazie când dihonia politică îi ajută să mai afle despre 162 . Vasile Sebastian Dâncu Triburile .163 furăciuni, corupţie și alte fărădelegi care nu apar atunci când, în coaliţii, se împarte ciolanul pe felii și se consumă în liniște. Nu sunt așa de îngrijoraţi oamenii că este demis un ministru și prin faptul că majoritatea oamenilor nu se interesează nici măcar de candidatul pe care-l votează. Se duc la vot ca oile sau pun ștampila pe unul care le-a dat o pungă cu ulei și zahăr. Opinia publică îl va sancţiona pe politicianul care a aruncat ţara într-o criză fără precedent Societatea nu are memorie prea bună. Este doar de scurtă durată și imperfectă. E adevărat că se uită lucrurile bune făcute de vreun politician și se alege de multe ori cel care este mai tare în clanţă. Opinia publică nu are cum să sancţioneze pe cineva, pentru că avem în România doar o majoritate tăcută și o societate civilă care s-a angajat la stat sau la privaţi. Avem doar amintirea unei societăţi civile care, în perioada când se lupta cu patrulaterul roșu și Iliescu, era destul de solidă. Va sancţiona la vot, îl va pedepsi cu ștampila. Nici vorbă, la vot merg doar o treime din oameni, mai ales cei bătrâni și vulnerabili, care votează cu nostalgie sau cu spaimă, în niciun caz nu se duc să se revolte împotriva sistemului politic. Criza se rezolvă prin dialog, cine nu dialoghează este vinovatul de criză Comunicarea este doar o ideologie la modă. Criza politică nu este una de comunicare, este una legată de interese, de cele mai multe ori – interese economice. Comunicarea este doar un adjuvant; când nu apar interese ireconciliabile, politicienii comunică perfect, multe prea bine chiar, doar la televizor se ceartă. Criza este un conflict în care diferenţa de potenţial definește un învingător și un pierzător. Se ocupă noile poziţii, după reîmpărţirea tortului respectiv, și lucrurile merg mai departe până la noua criză, declanșată de cel care vrea să schimbe ordinea existentă, să-și taie o bucată mai mare din ciolan. Așa că lăsaţi deoparte melodia cu dialogul politic continuu! Este deschis la dialog doar cel care are o anumită inferioritate la un moment dat. Criza se rezolvă prin mediere Este, ca și ideea cu comunicarea, tot o formă de a vorbi pe lângă subiect. Criza politică de la noi nu are arbitru pentru că la noi nu se respectă nicio regulă, nici principii și, evident, nici mediatori. Mai ales că în crizele politice de la noi nu există neutri, cineva care să stea olimpian și să se uite. Într-o criză politică, fiecare încearcă să-și tragă un profi t, cât o fi el de mic. Este o ocazie de a renegocia anumite poziţii de putere și nu e cine să mai medieze. Oamenii nevinovaţi sunt cei care suferă din cauza unei crize politice Nu este adevărat, este doar o jumătate de adevăr. E adevărat că nici la crizele economice, nici la cele politice nu suferă cine știe ce pierderi cei bogaţi sau politicienii aflaţi în funcţii. Dar oamenii care suferă nu sunt complet nevinovaţi. Ei sunt vinovaţi că au votat politicienii respectivi, că votează partidele fără discernământ, de multe ori doar pe baza unor emoţii. De ce nu votează independenţi, de ce îl votează în colegiul lor, zis „uninominal”, pe infractorul Ghiveciu, în locul unui jurist tânăr, fost ministru al justiţiei? Ţara are nevoie de guvern, România trebuie guvernată Asta ar părea o glumă dacă nu am auzi-o foarte des. Vara, miniștrii sunt plecaţi câte o lună prin ţările calde și ţara nu se dărâmă. Sigur, nu se poate fără pompieri, fără medici, fără poliţiști sau fără cei care fac pâine, adună gunoiul, dau apă caldă. Dar fără miniștri cred că se poate. Secretarii de stat și directorii din ministere sunt, oricum, cei care fac munca cea mai importantă. Dar dacă am opri activitatea Guvernului trei luni? Nu cred că s-ar prăbuși România! S-ar face niște economii la buget și nu cred că s-ar observa lipsa executivului. Acum să trecem la partea a doua, cea cu faptul că România trebuie guvernată. Sigur, ar trebui, dar, din nefericire, ea nu prea este guvernată. Guvernare înseamnă mai mult decât gestiunea banului public, guvernare înseamnă proiectarea evoluţiei, inteligenţa prognostică și viziunea de viitor pusă în decizii și legi. La noi, istoria 164 . Vasile Sebastian Dâncu Triburile .165 ni se întâmplă, viitorul vine peste noi ca o inundaţie sau ca o secetă. Avem creștere economică atunci când vin ceva investiţii străine sau când se face, prin voia Domnului, recolta mai bună de grâu sau porumb. La noi, când sunt bani, primul-ministru dublează numărul funcţionarilor publici sau aprobă legi speciale de salarizare în care unii privilegiaţi își dau salarii barosane. Asta nu e guvernare; sau, dacă cineva vrea să mă contrazică, să-mi arate indicatorii de măsurare a unei bune guvernări din România. Criza politică este un lucru rău Poate în Germania, la noi nu putem spune acest lucru. În timp de criză politică poate mai dispar o parte din politicienii fără de idei, poate mai scăpăm de unii înhăitaţi cu reţelele de crimă organizată. Nu este exclus să mai apară personaje noi, se vorbește și despre tehnocraţi, dar doar din vârful buzelor, pentru că nimeni nu vrea asta și nici nu cred că această idee ar fi bună. Crizele sunt rodul unor conjuncturi favorizante, al unor factori de context care interacţionează și uneori aceste crize pot duce la schimbare, la reformarea sistemului. În timpul crizei, în partide se activează grupurile disidente și dispare unitatea de monolit sau domnia șefului suprem. Când este criză, șefii se mai consultă cu subalternii, strategii sau intelectualii devin importanţi pentru această perioadă. Audienţa la televiziuni crește, jurnaliștii mai fac un ban cinstit, unii își fac bagaje și, în consecinţă, se cumpără geamantane, sindicaliștii fac grevă și mai scapă câteva zile de lucru, sociologii fac sondaje, elevii nu merg la școală. În timpul crizei mai ies fantomele bătrâne de prin ungherele politice să ne dea sfaturi. Nici nu sunt sigur că este rău să fie criză politică. Îmi permiteţi o aroganţă: Trăiască criza politică! 1 octombrie 2009 Politica noastră ucide speranţa tau alături de fiul meu și ne uităm la un clip al lui Michael Jackson, filmat în Brazilia. El lăcrimează discret și mă întreabă S de ce a murit Michael fără să apuce aniversarea de șaizeci și cinci de ani. Cred că este vârsta cea mai înaintată pe care și-o poate el imagina, poate este chiar veșnicia pentru mintea lui. Îmi povestește apoi că, probabil, eroul lui nici măcar nu a murit, ci este undeva pe o insulă, pe o plajă, înconjurat de femei frumoase și de delfi ni. Mă uit la el și mă încurcă un nod în gât, dar privesc apoi preocupat spre un raft cu cărţi și piticu’ nu observă. Vreau să-i spun că eroii care se cocoșează și se zbârcesc sunt jalnici, de aceea zeii trebuie să rămână tineri și, ca să nu-i transforme în bătrânei paralitici, Dumnezeu îi ia la el din timp. Dar nu sunt sigur că ar putea înţelege și mă mulţumesc să îi spun că și eu cred că Michael e pe insula aceea. Mă întreb, însă: de ce este atât de puternic mitul, de unde se naște în mintea copilului meu această speranţă? El are opt ani, eu, patruzeci și opt de ani. Între noi sunt patru decenii și mii de întâmplări prin care am trecut, cu bucurie sau cu suferinţă. El nu acceptă că sfârșitul e moartea și mintea lui plămădește un mecanism de apărare de o forţă teribilă. Împotriva tuturor, a televizoarelor care zilnic dau omagii și comemorări, a celor care îl deplâng pe marele cântăreţ, mintea și inima lui au născut un fir de iarbă de care se agaţă speranţa. Eroul nu e mort, eroul nu are voie să moară. Din sufragerie aud frânturi printre certuri din talk-show-ul de seară, unul la care am fost și eu de multe ori. Știu ce se întâmplă, știu ce se discută, chiar și fără să ascult. Moderatorul nu moderează, invitaţii nu spun nimic ce ar putea aduce o 166 . Vasile Sebastian Dâncu Triburile .167 informaţie pentru mintea noastră. Fiecare își apără șeful de partid sau partidul. Cu toate sofismele posibile, cu glume nesărate, cu orice minciună. Împotriva logicii, a bunei-cuviinţe, a raţiunii și a moralei. Fără rușine, se joacă o comedie absurdă în care nu crede nimeni, toţi știu că este doar o formă de a consuma timpul. Poate că politicienii se gândesc la faptul că telespectatorii vor aprecia cât de tare s-a ţinut unul sau altul, cât de șmecher a fost, ce bine le-a zis-o dușmanilor. Poate sunt unii care cred că așa e bine, dar ce vedem este, de fapt, o bătaie de stradă între ţigani fricoși, care se împung superficial cu brișca, fără pericol, doar pentru zbierete și spectacolul de impresionare. Este tot ce poate produce politica la noi în ţară. Mă întreb cum s-a putut ajunge la această stare jalnică. Nu pot crede că a fost mereu așa. Politica ar trebui să nască speranţa că omul nu este singur în faţa destinului. Oamenii se leagă de lideri sau de partide pentru a nu fi singuri pe pământ, cum spune preotul la căsătorie. Unii se duc spre partide pentru a reuși să conducă, dar trebuie să lupte pentru asta; în politica normală, puţine lucruri se primesc în dar. Puţini oameni sunt animale singuratice, cei mai mulţi caută să se asocieze cu alţii, în diferite forme. În sindicate, asociaţii, cluburi, clanuri sau familii. Pentru a putea să faci ceva în social, dacă ai vreun vis, un gând, vreun proiect, trebuie să te susţină și alţii, trebuie să obţii voturi. Pentru ca politica să poată naște mituri mai departe, oamenii au dat politicienilor un statut aparte. Pe mulţi i-au transformat în vulturi deși, poate, în realitate erau doar niște piţigoi triști și rebegiţi. Politicienii nu înţeleg nevoia oamenilor de a-i urma pe alţii, nevoia de a crea mituri și imagini după care să se conducă. Nevoia de mituri a oamenilor naște câteodată monștri, dar omenirea nu se oprește niciodată din iluzia căutării oamenilor excepţionali, din credinţa că unii dintre ei au fost dăruiţi cu harul de a schimba lumea, de a fi călăuze pe drumul istoriei. Când un om politic veritabil – unul care a ajuns la o anumită popularitate – eșuează, atunci omoară cel puţin o speranţă pusă în el. Când un politician votat de câteva mii de oameni se murdărește, măcar puţin, cu noroi, el face o crimă, pentru că ucide visul mai multor oameni de a trăi mai bine. Uitaţi-vă la băile de mulţime, oamenii vor să te atingă dacă ești politician, vor să pipăie astfel un vis. Știu că au fost minţiţi de multe ori, spun că politicienii i-au trădat, că nu merită nimic, dar vor fi prezenţi acolo, în mulţimea care se calcă în picioare, pentru a te vedea, pentru a da mâna cu tine. Am fost alături de conducătorii României când treceau prin mulţimi extaziate, am văzut feţele oamenilor și m-am cutremurat de uriașa distanţă dintre visele lor și ceea ce credeau conducătorii despre asta. Nu vă bucuraţi, i-am spus odată unuia, această mulţime vrea cu disperare să-și atingă cu mâna visul de a trăi mai bine, nu personalitatea noastră i-a adus aici, nici vreunul dintre meritele noastre, ci speranţa lor de a scăpa de sărăcie și amar; acestea îi fac să ne atingă cu religiozitate. Voi, pardon!, noi suntem doar instrumente pe care ei vor să le încarce cu energie, pentru a reuși. În mașinile negre cu geamuri fumurii în care ne suiam, colegii mei, conducătorii, își aduc aminte, energizaţi, de sondaje și mă întreabă cum mai stau la încredere și intenţia de vot: „Cu siguranţă nu sunt bune sondajele! Nu vezi, prietene, spun ei, ce emoţie colectivă, ce mulţi oameni au venit să ne aclame, oameni care nu erau obligaţi de nimeni să stea în ploaie sau în frig?” Inutil să le spui că omul politic este doar un obiect, un intermediar între oameni și realizarea unei vieţi mai bune, a unui trai decent. Un vis pentru care oamenii fac totul ca să și-l realizeze singuri, se luptă de dimineaţa până seara să facă asta, iar tu, ca politician, de multe ori trebuie doar să nu-i încurci. De cele mai multe ori, politicienii nu înţeleg asta, iar oamenii nu mai pot vedea viitorul din cauza lor. Egoismul politicienilor și lupta lor disperată pentru a ocupa tot spaţiul acela al puterii, cu familiile lor flămânde și cu grupurile de interese, reprezintă imaginea degradată a unui mit. Un mit pe care oamenii l-au clădit cu greu, împotriva vieţii lor nefericite, cu resursele lor de visare, tot mai firave. Oamenii au nevoie să creadă în curăţenia politicienilor și în înălţimea de spirit a celor aleși, pentru o garanţie că nu sunt singuri, că drumul pe 168 . Vasile Sebastian Dâncu Triburile .169 care merg este bine ales. Astăzi, cea mai mare crimă a politicii este că ucide speranţa, că omoară visul oamenilor ca prin propriul lor sacrificiu să trăiască mâine un pic mai bine. 28 noiembrie 2009 Patologia politică a excesului Cum a putut pierde Mircea Geoană alegerile? ă întreb cum a reușit Mircea Geoană să piardă, după ce coaliţia care-l sprijinea reușise, la câteva zile după turul întâi, să ajungă M la o diferenţă liniștitoare. Toate mergeau lin, spre o victorie facilă. Traian Băsescu nu avea prea multe mijloace pentru a ridica tensiunea electorală, mai ales că fusese fixat în stereotipul conflictualist, o etichetă care, bazându-se pe comportamentul de jucător, îl priva pe președinte de posibilitatea de a declanșa un scandal. O modalitate ar fi fost dezbaterile directe, dar aici Geoană a acţionat inteligent: a acceptat doar strictul necesar, adică o singură dezbatere. Cum din dezbaterea anterioară Mircea Geoană ieșise bine, nu era de așteptat nicio surpriză. Președintele era prizonier, iar alianţa electorală putea să-și calculeze șansele aproape aritmetic. Trebuia doar tras de timp și lăsate lucrurile să curgă. Nu erau necesare gesturi bruște, poate că nici publicarea obsesivă a sondajelor, de altfel corecte, cu Băsescu la mare distanţă sub Geoană, nu trebuia făcută. Era necesară doar prezenţa elegantă, pacificatoare, exemplificatoare pentru liniștea și stabilitatea viitoare. A apărut atunci ceva care a bulversat totul, iar Mircea Geoană poate că nici nu este vinovat pentru asta – nici el și poate nici echipa de strategie de campanie. A devenit învingător și cei din jurul lui au început să se miște pentru a contribui la victoria finală. Dacă îl cunosc bine pe Hrebenciuc, nu cred că el a gândit așa. El parcă știa să aștepte, să stea camuflat, să nu se expună aiurea. Poate că aici lucrurile i-au scăpat de sub control pentru că fiecare a vrut să arate că este cel care l-a ajutat decisiv pe câștigător. Domnul Patriciu l-a ajutat cu filmuleţul de la Ploiești, iar televiziunile partenere l-au dat de atâtea ori, până ce toată lumea s-a excitat prea tare (unii contra, alţii pro). Dar, dacă tragem linie, cei mai mulţi au ajuns la concluzia că este fals și unii deja s-au hotărât să meargă la vot. A venit apoi altcineva, care l-a dus la Timișoara, în loc să-l ducă la Alba Iulia. Considerată indecentă, alianţa semnată la Timișoara i-a activat împotriva lui pe anticomuniști, aceiași anticomuniști care nu fuseseră însă foarte sensibili la mesajul lui Traian Băsescu. În acel moment încă era președinte. Dar a venit ultima dezbatere și vizita nocturnă la Sorin Ovidiu Vântu. Putea să recunoască faptul că l-a vizitat pe omul de afaceri de o mie de ori, nu s-ar fi creat o asemenea emoţie. Dar fusese cu o zi înainte, s-a dus noaptea și, mai ales, a confirmat mesajul central al președintelui: este o copie, o jucărie, nu este autentic. Unele alegeri le-a făcut el, dar cele mai multe le-au făcut alţii. Probabil au fost făcute cu bună intenţie ori dintr-un pragmatism exagerat, dar este cert că au fost greșeli enorme. De ce nu au putut să aștepte susţinătorii lui, de ce nu au avut răbdare? Cred că suferim în politica românească de o patologie a excesului, dublată de o adicţie de conflict. Strategiile de conflict, nu cele de cooperare, reprezintă regula în politica românească. Parcă este o dependenţă de violenţă, o adicţie de adrenalină, dopamină, serotonină. Ca și dependenţa de jocuri pe computer, comportamentul adictiv faţă de conflict dă o puternică emoţie și o implicare personală, un surplus de emoţie și un fel de surogat de realitate. Violenţa politică și conflictul sunt importante și pentru că stimulează o anumită solidaritate și pot ţine loc de proiecte politice. Președintele a fost de nerecunoscut în campania de până la primul tur. Toţi spuneau că nu îl recunosc, că nu mai are forţă, nici energie. În ultima dezbatere parcă a înviat. Oamenii l-au recunoscut, era el, fără însă a avea timp să se enerveze pe strategia lui de conflict. Oare a fost asta o strategie? Nu știu, poate. Cred că marea artă a strategului este să știi să-ţi înfrânezi instinctul de a ataca, de a declanșa prematur atacul sau violenţa. Nu-mi place 170 . Vasile Sebastian Dâncu Triburile .171 să citez din Sun Tzu, dar bătrânul chinez are dreptate din nou: „Arată-te puternic atunci când ești slab și slab când ești puternic.” De ce am uitat noi adevărurile acestea simple? 8 decembrie 2009 Un nou partid politic? Despre senzaţia de elasticitate când pășim peste cadavre roblematica nașterii unui nou partid a cunoscut, în ultima perioadă, o vizibilitate crescută. De regulă, s-a bătut apa P în piuă ori s-a vorbit emoţional despre asta. Dușmanii stângii aplaudași se bucură în secret, crezând că este sfârșitul adversarilor lor, deși ar trebui să fie mai inteligenţi, pentru că stânga și dreapta se susţin una pe alta și nu este o veselie când îţi moare adversarul care îţi justifica existenţa prin toate acţiunile lui. Cei de stânga sunt supăraţi că le dispar oameni și, în mod normal, cred că astfel le scade forţa. Aici nu sunt departe de adevăr. Cei neutri constată „avalanșa” de demisii, „valul” de plecări, „hemoragia” pesedistă sau disoluţia PSD. Toţi tratează problema simplist și amplifi că fenomenul. La jumătatea lui 2010, sub 30% dintre alegători răspundeau pozitiv la întrebarea dacă ar fi nevoie de un nou partid politic și cam toţi atâţia spuneau că l-ar vota pe acest nou-născut politic sau îl creditau cu ceva șanse la următoarele alegeri parlamentare. În 2011, această cifră se apropie de 50% și cred că este în primul rând un efect al mediatizării masive. Mai mult, cei ce se opun ideii că un nou partid este necesar nu aduc argumente raţionale, ci se mulţumesc să-i facă praf pe Gabriel Oprea și pe independenţii lui, să-i pocnească pe Diaconescu și pe Sârbu ori să se plângă de faptul că Băsescu este un dictator care face și desface partide. Să privim un pic, încercând să scăpăm de gândirea de cutie. Factori obiectivi există? Da, dar cât de obiectivi pot fi factorii de climat social? 1. Avem practica europeană din ultimele decenii. S-au născut multe partide noi în Europa, numai că noi am avut obsesia să refacem realitatea interbelică și ne-am chinuit să refacem partidele istorice (prin istorie înţeleg și partidul comunist prin FSN și ramurile de pe trunchiul lui). Cu toată explozia de partide din 1990, până la urmă nu au rămas decât partidele istorice și partidele care se confruntă etnic. 2. Încrederea foarte slabă în actualul sistem de partide. Partidele au 10% încredere și 85% neîncredere, deci un bilanţ dezastruos (-75%). Parlamentul este pe aproape, adică 14% încredere și 85% neîncredere. Acum vreo trei săptămâni, grupul independenţilor lui Oprea avea 33% încredere, iar respingerea 31% și atitudinea neutră 28%. Probabil că un lucru nou pare interesant, noul este un cui în care îţi poţi agăţa o speranţă. 3. Răspunsul pozitiv la întrebarea privind nevoia unui nou partid a depășit deja 40%, ca și procentul celor care spun că ar vota un nou partid. Mă feresc să numesc asta cerere socială, pentru că nu știu cât este de puternică o asemenea atitudine, cât de mult contează pentru oameni acest răspuns. Deocamdată, fără cercetări mai extinse și mai fine, vorbim doar de niște răspunsuri afirmative la întrebări puse de operatorii de interviu. Experienţa mea îmi spune că, de multe ori, potenţialităţi sociale reale nu s-au îndeplinit din diverse motive. La fel, un partid politic de succes nu se naște doar când există niște parlamentari care au format un grup și sondajele confirmă că oamenii privesc cu simpatie ideea de partid nou. Pentru a construi un partid mai este nevoie de câteva lucruri: media și mediatizare – televiziunea este mama politicii astăzi. Evident, ea nu este de ajuns, exemplul cel mai clar fiind Partidul Conservator, un partid cu un grup media de calitate și foarte puternic, dar fără o constanţă ideologică și fără oameni cu credibilitate – oameni credibili, care să se poată adapta 172 . Vasile Sebastian Dâncu Triburile .173 televiziunii și un program politic adresat spaimelor și speranţelor oamenilor concreţi. Dar ce semnificaţie poate avea nașterea unui nou partid de centru-stânga? Dacă ar apărea un nou partid, nu ar fi nici dezastrul stângii și nici victoria absolută a lui Traian Băsescu asupra opoziţiei și democraţiei. Iată de ce cred eu aceste lucruri. Nu este o disoluţie a stângii, poate că este mai degrabă o diversificare a stângii românești, venită poate destul de târziu. În multe ţări, atitudinea de stânga este greu de introdus în același organism politic. Stânga cântă pe mai multe voci, de la virulenţă, trecând prin pacifism, la un centrism cu scăpări de dreapta. De ce nu ar fi așa și la noi? Tinerii ar vrea un mesaj mai dur, mai anticapitalist, iar social-democraţia este considerată în multe culturi politice ca fiind prea bleagă sau este chiar acuzată de colaboraţionism cu triumfătorul capitalism. Sigur, mai simplu ar fi să-i înfierăm tovărășește ca trădători pe cei care pleacă și au de gând să facă un partid de centru-stânga, dar ce facem dacă unii nu mai vor să fie confundaţi cu Vanghelie sau cu Mazăre? Poţi să-i obligi pe oameni să rămână în același partid toată viaţa? Mai ales când un partid este confiscat, în stil balcanic, de o gâscă ajunsă să-l conducă în interes patrimonial, ca să fiu elegant. Să nu ne facem că plouă. La ultimul congres al PSD s-a făcut o importantă modificare statutară, chiar dacă s-a spus că se va face un congres special pentru statut și ideologie: s-a eliminat criteriul candidaturilor pe specialităţi la vicepreședinţi și cel al vicepreședinţilor pe zone geografice. Adică, Geoană a eliminat ultimele lucruri bune aduse în timpul domniei sale. Un partid de stânga are mare nevoie de specialiști și de reprezentare teritorială echilibrată, altfel nu are cum să câștige alegerile. Lui Marian Sârbu i s-a desfiinţat postul de vicepreședinte, el fiind totuși cel mai bun specialist din PSD în domeniul muncii și al solidarităţii sociale. Era mai bine dacă Oprea și Sârbu plecau la PDL sau la PNL? Să gândim pragmatic: un nou partid de centru-stânga poate ajuta, la nevoie, la crearea unui pol de stânga, iar acel pol ar putea merge spre câștigarea alegerilor. Astfel, avem un echilibru politic mai bun, două partide puternice pe dreapta (dacă nu luăm în calcul UDMR) și două pe stânga. Analiștii de dreapta să nu se bucure totuși că se deșiră stânga. Odată ce s-a creat un partid, el nu rămâne legat de o coaliţie de guvernare sau de un președinte al României. Ce va face peste câţiva ani un partid de stânga nu avem cum să știm acum. Amploarea discuţiei despre noul partid poate să producă un fenomen care în sociologie se numește profeţie care se autorealizează sau predicţie creatoare – un eveniment devine real ca o consecinţă a definirii lui ca fiind real. Altfel, discuţia despre un nou partid îţi dă o senzaţie de dezinvoltură intelectuală. Poate chiar senzaţia de elasticitate, în momentele în care cei care păzesc migraţia politică din România îi înfierează pe Oprea, Sârbu, Diaconescu și alţii. Am folosit ca subtitlu numele unei piese minunate, scrisă de Matei Vișniec drept omagiu lui Eugen Ionesco. Iar invocarea unor cifre sau procente vine din cercetările Institutului Român pentru Evaluare și Strategie – IRES, făcute în ultima vreme de către mine. 28 februarie 2010 Politica indiferenţei red că în primul deceniu al eliberării noastre de comunism politica era de o calitate mult mai bună decât acum. Era, cu siguranţă, mai naivă, dar avea multă consistenţă, avea consistenţa implicării totale. Oamenii veneau spre politică fără a cunoaște trucurile de astăzi și erau cel puţin două direcţii de acţiune și de credinţă: unii fugeau de trecut și credeau că se poate construi repede un viitor luminos, ceilalţi încercau să păstreze elementele de bază ale unui trecut în care se simţeau siguri, voiau menţinerea unui statu-quo. Unii se temeau de trecut, ceilalţi se temeau de viitor și această spaimă îi unea destul de mult, îi făcea să se lupte cu aceleași arme, îi ţinea conectaţi. Visul neocomuniștilor de a C 174 . Vasile Sebastian Dâncu Triburile .175 face schimbări cât mai mici în structura deţinătorilor puterii se lovea de visul celor care doreau să arunce totul în aer ca să prindă și ei un ciob, pentru ei sau pentru popor. Politica era viscerală și analiștii așteptau ca ea să se profesionalizeze, să nu se mai facă doar cu sufletul, să devină raţională. Și eu am crezut atunci că pasiunea strică, am crezut că uriașele mitinguri de protest sunt o barbarie și că este nevoie de o politică mai aseptică. Ne-am înșelat cu toţii; ca și apa distilată, care nu are gust, politica aseptică nu are suflet. În 1990, când zeci de mii de oameni strigau: „Nu ne vindem ţara”, ei nu se refereau neapărat la privatizare, ci se gândeau la România sau la localitatea lor amărâtă ca la ceva al lor, care nu poate fi înstrăinat. Oricât de absurdă ar părea astăzi această lozincă, ea era atunci semnul unei implicări majore în social. Când au strigat „Vom muri și vom fi liberi”, nu au știut că este o frumoasă figură de stil, era chiar un crez și o alternativă pe care românii au ales-o, deși unii chiar mureau la câţiva metri mai încolo de ei, pe caldarâm. O politică primitivă, o să-mi spună unii, resentimentară sau exaltată. Da, poate așa este, dar nimic nu era joc, nimic nu era simulat, niciun trucaj sau demagogie nu exista, politica era legată de viaţa pe care o trăiam, cu prostia, simplitatea sau naivităţile ei. Acum trăim o altă etapă. Departe de a crede că am atins visata politică raţională, strategică, aceea care va aduce, matematic, fericirea și bunăstarea, politica de azi este o politică a indiferenţei generalizate. De fapt, politica indiferenţei este modul de management al unei societăţi unde indiferenţa faţă de altul este regula de bază. Indiferenţa faţă de interesul public este principiul generator al întregii politici românești. Indiferenţa faţă de oameni este un principiu contrazis doar în campanie, când se activează brusc, în forme de spectacol grotesc, și dispare repede. E adevărat, unele categorii de populaţie, cum sunt pensionarii, devin target electoral permanent, dar asta nu le rezolvă problema, ci din contră, îi face victime ale unui spectacol de compasiune trucată în toată perioada. Drama pensionarilor este generată de faptul că sunt mulţi, se uită la televizor și merg la vot. Devin, astfel, „adrisanţii” unei piese de teatru care se joacă mereu în parlament sau la guvern, în consiliile locale, unde se arată continua zbatere pentru ei. Lucrurile nu se rezolvă niciodată, în schimb se ridică noi niveluri de aspiraţie, într-o telenovelă tristă, fără de sfârșit. Lucrurile nu se rezolvă pentru că nu sunt bani, dar și pentru că ar dispărea cea mai bună temă de a ţine cald un public naiv și conectat, un public captiv. Unele categorii au obţinut, prin elite naive, bezmetice sau ticăloase, chiar dreptul la indiferenţă. Retragerea etniilor într-o zonă a autogestiunii de detaliu a creat deja rezervaţii de populaţii cu nevoi speciale. De câteva ori, pe când discutam, cu bună intenţie, o strategie naţională pentru îmbunătăţirea situaţiei romilor – lucrată cu niște experţi romi tineri și entuziaști –, am avut controverse absurde cu unii membri ai elitei lor, care se opuneau modernizării unor comunităţi („Ce te bagi tu? Trebuie lăsaţi așa, bulibașa lor știe cel mai bine ce trebuie făcut, el îi duce la vot”), sau cu conducătorii unor ONG-uri, care mă acuzau de încercare de disoluţie a nucleului cultural și a miezului lor identitar. Astăzi, consider că politicienii care cumpără voturi în comunităţile sărace comit o crimă împotriva umanităţii – perpetuează sărăcia, mizeria și violenţa din aceste comunităţi, dar mai ales îi condamnă pe copii la nefericirea de a reproduce destinul părinţilor. Ei sunt nu doar indiferenţi faţă de viaţa și de infernul acestor oameni, dar se fac vinovaţi de adevărate crime. Indiferenţa combinată a miniștrilor și a doctorilor faţă de bolnavi ucide mii de vieţi în România de azi. Indiferent câţi bani se pompează, rezultatele sunt aceleași, sindromul morţii domnului Lăzărescu nu este doar o metaforă, ci a devenit un sub-brand al indiferenţei românești. Suntem o ţară fără autostrăzi, o ţară în care, din cauza acestei situaţii, avem un adevărat carnagiu pe drumurile sparte și aglomerate. Mor mii de adolescenţi care se întorc dimineaţa de la discoteci, dar aceasta nueste pentru politicieni un imbold de a duce la bun sfârșit acest proiect. Contează mai mult comisioanele sau firmele care lucrează ori cine a iniţiat proiectul respectiv: dacă este un adversar politic, trebuie sabotat cât se poate. 176 . Vasile Sebastian Dâncu Triburile .177 Fiindcă tot este la modă să vorbim despre politici de proximitate, avem în România o indiferenţă de proximitate. Instituţiile produc sistematic indiferenţă. Indiferenţa faţă de suferinţa semenilor este dublată de o indiferenţă faţă de viitor. Nu ne pasă de moștenirea pe care o lăsăm generaţiilor care vin, ne gândim egoist doar la copiii noștri. Ne indignăm retoric atunci când tânăra mamă își vinde copilul încă nenăscut, când politicienii vând pământul unei făgăduinţe de la Haga. O ţară plină de gunoaie la tot pasul arată indiferenţa pentru mediu, dar este și semnul unei lipse de respect pentru noi înșine. Semnul deteriorării raportului cu alţii. Accept obiecţia că nu politicienii sunt vinovaţi pentru întreaga suferinţă umană de astăzi, da, este o demagogie a lumii de azi să dai vina pe o singură categorie. Dar politicienii sunt vinovaţi pentru că nu le pasă, că nu fac proiecte pentru a scăpa de sărăcie, pentru că nu simt că misiunea lor este mai mult decât o cursă pentru creșterea bunăstării personale. Ei trebuie să fie inspiratori specializaţi pentru proiecte de solidaritate colectivă. Ei ar trebui să facă așa cum spun în campanie că vor face și trebuie să stea printre oameni cel puţin atât cât stau în campania electorală. Nu este inutil să ne întrebăm cum s-a ajuns aici, dar nici nu avem vreun mare avantaj dacă insistăm asupra cauzelor. Desolidarizarea de o societate bazată pe asocierea individualităţilor poate fi privită ca normală în timpurile noastre. Nu este bine, dar la nivel individual poate că este mai ușor de înţeles și de gestionat. Politica este însă organizare colectivă prin excelenţă, organizarea pentru promovarea interesului comun. Din nefericire, sistemul politic este organizat să producă indiferenţa: individul este liber să nu participe la procesul democratic, la dezbaterea proiectelor comune sau la votul pentru desemnarea celor care se vor delega să-l gestioneze. Indiferenţa face deci parte din cultura morală a democraţiei, reprezentativă pentru asta fiind replica unui personaj din Rinocerii lui Ionesco: „Dacă ne-am face griji pentru tot ce se întâmplă, nu am mai putea trăi”. Statul a fost delegat să aibă grijă de toate, noi nu mai avem responsabilităţi. Statul trebuie să se ocupe de bolnavi, de săraci, de dezastre, de educaţie, de sănătate, de securitatea tuturor, iar noi suntem niște cetăţeni-clienţi care am plătit impozite pentru a nu mai avea nicio îndatorire faţă de semeni. Noi putem să stăm în pavilionul unui egoism vecin cu dezumanizarea. Indiferenţa este acceptată ca normală, mai ales în noul management public (anglo-saxon) sau în noua gestiune publică (așa cum o numesc francezii), relaţia noastră cu comunitatea fiind privită prin prisma cetăţeanului consumator de servicii de calitate sau a cetăţeanului-client. Acolo, cum ar spune Foucault, modernizarea a făcut ca omul să întreţină tot mai puţine relaţii cu spaţiul de proximitate, iar individul a devenit membru al unei populaţii, o masă de egali în care nimeni nu se distinge. Sigur, considerentele filosofice sunt interesante, dar acolo civilizaţia și emergenţa unor valori umaniste pot repara o parte dintre efectele negative ale acestui proces. La noi este altceva, la noi viaţa politică este bolnavă de indiferenţă, noi am ieșit doar de puţină vreme dintr-o barbarie care ne-a desensibilizat sistematic. Am acceptat să lucrăm pentru a moderniza orfelinatele și școlile speciale doar atât timp cât baroneasa Nicholson făcea scandal și venea să verifice. Am uitat de bolnavii din spitalele de boli mintale, trataţi ca niște animale, imediat ce am semnat Tratatul de aderare la UE. Refugiul administraţiei în birocraţia indiferentă poate să producă cele mai mari drame. De exemplu, sunt mii de copii romi care nu au niciun drept la alocaţie sau la școală pentru că nu au un certificat de naștere. Nu e o dovadă constituţia lor somatică, cum ar spune profesorul meu de fi losofie, că s-au născut? Este mai relevant un petic de hârtie? Spun că politica noastră este bolnavă de indiferenţă nu pentru că s-a modernizat, s-a sterilizat prin organizare sau birocratizare raţională. La noi este altceva, indiferenţa vine parcă din vocaţie. Este adevărat, ne-am eliberat de comunism, dar am devenit liberi și indiferenţi faţă de propria noastră condiţie umană, căci umanitatea înseamnă convieţuire. Politica și-a pierdut sufletul, oamenii rătăcesc năuciţi prin spaţiul social. Cele două doamne care se luptă pentru Colegiul 19 din București se bat pentru culoarea verde și cuvântul suflet, agăţat 178 . Vasile Sebastian Dâncu Triburile .179 ca o broșă ciudată și roz la reverul lor de femei pornite să câștige o funcţie publică. Cred că femeile ar putea face o altă politică, dar deocamdată sunt și ele cotropite doar de retorica de campanie. A face politică doar cu sufletul poate fi la fel de dezastruos dacă nu faci o politică aplicată, utilă, care să ajute la schimbarea lumii. Noi suntem o colecţie de insule care se îndepărtează tot mai mult unele de altele. Începem să trăim o singurătate istorică, structurală, promovată ca model. Acum vreo zece ani am scris despre un om din Botoșani care s-a spânzurat sub plapumă, iar familia lui nu și-a dat seama că a murit decât după vreo săptămână. Mi-a părut atunci a fi un caz de singurătate cosmică a acelui om. Acum, tabloul general al societăţii guvernate de politica noastră arată un jalnic spectacol al indiferenţei generalizate. Indiferenţa nu mai este o raritate, ci o regulă. Avem parcă un contract de indiferenţă mutuală, indiferenţa ţine loc de relaţie socială. Stăm pasivi în faţa unui spectacol care te pune doar să aplauzi sau să votezi. 20 aprilie 2010 Politica fără utopie şi fără speranţă Societatea fără jucării m intrat într-o lume în care nu mai există loc pentru utopie. Trăim un timp în care teoreticienii și filosofii au declarat capitalismul ca ultimul stadiu al omenirii. Vă mai puteţi închipui ceva după el? Nici măcar criza care zguduie întreg sistemul nu are darul de a pune oamenii să gândească dacă urmează ceva după capitalism. Ar fi considerată o erezie, dar dacă totuși am face asta, este clar că nu te trimite nimeni la Canal, dar nici nu te bagă în seamă. Eventual, o să te înjure unii că ești comunist. Sigur, comunismul are cea mai mare vină: a îngropat sub milioane de cadavre ultima utopie puternică, utopie care a vitaminizat multe minţi, o perioadă. Lipsa reflecţiei sau raritatea ei este totuși mai puţin periculoasă decât lipsa refl exului de a gândi progresul, cu sau fără A tușe idealiste. Câteva lucrări există totuși astăzi, dar au rămas la nivelul etichetei de anarhiste sau bizare. Michael Albert este un militant american care coordonează reţeaua Z-net, iar lucrarea lui, Parecon: Life After Capitalism, caută să introducă pentru viitor termenul de „economie participalistă”. Cartea sa are însă un ecou minor, fiind promovată doar în zone marginale ale publicului. O lucrare fascinantă, care vorbește profetic despre o nouă elită a puterii, este Netocraţia, tradusă și în românește, unde suedezii Bard și Söderqvist aduc viziunea unei societăţi transparente și polarizate, visată de pionierii internetului, o societate ierarhizată nu în funcţie de avere și de performanţă, ci în funcţie de capacitatea de a controla noile mijloace interactive de comunicare. Am amintit doar două dintre lucrările care materializează astăzi un fel de utopii, dar care se feresc să se atingă de ordinea politică. Autorii lor spun că ei nu critică, ci pur și simplu constată că lumea se schimbă și încearcă să ne arate direcţia spre care se merge. Ambele lucrări sunt interesante ca viziune, documentate, creative, dar parcă le lipsește ceva. Lipsește îndemnul, nu duc raţionamentul până la capăt, sunt inhibate de acest capitalism neoliberalist difuzat ca religie. Despre capitalism ca religie a scris, în 1921, filosoful german Walter Benjamin: „În capitalism se recunoaște o religie, căci el servește la satisfacerea acelorași griji, chinuri și neliniști la care așa-zisele religii dădeau odinioară răspunsul.” Walter Benjamin credea că structura teologică a capitalismului are trei elemente esenţiale: El este în primul rând un cult, poate cel mai extrem cult care a existat. El nu are o dogmă, o teologie, ci își extrage importanţa numai din cultul propriu. Utilitarismul capătă din acest punct de vedere coloratura lui religioasă. Cea de a doua trăsătură este durata permanentă a cultului, căci are loc o celebrare sans trève et sans merci („fără încetare și fără îndurare”) a cultului. Nu există „o zi obișnuită”, toate sunt zile de sărbătorire fastuoasă și cu pompă a binefacerilor lui. În al treilea rând, capitalismul este poate unicul caz al unui cult ce nu absolvă de păcate, ci se face vinovat de ele. Această celebrare zilnică se observă cel mai bine în perioadele de criză zbuciumată mediatic, adică atunci când ne aducem 180 . Vasile Sebastian Dâncu Triburile .181 aminte de criză și televiziunile noastre de știri încep să ne deseneze dezastrul pe niște flipchart-uri imense, transformându-ne în elevi care trebuie să mimeze interesul, altfel sunt scoși la tablă. Vedem în fiecare zi la televiziuni discuţii inutile despre criză și societatea românească, discuţii care nu aduc nici cea mai firavă dovadă despre existenţa vreunui neuron, stingher sau nu. Nicio soluţie la criză, nicio idee economică sau socială. Soluţii: remanierea miniștrilor, demisia guvernului, alegeri anticipate, stimularea economiei de către stat, reducerea taxelor etc., dar nicio strategie, nicio idee despre cum va arăta viitorul. Macroeconomiștii care nu au prevăzut criza nu mai vorbesc acum deloc, cred că nici nu prea mai au curajul să spună ceva, căci nu pot gândi out of the box, probabil se pot gândi doar la creșterea economică continuă, iar criza le pare doar o febră sau un accident. Când regula a devenit criza, ei ce să spună? Eventual, ca în orice religie, vor spune „Doamne ajută!”(unde Doamne = statul cel hulit). Nu știu dacă economiștilor, politologilor sau sociologilor noștri le lipsește mai multă lectură sau înţelegerea vieţii. Știu sigur însă că dominantă este lipsa încrederii într-un viitor mai bun, unul dintre elementele esenţiale ale reflexului utopic. Utopia este o impertinenţă pentru că produce o ruptură cu ordinea prezentă, își imaginează viitorul în termenii progresului. Societatea de acum caută să aducă ameliorări la crize, să asiste social, să repare, să facă mai suportabilă suferinţa, să reducă numărul celor cu probleme, dar a pierdut ideea progresului. În 2006, un cunoscut genetician francez, Albert Jacquard, în vârstă de optzeci și unu de ani, a publicat o carte, Mon utopie, una dintre ultimele utopii moderne, în care proiectează o societate unde raporturile dintre oameni și drepturile lor sunt priorităţile absolute, necondiţionate de altceva. A înnebunit bătrânul profesor pozitivist sau a căutat să dea o speranţă? Cred că a vrut să arate, prin exemplul personal, că trebuie să producem idei, să fim creativi, să mobilizăm energiile societăţii, să incităm fantezia și să provocăm inteligenţele să depășească barierele pesimismului social. Am scris recent un articol despre stânga românească, care în ultimii douăzeci de ani a fost timorată și nu a încercat să stimuleze și să mobilizeze. Stânga (dar de ce nu și dreapta?) ar trebui să probeze că visul oamenilor de a trăi mai bine este realizabil, că, deși viaţa nu este un paradis fără de griji, fericirea este posibilă prin muncă și talent investit în acţiune. Cum să faci ceva pentru societate dacă nu stimulezi capacitatea oamenilor de a imagina o lume mai bună? Am pornit în acel articol de la economistul și filosoful Friedrich August von Hayek, un militant împotriva teoriilor stângii. Până și von Hayek a fost, la un moment dat, de acord cu faptul că economiștii de stânga au capacitatea viziunii, pot să proiecteze și să imagineze mult mai facil viitorul decât cei de dreapta, care sunt închistaţi într-o raţionalitate contabilă și devin astfel mai puţin atractivi pentru strategiile politice. Când politicianul de stânga sau de dreapta vorbește doar despre dezastrul pe care îl aduce guvernul, despre criza care nu se va sfârși decât dacă el va veni la putere, moment în care îi va băga în pușcărie pe criminalii de la putere, realitatea este greu să se schimbe. E adevărat, publicul se va uita în campanie la meciul de wrestling dintre stânga și dreapta (regizat sau nu), iar după terminarea meciului se va duce cu gamela la ușa guvernului sau a primăriei, pentru a primi ceea ce i-a promis învingătorul. Raţionalismul și stilul „managerialist” de împărţire a PIB-ului au distrus potenţialul de influenţare al politicii. La noi, s-a mers mult mai departe, satele și cartierele sărace sunt invadate în fiecare campanie electorală de camioane cu găleţi, cu pungi de alimente sau cu cine știe ce alte tâmpenii. Politica noastră spune franc: pentru votul tău îţi dau o bere și patru mici sau un litru de ulei și un kil de zahăr. Atât, să nu vii mai încolo să-mi pretinzi cine știe ce, cetăţene, am plătit preţul votului înainte, ca la bordel! Realismul politic al stângii și al dreptei îngustează câmpul de posibilităţi, ciuntește realitatea și handicapează politica. Sigur, oamenilor trebuie să le spunem adevărul, dar o viziune catastrofică, un mesaj de ură și răzbunare, un ton agonistic nu vor putea să mobilizeze decât o mică parte a populaţiei. Am publicat acest text 182 . Vasile Sebastian Dâncu Triburile .183 pe blogul meu, un blog vizitat, dar am primit la aceste idei destul de puţine reacţii de la prietenii sau inamicii mei politicieni, semn că nu-i interesează, nu înţeleg sau nu au organ pentru asta. Recent, unul dintre dramaturgii și poeţii mei preferaţi, Matei Vișniec, făcea o observaţie tulburătoare: copiii noștri se joacă cu niște jucării standardizate, cea mai mare parte a lor fiind făcute în China, și asta arată – spune bucovineanul nostru exilat la Paris – că o societate care nu mai construiește jucării pentru copiii săi este una deja colonizată. Nu construim jucării pentru copii căci nu ne mai interesează viitorul, viitorul ni se întâmplă, poate cel mult să ne aducă premiul cel mare la Dan Diaconescu în direct. Fără utopie, se sufocă gândul și moare speranţa. România este o ţară fără jucării, fără vise și fără speranţe. 6 mai 2010 INVICTUS? Ai grijă ca partidul să nu se mute în tine! cum câteva luni, Emil, unul dintre asistenţii mei, mi-a dat cu discreţie un DVD cu ultimul film al lui Clint Eastwood, A „Invictus”. „O să vă placă, mi-a spus, când aveţi liniște în vreo seară, căutaţi să-l vedeţi.” L-am purtat în geantă câteva săptămâni, alte câteva a stat în așteptare pe biroul meu. Mai auzisem câte ceva despre film, la un moment dat însă am crezut chiar că este vreunul dintre filmele comandate pentru a dezinhiba turiștii care ar trebui să producă bani pentru FIFA, în această vară, prin prezenţa la Campionatul Mondial de Fotbal. L-am văzut în ziua de Rusalii și a fost ca o prezenţă la biserică într-o zi de sărbătoare. Adică, un fel de ploaie peste suflet. Dincolo de unele tezisme de factură hollywoodiană, filmul m-a impresionat pentru că trimite la realitatea pe care o trăim în România acestui moment. Da, România este, ca și Africa de Sud din acel moment, pe buza prăpastiei: este o ţară profund divizată, săracă, având o oligarhie care funcţionează transpartinic doar la hoţie, dar care a lansat și întreţine un rasism politic generator de conflict etern. O ţară fără speranţă, fără niciun proiect. Ura pare singura resursă, dar energia urii nu poate aduce decât distrugere și haos. Căutând o speranţă, ne uităm la actorii politici și nu vedem nimic care ar putea să ne ajute să visăm măcar la o normalizare a vieţii. L-am văzut pe Președintele României într-o conferinţă de presă făcută la miez de noapte, după interminabile discuţii cu cei care susţin guvernul. Părea după o luptă cu morile de vânt, aveam senzaţia că nu are încredere că politicienii lui vor accepta să renunţe la privilegii, atâta timp cât obţinerea de privilegii este tocmai esenţa participării lor la acest joc. Părea obosit, mi-a părut pentru prima dată învins. Nu și-a mai păstrat nici măcar reflexul de politician, acela de a promite că, într-o zi, vom vedea luminiţa de la capătul tunelului. Ne-a spus că nu putem să mai vorbim de investiţii publice în viitor, să uităm de autostrăzi sau alte utopii, pentru că nu vom reuși să producem resurse pentru asta. Am și eu acest sentiment, mai ales că zilnic se găsește vreun jurnalist care mă întreabă ce se va întâmpla, cum vom ieși din această criză, cum văd eu viitorul. Sunt pesimist de data aceasta, nu văd nicio soluţie și îmi este foarte greu s-o spun și chiar mai greu s-o scriu. De două decenii există două Românii care se urăsc una pe alta, din ce în ce mai mult, iar de acum încolo, tot mai precis. Identificarea dușmanului este cea mai importantă preocupare a politicienilor. După 1990, „foștii” au încercat să-i ţină deoparte pe nou-veniţi sau pe naivii din partidele istorice care au încercat să recreeze o legitimitate istorică. După ce polarizarea comuniști-democraţi nu a mai avut destule resurse, a apărut o altă polaritate: noi și ei. Noi suntem cei buni, ei sunt cei răi. Ei sunt sursa nefericirii noastre, ne-au dat jos de la putere, s-au îmbogăţit cu resursele pe care le-am fi putut folosi noi dacă am fi fost la putere mereu. Uneori, noi și ei însemna „stânga” și „dreapta”, alteori, „putere și opoziţie”, „roșii sau portocalii”. 184 . Vasile Sebastian Dâncu Triburile .185 Din toată competiţia rămânea mereu ura, niciodată vreun efort de a trece peste diferenţiere în numele vreunui proiect. De ce nu am reuși să colaborăm cu toţii la un proiect, m-am întrebat adesea, și răspunsul meu provizoriu este: din cauza resurselor pe care trebuie să le împartă cei care ajung la putere și din cauza faptului că niciodată un lider nu și-a înfruntat propria armată, decretând pacea și iertarea adversarului de până ieri. În filmul lui Clint Eastwood, Mandela face acest salt, pe care numai trei decenii de pușcărie te pot împinge să-l faci. Pus să desfiinţeze simbolul rasismului, echipa de rugby a albilor, Springbox, Mandela refuză și face din această echipă, prin câștigarea titlului mondial, un moment unificator pentru o naţiune divizată. După 27 de ani de temniţă, Mandela înţelege un lucru pe care l-am auzit de la oameni care au făcut pușcărie la noi, în perioada obsedantului deceniu: trebuie să ai grijă ca pușcăria să nu se mute în tine! Dacă atunci când ieși pe poarta ei nu lași acolo tot ce ai simţit, înseamnă că o vei purta cu tine toată viaţa. „Naţiunea noastră este flămândă de victorie”, spune Mandela, și parcă se referă la România. Trebuie să uităm trecutul și să privim viitorul; nu poţi elimina simbolurile celorlalţi și apoi să le pretinzi să participe la construcţie. Trebuie să le ceri oamenilor imposibilul pentru a realiza ceva, trebuie să-i motivezi să facă tot ceea ce ei cred că nu pot, iar pentru aceasta, liderul are nevoie de inspiraţie. Oricât de exagerat ar părea, m-am gândit la România tot timpul filmului, am văzut același conflict și o lipsă de speranţă asemănătoare. Am sentimentul că România este devastată de un rasism politic ce a făcut să nu se lege nimic în ultimele decenii. Nimic nu s-a făcut împreună, nu am avut eforturi colective, perioade de relativă prosperitate sau de construcţie, atunci când adversarul era încă pe jos, iar coerenţa era dată de proiecte externe sau de autoritarisme mai luminate. Prin rasism politic înţeleg o atitudine continuă de conflict între identificările partizane, un conflict prea subiectivat, care depășește limitele unei competiţii politice normale. Identificarea partizană este prea puternică (un fel de spirit de hoardă), iar colaborarea în coaliţii politice devine imposibilă. Venirea la putere a unui partid politic produce, în mod reflex, discriminarea celorlalte, dar și respingerea resurselor de specializare din societatea civilă. Situaţia membrului de partid nu este una prea bună; l-am numit odată „ostatic al partidului”. Într-un text mai vechi, pentru care m-a înjurat un coleg de partid bătut în cap, am scris, cu referire la situaţia ingrată a celor care sunt prinși în această puternică integrare a partidelor: Când dumneavoastră, cei fără de partid, vă simţiţi trădaţi de politicieni, înșelaţi în speranţa că lucrurile merg spre mai bine, gândiţi-vă că există pe lume cineva care este într-o situaţie mai proastă: membrul simplu de partid. Nu este liber să protesteze, este singur, nu are niciun sprijin din partea societăţii civile, este privit strâmb de dumneavoastră, fericiţii independenţi. Poate că s-a năruit și singurul lui sprijin: visul că lumea poate să fie schimbată în bine, iar el poate face ceva pentru asta. Lipsa de colaborare pentru elaborarea unui nou proiect de societate este rezultatul unui adevărat rasism politic, încă prezent în viaţa noastră publică. Trăind în interiorul grupurilor politice, oamenii suferă tot felul de mutaţii, chiar și cei care erau fiinţe rezonabile când au intrat acolo. Sigur, sunt și destui simulanţi sau șmecheri, traseiști politici prin vocaţie, dar cei mai mulţi membri din partide sunt sincer integraţi. Cu toţii însă, cei implicaţi politic, suntem pândiţi de pericolul ca partidul să se mute în noi. Să nu ne mai putem închipui în afara lui, să nu mai putem privi lumea decât prin viziunea săracă a comunicatelor lui, să nu-l mai putem vedea pe celălalt decât ca dușman, iar ura să fie singurul sentiment care ne aduce împreună. În filmul lui Clint Eastwood, liderul lui găsește inspiraţia într-o poezie din secolul al XIX-lea. Se eliberează de ură și caută să integreze simbolurile de succes, chiar dacă, înainte, aceste simboluri erau semnele suferinţei lui. Versurile lui Henley au fost scrise, se spune, pe patul de spital, când autorul devenise, prin suferinţă, posesorul unei etici superioare: „I am the master of my fate/ I am the captain of my soul”. Atunci când nu mai există nicio speranţă, când totul pare că merge spre dezastru, mai putem visa doar la o răsturnare a 186 . Vasile Sebastian Dâncu Triburile .187 mersului „firesc” al prăbușirii, prin intermediul unuia care s-a lecuit de ură și s-a săturat cu totul de războaiele politice cretine, erori care ne-au adus aici. Cred că oamenii visează aiurea la cineva care ar veni să ne salveze din afara politicii, adică să ne ceară să facem imposibilul. Venind de dincolo de arenă, nu va fi crezut de nimeni, dar mai ales nu va fi urmat de nimeni. Nu-mi cereţi exemple, nu știu dacă acel om există, dar semnul recunoașterii lui poate fi următorul: va fi unul dintre cei în care partidul lui nu și-a făcut cuib pentru vecie. 26 mai 2010 Dacă tace politicianul O propunere timidă ste august și toată lumea se află în vacanţă. Adică reduce motoarele, caută plăceri simple, locuri exotice sau poate doar umbra unui copac ori concertul păsărilor dintr-o pădure. De regulă, vara jurnaliștii sunt cei mai năpăstuiţi. Nu au știri, nu sunt siguri pe unde umblă publicul lor, dar mai ales lipsesc evenimentele publice. Știrile cu locul în care se duc politicienii și vedetele în vacanţă rezolvă doar una sau două zile, în rest bietul jurnalist trebuie să se roage la Dumnezeu ori să umble aiurit pe Google. Politicienii nu mai răspund la telefon sau își anunţă jurnaliștii preferaţi că nu vor fi de găsit timp de două săptămâni. Specialiștii în PR politic sau guvernamental pregătesc agende de vacanţă și planificări pentru subiecte siropoase. Dar drama jurnalistului lipsit de fapte sociale majore, de evenimente politice E consistente, rămâne intactă. Poate că aceste lucruri mai sunt valabile și în alte ţări, erau valabile și în România, până anul trecut. Observ însă că acum politica nu își ia vacanţă, deși nu este nici măcar un an preelectoral. În fiecare zi, partidele și șefii lor lansează atacuri, descoperă strategii, anunţă fericirea viitoare a poporului, condensată în cifre și procente. În fiecare zi avem un scandal, o mare polemică, o ameninţare cu trimiterea în instanţă. Plecat departe de casă, când deschid laptopul și dau să caut ceva în presa noastră, mă lovesc de figura celor mai cunoscuţi politicieni și de declaraţiile lor grave și profunde. Aud că unii s-au prins că PSD și-a schimbat brusc strategia și atacă dur guvernarea, dar mă uit și nu văd nicio schimbare, ba chiar îmi pare că Victor Ponta este constant în ultima vreme, nu a schimbat nimic din ce a spus. Am citit că Victor Ponta le arată pisica guvernanţilor, dar președintele PSD se uită probabil nedumerit, pentru că lui îi plac mașinile, nu mâţele, în concediu. Citesc că guvernul Boc este un factor de risc pentru infl aţie (deși știam oricum că este un factor de risc pentru România). Unii publică secretul suspendării lui Băsescu, alţii scriu despre cum ar vrea Băsescu să fie suspendat. Numai lucruri grave, chestiuni de politică fundamentală, subiecte serioase, dar care mor a doua zi, ca orice subiect de vacanţă. Politicienii stau la Monte Carlo, la Nisa ori în Sardinia, cu telefonul la ureche câteva ore pe zi, și vor să dea senzaţia că sunt obsedaţi și frământaţi de marile probleme ale României. Dau câteva telefoane și apoi merg la plajă. O mare golăneală, ultima găselniţă din telenovela simulării responsabilităţii și grijii faţă de societatea românească. Odată cu prăbușirea încrederii în instituţii și în partide, o strategie agresivă de prezenţă nonstop în spaţiul public, cu sau fără mesaj, face modă printre politicieni. Politicienii ne urmăresc deja ca la fotbal, om la om, pe tot terenul. Sigur că, dacă la 1 septembrie i-am întreba ce au spus în august, când erau relaxaţi în concediu, nu și-ar mai aduce aminte decât foarte vag. Sunt sigur că niciuna dintre indignările de vacanţă nu va avea vreo continuare în politica pe care vor reîncepe s-o facă odată cu sesiunea de toamnă a parlamentului. Această ultimă formă de demagogie politică agresivă mă face să propun o chestiune ecologică, de bun-simţ. Ce ar fi să decretăm luna august o lună fără politică, o lună în care politicienii și politica iau vacanţă? Am reduce un pic din poluarea media și am lăsa societatea să respire aerul de vacanţă fără poluantul sonor adus de politicieni. Nu cred 188 . Vasile Sebastian Dâncu Triburile .189 că ar suferi cineva din cauza asta, poate și politicienii ar veni cu minţile mai odihnite în luna septembrie. Poate că, vorbind mai puţin, chiar și politicienii ar avea un pic de timp de refl ecţie, ar spune apoi mai puţine prostii, revenind după treizeci de zile de abstinenţă la gargară. O vacanţă ar putea avea semnificaţia unei dezintoxicări, pentru politicieni, dar și pentru public. Dacă ar tăcea politicianul, măcar pe timpul vacanţei, poate s-ar auzi vocea altora, poate a unor intelectuali, poate a unor artiste care încă nu s-au sinucis. Chiar și de niște liniște ar avea nevoie România, poate reușim să ne regăsim. În copilărie, ţinând o fată de mână la un cinematograf, am fost cucerit de un cântec care spunea: „Dacă tace cântăreţul, tace viaţa.” Acum, matur, mă gândesc ce s-ar întâmpla dacă tace politicianul. Poate s-ar trezi la viaţă, măcar în vacanţă, un popor căruia îi e dor de viaţă. Atât de dor, încât se uită înainte și nu vede nimic, se uită apoi spre Trecut și o confundă pe ea, Viaţa, chiar și cu umbrele lui tenebroase. 8 august 2010 Energia visului în politică riedrich August von Hayek spunea într-un interviu de bătrâneţe că, după o viaţă de polemică îndreptată împotriva stângii, a constatat totuși că îi invidiază pe economiștii de stânga pentru un lucru: economiștii de stânga sunt vizionari, își permit să imagineze, să proiecteze viitorul. Marele economist de dreapta spunea că dreapta e mai raţionalistă, mai contabilă, mai închistată F și, de aceea, mai puţin atractivă. Multă vreme m-am gândit la ceea ce spunea marele filosof și economist, laureat al Premiului Nobel pentru economie în 1974, dar nu am găsit corespondenţe în politica de astăzi. Pentru că dreapta a rămas la fel de contabilă, dar stânga și-a pierdut din energia creatoare peste tot în Europa, dar și în lume. Dacă ne referim la România, atunci vedem că, de aproape două decenii, stânga românească, sub conducerea unor politicieni proveniţi din vechiul regim, a tăcut timorată sau a încercat să se justifice prin pragmatismul cifrelor de buget sau al procentelor de creștere. „Vom crește salariile cu 50%, vom dubla pensia sau alocaţia, vom face X kilometri de drumuri, vom construi 6 000 de apartamente.” Stânga s-a luat la întrecere cu dreapta în promisiuni, ceea ce nu a avantajat-o, pentru că dreapta este, prin natura ei, conservatoare și lipsită de imaginaţie. Dreapta este tradiţionalistă, raţionalistă, căutătoare de profit, nu promite salvarea sau mântuirea. Poate că liderii stângii de la noi au avut o inhibiţie generată de utopia omului nou sau a societăţii comuniste, acel paradis unde fiecare urma să primească după nevoi, în timp ce va contribui după posibilităţi, lucru explicabil. Dar persistenţa acestei sărăciri a mesajului nu se mai justifică după două decenii de democraţie. Deși ne-am îndepărtat mult de acele momente, proiectele stângii au rămas la fel de inhibate. Politica noastră are cotele de neîncredere de astăzi și pentru că stânga românească ignoră energia pe care o poate aduce visul în politică. Politica este un mijloc prin care trebuie să potenţăm capacitatea oamenilor de a visa la o lume mai bună, la o societate mai dreaptă, la o lume cu mai multă libertate pentru individ sau cu o mai mare egalitate de șanse. Obsesia de a pune mâna pe putere cu orice preţ, de a elimina adversarul politic de la ciolan nu ajunge pentru a crea optimism, bunăstare și entuziasm, ţeluri pentru care oamenii trebuie să riște, să investească, să folosească mai multă energie pentru a aduce viitorul mai aproape. Un proiect de stânga trebuie să creeze entuziasm, trebuie să descătușeze energii. Până la urmă, politica este și un spectacol care poate crea o nouă realitate. Un politician charismatic, dedicat unei viziuni, unui proiect construit pe speranţa unui viitor mai bun, poate trage după el oamenii spre o altă etapă din viaţa unei comunităţi. Stânga ar trebui să probeze că visul oamenilor de a trăi mai bine este realizabil, că, deși viaţa nu este un paradis fără de griji, 190 . Vasile Sebastian Dâncu Triburile .191 fericirea este posibilă prin muncă și talent investite în acţiune. Cum să faci ceva pentru societate dacă nu stimulezi capacitatea oamenilor de a imagina o lume mai bună? Când Martin Luther King a folosit formula „I have a dream”, el a lansat un proiect politic antirasial pe care astăzi Obama încearcă (sau declară că încearcă) să-l transforme într-un proiect planetar de construcţie a unei lumi mai drepte, mai echitabile, dincolo de inflaţie, deflaţie, stabilizare sau creștere. Nici atunci nu era ușor de imaginat egalitatea între rase, nici astăzi nu este ușor de imaginat o ordine mondială justă, un parteneriat cinstit, în numele umanităţii, între cei bogaţi și cei săraci, între cei mici și cei mari. Dar pentru ca un vis să se realizeze în politică, mai întâi cineva talentat, charismatic, trebuie să-l aducă în faţa oamenilor. Stânga are și o altă postură care o poate înnobila: stânga poate visa pentru alţii, stânga este obligată să viseze pentru alţii, dacă își respectă menirea. Ea trebuie să-i reprezinte pe cei cu resurse puţine, pe cei care au pierdut competiţia și poate nu mai au energia să viseze, să-și imagineze un viitor frumos pentru care merită să trăiești, pentru care merită să faci sacrificii pentru a da educaţie copiilor. Din păcate, nici măcar oamenii de stânga nu cred în posibilitatea unui discurs de stânga care ar putea crea un consens imaginar, consens care ar putea fi punctul de plecare în schimbarea la faţă a României. De ce se întâmplă asta în România? Simplu, stânga modernă nu se naște prin decret într-o ţară postcomunistă. Este nevoie de un câmp de dezbatere de stânga, de o polemică stânga-dreapta, pe teme serioase, nu doar penibila controversă legată de cota unică. Există o nevoie a unei veritabile dezbateri despre stânga, dezbatere care nu a avut loc până acum. De câteva ori s-a discutat, dar discuţia a fost substituită de dezbateri despre guvernarea de stânga. Din păcate, discuţia despre stânga și rolul ei este blocată chiar și în Europa de confuzii, incoerenţe, neînţelegeri și de presiunea dreptei. Presiunea asupra stângii este foarte evidentă în următorul exemplu: „Ideea numită socialism este moartă și intelectualii francezi care au încercat să facă din colectivism un lucru respectabil se ascund. Este un mare eveniment pentru civilizaţia occidentală. Partea culturii franceze care este inspirată din socialism este și va rămâne o nulitate mondială. Dar Franţa a început să se îndepărteze de scursurile acestei ideologii insipide pentru a-și reocupa locul ei, cel al unei societăţi mândre și realizate” (editorial din The Wall Street Journal, 31 octombrie 1983, citat în Libération, 2 noiembrie 1983). În România a fost complicat să-i contrazică pe cei ce se autointitulau adevăraţii reprezentanţi ai stângii. Nici măcar polemica dintre PDSR și PD, partide de stânga la un moment dat, ramuri rupte din copacul FSN, nu a contribuit decisiv la nașterea unui curent de opinie solid de stânga. Există și un bruiaj continuu al distincţiei dintre stânga și dreapta. Bruiajul distincţiei stânga-dreapta nu are ca agent doar ideea „sfârșitului ideologiilor”, falimentară deja, ci și ceea ce am putea numi eclipsa distincţiei. În ultimii 25 de ani, ea se face prin golirea de conţinut a conceptului în cadrul unor încercări de depășire: axa Blair-Schröder. Deși fără un succes prea mare, apar constant încercări de a repoziţiona partide sau candidaţi pe centru (nici stânga, nici dreapta) și chiar programe care încearcă să aducă alte unghiuri de vedere și problematici transversale, cum a fost și este încă „ecologia politică “, un curent care pune în centru ideea raporturilor complexe dintre om și natură din perspectiva resurselor și a progresului uman. Invenţia centrului nu rezistă dinamicii și complexităţii jocului politic, centrul politic poate că nici nu există. Centrul este un loc în care se refugiază sau își trag sufletul diverși politicieni, de stânga sau de dreapta, în perioade de criză economică și socială. Nu cred că are rost să ne pierdem în complicatele discuţii despre criterii care diferenţiază stânga de dreapta politică. Cred, alături de Norberto Bobbio, că egalitatea este steaua polară a stângii, criteriu care rezistă timpului. Pare evident: nu există încă în România o cultură de stânga veritabilă, consolidată. Acest lucru influenţează prestaţia partidelor, dar și mișcările electoratului. 192 . Vasile Sebastian Dâncu Triburile .193 Tabloul sumbru al politicii românești, lipsa de speranţă, lipsa de încredere, apatia, populismele greţoase și cumpărarea votului, toate acestea sunt facilitate și de lipsa unei culturi de stânga, aceea care folosește și energia visului în politică. 19 septembrie 2010 Vocile şi limbile politicii Goethe despre România noastră igur, este o glumă de început, pentru a capta atenţia, mă refer la faptul că, acum mai bine de 200 de ani, Goethe îi scria unui S prieten: „Precum un mare oraș, lumea noastră morală și politică e subminată de căi subterane, de pivniţe și canale, la ale căror conexiuni și amplasări nimeni nu pare să reflecteze sau să se gândească; cei care știu însă câte ceva despre ele vor socoti mult mai lesne de înţeles că aici sau acolo, acum sau mai târziu, pământul se surpă, fumul se ridică printr-o crăpătură și se aud voci stranii.” Pare foarte actual acest fragment, parcă este scris special pentru România, chiar dacă este scris înainte de Revoluţia Franceză, deci are peste 200 de ani. Lumea noastră începe să se prăbușească și vocile pe care le auzim ieșind la suprafaţă nu sunt totuși niște voci străine. Ne par stranii, cum spunea Goethe, dar noi le-am auzit tot timpul, sub forma unui ecou, ca o dublură a vocilor din politica noastră. Ca să justificăm Revoluţia, am vorbit câţiva ani limbajul libertăţii, unii cu naivitate, alţii doar atunci când era de faţă presa sau mulţimea. Mulţi au vorbit limbajul libertăţii din naivitate sau din speranţa că totul se va putea schimba doar cu trecerea celor douăzeci de ani de rătăcire, pe care magul roșu de la Răsărit, Silviu Brucan, îi prorocise (credeam că nu va avea dreptate). În primii ani după evenimente (vedeţi cum ne-am speriat de cuvântul „revoluţie” și l-am lăsat să fie folosit doar de emanaţi), limbile s-au amestecat ca la turnul Babilonului, dar învăţam să vorbim singuri, și acesta nu era puţin lucru. După 1996, venind opoziţia la putere, am vorbit cu toţii limbajul dreptăţii și al adevărului, credeam că, în fine, am terminat gâlceava, ne-am purificat și următorul deceniu va fi cel al recâștigării demnităţii. Ne-au murit apoi primele speranţe și am învăţat limbajul sărăciei și al mizeriilor. Am înţeles că, dincolo de vorbele lor, de steaguri sau de logourile meșteșugite, politicienii se încurcă în propriile interese și pot fi o povară pentru visul nostru de normalitate. După 2000, ne-am crezut scăpaţi de inhibiţii și îndepărtaţi de trecut, am sperat să facem ultimele deconturi cu trecutul și să ne legăm vagonul numit România la locomotiva istoriei, mai precis la locomotiva modernizării, cea despre care credem că nu are marșarier și că nu se oprește niciodată. Au venit acceptarea Europei și umbrela NATO, iar resursele nebănuite ale naţiunii ar fi trebuit să ţâșnească spre cer, precum un zăcământ de ţiţei proaspăt descoperit. Am început să vorbim o limbă străină, un dialect bruxellez, și fiecare dintre neologismele pe care le rosteam părea a fi aducătorul unei ploi de bani peste România, bani europeni, „adevăraţi” – cum spunea des un politician în campanie. Limba și vocile noastre nu ne păreau a fi prea autentice, însă luam asta drept semn al schimbării și al noului pe care îl așteptam. Ne-am răspândit prin lume și am interpretat asta ca un semn al adaptării noastre la lume, al succesului. Am privit libertatea noastră de mișcare ca pe un drept natural, o parte a „mi-se-cuvine“-ismului cu care deja am început să ne obișnuim. În prima jumătate a deceniului au apărut multe mutre noi în politică, tineri sau maturi, unii au schimbat compoziţiile pozelor de grup, unii au propovăduit reforme, reformări, modernizări sau doar mersul spre normalitate, dar cei mai mulţi au fost înghiţiţi de pluton sau împinși înapoi de unde au venit. În 2006, după cum vedem acum, i-a dispărut până și lui Ion Iliescu dosarul din 194 . Vasile Sebastian Dâncu Triburile .195 arhive. Nu cred că Nea Nelu și-a pitit dosarul, putea s-o facă în cei doisprezece ani când a fost cel mai tare om în stat. Semnificaţia este una mai profundă, trebuia să dispară trecutul unui fost comunist pentru că devenea deja o resursă în acest deceniu al bunăstării false, dar și al nostalgiei după comunism. Era o resursă pentru alţii, cum a fost mai mereu în ultima vreme. În plus, euforia democraţiei și suflul celor nou-veniţi la putere, într-o nouă tentativă de a elimina ultimele rămășiţe ale comunismului din politică, se manifestă conform unei moralităţi proprii, pragmatice și amorale. Comunist cum este, sau cum a fost, Ion Iliescu nu cred că a dat ordinul ilegal de a i se distruge dosarul, probabil că i-a fost făcut cadou de un politician de la putere care avea nevoie de sprijinul PSD. Este doar o presupunere, speculez aici, nu am nicio informaţie, poate că asta îmi place să cred. Partidele, inclusiv cele cu probleme de legitimitate, au început să arate o altă imagine. S-au creat marile speranţe pentru deceniile care vin: bunăstarea, uninominalul, schimbarea clasei politice, meritocraţia și tehnocratismul. E adevărat că, din când în când, aveam semne că trecutul revenea, dădea lovituri de undeva din culise. Dacă te uitai la purpura roasă a jilţurilor puterii, vedeai că dispunerea lor era la fel, doar că ocupanţii erau alţii. Începeai să vezi că odraslele foștilor iau locul părinţilor, că odraslele șefilor devin șefi pe nesimţite, că fiii arbitrilor arbitrează meciurile altădată arbitrate de taţii lor. Nu-i nimic, îţi spuneai, e doar o tranziţie mai ciudată, ca la noi. Euforia deceniului unu din noul mileniu s-a stins cu totul în doar doi ani. Când au început să se termine banii pentru Marele Traktir Politic Naţional (MTPN), am început să ne trezim ca dintr-o beţie oarbă. „Cum nu mai sunt bani? Uite cine ne conduce... Când a apărut această dictatură? Unde este libertatea presei, unde sunt patronii visători ai presei anului 1990? Ce-i cu tonomatele astea pe care patronii le mână din spate cu înjurături și șuturi în fund?” Dacă mă uit la mutrele nedumerite ale înţelepţilor noștri de azi, nu mă pot opri să pufnesc în râs. Mulţi dintre ei au susţinut, indecent și luând drepturi de autor, această stare de lucruri. Mulţi au creat-o, dar, din păcate, societatea noastră nu stochează mesajele trecutului, trăim doar în imediat. Este ciudată capacitatea noastră de disimulare. Uneori am senzaţia că prefăcătoria este o dimensiune importantă a spiritualităţii noastre, deși se poate să fie universală. Doar că noi o alegem mai des, ne place minciuna mai mult decât asumarea responsabilităţii și sinceritatea, dintr-o explicaţie simplă și obiectivă: niciodată societatea nu a premiat pe cineva pentru asemenea gesturi. Ba, din contră. Ce limbă vorbim acum? Vocile stranii? Am uitat bruxelleza, peisajul s-a schimbat dintr-odată. Au apărut la suprafaţă vocile stranii de care vorbea Goethe. Mahalaua politică a ieșit la suprafaţă peste noapte? Nu, prieteni, a fost tot timpul aici, aproape de noi. Mult mai aproape decât ne închipuim. Câteva stenograme cu lideri politici, oameni de afaceri și jurnaliști au dinamitat liniștea pe care ne încăpăţânăm s-o proiectăm peste realitatea noastră. Plecat pentru o săptămână din ţară, descopăr la întoarcere un peisaj schimbat. Nu prea citisem pe net știrile și nu aveam cum să bănuiesc faptul că doar în trei zile se poate schimba într-atât. Un amic din armată îmi trimite un mesaj glumeţ: „Ce faci, ticălos mic, hahaleră de prieten ce-mi ești? La noi se vorbește deja doar cu f..., doar cu p..., eventual cu m... Când o să te reîntorci, să vezi ce greu o să te adaptezi, comunist liric ce ești! Am vrut doar să te trag de brăcinar, ca de atenţie“. Mi-am adus aminte ceva ce am citit recent. În timpul celui de Al Doilea Război Mondial, un german a ţinut un jurnal al modificărilor lingvistice din timpul Germaniei naziste. A constatat cu acea ocazie că nu ideologia, discursurile, drapelele sau alte forme de discurs articulate produceau schimbări esenţiale asupra poporului german și a societăţii, ci un lucru mai simplu, cuvintele, noi sau reevaluate, frecvenţa și folosirea lor în anumite expresii erau mijlocul cel mai eficient de propagandă. Acest lucru se întâmpla datorită faptului că era o propagandă mecanică și inconștientă, un fel de darwinism semantic, care se impunea încet, dar sigur, prin expresii izolate sau formule sintactice care își câștigau locul 196 . Vasile Sebastian Dâncu Triburile .197 eliminând expresii mai puţin performante. Noul limbaj dă o luptă de vulgarizare, un adevărat război civil discret, dar care câștigă în fiecare zi noi teritorii. Limba învingătorului se impune nu pentru că este obligatorie, ci pentru că devine una dintre condiţiile de mediu, ca aerul sau ca apa. Descoperim că discuţia despre stenograme este dusă în primul rând de cei care au ceva în comun cu ele, sunt în cele publicate deja ori se află în cele care nu au apărut încă. Nu voi intra în această dezbatere, ea nu duce nicăieri și se va stinge în curând. Fiecare dintre participanţii la polemică va încerca să uite cât mai repede acest episod. Unii – pentru că au avut indecenţa de a arăta niște chiloţi murdari în public, ceilalţi – pentru că este vorba despre chiloţii lor. Noul limbaj este unul pornografic, vulgar, dar nu Sorin Ovidiu Vântu l-a instituit. Pe el l-am putea acuza cel mult pentru limbajul grupului său media, dar aici nu este cazul. Discuţiile cu politicieni și cu unii angajaţi au loc sub semnul familiarităţii, limbajul este un indicator pentru relaţie și mai ales pentru tipul de relaţie. Există mulţi politicieni în România care nu pot rezista 45 de minute la o conferinţă de presă pentru că sunt obișnuiţi să se exprime atât de liber în viaţa de zi cu zi, încât concentrarea pe discurs fără p... și f... este un efort titanic și nu sunt siguri de rezultat. Vedeţi ce forţă are acest limbaj, este repede adoptat, ziarele au fost pline de titluri cu expresii din stenograme, televiziunile și reţelele de socializare, forumurile au debordat în pastișe. Și eu am intenţionat să public pe blog o scrisorică adresată madamei Politica, în noul limbaj. Deocamdată, mă bucur că am rezistat primei tentaţii. Parcă toată lumea așteptase să se dea drumul la înjurătura adevărată, cea care spune organelor pe nume. Epoca sugestiilor fine, a păsăricilor prezidenţiale, a scrisorilor Elenei Udrea către Ludovic Or (g) an s-a dus. Mogulii și proiectele politicii Sorin Ovidiu Vântu nu este inventatorul politicii noastre și nici al acestor politicieni sau jurnaliști. Vântu este tot creaţia acestei lumi. Influenţa lui Sorin Ovidiu Vântu este mare, cu siguranţă. Nu pentru că a cumpărat politicienii cu snopul, nici pentru că a făcut agenda politică. Este mare influenţa și ar putea rămâne așa pentru că această lume politică a avut nevoie de el. Politicienii i s-au oferit pe tavă, mulţi îl priveau ca pe binefăcătorul lor. Nu cred că Vântu are în soldă politicieni mai puţini din tabăra anti-Băsescu decât dintre cei aflaţi la putere, cei care se dau acum fete mari. Este numai o problemă de selecţie a stenogramelor. Multora le-a furnizat protecţie și le-a oferit microfoanele și camerele de luat vederi pentru a fi văzuţi. Dar le-a oferit și altceva – simulacre de programe și proiecte, subiecte de discurs. Ne-am făcut cu toţii, de jenă, că nu observăm ce a spus recent Vântu, că el încă din 2006 a lansat proiectul suspendării lui Băsescu. Nu cumva aceasta este una dintre cele mai ample acţiuni politice din ultimii cinci ani? Proiectul a furnizat mii de ore de discursuri, campanii, coaliţii, referendum, teme de campanie, programe comune. Nu cumva este cel mai tare proiect al politicii din ultimii cinci ani? Indirect, acesta a fost și proiectul major al realegerii președintelui Băsescu: lupta împotriva celebrului 322, a parlamentului ticăloșit, împotriva mogulilor sau a tonomatelor a dat temele și pretextele pentru a câștiga încă un mandat de cinci ani, mandat care ţine la putere și acum o guvernare care nu mai are nicio altă formă de legitimitate. Vântu brava, probabil, când a încercat să spună că i-a propus un program de reforme președintelui ca singură condiţie pentru sprijin, dar proiectul suspendării lui Băsescu, cu toate prelungirile lui, este un proiect major, care a ţinut loc de politică. Cel mai umilitor lucru pentru întreaga clasă politică nu este limbajul stenogramelor și nici slujul la Vântu, ci faptul că Vântu și media, în general, au oferit o vizibilitate care a ţinut loc de discurs și de proiect politic. Cei mai mulţi politicieni stau pe posturile de televiziune și vorbesc aproape în fiecare seară, dar nu au spus niciodată nimic serios, de care să ne aducem aminte. Beneficiază doar de ceea ce, în psihologia socială, numim efectul de simplă expunere. Încă o observaţie, poate un pic trasă de păr, dar nu total eronată: dacă grupurile media ale mogulilor, cele care-i urmăresc 198 . Vasile Sebastian Dâncu Triburile .199 pe politicieni și dau în direct chiar și când aceștia tușesc, ar dispărea, să spunem, peste noapte, cea mai mare parte a politicienilor de la putere sau din opoziţie ar trăi o dramă. Ar trebui să caute alte modalităţi de justificare a funcţiilor și a existenţei lor politice, nu doar hau-haul de la televizor. Cred că unii ar dispărea, alegătorii i-ar vedea nefardaţi, ar vedea că nu cunosc viaţa, că nu știu să vorbească deloc cu oamenii, că nu au nimic în cap sau, mai rău, ar putea fi întrebaţi ce meserie au. I-ar vedea pe unii că sunt mici și diformi, că au o mână mai lungă, de la căratul genţii unui șef, sau cine știe ce alte defecte. Până la urmă, dincolo de ilegalităţile sau imoralităţile din faptele lor, pentru care este normal să plătească în justiţie, mogulii sunt greu de înlocuit și cred că acesta este lucrul care le va conserva puterea și influenţa în viitor, pentru încă o vreme. Aici înţeleg nedumerirea lui Vântu din textul unei stenograme: ce l-o fi apucat pe Băsescu să vrea să-l belească pe el, când ar fi putut fi folositor în orice program al președintelui? Nu vă impacientaţi, staţi la locurile voastre, nu se schimbă nimic! Noul limbaj vorbește de la sine despre pivniţele și canalele unde s-a zămislit politica noastră. Cele care au însoţit-o mereu și o să o mai însoţească încă. Pentru că nou, faţă de ceea ce a scris Goethe, este că acum pivniţele și canalele care se dărâmă sunt repede construite la loc, camuflate bine, pentru că acolo se află miezul politicii noastre. Noul limbaj vulgar se impune repede, pentru că este limbajul nostru de zi cu zi, este limbajul relaxării noastre. Un politician bătrân îmi explica odată de ce trebuie să mă duc eu la televizor, nu el: „Tinere, tu ești profesor în civilie, ai fost obișnuit de la început să spui o sută de cuvinte fără a pune semne de punctuaţie cu p...” Noul limbaj nu este oglinda unei lumi, este chiar parte a esenţei unei lumi politice a subteranelor. O lume prin care unii au trecut dinspre comunism spre capitalismul de azi. O lume din care au fost aduși minerii să planteze panseluţe, de unde au fost pregătiţi marii lideri, liderii sindicaliștilor, de unde s-au săpat canale pentru a fi devalizate băncile, unde au fost școliţi capitaliștii noștri. Tot aici sunt fabricaţi disidenţii și eroii bătăliei pentru civism și democraţie. Ar fi mirosit a canale și mai tare în viaţa noastră publică dacă nu ar fi luminile reci ale platourilor de televiziune, care mai curăţă ce se poate curăţa, mai parfumează pe ici, pe colo. E adevărat că s-a ridicat un capac de canal și a început să miroasă urât, dar el va fi repede pus la loc și sudat cu grijă, ca atunci când a venit George W. Bush la București să vadă curcubeul înălţat magnific peste ţară. Se vor mai surpa din subterane, dar nici nu mai este nevoie de foarte multe pentru că, deja, mulţi dintre oamenii grotelor au fost validaţi și se află sub lumina reflectoarelor. Dragi concetăţeni, staţi la locurile voastre, nu s-a întâmplat nimic! Cuvintele urâte vor fi închise înapoi în cutie. Vă mai amintiţi? „Vorbește-le, vorbește-le” (Talk to them, talk to them), and they urged the crowd: „Staţi liniștiţi la locurile voastre” (Stay quiet in your places)... Priviţi, Wikipedia e cu noi! 24 octombrie 2010 Ideologii lovite cu toporul e ceva vreme am intrat și noi în faza de contestare a ideologiilor. D Să nu vă speriaţi, nu am ajuns la vreo etapă de mare fineţe, în care să dezbatem diferenţe între ideologii sau posibilitatea sintezei lor. Nici măcar nu avem bătălia dintre stânga și dreapta sau discuţia despre alte forme de agregare. Dacă ar fi așa, ar însemna că am fi ajuns la vreun stadiu de normalitate. Nu, la noi este vorba de lovirea ideologiilor în cap, cu toporul. Așa cum s-a făcut adesea în vremurile de dinainte cu fenomenele de spiritualitate – metafizica, sociologia sau estetica, cibernetica sau meditaţia transcendentală. Adică, vin niște tipi într-o zi și anunţă în piaţa publică: „Dacă teoria nu se potrivește cu practica, 200 . Vasile Sebastian Dâncu Triburile .201 asta e, cu atât mai rău pentru ea!” Mai sar și alţii pe la televiziuni sau radiouri și aprobă prostiile acestea, ca și cum ar fi niște mari și revoluţionare imperative ale momentului. Așa am ajuns acum la relativizarea stângii sau a dreptei, la eliminarea și aneantizarea lor. Pentru o guvernare care trebuie dată jos, se spune că nu mai contează aceste fineţuri, trebuie o co aliţie, indiferent cine se aliază cu cine, trebuie să fie aduși trădători, racolaţi mercenari. Nici migraţia politică nu mai este un păcat! Imperativul pragmatic al momentului conţine o moralitate intrinsecă. Nu discut despre guvernare, ar merita dată jos pentru foarte multe motive, care ţin de eficienţă și de măsurarea performanţelor, ca să nu mai vorbim de comunicarea execrabilă, asimilabilă unei adevărate sfidări publice. Dar modalitatea prin care se renunţă chiar și la discuţia despre respectul ideologiilor este periculoasă. Politica este lăsată fără repere și fără urmă de criterii sau de moralitate. Chiar să nu conteze nimic altceva, doar preluarea puterii să se poată justifica în sine? E adevărat că nu noi am inventat sfârșitul ideologiilor, iar politicienii noștri, cu câteva excepţii neglijabile cantitativ, nu i-au citit, cu siguranţă, pe Fukuyama, pe Daniel Bell, Raymond Aron sau Paul Ricoeur. Mulţi teoreticieni au încercat să contrapună ideologia știinţei și să arate cât rău au făcut ideologiile în istorie, dar discuţia filosofică nu are mari șanse să ajungă în zona polemicilor politice. În ultimele decenii, succesul cel mai mare l-a avut Francis Fukuyama, care a prevăzut sfârșitul istoriei, ca final al evoluţiei ideologice a umanităţii, și universalizarea democraţiei liberale, ca formă finală de guvernare. El vede liberalismul modern ca fi ind ideologia de la sfârșitul istoriei, prevestind de fapt triumful unei ideologii parţiale. În ultimii ani, și el a început să se îndoiască și să aducă unele corecţii profeţiilor din 1989, dar a rămas încă pe piedestalul unei iluzii, așa cum făcuseră odată și Hegel sau Marx. Cea mai justă poziţie o are, în viziunea mea, Paul Ricoeur, care demonstrează că ideologiile nu pot să dispară, pentru că grupurile sociale au nevoie „de a-și da o imagine de sine, de a se reprezenta, în sensul teatral al cuvântului, de a juca și a se pune în scenă”, ele fiind variate forme ale motivaţiei sociale, ce fac posibile teorii și reprezentări globale ale istoriei și integrarea unor grupuri în istoria totalizatoare. Pe urmele unor teorii mai mult sau mai puţin savante, putem observa că, într-o lume a crizelor și a schimbărilor rapide, într-o perioadă de bombardament informaţional, oamenii au nevoie de interpretări coerente și mai ales de sisteme articulate de informaţii, valori, imagini. Ideologiile oferă repere simple, au făcut parte din educaţia de la nivelul școlii și al familiei, le avem în subconștientul cultural identitar, chiar dacă nu ne dăm seama. Ideologiile concentrează un conţinut mitic, aspiraţii și idealuri bazate pe nevoi, oferă interpretări și orientează spre anumite tipuri de acţiuni. Doar marxismul a putut crede în utopia că știinţa și reflexia ei în conștiinţa publică vor putea înlocui celelalte ideologii sau sisteme de credinţe. Discuţia privind ideologiile revine în comunicarea publică despre necesitatea unei alianţe unite a opoziţiei. În discuţia despre posibilitatea unei alianţe între PSD, PNL și PC apar zilnic la televizor profeţi care spun că nici nu trebuie să ne gândim la diferenţe ideologice, că este urgent să se facă o alianţă. Distinși intelectuali au afirmat în direct, la ore de maximă audienţă, că nu este nevoie nici măcar de un program de guvernare, că trebuie oprită guvernarea Băsescu, iar restul se va rezolva de la sine. Înţeleg necesitatea alianţei și imperativul pragmatic al schimbării, nu înţeleg de ce schimbarea nu poate fi făcută cu conștiinţa că trebuie să respectăm anumite diferenţe ideologice, pentru a le lua în calcul și a încerca să le rezolvăm prin negocieri sau programe. Ideologiile nu sunt moarte, așa cum, din nefericire, cred foarte mulţi. Ideologiile setează o serie de incompatibilităţi care dinamitează alianţe, când nu te aștepţi. Ideologiile sunt sisteme de valori, în funcţie de ele oamenii se adună în jurul partidelor, în funcţie de ele și românii își setează tot felul de aspiraţii. Politicienii cred că ei sunt cauza pentru care oamenii votează un partid, că nu contează nimic altceva, dar se înșală. Ei sunt consideraţi de către oameni exponenţi tipici pentru anumite valori, chiar dacă 202 . Vasile Sebastian Dâncu Triburile .203 politicienii nici măcar nu s-au gândit la ele. Uneori, liderii resping ideologiile din gelozie, vor să fie doar ei cei iubiţi. Ideologiile sunt adevărate proiecte în sine, iar interesele liderilor se pot ciocni, câteodată, de interesele pe care le conţin ideologiile. Uciderea ideii de puritate ideologică sau a nevoii de proiect ideologic se poate face uneori exclusiv în beneficiul momentan al unor lideri politici. Unii lideri, conștienţi că au o slabă legitimitate internă sau externă, încep să se autoproclame singuri stăpânitori peste partide, dincolo de valori, considerându-se aspiratoare de voturi. Revenind la alianţă, se poate ajunge la o alianţă PSD-ACD, PSD și Ponta nu prea au de ales, cel puţin așa crede toată lumea. PSD este deja de șase ani departe de putere și, recent, odată cu proiectul candidaturii lui Geoană, a renunţat la vrabia din mână pentru cioara de pe gard. E adevărat că există și o presiune externă, dinspre societatea civilă, ca să accepte o alianţă cu PNL. Poate mai sunt variante, dar nu mai are nimeni timp să stea și să cugete. Nu va fi însă foarte ușor de făcut. De semnat este simplu, dar nu este vorba doar de posibilitatea de a găsi un limbaj comun între Crin Antonescu și Victor Ponta. Dacă se va face un proiect de societate sau un program de dezvoltare, această alianţă ar putea să dureze. Ar trebui să se facă mai mult pornind de jos, nu doar prin decret. Trebuie să fie luate serios în calcul elementele de ideologie care separă, de douăzeci de ani, stânga de dreapta. Oamenii vor cere o explicaţie legată de asta. Nici cei care se cred de stânga, nici cei care se autoidentifică a fi de dreapta nu sunt idioţi, ei pot înţelege că este nevoie de o lucrare comună. Dar să fie amestecaţi prin decret, pe ideea că nu contează ideologiile, că este o prostie să ţinem la identitatea ideologică, după ce 20 de ani i-am pus să se urască unii pe alţii tocmai din cauza acestei diferenţe, ar fi prea mult. Pot accepta pe moment, dar nu va rezista mult această iluzie. A trata oamenii cu respect în politică înseamnă încercarea de a le cere permisiunea, chiar dacă acest lucru este doar consultativ. Nu este mare lucru, singura exigenţă este legată de faptul că nu trebuie să le spui că tot ce știu ei despre politică, adică ce le-ai spus timp de două decenii, nu mai este valabil începând de mâine. Dacă încerci o șmecherie de sofistică sau o argumentare persuasivă, oamenii s-ar putea să accepte, spunând: „Uite ce frumos a vorbit domnul politician!” Dar să nu argumentezi și să te faci că nu există nimic în capul oamenilor în materie de vise, de iluzii, de fantasme este o violenţă gratuită, care nu poate avea succes pe termen lung. În Europa idealurilor ideologice moștenite din trecut, până și porcul este asomat cu grijă, însă, în România, ideologiile sunt lovite cu toporul și căsăpite în stradă de măcelari care nu știu ce fac. Sunt tranșate ca focile din filmele ecologiștilor care folosesc zăpada albă a nordului ca fundal. Diferenţa e că, în cazul nostru, nimeni nu leșină în faţa televizorului. 17 ianuarie 2011 Regula de aur a politicii u mai bine de două decenii în urmă, am început să scriu despre politică. Era în 1990, eram jurnalist și am deschis într- C un ziar din Valea Jiului o rubrică, „Ce știm și ce nu știm despre democraţie”, titlu pe care nu-l alesesem eu, ci prietenul meu, Mircea Bujorescu. Venea o lume nouă peste noi, era entuziasmant, dar multe lucruri care ieșeau din catacombele istoriei ne păreau de neînţeles. Ca să înţeleg mai bine, m-am apucat de scris și de citit. Am căutat înţelepciunile politicii la Aristotel, la Hobbes sau Locke, la Rousseau sau Montesquieu. Esenţa, înţelegeam eu, este dată de asocierea și respectarea unor reguli și valori comune, legea trebuie să fie dincolo de subiectivitate. Poate erau prea vechi, m-am gândit în sinea mea, dar Max Weber, Tocqueville, Spengler, Pareto, Marx ori chiar Machiavelli sigur au fost mai aproape de modernitate și au descoperit că regula trebuie căutată în scanarea intereselor individuale și de grup, în ciocnirea lor și în organizările sociale și relaţionale bazate pe acestea. Și acum, înainte de culcare, mai hoinăresc printre pagini scrise de Hannah Arendt, Sartori, Wright Mills, Bourdieu, contemporani care au căutat să ne arate cum democraţia se poate falsifica și 204 . Vasile Sebastian Dâncu Triburile .205 transforma în contrariul ei și cum sclavii își pierd în primul rând libertatea de spirit, celelalte forme ale libertăţii le cedează, le vând sau le sunt luate pentru că nu le înţeleg valoarea și devin sclavi de bunăvoie sau fanii propriilor torţionari. M-am apucat de cercetări sociologice și am crezut că regula de aur a politicii este rezonanţa liderilor cu așteptările maselor. Am crezut că liderul, luminat de simpatia băii de mulţime și de vreo sclipire interioară de moralitate sau de minimă inteligenţă, poate construi, împreună cu echipa sa, proiecte care să elibereze poporul din neștiinţă, pasivitate și lene, prin constituirea unor majorităţi care pornesc și fac să duduie motorul societăţii. Când acesta pornește, încrederea socială activează milioane de oameni, care prin entuziasmul și sacrificiul lor construiesc o lume tot mai bună, tot mai dreaptă, unde cei puternici sunt constrânși sau interesaţi să aibă grijă și de cei slabi, de aceia care au pierdut competiţia. Am văzut apoi cum cercetările mele puteau fi ușor înlocuite cu o oglindă în care liderii să se vadă frumos. Am intrat în politică și am crezut că regula de aur a politicii este căutarea interesului comun și moralitatea, măcar parţială, în acordarea mijloacelor la scopuri. Am crezut că echipele sunt în stare să împingă lucrurile înainte, chiar dacă trăim într-o ţară în care ne-am dori să mergem înainte, dar stăm cu spatele spre viitor. Am învăţat acolo că vânătorii de voturi sunt mai importanţi decât intelectualii sau inginerii sociali, că mercenarii din războaiele politice nu iau pauză pe timp de pace, ca să-i lase pe constructori în locul lor, ci transformă piaţa publică într-un război continuu pentru că doar la asta se pricep. Finalmente, am bănuit că în construirea de majorităţi găsim regula de aur a politicii, că numărul este măsura tuturor lucrurilor (nu în varianta pitagoreică, ci în varianta balcanică, a numărului de voturi aduse cu găleata sau cu halbele de bere date la schimb în ziua votului). Am constatat că nici majoritatea nu funcţionează, nimeni nu acceptă statutul de opoziţie, nimeni nu acceptă până la capăt această regulă. Poate că în consens se află regula, formula de aur, acea idee care ne va ajuta să înţelegem totul, trecutul, dar și viitorul ţării noastre, adică viitorul copiilor noștri. Consensul pe marile teme și valori se va impune cu siguranţă, mi-am zis, nu există naţiuni sinucigașe, doar oamenii izolaţi se sinucid. Am crezut multă vreme că în faţa pericolului vom putea găsi dramul de inteligenţă necesar pentru a căuta mai degrabă ceea ce ne unește decât ceea ce ne desparte. Nu se poate acum, mi-am zis, poate că trăim un timp lepros, în care individualismul este potenţat de uluială în faţa libertăţii de a alege, și, vorba lui Sartre, această libertate ne împovărează. Dar, cu siguranţă, elitele sunt cele care construiesc istoria, ele reacţionează și dau sensul, negociază cu eternitatea în numele tuturor. Cred că am răspunsul, m-am gândit, regula de aur a politicii ar trebui căutată în afara politicii, pentru că politica trebuie să fie doar teckne, cum spuneau vechii greci, doar unealtă, instrument. Elitele sunt cheia, așadar, prieteni – patroni de presă, moguli, mogulași ori simbriași la moguli –, promovaţi o elită românească, nu doar intelectuali care se uită narcisistic în camera de luat vederi! Căutaţi și prezentaţi oamenilor excepţionalitatea din alte domenii, în jurul acestor oameni se vor reclădi speranţa și încrederea că România este un loc prietenos și normal de pe pământ, în care se va putea trăi normal, bine și frumos. Am crezut în regula de aur a elitelor până când, într-o seară, am văzut la televiziunile cele multe ale patriei cum se aliniaseră la mesele unui banchet în cinstea prietenului meu Marian Vanghelie, aflat în rebranding, un fost lider providenţial al României, un fost președinte al Academiei, jurnaliști, popor. M-am uitat, prostit, chiar și la reluări. Nu-mi venea să cred, dar, minunându-mă, mi-am dat seama că regula de aur era aproape, nu trebuia căutată în tratate sau cercetări complicate. În marea mea uimire mi-am adus aminte despre o formulă pe care un prieten, republican cu pedigree, mi-o spune din când în când, dar pe care până acum n-am înţeles-o și nu am băgat-o în seamă pentru că, în aroganţa mea, am crezut că voi găsi o alta, mai intelectuală. REGULA DE AUR A POLITICII ESTE URMĂTOAREA: CINE ARE AURUL FACE REGULA. 9 martie 2011 206 . Vasile Sebastian Dâncu Triburile .207 Societatea invadată de politică ocietatea românească este invadată de politică, deși depolitizarea este declarată cel mai important imperativ, mai ales în campaniile electorale. După două decenii de democraţie, societatea se politizează pe zi ce trece. Nu mai rămâne nimic în afara politicului. Mai ales gândirea cotidiană, ea este prima victimă. S Politicianismul nu este doar operă de politician Politicianismul este una dintre dimensiunile acestui fenomen; este una dintre patologiile discursului și ale atitudinii politicienilor, astfel că nu e nevoie să consumăm spaţiu pentru a argumenta acest fapt. Politizarea este o dimensiune și se referă la acţiunile celor care vin la putere și transformă totul în politic. Ei schimbă toţi funcţionarii publici cu membri de partid și transformă totul în interpretare politică, întreaga problematică socială devenind doar un aspect colateral al competiţiei politice. Dar opera de politizare are și alţi agenţi, nu doar politicieni. Descoperi cu mare surpriză, citind analizele sociologice, că presupusele victime ale politizării sunt, de fapt, cei mai buni agenţi care transmit acest virus mai departe, într-un fel de epidemiologie politică. Politica a invadat gândirea și sufletul oamenilor dintr-o ţară săracă, iar aceștia au plonjat direct într-o lume pe care nu o înţeleg sau o gândesc doar în funcţie de visele și de utopiile lor. Este, poate, un fel de răzbunare a politicii, care, respinsă de oameni la nivel conștient, devine un fel de blestem pentru ţară. Românii încep să devină, fără de voie, ceea ce urăsc, adică politruci, iar gândirea politizată se extinde ca iarba rea. Justiţia nu este chiar o victimă inocentă Justiţia nu funcţionează bine în România și asta nu se întâmplă doar pentru că politicienii intră cu bocancii în activitatea judecătorilor și a procurorilor, ci mai ales pentru că aceștia din urmă încep să gândească politic. Nu telefonul președintelui, al premierului sau cel venit din partea deputaţilor este responsabil de luarea unor decizii strâmbe, ci chiar procurorii sau judecătorii gândesc politizat, se adaptează până la urmă la presiunea politică reală, fără îndoială. Mai ales atunci când se gândesc la consecinţele publice ale actelor lor se produce aproape sigur o infectare a deciziei lor de către gândirea politizată. Am cunoscut procurori care caută cu orice preţ doar nume mari din politică sau economie, pentru a se lansa în acest mod spre marile funcţii de la București. De aceea arestarea preventivă a devenit un ritual politic în sine. De regulă, după arestare nu mai urmează nimic, pentru că dosarele sunt sărace și slab întocmite, însăilate pe baza unor suspiciuni din presă. Închipuiţi-vă că un procuror se luptă pentru avansare, duce în arest preventiv pe cel mai tare om politic din oraș, dar clientul este judecat apoi de un judecător care vrea să arate, invers, că este imparţial, dincolo de presiunile statului, ale puterii și, evident, nu-l condamnă, chiar dacă ar fi ceva probe. Omul acela de afaceri face vreo 29 de zile de pușcărie, rămâne traumatizat, dar în cele din urmă este achitat. Politizarea opiniei publice. Contracurentul de la Cluj Deși doar în jur de 20% dintre români se declară interesaţi de politică și doar vreo 27% de cancanul politic, totuși gândirea se politizează pe liniile de forţă ale simpatiilor faţă de politicieni. Prima aberaţie de acest gen am descoperit-o în sondajele de opinie pe care le făceam la Cluj, după ce Emil Boc devenise premier. Pe eșantioanele naţionale, cei care spuneau că ţara merge într-o direcţie greșită erau în jur de 75%, procent distribuit omogen la nivelul provinciilor istorice și, cu mici diferenţe, între urban și rural. La Cluj-Napoca, orașul prim-ministrului, 62% dintre subiecţi 208 . Vasile Sebastian Dâncu Triburile .209 declarau că ţara merge într-o direcţie bună. A trecut aproape un an până să adopte și clujenii opinia generală. Bineînţeles, clujenii aveau experienţa mersului pe contrasens, doar l-au votat pe Gheorghe Funar timp de 12 ani, dar acolo era o rană istorică încă sângerândă și o spaimă a ţăranilor, aduși la oraș de valurile industrializării, de a nu fi alungaţi de ameninţarea capitalistă înapoi acasă, iar Funar, ajutat de câţiva pensionari specialiști în diversiune, reușise să-i pună acestei ameninţări eticheta de pericol maghiar, lucru care convenea chiar și ungurilor, care dădeau zilnic toate semnele de care Funar avea nevoie. Ca într-un fel de monstruoasă coaliţie, două forme de extremism care nu puteau rezista decât una în prezenţa celeilalte se potenţau împreună. Acum însă, în orașul cu procentul cel mai mare de studii superioare, această formă diferită de apreciere a dinamicii vieţii era totuși aberantă. În fond, era o politizare în masă a gândirii unei comunităţi care rămăsese de pe vremea lui Funar cu reflexul de a se opune aprecierii celorlalţi, cu un fel de sentiment absurd al unei excepţionalităţi pe care ceilalţi nu o înţeleg și, evident, cu gândul meschin ca Boc să aducă fondurile publice pe care ei le pierduseră pe vremea izolării din epoca Funar. Dar politizarea cuprinde și forme mai largi, dincolo de autarhiile comunitare. Cum de simpatizanţii partidelor își explică diferit faptele sociale? Când președintele Băsescu a fost huiduit la Iași, pe 24 ianuarie 2011, 72% dintre pedeliști credeau că acest fapt a fost regizat, în timp ce la pesediști procentul era de 14%, iar la peneliști, de 29%. Sigur că este normal să existe o diferenţă de interpretare, diferenţa aceasta este însă enormă. Acordul faţă de acest gest este explicabil, aici doar 11% dintre votanţii pedeliști au o părere bună, în timp ce părerea bună, vecină cu satisfacţia, a pesediștilor este de 69,3%, a peneliștilor de 62%, pe când udemeriștii, aflaţi la guvernare, sunt mulţumiţi doar în proporţie de 30% de acest gest. Dacă UDMR iese de la guvernare, în scurt timp, aș paria, procentul lor se va modifica radical. Dacă întrebăm un eșantion naţional: „Sunteţi de acord cu afirmaţia: românii ar trebui să muncească din greu pentru a duce ţara într-o direcţie bună?”, pedeliștii răspund în proporţie de 91,4% că sunt de acord, în cazul pesediștilor acordul este de 69%, iar la peneliști ajunge la 78%, atitudinea diferită venind doar din faptul că nu vor să acorde o circumstanţă atenuantă guvernului pentru criza noastră economică. La fel ca răspunsul la cunoscuta întrebare legată de direcţia în care merge ţara, direcţia este bună pentru 3,3% dintre pesediști, 3,4% dintre peneliști și... 48,2% dintre pedeliști. Testând acordul cu afirmaţia „aș vrea ca la absolvirea studiilor copiii mei să se stabilească în străinătate”, marii adversari, adică pesediștii și pedeliștii, în proporţii aproape egale, 62%, se declară împotrivă, în timp ce simpatizanţii liberalilor sunt de acord (54%). Politizarea gândirii afectează și trecutul sau memoria socială. La întrebarea legată de percepţia modului în care trăiau înainte de 1989, pedeliștii afirmă doar în proporţie de 36% că trăiau mai bine, 47% dintre peneliști spun același lucru, iar pesediștii manifestă un acord de 54%. Nu este vorba aici de deosebiri generate de profi luri ideologice diferite, de diferenţe statistic relevante între compoziţia electoratelor partidelor. Acestea sunt responsabile pentru diferenţe mult mai mici, dar viziunile radical diferite, atunci când se fac judecăţi de existenţă, reprezintă politizări excesive ale gândirii și reprezentării socialului. Un pragmatism politic de orientare în administraţie A gândi politic este deja o cale spre reușită. Se spune atunci că un astfel de individ este „orientat” și colegii lui îl invidiază; poate nu-l respectă, dar nici nu condamnă vehement pe cineva care este orientat politic, expresie tot mai frecventă azi. Un individ orientat politic știe să facă orice concesie pentru a ateriza mereu în tabăra învingătoare. Am cunoscut primari din comune care, atunci când nu este mandatul lor în joc, negociază fie cu cei de la putere, fie cu cei din opoziţie, care ar putea să vină la putere, procentul de voturi pe care să-l ofere, după ce își dau obolul propriului partid. 210 . Vasile Sebastian Dâncu Triburile .211 Primarii gândesc și dirijează investiţiile doar spre ceea ce poate fi folosit electoral. Un populism greţos invadează orice formă de acţiune publică. Plăcuţele cu inscripţiile primarului, pe care ne spune cum a fost reabilitat, sub coordonarea sa, fiecare colţ de parc, se pun peste tot. Dacă vrea cineva să facă o investiţie, lumea se întreabă imediat al cărui politician sau partid este băiatul respectiv, pentru a înţelege dacă poate fi lăsat să facă sau nu ceea ce vrea. Dacă omul nu are încă o etichetă politică, atunci trebuie să-și pună. Ce-i drept, o va putea schimba repede dacă vin alţii la putere și dacă va fi prins cu o alegere greșită, ceilalţi îl vor primi la sânul lor, în schimbul unei donaţii. Sărbători religioase și politizare ceremonială Nici sărbătorile religioase nu scapă de zgura politicii. Sărbătoarea de la Nicula sau moaștele Sfintei Parascheva de la Iași sunt sărbători pe care nu ni le mai putem închipui fără politizarea ceremonială. Aici, clerul nostru este, alături de politicieni, destul de activ în atragerea unor gesturi politicianiste. Bătălia lui Flutur pentru a ne aduce lumina de la Ierusalim este deja un gest paradigmatic. În 2009 s-a adus o lumină la Patriarhie și alta, politică, direct la Suceava. În 2010 a adus-o din nou Flutur, iar acum citesc în Monitorul de Suceava că „sucevenii vor avea și anul acesta lumina sfântă de la Ierusalim”. Iar în acest caz, preoţii noștri nu sunt niște victime, invitaţiile la asemenea evenimente curg către politicieni în preajma sărbătorilor, iar orice politician, cât o fi de minor, dacă este la putere, are loc în faţă la orice sărbătoare, pe principiul „să dăm Cezarului...”. Am pus niște întrebări într-un sondaj făcut cu ocazia sărbătorilor pascale și i-am întrebat pe oameni despre culoarea în care vopsesc ouăle de Paști. Aici nu i-am prins, oul portocaliu sau cel roșu sunt vopsite cu aceeași intensitate și de pesediști, și de pedeliști. Dar ce să spun, am devenit și noi, observatorii, ușor paranoici, dacă am încercat această ipoteză. Românii nu știu cât de importantă este politica Din nefericire, interesul românilor pentru politică este foarte mic și el scade pe măsură ce politica ne invadează viaţa. Deși politica ne inundă de peste tot, românii privesc acest fenomen doar ca pe o ocazie egoistă, nu ca pe o șansă colectivă. Tipul de individualism din viaţa cotidiană va face, dacă nu suntem atenţi, să nu mai regăsim niciodată sensul aristotelic al politicii, mai apropiat de comunitate, de construcţia unui sens comun al activităţii îndreptate spre binele public. Politica, aceea care acum inundă societatea, a ucis speranţa și duce la banalizarea răului, cum scria Hannah Arendt. O politică invadatoare, care a pătruns în cotidian, vulgarizată, redusă la obţinerea de avantaje directe și egoiste, ucide distanţa care ne poate permite să vedem miezul de vis, posibilitatea de speranţă și de proiecte de acţiune comună din politică, dincolo de tipul de ideologie, dar prin intermediul sistemului de valori pe care-l conţine orice ideologie. 19 aprilie 2011 Congresele partidelor nu sunt evenimente importante O grilă subiectivă de observaţie și interpretare pentru tinerii analiști ongresele nu au nicio consistenţă doctrinară sau politică și nici nu au vreo influenţă directă asupra realităţii sociale. Ele C sunt ritualuri simbolice, de perpetuare a puterii și de relegitimare. Doar naivii își bat capul și le bagă în seamă, doar cei care cad în capcana politicii le consideră evenimente importante pentru reînnoirea sau primenirea clasei politice. Congresele partidelor politice sunt evenimentele cele mai mediatizate din România politică. Se vorbește despre acestea cu luni de zile înainte ca ele să aibă loc, se fac pronosticuri și se scriu 212 . Vasile Sebastian Dâncu Triburile .213 hectare de analize. Mă rog, un fel de a spune analize, pentru că sunt mai mult niște însăilări pline de stupidităţi, sau opinii de bun simţ, dar desprinse de realitatea politică. De ce se întâmplă asta, este destul de simplu de explicat. Congresele sunt niște meta-evenimente, organizate ca ritualuri politice, făcute să aibă alte funcţii decât cele pe care le declară în mod direct. Congresele partidelor aflate la putere nu sunt nici măcar momente demagogice sau populiste, chiar dacă uneori sunt considerate astfel. Ele sunt momente elitiste pure, contrapopulare, se referă doar la partid, nomenclatură sau militanţi. România sau restul populaţiei sunt doar referinţe secundare, de fundal. Orice congres se referă doar la posibilitatea de a câștiga din nou, la metode de a păstra puterea și la oamenii care pot face asta. Nu sunt un moment de bilanţ, de analiză sau de autocritică și nici un prilej pentru proiectarea unui viitor mai fericit. Deci, să nu cerem congreselor politice ceea ce nu pot da, să le privim în lumina funcţionalităţii lor reale pentru dinamica puterii. Facem aici diferenţa cuvenită faţă de congresele partidelor aflate în opoziţie, mai ales cele ce urmează pierderii puterii, căci acelea se deosebesc semnificativ de cele ale partidelor care se află la putere. Semnificativ, aș spune, însă nu radical diferite. Dar scopul analizei noastre este să aducem în atenţie câteva elemente de simbolică politică și mitocritică în analiza unui congres de partid aflat la putere, în cazul nostru, cel al PDL. Congresele partidelor nu vor schimba ordinea politică din partidul respectiv decât dacă partidul se află în opoziţie Congresul de opoziţie este o vânătoare de vrăjitoare și are ca scop principal să-i pedepsească pe cei care au pierdut puterea și au luat funcţiile din administraţie de la gura activiștilor și familiilor lor. Congresele nu propun noi ordini de valori, ele pot doar să pedepsească și să impună un individ care să le taie capul vinovaţilor. Asta este singura schimbare reală pe care o face un congres de opoziţie. Nici măcar nu poate să gândească ceva pentru viitor. Nu, congresul din opoziţie dă senzaţia că a votat pentru schimbare, dar, de fapt, dă securea în mâna unui nou călău, învestit. Congresele partidelor aflate la putere nu pot trece peste deţinerea puterii și nici nu au capacitatea să mute decisiv pentru schimbare pentru că s-ar produce o fractură în ceea ce privește distribuţia autorităţii din administraţie, de care este legată ierarhia internă de partid. Este greu de închipuit un asemenea proiect de tranziţie pașnică a puterii în familie, între grupuri. Transmiterea puterii este acceptată doar în cazul pierderii unei bătălii electorale. Un ritual al autorităţii Orice congres – sau convenţie – este un ritual politic menit să reafirme structurile de putere existente și, eventual, să-i readucă la ascultare pe cei care au luat-o razna pe calea ideii de reformă ori a celei de schimbare de generaţii. Nu se organizează congrese pentru a divide sau ceda puterea, ci pentru unicul scop de a se întări puterea sau autoritatea. Uneori, acest ritual este realizat și pentru societate, pentru a se arăta ceva, pentru a se confirma unitatea unui partid și pentru a se păstra o speranţă pentru militanţii din nucleul dur al partidului. Ca ritual politic, congresul nu este un ritual de iniţiere, ci unul de reînvestire, căci afi rmă continuarea focarelor de autoritate, împotriva unor clevetitori, a atacurilor presei și chiar a opiniei publice care arată, prin sondaje, că nu mai iubește formaţiunea politică respectivă. Ritualurile politice sunt standardizări, forme fixe de expresie, dramatizări La congrese putem descoperi numeroase fetișuri sau tabuuri. Menţionez unul singur, pentru început: mistica luptătorului neînfrânt, tema centrală a lui Emil Boc, care a spus de mai multe ori că a câștigat toate bătăliile la care a participat. Cei din sală au uitat realitatea statistică, adică faptul că în 2004 și 2008 partidul condus de Emil Boc a pierdut alegerile, dar a fost menţinut la putere prin contribuţia sau victoriile Președintelui Traian Băsescu. 214 . Vasile Sebastian Dâncu Triburile .215 În cadrul congresului unui partid aflat la putere, opozantul principal al liderului se autoselecţionează și este încurajat din afara partidului de către media, analiști, opoziţie sau chiar oameni de afaceri. Opozantul se definește singur ca un Iuda, ca fiind un principiu negativ care sparge unitatea și armonia internă. Lui i se dă iluzia că ar putea să câștige și asta îl pune în faţa posibilităţii de a face greșeli, mai ales pe aceea de a critica partidul. De regulă, el nu-l va critica niciodată direct și nominal pe șeful cel mare, dar va face aluzii care vor fi interpretate ca atare. Congresul ca ritual politic este destinat în primul rând producerii de emoţie Este cea mai bună fabrică de emoţii și acest lucru se vede mai ales în momentul de vârf: discursul Marelui Șef. În timpul discursului șefului suprem, emoţia este la paroxism, nu se aude în sală decât bliţul aparatelor de fotografiat. Oamenii se ridică și aplaudă frenetic, de regulă, peste 30 de secunde. Un șef cu mare sensibilitate poate recepta direct această emoţie, poate chiar să lăcrimeze sincer partajând cu sala un fluid de emoţie real. Traian Băsescu a jucat perfect acest rol, a reușit cu grijă să programeze o ordine neculminativă, pentru a evita derapajele posibile, a construit o emoţie puternică iniţială de la care să decurgă restul lucrurilor. Prin tradiţie, în congresele de la noi, se preferă un crescendo, unde șeful vine în momentul culminant, dar Președintele României știa ce poate și a preferat să taie orice rezistenţă de la început. După plecarea șefului și ieșirea din sală, toţi dau buluc să iasă să fumeze, să scape de atmosfera încărcată, de aceea, în cele mai multe situaţii, se dă o pauză, pe motivul că trebuie condus șeful. Cei aflaţi în echipa de conducere nu ies, ei trebuie să stea acolo ca o continuitate, dar și pentru că nu s-ar potrivi cu starea celor aflaţi pe hol, ar putea deveni paratrăsnete de descărcare a emoţiei colective. Discursul Marelui Șef este momentul cel mai încărcat de emoţie, iar un șef cu inteligenţă socială nu va scăpa niciodată acest moment, pentru că este prilejul care face să își piardă din credibilitate discursurile alternative sau contradictorii. Traian Băsescu a realizat, prin momentul înlăcrimat al povestirii privind întoarcerea spatelui de către Petre Roman, un moment esenţial pentru supunerea ritualică a tuturor faţă de conducător. În caz contrar, le-a transmis Președintele, priviţi la destinul celui care nu-l recunoaște pe șef: se pierde în jungla politică. Un Congres fără un asemenea moment se poate transforma într-o rebeliune cu justificarea că este nevoie de ordine și autoritate. Frica de izolare, de a rămâne singur în faţa unei posibile schimbări a puterii, a judecăţii sau a DNA, este cel mai tare sentiment de emoţie negativă care domină sala unui congres. Șeful cel mare știe acest lucru, a dat dovezi că nimeni nu este protejat dacă face pași greșiţi, chiar dacă se află încă la putere. Discursul șefului declanșează starea de idolatrie, necesară în cadrul unui asemenea ritual. De aceea, șeful nu va rămâne printre oamenii din partid după discurs, nu ar fi indicat să se retragă înapoi la locul său. Este indicat ca după discurs să plece, pentru a nu se risipi emoţia, să plece așa cum a venit, pe neașteptate. Șeful nu trebuie să dea niciodată certitudinea că va veni la Congres, obţinând astfel culpabilitatea și nesiguranţa celor din sală, pentru ca, atunci când intră, efectul să fie maxim. Iluziile opozantului și utopiile lui sunt singurul element de noutate și speranţă adus de un congres. I se creează iluzia că este susţinut de peste tot, că societatea îl așteaptă ca pe un mare reformator, că i se vor uita toate păcatele vechi sau noi. Norocul opozantului este că nu are șanse să câștige, pentru că ar fi văzut că simpatia asta spontană ar fi durat mai puţin de 24 de ore, după victorie ar fi devenit la fel de indezirabil ca și orice lider al partidului său. Congresul PDL, ca orice congres al unui partid aflat la putere, a fost un congres de afirmare și re-generare a forţei. Scopul principal a fost cel de perpetuare a puterii, de aceea sloganul principal al membrilor cei mai războinici a fost următorul: vom ieși întăriţi din această bătălie. Un asemenea eveniment ritualic are și rolul de a ţine conflictul din interior (de regulă, conflict pentru resurse de putere) la un nivel tolerabil și controlabil. 216 . Vasile Sebastian Dâncu Triburile .217 Drama challengerului:el nu are cum să câștige, pentru că nu are un steag. Emil Boc a venit cu steagul partidului, lui Blaga nu i-a mai rămas nimic altceva decât să meargă împotriva steagului partidului. Nu avea cum să câștige, era din start doar un sparring-partner, chiar dacă era unul tare. A vorbit bine la Congres, dar discursul său a venit după ce Traian Băsescu a creat o atmosferă de emoţie solidară și de frică de a te opune unei asemenea emoţii integratoare. Congresele politice sunt atent regizate după scenarii și tehnologii complexe Analiștii naivi se plâng că au văzut elemente de regie sau detalii nespontane. Păi tocmai asta este esenţa unui Congres, nimic nu trebuie lăsat la voia întâmplării. În PSD, pierderea lui Ion Iliescu a fost multă vreme pusă de el și echipa sa pe seama faptului că marele regizor, Octav Cozmâncă, a fost scos de la masa de regie de dispariţia tragică a soţiei, cu o zi înainte, iar înlocuitorul lui nu avea chiar atâta experienţă în impunerea de proceduri. Procedurile tehnice sunt importante și deloc neglijabile în configuraţia votului și a rezultatelor. Lumina și sunetul. Dacă sunt de partea șefului de partid, atunci discursurile se vor auzi inegal. Partea de sală unde vor fi grupaţi simpatizanţii opozantului va fi privată de sunet puternic și de lumină, discursul opozantului va fi lucrat tehnic încât să poată părea anemic și neconvingător, ezitant. Din contră, conducătorul partidului va beneficia de muzică victorioasă, înainte și după, de întreruperi cu aplauze și ridicarea sunetului la maximum. Ritmul îi poate fi dat de pauze și de ridicări de sunet pentru cuvintele puternice, care devin semnale de ridicare a publicului în picioare. În regia congreselor mari este încurajat să intre al treilea candidat, clovnul, nebunul regelui. El este foarte important în detensionarea sălii sau chiar pentru a spune lucruri grave, dar care să nu conteze în lupta dintre cei doi candidaţi principali. Clovnul, dacă este inteligent și bine ales, va primi aplauze ca și Marele Șef, urmând ca lupta dintre cei doi candidaţi să nu mai fie un război de aplauze, ci unul al ordinii existente în partid. Clovnul este și un bun teritoriu unde se pot refugia cei mai mari oportuniști, ca nu cumva să se adune la Opozant, pentru o masă critică semnificativă care să rupă balanţa. El este un fel de supapă de siguranţă necesară și este folosit strategic și tactic pentru diferite modalităţi de redistribuţie, mai ales când există posibilitatea unui tur doi, dar și pentru a nu exista un al doilea tur de scrutin. Insula Clovnului este una de pe care se poate apoi sări cel mai ușor în barca celui care a învins fără mustrări evidente de conștiinţă și fără ca saltul să fie prea lung. Clovnul va fi răsplătit, nu doar de șefi, dar și de mulţime. Domnul Paleologu va fi ales vicepreședinte fără probleme, a avut o funcţie socială și politică importantă. Orice congres este un eveniment al negocierilor între tabere. Se distribuie liste în sală, se controlează votul prin cele mai subtile metode, se vând și se cumpără diferite funcţii, la nivelurile intermediare se fac transferuri de membri între echipe. La congrese, bărbaţii se îmbrăţișează și ritualul pupăturilor pe obraz este un rit de neagresiune. O formă de salut care arată că încă este pace. O formă de liniștire care îl asigură pe individ că mai există punţi, iar cel care iniţiază sărutul (trădător, de multe ori) este cel care arată supunere sau cel puţin neutralitate. Mistica este la ea acasă în timpul congreselor și fantasmele colective reînvie. Am râs copios la ultimele alegeri, alături de o lume întreagă, de flacăra violetă și de obscurantismul asociat cu ea. Aţi văzut cravatele violete ale lui Emil Boc și Vasile Blaga, oamenii care urmau prin competiţie să producă un lider providenţial pentru viitorul României? *** Nu trebuie să așteptăm prea multe de la un congres politic. Este important doar pentru cei care sunt membrii sau simpatizanţii partidului care-l organizează. Dacă am fi mai deștepţi, nu am mai face atâta caz de congresele politice. Ele nu sunt evenimente importante! 15 mai 2011 218 . Vasile Sebastian Dâncu Triburile .219 Omul căruia i se cuvine totul nii au început să-i spună acestui lucru „mi-se-cuvinism”, dar parcă ușoara ironie șterge ceva din esenţa fenomenului. În plus, omul căruia i se cuvine totul nu vrea să fie introdus în nicio formulă, el ar avea nevoie de un cuvânt unic, strălucitor, poate aurit. Unul care, cu siguranţă, i se cuvine. Omul despre care încerc să scriu acum câteva rânduri reprezintă o tipologie socială destul de rară, deoarece majoritatea oamenilor au instincte sociale, iar unul dintre acestea este instinctul reciprocităţii. Dacă viaţa socială este o înlănţuire de activităţi în care avem nevoie unii de alţii, atunci este firesc să căutăm a echilibra contribuţia cu ceea ce primim, chiar dacă nu facem contabilitate exactă. Poate doar iubirea este o relaţie în care, cum spune Romain Gary, trebuie să dai fără a cere U nimic în schimb, dar și aici există forme de răspuns. Omul căruia i se cuvine totul nu are aceste instincte, pentru el venirea lui pe lume a fost probabil o ocazie cosmică pentru ca lucrurile să primească sens. De aceea, vom localiza această specie în politică, acolo se poate desăvârși, ca aspiraţie și lipsă de scrupule. Omul acela, dacă ajunge într-o funcţie publică, devine un colecţionar de orice, un mare depozit, adună în colecţiile sale toate jucăriile pe care nu le-a avut când era mic: mașini, tablouri, ceasuri, bijuterii sau orice lucru care poate avea valoare. În același timp însă adună în jur și un lucru fără valoare în ochii lui, dar necesar: oamenii. Omul „mi-se-cuvinist” este un mare colecţionar de oameni. Îi colecţionează așa cum ar colecţiona tablouri, adică are nevoie de ei pentru panoplie. Oamenii aceia sunt jucăriile lui, trebuie să lupte cu toţii pentru slava lui, să-i fie servitori, adulatori, să-i cânte ode, ori să fie gladiatorii lui în spaţiu. Oamenii din colecţia lui trebuie să nu fie excepţionali, dar mai ales să nu strălucească în vecinătatea lui, să nu aibă pretenţia de a li se respecta individualitatea sau chiar umanitatea. Pentru cel căruia i se cuvine totul, oamenii sunt doar niște uriașe păpuși pe care le poţi muta cu telecomanda oriunde dorești. Și nu este doar atât! Oamenii cu care se înconjoară Omul (evident, cu O mare) trebuie să fie niște oglinzi în care el se privește și se vede frumos. Când marele Om se duce la televizor, ei sunt cei care se înghesuie să sune pentru a spune ce fenomenal a fost Șeful, ce bine le-ai zis-o, șefu’, geniale fraze, extraordinară glumă, fantastică audienţa etc. În general, el este providenţial și cere zilnic solidaritate cu el, fraternitate care să-l cuprindă din toate părţile, sacrificiul tuturor pionilor pentru supravieţuirea lui. De regulă, Omul căruia i se cuvine totul are și o soţie căreia, aţi ghicit, i se cuvine cel puţin la fel de mult, dar poate și mai mult, căci este Doamna sau Dânsa, femeia de fier din spatele bărbatului puternic. Ea dispune de fapt de tot și pentru ea toţi oamenii subordonaţi soţului sunt o liotă de servitori, niște dobitoace care nu sunt destul de recunoscătoare. Ea se uită la soţiile celor din gașca soţului și le tratează ca pe niște găini. Le va accepta doar pe cele care sunt obediente și care ţin ochii în podea sau pe cele care se îmbracă modest în preajma Marii Doamne. Uneori, seara, Doamna se uită la televiziuni și, nemulţumită de filmele triste, sună la TVR să schimbe programul cretin care demoralizează masele. Când intră singur, din lăcomie sau lipsă de caracter, în bucluc, Omul căruia i se cuvine totul este atât de nefericit, încât crede că pentru cauza lui ar trebui să se dărâme lumea. Toţi ar trebui să se arunce în faţa tăvălugului Justiţiei, ar trebui să se oprească trenurile și o grevă generală să paralizeze întreaga ţară. El este sigur în mijlocul unui complot, pentru că el știe că nu greșește niciodată. Mereu dușmanii îl urmăresc sau adversarii politici îl hărţuiesc pe nedrept ca să nu ajungă să conducă spre paradis ţara asta care, fie vorba-ntre noi, nici măcar nu-l merită. Cei care nu deschid războaie în numele lui sunt niște trădători și 220 . Vasile Sebastian Dâncu Triburile .221 niște nemernici. Cei care i-au fost soldaţi, dar s-au lăsat la vatră, au greșit, ar fi trebuit să-i rămână grăjdari până la sfârșitul vieţii lor. Dar nimic nu egalează în fast aniversările Omului căruia i se cuvine totul. Durează de regulă mai multe zile, iar șirurile lungi de oameni se pot vedea de departe cărând flori și cadouri. Judeţele trimit dubiţe, concurenţii celor din funcţii gonesc pe drumuri lăturalnice cu peșcheșuri și plocoane mult mai mari pentru a fi numiţi de marele Guru în locul dregătorilor. Unii vor reuși să aducă daruri și promisiuni spectaculoase și atunci o să vedeţi cum, dintr-odată, Omul nostru devine mare reformator. Schimbă dregători, taie capetele unora deja prea vechi în jilţuri. Observaţi cu atenţie, daţi istoria înapoi, cele mai mari acte de bravură făcute de Marele Om se întâmplă după fastuoasele sărbători ale aniversării sale. Omul căruia i se cuvine totul nu poate da nicio luptă, pentru că nici nu-și poate închipui un adversar real. Chiar și această idee îl sperie, niciun adversar nu este demn să-i devină challenger. De aceea, el este fricos și laș. Transpiră mult în zilele confruntărilor mari sau mici. Confruntările lui sunt doar mici, căci refuză orice luptă. Când vine vreo slugă să-i spună că îl atacă cineva, primul lucru pe care el îl spune este: hai să ne predăm. Când își pune armura de carton pentru emisiunile de televiziune, omul nostru are chilotul umed, chiar dacă știe că este vorba doar de o simulare pentru acei gură-cască ce vor să înţeleagă politica de la televizor. Deși nu a dat niciodată vreo bătălie decât prin intermediul altora, Omul „mi-se-cuvinist” se consideră un mare învingător. Te uiţi la el și ţi se face milă, nici măcar nu ai ce să-i spui. Îl vezi cum se târăște prin noroiul fiecărei zile și nu te mai înduri nici măcar să-l calci peste mâinile grăsuţe cu care te pălmuia odată. Căci Omul căruia i se cuvine totul trebuie să se mulţumească doar cu un singur lucru adevărat, nefalsificat, venind din viaţa cea adevărată și care i se cuvine cu adevărat: dispreţul. Atât, dar și asta este prea mult. 22 noiembrie 2011 Cel mai bun partid din România unt sigur că această postare va avea mulţi mușterii, deoarece trăim într-o societate a clasamentelor. Publicitatea trăiește tocmai din această dorinţă de clasament, de a fi în clasament, de a citi clasamente. Ne-am îndepărtat atât de mult de viaţă și de experienţele concrete, încât căutam mereu să ne spună cineva ce este mai bun. Așa au apărut experţii și expertologia, oameni care de multe ori se insinuează în viaţa noastră, mimând tot felul de forme de expertiză. Agentul imobiliar este un fost șomer care în viaţa lui nu a construit o casă, dar nouă ne explică tot ceea ce trebuie să știm despre asta și ce este mai bun în domeniu. Consiliera de matrimoniale nu a reușit să se mărite deși a trecut de patruzeci de ani, dar ne dă sfaturi foarte bune despre căsnicie și despre păstrarea ei. Experţii și consultanţii în politică ne cer mulţi bani să ne spună cum trebuie să facem să fim votaţi mereu, deși mulţi dintre ei nu au reușit să fie votaţi vreodată – nici ca președinţi de asociaţie de locatari –, ne hrănesc cu sfaturi despre un lucru pe care nu-l cunosc. Nu sunt sociologi sau politologi, nici măcar specialiști în marketing, dar au devenit indivizi pe care S reporterii îi gratulează cu apelativul „Domn’ Profesor”. De multe ori am fost întrebat de oameni simpli de pe stradă care este cel mai bun partid politic, partidul care merită votat, cel care are politicienii cei mai serioși și care va face lumea mai bună. Niciodată nu am răspuns la această întrebare, chiar dacă uneori, cu strângere de inimă, îmi venea să spun că, prin comparaţie, deși nu este perfect, partidul la care eram și eu arondat este cel mai bun. Nu am putut răspunde pentru că întrebarea este prost pusă, iar răspunsul nu poate fi decât unul imbecil. De fapt, răspunsul nu 222 . Vasile Sebastian Dâncu Triburile .223 contează, contează doar efectul de clasament. Cei care te respectă sau au încredere în tine te vor crede fără argumente, iar ceilalţi te vor înjura copios oricum, tot fără să te asculte, tot fără să se uite ce este dincolo de etichetă. Un partid care se intitula „cel mai bun partid” a câștigat alegerile în Reykjavik, în 2010, chiar dacă întregul lui program era o parodie după viaţa politică tradiţională și era condus de un comedian. Promitea o schimbare imposibilă, dar nu era cine să raţioneze serios. Poate că mulţi nici nu se uitaseră la ofertă, era un nou partid și este bine să aduci schimbare în viaţa politică. Ce să mai spunem, un partid cu numele ăsta poate fi cel mai bun, deci haideţi să mergem să-l votăm, sunt oameni noi, iar dacă sunt și tineri după buletin, atunci sunt sigur foarte mari specialiști. Cel mai bun partid din România poate avea succes garantat și suntem siguri că ne va da multe lucruri de care avem nevoie. Ne va da salarii și pensii mari, va face drumuri și poduri, va da zile libere și al treisprezecelea salariu. În plus, este important, nu ne va cere nimic în schimb. Cel mai bun partid ar trebui să aibă un om cinstit la cârmă, cinstit și serios, care să ne trimită pachete de sărbători, să ne organizeze concerte în piaţa publică și să facă băi de mulţime. Evident, este important să-l putem atinge, că doar este unul din popor, și să ne facem poză cu el, să trimitem copiilor în Spania sau în Italia să vadă că se schimbă lucrurile aici. Partidul cel mai bun din România trebuie să se nască repede, să putem absorbi fonduri europene și să scăpăm de criza care ar putea veni după macrostabilitatea noastră. Criza din Franţa, Italia, Portugalia sau Spania s-ar putea întinde și la noi dacă nu vine acest partid mai repede. Sau, Doamne ferește, ar putea să ne distrugă liniștea stabilităţii și creșterii macroeconomice vreo instabilitate și un trai subdezvoltat ca în Grecia. Sunt sigur că există și cârcotași care vor spune (poate fiind chiar convinși!) că Cel mai Bun Partid din Romania există. Da, sunt mulţi care știu care este partidul cel mai tare de la noi și pe care îl votează mereu cu speranţa că le va aduce traiul cel bun. Dar când partidul se arată la fel ca și cele pe care le-a părăsit înainte, își schimbă repede părerea și se mută la altul, care devine, la rândul lui, cel mai bun și mai serios partid; de fapt, singurul. Dar cel mai bun partid din România este sigur pe undeva prin zonă. Mulţi sunt siguri că trebuie doar găsit, ca o căpșună ascunsă sub frunze în Spania, sau ca o ciupercă dintr-o scorbură de copac. Din păcate, acest lucru este o iluzie și cei care citesc acest post au tot dreptul să fie dezamăgiţi. Știu multe despre partide, dar nu știu dacă este unul care este cel mai bun. Evident, chiar și eu ţin cu unul din când în când, dar asta nu îmi dă niciun argument să spun că este cel mai bun. Nici măcar eu nu ţin cu el pentru că ar corespunde unor criterii știinţifice de evaluare a partidelor sau guvernanţei moderne. Nici vorbă, ţin cu el pentru că, în lupta dintre toreador și taur, eu ţin cu taurul, nu cu nesuferitul și sclemberosul de toreador care măsluiește lupta și-l ucide pe taurul cel fioros prin șmecherii și ajutoare. Unde mai pui că se și laudă cu asta și câteva zeci de mii de idioţi îl aplaudă frenetic, iar femeile orgasmează când trece el cu hainele aurite și pelerina roșie. Cel mai bun partid din România ar trebui să conducă guvernul când este votat, nu să aștepte ordine de la niște contabili de la FMI, care știu doar că trebuie să privatizeze tot, până ce ţara va deveni falită și total expusă. Dacă am avea așa ceva, adică cel mai bun partid din România, atunci secretarul lui general nu ar avea curajul să îl critice pe președintele partidului atunci când acesta arată, în discurs, o faţă europeană și demnă, civilizată, în competiţia cu o putere politică ieșită deja de pe șine. Sigur că partidul politic cel mai bun din România, presupunând că ar exista, ar avea niște bărbaţi care nu ar accepta ca băieţii deștepţi să vândă energie scumpă pensionarilor, care ar curma evaziunea fiscală legată de mâncare, cereale, petrol și multe altele. Cel mai bun partid ar trebui să aibă și niște oameni cu ceva bărbăţie, care nu se sperie de rudele celor care comandă returnări ilegale de TVA pe bandă rulantă. Dar, prieteni, cel mai bun partid nu este o nălucă, oamenii încă sunt siguri că există, trebuie doar analiști buni care să-i recunoască meritele. Dacă am face un sondaj, cel mai bun partid 224 . Vasile Sebastian Dâncu Triburile .225 din România cred că ar obţine foarte multe procente, cu mult mai multe decât obţine un personaj imaginar, Septimiu Comșa, pe care-l măsor din când în când și care stă destul de bine la notorietate sau încredere. Sunt sigur că fiecare alegător caută ocazia să-l voteze pe cel mai bun și, mai ales, să voteze partidul care are și eticheta de cel mai bun, pentru că, nu-i așa, cetăţeanul merită ce este mai bun. Nici sigla nu ar arăta rău – CBPR (Cel mai Bun Partid din România) – și cred că ar fi bine ca nici măcar să nu spunem programul. O să le spunem alegătorilor că le-am pregătit o surpriză, iar programul îl vom spune după ce câștigăm alegerile. În caz contrar, ne pot critica cei care au făcut politică până acum și care și-au bătut joc mereu de popor. Nici slogan nu ne mai trebuie, deoarece numele partidului spune totul, iar excelenţa nu se justifică, ea se impune ca evidenţă. Am putea, dacă ne grăbim un pic, să aducem parlamentari cu mandate, mai ales acum spre final de mandat, când mulţi tremură pentru viitorul lor politic. În fine, se deschid multe posibilităţi, am putea să ne înscriem în oricare Internaţională (populară, socialistă sau chiar liberală), am putea să participăm la alegeri europene și să trimitem oameni în Parlamentul European. Dacă luăm puterea și vedem că, peste un an sau doi, unii cârâie că nu suntem cel mai bun partid, putem să facem rapid ceva: anunţăm că toţi membrii de partid au fost daţi afară și în locul lor aducem români din diaspora, cei care cunosc experienţa adevăratei democraţii. Vedeţi ce simplu este? O idee bună, un nume serios, oameni se găsesc din belșug. De alegători nu mai vorbim, ei stau acolo și așteaptă. Vor să voteze ceva care să-i răzbune pentru două decenii de falsificare a democraţiei. Au și o memorie destul de scurtă, nu-și aduc aminte prea multe din trecut; sunt oameni moderni, orientaţi spre viitor, chiar puţin neatenţi la prezent. 19 februarie 2012 Propaganda a murit! Televizorul doar minte ropaganda a revenit destul de des în declaraţiile politicienilor din ultima vreme. Recent, Victor Ponta le-a spus miniștrilor într-o ședinţă, la debut, când știa sigur că se înregistrează: „Vă rog pe toţi să demontaţi propaganda fascistă a PDL, că numai fasciștii și P comuniștii rescriau istoria”. De partea cealaltă, Tismăneanu l-a etichetat pe Ponta ca „neghiob” pentru că acesta a spus despre Cărtărescu și Mihăieș că sunt propagandiști naziști. Ponta a răspuns: „(...) eu doar am redat limbajul tipic propagandei naziste folosit de doi așa-ziși intelectuali, nimic altceva. Sigur că domnul Tismăneanu, plătit și pregătit să-i apere, a omis, în postarea sa, această realitate evidentă, atacându-mă tot pe mine cu aceleași expresii și același dispreţ faţă de adevăr pe care, repet, îl puteţi găsi fie la propaganda lui Goebbels, fie la tovarășii cu care Domnia Sa a mers la școală și la chefuri de nomenclaturiști!” Evenimentul Zilei anunţă că: „Ponta acoperă găurile de la TVR prin suplimentarea fondurilor direct de la bugetul de stat. Astfel, liniștea la televiziunea publică este asigurată înaintea alegerilor parlamentare. În timp ce la TVR și radioul public s-au dat 26 de milioane de euro în plus, la Institutul Cultural Român s-au tăiat 4 milioane de euro”. Exemple de genul acesta pot curge la infinit, căci cuvântul a redevenit la modă mai ales după scandalul plagiatului și suspendarea lui Traian Băsescu. Nu continuăm, pentru că ar fi inutil, oamenii folosesc cuvântul propagandă fără să-l înţeleagă, doar din raţiuni de rezonanţă negativă. E adevărat, când spui propagandă, oamenii înţeleg că este vorba de manipulare sau de minciună. Dar nu este așa, de fapt, în România, propaganda a pierit odată cu dispariţia 226 . Vasile Sebastian Dâncu Triburile .227 oricărui proiect serios de societate, sau poate odată cu volatilizarea a două modele politice polare de viziune asupra societăţii. Momentul în care propaganda a murit în România nu poate fi localizat exact, dar poate fi plasat undeva după ce CDR a preluat puterea în anul 1996. Guvernarea speranţelor dreptei a aneantizat repede tensiunea dintre foștii comuniști și cei care doreau o altă ordine socială. Ineficienţa acelui guvern a condus la o societate amestecată, a combinat taberele prin migraţie politică și diverse experimente și a decredibilizat discursurile politice bazate pe ideologia de stânga sau de dreapta. De atunci, poate doar cu excepţia perioadei dintre 2001 și 2002, când PSD a căutat să se fundamenteze ideologic ca partid social-democrat modern, pentru a se uita de originile comuniste, propaganda a dispărut. Nu am mai avut o dreaptă care să vină cu programe ideologice coerente, programe care să se opună propagandei de stânga, și astfel și stânga și-a dizolvat viziunea într-un program asistenţial cu accente populiste, orchestrat nu de comunicatori sau de propagandiști, ci de baroni locali sau militanţi cu valenţe de organizare, nu de inspiratori ai maselor. Trecerea uneia dintre ramurile fostului FSN – Partidul Democrat – la dreapta și mișcarea liberalilor spre stânga, în USL, au reprezentat ultima lovitură dată condiţiilor de renaștere sau supravieţuire a unei propagande politice la noi. Propaganda nu este orice tip de comunicare, ea nu se confundă nici cu minciuna, nici cu bombardamentul informaţional și nici cu manipularea sau persuasiunea. Propaganda este un mediu de propagare, o putem defini mai bine prin noţiunea de câmp din fizică. Ea nu este responsabilă doar cu invitarea, împingerea unor oameni să voteze idioţi sau dictatori, ci mai ales răspândește o viziune, o reprezentare asupra lumii. Altfel spus, caută să transmită un tablou concret și coerent asupra lumii, împănat cu valori, naraţiuni specifice sau ideologii. Este ceea ce Pierre Bourdieu numea violenţă simbolică, adică propagarea unui model de societate printr-o ideologie (dominantă, spune el) care este reiterată în toate manifestările media și subordonată intereselor unor elite economice și politice. Propaganda se fundează pe o doctrină și are reţete și tehnici cunoscute încă din Antichitate (repetiţia, diabolizarea adversarului, mecanismul ţapului ispășitor, simplificarea, orchestrarea și multe altele). Nimeni nu recunoaște că face propagandă; de două mii de ani, orice competitor acuză dușmanul de propagandă, despre el însuși spune că doar informează sau face PR sau diplomaţie publică. Dar, astăzi, propaganda a devenit o mașină de infl uenţă mediatică, s-a transformat într-o mașină care răspunde intereselor unor grupuri răspândite prin partide și ale unor reţele de militanţi politici care ocupă statul din patru în patru ani. Propaganda și-a pierdut și coerenţa din vremile trecute, fundamentul de valori și ideologiile care aduceau o viziune, cât ar fi ea de parţială, asupra lumii. Propaganda a murit în România și din alte cauze, nu doar pentru că dinamica politică de la noi a mers spre degradarea discursului politic și spre creșterea rolului pungilor cu produse în campania electorală. Unul dintre mecanismele propagandei, adică minciuna (chiar dacă nu este definitoriu pentru propagandă), nu este foarte ușor de folosit azi. Astăzi nu mai este atât de ușor de falsificat realitatea, chiar Goebbels le recomanda colegilor săi să mintă în propagandă doar atunci când este absolut necesar, deoarece capacitatea de informare a fiecărui individ și accesul la surse fac ca propaganda să uzeze mai puţin de mecanisme de disimulare, de falsificare, și mai mult de simulare sau stimulare a unor reacţii afective, emoţionale. O altă cauză este degradarea corpusului politic și a selecţiei. Ca să folosim termenii lui Bourdieu, putem vorbi de o elită politică? Vorbim foarte des de clasă politică, poate din cauza faptului că, în acest moment, politicienii români sunt de cea mai scăzută calitate intelectuală din istoria noastră. Aleși pe criteriul loialităţii faţă de șef, nu pe cel al competenţei, politicienii de azi nu se pot folosi de mijloacele fine ale propagandei, înţeleasă în mod clasic. Propaganda uzează de îndoctrinare, uneori afectivă, a cetăţenilor, este un proces mai subtil, care înseamnă conformism, acceptarea unor modele, interiorizarea unor atitudini. Ea nu 228 . Vasile Sebastian Dâncu Triburile .229 violentează, ci creează o ambianţă pentru a convinge și direcţiona discret opinia publică. Ea este și acţiune deliberată asupra spiritelor, prin persuasiune și campanii dirijate înspre a obţine consensul sau pentru a fabrica anumite opinii, girate de specialiști sau de instituţii prin managementul percepţiilor, storytelling sau alte metode. Cine să folosească aceste metode? Nivelul politicienilor care cheltuie milioane pe consultanţi străini care implementează doar programe de PR politic și marketing electoral este prea jos pentru a avea răbdare, continuitate și proiect de a construi tradiţii politice. La noi, totul e electoralism, grabă de a lua puterea și a exploata rapid toate resursele ei, nimeni nu acceptă să cultive electoratul, intelectualii sunt folosiţi doar în campanie, apoi aruncaţi la gunoi. Este imposibilă reflecţia critică – și refl ecţia politică, în general – în interiorul partidelor politice. Propaganda este într-o relaţie ciudată cu nivelul de ignoranţă socială – contează cât este de mare nivelul ignoranţei la un moment dat. La un nivel de ignoranţă mare, cultivat și stimulat de două decenii, este greu să mai poţi spera că vei putea veni cu programe de cultură politică și civică, kilogramul de zahăr sau de ulei fiind un argument mai bun decât ideologiile structurate ale propagandei. Dar, odată cu moartea propagandei politice, a murit și o formă care este importantă pentru orice stat: propaganda statului sau a naţiunii. Propaganda pe care o orchestrează statul în interior este realizată prin mijloacele instituţionale și are ca scop întărirea identităţii, consolidarea coeziunii sociale, creșterea încrederii sociale sau modernizarea mentalităţilor prin inculcarea unor valori ca toleranţa, responsabilitatea civică, echitatea și multe altele. Propaganda statală poate fi asimilată educaţiei naţionale; statele puternice au programe serioase în acest sens. România este un stat aproape eșuat din acest punct de vedere. Suntem într-o criză a valorilor și într-o criză de identitate; românii ajunși minoritari în Occident se adună greu în asociaţii și, de regulă, se topesc în masa populaţiei, a doua generaţie de abia dacă mai înţelege limba română. Suntem obsedaţi de programe cu brandul de ţară, dar am uitat să încercăm să-i convingem pe cetăţenii români asupra nevoii de solidaritate și de coeziune socială, asupra respectării unui trecut așa cum a fost el și asupra respectului valorilor, alături de nevoia de modernizare și de efort comunitar. Uităm să ne promovăm valorile, iar statul este ocupat din patru în patru ani de alt partid, care se rezumă la a face selecţii după criterii partizane. Politrucii deveniţi responsabili ai statului contestă valorile culturale sau creatorii veritabili, judecându-i după sensibilităţile lor politice sau forţând macularea unora, prin legarea lor la căruţa partidelor. Oamenii nu se nasc cetăţeni, ei trebuie formaţi printr-un sistem de propagandă asimilabil educaţiei, iar a răspunde propagandei naţionaliste exagerate din perioada ceaușistă cu lipsa oricărei preocupări serioase pentru construcţia unei identităţi colective este o eroare cu consecinţe grave pe termen lung. În România, politicianismul primitiv și gregarismul partinic au pârjolit totul, chiar și condiţiile pentru propagandă politică sau naţională. Imaginea unor posturi de televiziune agresive în transmiterea unui flux de mesaje politizate ne poate înșela, ele nu fac propagandă, ele doar mint cu nerușinare și dezinformează. 9 octombrie 2012 Dan Diaconescu şi lumea lui an Diaconescu a fost privit la început ca și un șmecheraș de Caracal. Un băiat evadat din imperiul lui Voiculescu care D face bani cu o televiziune de garsonieră. Inventase un fel de Hyde Park dâmboviţean unde veneau tot felul de personaje ciudate care vorbeau toată noaptea în faţa unui prezentator care le lăsa discursul lor natural, cu micile sau marile lor drame sau formele lor de protest. A intuit că oamenii simpli se pot identifi ca mai greu cu personajele din telenovelele sud-americane, acolo era un univers cu mii de bariere vizibile care despărţeau cele două lumi. Și-a dat seama că, pentru unii, pentru cei mai sărmani din cartiere, chiar și creaţiile gen „La bloc” reprezintă o lume artificială. A 230 . Vasile Sebastian Dâncu Triburile .231 descoperit personaje care nu se deosebesc cu nimic de lumea săracă a mahalalelor: Magda și Tolea Ciumac, Nikita, Ogică și alţii. I-a pus să-și joace propriile roluri, să se încaiere, să se bată, să se certe sau să-și spună poveștile. Din acest joc a câștigat o grămadă de bani, ca orice oltean isteţ care vede o adunătură de fraieri. A creat un personaj semi-imaginar (care apare în poveste doar după ce a dispărut), un fel de Godot de Dâmboviţa, mai cunoscut acum decât personajele literare sau chiar decât 90% dintre politicienii noștri: Elodia. A acceptat politicieni și refuzaţi din politică, și pe cei care se luptau cu sistemul, iar televiziunea i-a fost închisă de Adrian Năstase. Apoi l-a avut și pe Președintele Băsescu în studiourile lui, atunci când acesta părea înconjurat și izolat de televiziunile centrale în campania din 2009. Este în pericol să-l închidă CNA și în regimul Băsescu, cu motivaţia justificată că nu respectă regulile. Face spectacol ieftin și vulgar pentru cei care nu au educaţie să meargă la operă sau la bibliotecă și nici bani destui să meargă la restaurantele de pe bulevard. Legitimaţie de politician primită cadou Încolţit de justiţie, s-a gândit că poate folosi apărarea imunităţii politice și, la prima arestare, procurorii i-au emis legitimaţia de politician. Dacă până atunci ataca haotic, pe toată lumea, în momentul arestării a devenit la fel de credibil ca și telenovelele lui cu personaje adevărate. A reușit să arate oamenilor că sistemul ciocoiesc există, este violent și acţionează. Le-a spus oamenilor ce voiau să audă: că ar putea trăi fericiţi dacă nu ar fura politicienii. Este primul care le-a spus asta? Nu, se spune în fiecare campanie, nimeni nu-i îndeamnă pe oameni să se educe, să muncească mai mult, să facă economii când se poate. Toţi politicienii promit că ei vor aduce paradisul pentru că toate nenorocirile se trag de la nemernicii care fură la guvernare. Și-a legalizat, cu multe piedici, partidul, apoi s-a pus pe vorbit la televizor și pe turnee prin ţară. Sigur, discursul lui Dan Diaconescu este o culme a demagogiei, dar multe discursuri ale politicienilor noștri consacraţi, europeni și spălaţi sunt pline de o demagogie la fel de mare. Vorbește despre poporul care va deveni stăpân, proprietar din nou și despre faptul că ziua judecăţii se apropie. În numele poporului vorbesc deja toţi politicienii români, poporul este cel mai frecvent cuvânt în orice campanie electorală. A promis douăzeci de mii de euro și alte bazaconii, dar parcă asta au făcut-o și politicieni cu carieră strălucită la Washington. Lumea lui Dan Diaconescu „Există – scrie Andrei Pleșu, referindu-se la România lui Dan Diaconescu – în fiecare din noi o zonă inavuabilă de cruzime, curiozitate vicioasă, perversiune morală. A valorifica însă tocmai această zonă, a întărâta ce e mai rău în om, a face spectacol din mizerie, a convoca «publicul larg» la o extatică bălăcire în lături e cinic, e iresponsabil, e ucigător”. Este adevărat, televiziunile lui Dan Diaconescu sunt vulgare, poluează bunul gust și stimulează poate „prost-gust, trivialitate, sub-nutriţie intelectuală, hârjoană calomnioasă, jegul”, cum spune intelectualul Pleșu, dar lumea lui Dan Diaconescu există, se manifestă. Lumea lui Dan Diaconescu nu este doar o lume virtuală pe care o naștem prin stimularea unor instincte ignobile. Lumea lui Dan Diaconescu este dureros de reală și nu avem dreptul s-o ignorăm, să ne ferim de ea, mai ales dacă suntem politicieni sau intelectuali. Este lumea pe care comunismul a lăsat-o moștenire unei perioade de capitalism sălbatic care s-a preocupat doar de reciclarea moștenirii materiale a comunismului. Cartierele sărace, mahalalele și comunele uitate de Dumnezeu și de Guvern există și fără Dan Diaconescu și televiziunea lui. Datorită lui Dan Diaconescu vedem mai bine această lume, ce invadează lumea noastră, ne-o poluează. Când Dan Diaconescu a spus odată profetic, ca un fel de ameninţare pentru esteţi, „voi oteviza toată ţara”, a făcut un gest comparabil cu al unor copii de romi pe care i-am văzut prin cafenelele londoneze. Scuipau pe prăjiturile unor localnici, pe care aceștia le abandonau, apoi ei se așezau liniștiţi și le mâncau, era saliva lor și de ea nu le era greaţă. 232 . Vasile Sebastian Dâncu Triburile .233 Dan Diaconescu nu trebuia să otevizeze ţara, ea a fost otevizată de politicienii celor două decenii de democraţie haotică și cleptocraţie. Dacă vrem să scăpăm de lumea lui Dan Diaconescu, otevizată sau nu, ar trebui să schimbăm România și să arătăm o altă politică și o altă formă de responsabilitate faţă de societate și faţă de ţară. Lumea lui Dan Diaconescu nu ne deranja prea tare cât timp era încolonată și dusă la vot din patru în patru ani, pe zahăr, bere sau ulei, și pusă să voteze politicienii cu ștaif. Marile partide ale celor două decenii se băteau pentru această lume în demagogie și retorică joasă. Acum însă ne deranjează că lumea lui Dan Diaconescu începe să aibă reprezentare politică. Cât de periculos este votul pentru oamenii lui Dan Diaconescu? Cele aproape zece procente obţinute de PP-DD la aceste alegeri nu ar trebui să reprezinte o surpriză pentru nimeni. În timpul crizei politice din ianuarie, anul acesta, Dan Diaconescu și partidul său se apropiau de o încredere și intenţie de vot de aproape 20%. Am putea spune, pentru cei care se tem de Dan Diaconescu, că am scăpat destul de ușor, cel puţin deocamdată. Dacă nu existau niște supape de refulare pentru populaţie după revoltele din ianuarie, cum au fost demisia lui Boc, căderea Guvernului Ungureanu și învestirea lui Victor Ponta, evenimente care au redus tensiunea politică, astăzi cele 20 de procente obţinute la Turda (judeţul Cluj) de PP-DD nu ar fi fost un caz izolat, ci o medie naţională. Această criză a adus în Europa procentul de vot extremist la valori de peste treizeci la sută, partide extremiste au ajuns chiar la putere. La noi nu s-a întâmplat nimic din toate acestea, partidul lui Corneliu Vadim Tudor este ca și dispărut, locuiește doar între paginile ziarului Tricolorul, partidul lui George Becali nu dă semne de revigorare. S-a plimbat în campanie prin Transilvania un iredentist ungur să facă scandal și nimeni nu l-a băgat în seamă, politicienii nu s-au inflamat, partidele nu au sărit la gâtul vecinilor unguri. Nici măcar ungurii nu l-au băgat în seamă prea tare. Partidul lui Dan Diaconescu este un partid populist, dar nu extremist. Merită să ne îngrijorăm pentru că are consilieri locali, judeţeni și câţiva primari? Eu cred că nu este cazul, pentru o serie de argumente care ţin de funcţionalitate politică, dar și de pragmatism. Dincolo de indicatorii de calitate a electoratului Cei care au ajuns în administraţie nu sunt chiar nebuni, extremiști sau interlopi. Au fost pe listele lui Dan Diaconescu profesori, medici, avocaţi. Am căutat mai multe CV-uri în campanie și în majoritatea lor candidaţii erau cu studii superioare. E adevărat că electoratul lor nu este cel mai educat, dar este un electorat care are dreptul la reprezentare democratică. Dacă nu ne place, haideţi să suspendăm democraţia! Ca partid deja important, PP-DD se va integra în sistem, este singura lui soluţie. Nu sunt mari revoltaţi, majoritatea dintre ei nu au fost votaţi pentru mari discursuri anarhiste, ci pentru că îl reprezentau pe „domnul Dan”. În Transilvania vor participa la crearea unor majorităţi românești, acolo unde, altădată, UDMR era de neînlocuit. Este adevărat, înlocuirea UDMR ca și partid-balama nu poate fi un scop politic, dar poate că e bine și pentru UDMR să aibă competiţie, poate devine mai maleabil, poate își amintește că ar trebui să reprezinte și populaţia românească din unele teritorii, nu doar pe maghiari. Ar putea, în unele locuri, să facă parte din blocul opoziţiei, să-i întărească rândurile și așa șubrezite de căderea politică a PDL. Să-i acceptăm sau să-i respingem din start? De ce să nu le dăm dreptul la evoluţie acestor oameni? Încă nici nu-i cunoaștem pe majoritatea dintre ei. Poate că unii s-au folosit de această oportunitate, de un val care venea, doar pentru a ajunge în administraţie și atunci nu se deosebesc cu nimic de majoritatea politicienilor. Sunt acești oameni orbiţi sau infectaţi de o ideologie? Să fim serioși! Nici vorbă! Poate sunt doar creduli sau șmecheri, dar acestea nu sunt lucruri noi în politica românească. Sunt printre acești noi politicieni și mulţi naivi care poate că nu au aflat că România nu poate fi schimbată doar așa, pentru că vrei și ai o dragoste neţărmurită pentru ţară și popor. Ar trebui să 234 . Vasile Sebastian Dâncu Triburile .235 așteptăm să-i cunoaștem pe acești noi intraţi în sistemul politic. Să nu-i judecăm prea aspru înainte și nici să-i respingem. Poate că ei nu vor aduce o contribuţie decisivă la strategia de dezvoltare a României. Poate că nu se pricep la fineţurile micii reforme din justiţie, dar ei aduc un semnal. Mai mult, cred, ei sunt un fel de semnal de alarmă, iar prezenţa lor acolo ar trebui privită ca un memento pentru politicienii marilor forţe democratice. De câte ori o să-i vedem, de câte ori o să se ridice și o să critice sau o să huiduie, să ne amintim că cei douăzeci de ani de democraţie au adus doar subdezvoltare, sărăcie și suferinţă. Că oamenii au pierdut continuu și s-au îndepărtat de lumea care mergea înainte, au pierdut toate trenurile. Sunt disperaţi și s-au însingurat, își vând votul pe nimic și nu mai cred în nimeni. Nu știu dacă are dreptate scriitorul Cristian Tudor Popescu când vorbește despre votanţii Partidului Poporului ca și despre niște alienaţi mintal. Ar putea fi așa, dar alienarea mintală este atunci doar o consecinţă a unei alienări mai tragice, alienarea socială. Acești oameni s-au înstrăinat de lume și de ei înșiși și vina nu este în totalitate a lor. Deocamdată putem răsufla ușuraţi că lumea lui Dan Diaconescu încă nu are reprezentare. Nu cred că Dan Diaconescu înţelege foarte bine ce este cu această lume. O simte, dar încă este și el doar un bun comerciant de media. Nici Dan Diaconescu încă nu știe că stă pe un butoi care poate exploda oricând. Deocamdată am scăpat cu acest procent minor la alegerile locale. Dar dacă vom sta pasivi, dacă nu ne va interesa viaţa a milioane de oameni care trăiesc sub nivelul de trai decent, într-o zi, lumea lui Dan Diaconescu va veni să-și ceară drepturile. Și această lume, care este tot mai disperată, tot mai flămândă, alienată și fără viitor, nu se va mai mulţumi cu discursurile de la televizor despre ciocoii vechi și noi. Va ieși în stradă, îl va lăsa pe Dan Diaconescu la discursurile lui oteviste, va trece peste el ca o turmă de tauri înfometaţi și va vota nebuni adevăraţi, cinici sau criminali. 14 iunie 2012 Partea lor de adevăr Un studiu de caz cu Gigi Becali, Dan Diaconescu și Corneliu Vadim Tudor resa noastră se află într-o cursă de câștigare a audienţei și vânează oameni-rating. Bătălia pentru rating în timpul unei crize economice care a omorât publicitatea este totală. Un personaj care s-a certat ca la ușa cortului cu o zi înainte și a făcut rating a doua zi este invitat la concurenţă și pus să repete sau să continue. Dacă nu vrea, atunci este plătit. De concurenţă sau de cei care l-au dus acolo. Sunt personaje care stau și o săptămână întreagă în prime-time, cu același subiect minor pentru noi, dar destul cât să păstreze un anumit rating. Oamenii-rating sunt cei care se ceartă sau care coboară mult P nivelul discursului, al limbajului sau al atitudinii generale. Vadim Tudor a fost creat de politicieni, nu de presă. Petre Roman i-a oferit România Mare, un cotidian cu care să poată să se lupte cu partidele istorice. Pentru ca brandul lui Iliescu să rămână curat, Vadim făcea partea murdară. Mulţi îl considerau încă de atunci un rău necesar, un fel de nebun al regelui, și era deja exersat cu munca de la revista Săptămâna. L-au scăpat de sub control, a ajuns să-și bălăcărească și stăpânii, dar i-a prins frica și a primit drept de ședere în cetatea politicii. A ajuns chiar la performanţa de a ajunge într-o finală de prezidenţiale și acesta nu este puţin lucru. „Eu am un dublu comportament, sunt din Rahova” spunea Vadim chiar în această seară. Își permite orice și a fost obișnuit să nu aibă nicio limită. Spune despre el însuși că este Mister Rating și că jurnaliștii își iau salariile de pe urma lui. Gigi Becali a fost creat de presă, de televiziunile lui Adrian Sârbu, un fel de partener și contrapondere pentru Mitică de la 236 . Vasile Sebastian Dâncu Triburile .237 Ligă. Adrian Sârbu are simţul spectacolului și înţelege cel mai bine gusturile Balcanilor, a exersat cu Becali și apoi a trecut direct la ficţiune: telenovele sau filme cu ţigani. Becali pare autentic și frust, dar este destul de șmecher, simte unde e folositor și face spectacolul care se așteaptă de la el. A cumpărat Steaua, apoi a cumpărat și un partid de la Viorel Lis. Multă lume a uitat asta. După ce i s-au pus cătușele, s-a gândit totuși că imunitatea parlamentară este bună și, sfătuit de Vadim, care avea nevoie să-l mai tracteze cineva, a ajuns parlamentar european. Acum este o adevărată emblemă pentru omul-rating, unde ajunge el, se întâmplă ceva și iese audienţă. Acum este proprietarul echipei Steaua București, un adevărat mit pentru români, și nimeni nu-l mai ignoră, chiar „domnii liberali” s-au grăbit să-l achiziţioneze și să-i dea derogare de la pedigree-ul liberal. Dan Diaconescu s-a creat singur în timpul procesului de otevizare a ţării. Inteligent și abil, a creat reality-show pe gustul cel mai de jos, știind că pe acolo, prin mahalale, trec și politicienii, și bogătanii, și hoţii, și vardiștii. A fost arestat și și-a descoperit potenţialul politic cu ajutorul colegilor de la televiziunile de știri care l-au transformat în erou, deoarece ratingul lui era de noapte, nu concurau cu el în prime-time. Toţi conducătorii de mari partide au încercat să-l folosească atunci când competiţia era dură, dar s-a folosit el de ei și acum are și el legitimaţie de politician de Liga I. Vadim era deja expirat când a început să urce steaua lui Gigi, dar a reușit să se asocieze cu acesta și să meargă în Parlamentul European, prinzând ultimul tren. Privindu-i pe cei trei, mulţi analiști și o parte din opinia publică se simt oripilaţi, strâmbă din nas, ridică mâinile spre cer cu deznădejde. Sunt politicieni naţionaliști pe faţă, extremiști prin unele propuneri și mai ales slobozi la gură. Știu că limbajul colorat și scandalul îi ţin în viaţă. Dacă nu apar cu un scandal într-o săptămână, pierd foarte multă audienţă și intenţie de vot. Dar au fost creaţi de mediul politic și social românesc și au deja audienţă publică. Toţi trei sunt politicieni antisistem și se hrănesc din criza socială, politică și morală prin care trecem. Se mai hrănesc din nerealizările politicienilor din ultimii 20 de ani, din eșecurile majore ale politicii, din defectele și bubele acestui sistem de la noi. Politicienii din marile partide ar trebui să știe că ei sunt părinţii acestor personaje, unii le-au produs cu intenţie (oneroasă) – cazul Roman –, alţii, ca un rezultat. Nu este adevărat că oricum era un public pentru acești oameni și ei se inventau oricum. Nu, publicul acestor oameni nu este unul chiar așa de slab precum lasă politicienii să se înţeleagă, nici nu este un public special. E adevărat că acești trei politicieni antisistem îi fac pe ceilalţi să piardă voturi și au un mesaj pentru români. Criticat de unii ca demagogic sau populist, naţionalist sau plin de fantasmagorii, mesajul lor este mai rezonant decât multe dintre mesajele partidelor importante, partide eșuate ideologic, diluate în tot felul de combinaţii și colaborări electoraliste din ultimele bătălii pentru alegeri. Despre ei putem spune, ne place sau nu, că au partea lor de adevăr, ca să folosesc o expresie consacrată de istoricul Lavinia Betea. Sunt parte a mesajului politic general, parte a sensibilităţii colective și a așteptărilor publicurilor. Ei nu spun lucruri care nu s-au mai spus, doar că ei le spun mai cu talent. Teoria „România a românilor” este crezută de majoritatea românilor, doar că Vadim a spus-o mai clar și mai răspicat, pentru că nu avea nevoie să joace rolul politicianului european și modern. Acum a început să exagereze invers, cere anchetarea României și alte bazaconii, doar își ia banii de la foștii nemernici europeniști, azi apostolii progresului. Nici cei 20.000 de euro daţi fiecărui alegător nu este ideea lui Dan Diaconescu, i-au pus-o în program consilierii lui Mircea Geoană. Nici statul condus de biserică nu este o idee nouă, introdusă de Becali. Cei trei sunt expresivi, fără inhibiţii și uneori disperaţi, așa că interpretează bine și consecvent aceste partituri. Partea lor din plăcinta de adevăr politic depășește acum 25%. Destul de mare această felie și ea poate crește pe măsură ce politica noastră nu reușește să corespundă așteptărilor. Putem să-i criticăm, să strâmbăm din nas, dar ei sunt politicieni importanţi pentru România. Au public și drept de ședere în politică, fac parte din clasa politică. Între acești trei politicieni există competiţie și alianţe pe termen scurt, ei se înjură de multe ori pe la televiziuni, 238 . Vasile Sebastian Dâncu Triburile .239 dar niciodată nu rup toate relaţiile, pentru că știu că baza lor electorală are un ethos comun. Ei știu că sunt în competiţie, dar nu vor să accepte să se bată în mod deschis. La capitolul intenţii de vot pentru partidele lor, cei trei cumulează 21% din voturi (14% – PP-DD, 5% – PRM și 2% – PNG). Scorul PRM este mai mare decât în ultimele sondaje din cauză că întrebările multiple despre Vadim Tudor au amorsat pasiuni mai vechi, reamintindu-le oamenilor de acest partid; în mod normal, partidul gravita undeva în jur de 3%. La capitolul încredere, Gigi Becali este mai bun decât cei doi, care nu depășesc 15%. După afacerea Oltchim, când Dan Diaconescu înflăcăra imaginaţia audienţei cum făcuse odată cu Elodia, a pierdut aproape tot ce câștigase în timpul crizei, întorcându-se la procentul partidului. După afacerea Oltchim, deocamdată, cel puţin, Diaconescu este pe minus, a avut costuri mai mari decât câștigurile. Dacă ar mai fi reușit să ţină scandalul viu, ar fi păstrat o încredere între 25 și 30%, dar în situaţia în care nu a demonstrat că are bani, a pierdut. Efectul magiei sacilor cu euro a ţinut doar câteva zile, iar el nu a mai găsit o continuare televizată. Știrea că Becali a intrat în USL a câștigat în câteva zile o notorietate de peste 80%, în paralel chiar cu o oarecare simpatie, 45% declarând că au o părere bună sau foarte bună despre acest lucru. Printre cei care aprobă acest lucru sunt și mulţi care invocă dreptul și libertatea fiecăruia de a se înscrie în ce partid dorește, dar este evident că știrea nu a produs chiar o furtună în rândul electoratului din România. Dar cum se împarte lumea lor? În studiul nostru am făcut un pseudo-experiment (experimentul în sociologie are o altă schemă logică și procedurală) în care am întrebat publicul într-o secţiune doar despre cei trei politicieni. Oamenii au fost puși să-i compare și să aleagă dintre ei trei. Ne-am așteptat că mulţi nu vor răspunde, vor refuza să comenteze sau se vor folosi de variantele de refugiu pe care le ofeream: nu știu, nu răspund, nu l-aș vota pe niciunul dintre cei trei etc. Dar nu a fost așa; aproape două treimi, în funcţie și de întrebare, au participat la acest joc al evaluării. Interpretez asta ca fiind o dovadă că cei trei fac parte din peisajul politic, oamenii s-au obișnuit cu ei și nu îi consideră ciudăţenii, mutanţi sau altceva, ci personaje politice „acreditate”. La o evaluare generală a capacităţii politice pentru o funcţie neprecizată, popularitatea lui Gigi Becali are forţă mai mare decât calităţile celorlalţi. Vedem aici că aprecierea medie este undeva în jur de 25%, unde credem că se află potenţialul maxim al acestui tip de personaj sau discurs. Surprinzător este faptul că doar 20% dintre românii cu drept de vot îi resping, în bloc, pe cei trei. Dacă se merge spre o mai clară specificare a locului în viaţa politică, atunci vom avea diferenţe mai mari în funcţie de calităţile percepute. Aici este aproape singura tresărire a electoratului, aproape jumătate considerând că niciunul dintre ei nu se califică pentru o asemenea competiţie. Dintre cei 48% care acceptă ipoteza că sunt potriviţi pentru candidatură, cei mai mulţi merg pe mâna lui Vadim Tudor și a lui Dan Diaconescu, unul fost finalist – deci validat în trecut –, celălalt aspirant, care se declară deja viitor Președinte. Din perspectiva candidaturii la un post de parlamentar, se vede că toţi trei se află undeva în plaja de 20-30 de procente. Spre deosebire de alte întrebări, aici am întrebat electorii dacă l-ar vota în colegiul lor pe unul dintre aceștia. Practic, putem spune că, dacă îi exceptăm pe 20% dintre români, care nu se pronunţă din diferite motive sau resping perspectiva aceasta, până la 30% dintre electorii unui colegiu ar accepta un asemenea tip de candidatură. Bineînţeles că acest tip de elector are și o opţiune mai volatilă decât media electoratului, este afectat mai mult de absenteism decât alte categorii, dar asta este o realitate. De altfel, electoratul lui Dan Diaconescu, cel pe care îl studiez de vreo doi ani mai atent, nu se deosebește decisiv de electoratul român în general. Am crezut că teoria lui despre ciocoi va face ca electoratul să respingă proprietatea privată, dar se află undeva la media românilor. Caracteristicile speciale asociate votului pentru Dan Diaconescu sunt un sentiment de nesiguranţă mai accentuat, lipsa unei perspective asupra viitorului, o lipsă a unor bunuri de 240 . Vasile Sebastian Dâncu Triburile .241 strictă necesitate mai accentuată, percepţia acută a unei lipse de civilizaţie în România, percepţia deprivării de drepturi cetăţenești, percepţia că România nu mai are nicio șansă de redresare. Jumătate dintre votanţii lui Dan Diaconescu sunt de acord cu afirmaţia „Nu mai am nicio speranţă pentru viitorul ţării”, în comparaţie cu votanţii lui Crin Antonescu, dintre care 76% spun contrariul. Imaginea celor trei candidaţi Percepţia publică are o oarecare diferenţiere în ceea ce îi privește pe cei trei. Gigi Becali câștigă locul I la simpatie, la apropiere faţă de cetăţeni, la percepţia de politician cinstit, la calitatea de lider deschis la dialog. Vadim Tudor este, dintre cei trei, cel mai potrivit pentru funcţia de Președinte, cel mai serios și cel perceput ca fi ind competent. Dan Diaconescu, după episodul Oltchim, se află pe prima poziţie doar la „mincinos”, dar se mai află pe poziţia a doua la eligibil pentru funcţia de Președinte al României, serios, apropiat de oameni, deschis și competent. Dar cum se raportează electoratul celorlalţi la cei trei candidaţi ai penumbrei politice? Dacă partidele politice și-au diluat din ce în ce mai mult discursul, dezideologizându-l sau adăugându-i elemente de populism, se pare că nici electoratul nu mai respectă graniţele, valorile sau doctrinele. În schimb, electoratul pare disciplinat, filtrând atitudinea faţă de lideri prin imaginea publică transmisă de mass-media sau de purtătorii autorizaţi de cuvânt; chiar dacă Dan Diaconescu și Vadim Tudor atacă nediferenţiat toată clasa politică, vom vedea că votanţii partidelor respectă oarecum linia partidelor pe care le aleg. Cei care votează Alianţa România Dreaptă (ARD) au o părere proastă și foarte proastă, pe când în cazul votanţilor USL, cei care au o părere proastă se află în minoritate (35%), de unde și concluzia că Crin Antonescu a luat o măsură cu care electoratul lui este de acord. O situaţie diferită aveam în cazul lui Dan Diaconescu, care este preferat într-o funcţie viitoare de pedeliști și de aliaţii lor din ARD, inclusiv de foștii parteneri, UDMR. Gigi Becali este preferat de votanţii USL, Vadim Tudor fiind a doua opţiune atât pentru ARD, cât și pentru USL. Epilog Cei trei politicieni contra-sistem sunt blamaţi sau ademeniţi de politicieni, dar, după cum vedem, ei reușesc să inspire sau să motiveze o parte din electoratul românesc. Focalizarea unor studii mai aprofundate pe imaginea lor și pe așteptările faţă de ei ne poate conduce la concluzia că ei fac parte dintr-o zonă a politicii asemănătoare, dar, priviţi cu atenţie, ei corespund unor așteptări diferite, inclusiv din partea partenerilor politici de competiţie. Dincolo de efectele perverse pe care le aduc, ei aduc și două avantaje: fac presiune asupra mainstream-ului politic și îl obligă să se schimbe. Cum se schimbă acesta și cum răspunde, este deja o altă poveste. În fine, un câștig este că activează o parte din electorat care altfel nu s-ar duce la vot și nici nu ar participa la viaţa politică. Cinicii ar spune că este rău, dar optimiștii culturii democratice cred că participarea mare la vot aduce legitimitate, chiar dacă nu și calitatea opţiunii. Dezbaterea va merge mai departe și partea de adevăr a celor trei candidaţi va fi testată prin alegeri în 9 decembrie anul acesta. 22 octombrie 2012 Parlamentul – o Românie în miniatură ând un jurnalist te întreabă, direct și simplu, cine este de vină pentru acest Parlament ciudat, ce poţi să răspunzi? Mai adaugă jurnalistul: Dumneavoastră sunteţi sociolog și sigur aveţi o explicaţie. Prima tentaţie este să spui că electoratul este vinovatul de serviciu. În fond, toată lumea știe că fiecare popor își are conducătorii pe care îi merită. La fel de rapid unii vor spune că sunt de vină responsabilii din politică, doar ei au pus oamenii C 242 . Vasile Sebastian Dâncu Triburile .243 pe listă și electoratul a lucrat cu materialul clientului. Am putea da vina și pe moștenirea comunistă, ea ne-a contorsionat vieţile, valorile și spiritul, dar nu cred că asta ar fi prea cinstit după peste două decenii de libertate și experienţă pluralistă. Atunci cum să abordăm această chestiune, fără aceste explicaţii directe și facile? E bună întrebarea sau este greșit pusă? Întrebarea e bună, dar este prea complexă ca să poţi găsi un răspuns simplu și un ţap ispășitor perfect. Sociologic vorbind, trebuie să deviem un pic discuţia într-o altă direcţie explicativă. Nu voi căuta un vinovat, ci vom căuta să explicăm cum s-a ajuns aici, să găsim alte fapte sociale care ar putea explica această realitate. Iată câteva direcţii în care putem porni spre un răspuns. Niciodată nu a fost altfel! Nu vă enervaţi, dragi cititori, dar poveștile despre democraţia interbelică sunt absolut false, sunt mituri sinistre. Sper că minunaţii mei prieteni de la Antena 3, păzitori ai moralităţii absolute, nu vor sări pe mine cu bâtele, nu am spus că e bine așa, nici că trebuie să rămână așa. Pur și simplu, așa a fost dintotdeauna în România. După elaborarea Constituţiei din 1863, alegerile au fost tot timpul terenul unor nereguli strigătoare la cer. Încă de atunci, democraţia noastră era originală, regele numea un premier care organiza alegeri pe care le câștiga cu toate mijloacele pe care le avea la dispoziţie: bani, bătăi și altele. Linșajul de televiziune încă nu era, dar se foloseau metode la fel de eficiente. Nu avem o cultură a respectului regulilor sau a legalităţii. De un secol și jumătate aproape, alegerile sunt o luptă surdă între câteva găști politice care se organizează pentru a căpușa fondurile publice. Nu există nici acum vreo urmă de respect pentru libera opţiune sau pentru democraţie, infractorii anunţă la ieșirea din arestul poliţiei sau de la DNA că intră în politică și majoritatea chiar reușesc să-și cumpere diferite forme de imunitate. Ai senzaţia că românii nu înţeleg sensul expresiei interes colectiv. Alegerea răului cel mai mic sau votul negativ, de frondă, fără o reflecţie legată de alternative, este o metodă sigură de a alege prost. Cum poţi să-ţi explici faptul că peste jumătate dintr-o comunitate crede că un politician este corupt și o declară în sondaje de opinie, dar majoritatea acestor oameni îl aleg totuși pe acel candidat, pe principiul că alţii nu se bagă, deci „pe ăștia îi avem, cu ăștia defilăm”? Cultura noastră civică este într-un stadiu premodern, tradiţional, la nivel cultural suntem într-un stadiu de „rurbanitate”, concept prin care profesorul meu de sociologie, regretatul Ioan Aluaș, numea metisajul de ţărani și orășeni care au invadat orașele prin urbanizare forţată. O societate premodernă nu înţelege rolul și făgăduinţele politicii, cum ar spune Hannah Arendt. Încă sunt peste 50% dintre români care cred că un singur partid și un lider puternic ar face o politică mult mai eficientă pentru români. E adevărat că politica noastră a produs subdezvoltare timp de două decenii, dar dacă nu știm cu ce se ocupă politica și nu le cerem politicienilor mai mult, atunci ei vor scădea nivelul continuu. Politica este cel mai bun mod de producţie în ţara noastră. Politica este pentru activiștii ei un mod de a găsi o slujbă mai bună decât ar fi reușit pe criterii profesionale, dar și o modalitate de a face economie. Peste 90% dintre politicieni devin oameni de afaceri sau își consolidează afacerile prin influenţă politică. Unii fac salturi uriașe, un fost ministru fără portofoliu și-a dublat averea în doar șase luni, deși avea și înainte o declaraţie de avere cu câteva zeci de milioane de euro. Nu avem instinctul interesului colectiv, suntem o populaţie de individualiști căreia comunismul i-a accentuat lipsa de respect pentru interesul colectiv și proprietatea comună. De aici lipsa conștiinţei că trebuie să facem ceva împreună pentru bunăstarea colectivă, iar votul și alegerea demnitarilor reprezintă un gest de responsabilitate. Din această cauză, selecţia pe care partidele o fac la intrarea indivizilor în politică este foarte dură. Nu se acceptă decât noii veniţi pe principiul loialităţii, nu cel al competenţei. Trăim într-o societate în care dominaţia comunistă a fost înlocuită de o altă formă de dominaţie a unei elite moștenitoare: foști securiști, nomenclaturiști și noii baroni locali. Înlocuită, nu eliminată. Societatea noastră nu a trecut printr-un proces de diferenţiere. Într-o societate nediferenţiată, politica devine 244 . Vasile Sebastian Dâncu Triburile .245 principalul instrument de competiţie. O societate a rudeniilor și a promovării membrilor clanurilor influenţează și politica. În România încă nu s-a terminat lupta pentru împărţirea moștenirii comunismului. Da, mai este destul de furat, chiar din ceea ce a lăsat comunismul: întreprinderi, foste IAS-uri, resurse din domeniul public. Ultima tendinţă este relevantă și depășește nepotismul străvechi: politicienii își trimit copiii, nevestele și secretarele în Parlament. Să mai privim un aspect relevant: politicienii sunt într-o fază primitivă a acumulării de capital, adună case, imobile. Dacă vom căuta în CV-urile parlamentarilor sau miniștrilor, vom vedea că „politicianul patru case” este deja un ins slab, învins de istorie. Ieșiţi din blocurile comuniste, politicienii au rămas la nivelul de investiţie în case din lipsa unei culturi capitaliste veritabile, de tezaurizare a altui tip de capital. În bătălia pentru diferenţiere pe scara socială, casele sunt un capital vizibil, cuantificabil, un capital simbolic care face diferenţa faţă de amărăștenii care stau într-un apartament de bloc. Toate acestea creează o cultură și un mediu social și politic care conduc la acest rezultat, ceea ce sociologii numesc o cultură politică parohială. Gândirea parohială afectează orice formă de exprimare sau de construcţie instituţională. Aici, relaţiile politice nu sunt instituţionalizate, iar cetăţenii sunt cetăţeni doar cu numele. Ei nu pot influenţa deciziile și nici măcar nu știu că acest lucru este necesar și că este esenţial pentru democraţie. Oamenii simt o distanţă mare faţă de putere și nu înţeleg politica. Românii suportă politica, o sabotează cum pot, se folosesc de ea, dar nu o înţeleg. Importanţa votului nu este percepută ca fundamentală pentru bunul mers al comunităţii sau societăţii. De aceea votul este vândut sau oamenii nu merg la vot. Acolo unde votul se vinde pe zahăr și ulei, bere sau cizme de cauciuc și tigăi, acolo avem încă societate tradiţională, o societate care mimează modernitatea. La noi, relaţiile sociale încă sunt puţin instituţionalizate, informalul domină totul. Recentul acord dintre Traian Băsescu și Victor Ponta arată că legile sau Constituţia nu au nicio valoare, dacă este nevoie de înţelegeri suplimentare pentru a se convieţui civilizat. Chiar dacă nu ne place, Parlamentul României este o Românie în miniatură. Arată „foarte bine” nivelul la care am ajuns ca și cultură și civilizaţie. Atâta putem în acest moment și trebuie să fim conștienţi că este nevoie de un proiect de societate care să includă și strategii pentru dezvoltarea democraţiei și a culturii politice. Alegerile libere și votul dau doar aparenţa de democraţie dacă sunt suprapuse peste o cultură parohială, o modernitate neterminată și un stat slab, aproape eșuat. Dacă am accepta să ne uităm în oglindă mai des ca societate, am vedea că avem exact Parlamentul pe care-l merităm. 25 decembrie 2012 Era corciturilor ideologice. O analiză a campaniei electorale Nu toate alegerile contează ampania electorală din această toamnă ne-a arătat un lucru destul de clar, lucru care va fi valabil de acum încolo pentru români, alegerile locale și cele prezidenţiale sunt singurele care mai contează. Adică, mai simplu, oamenii sunt interesaţi de primarul lor și de Președinte, dar ceea ce există între acești doi C poli ai existenţei lor cetăţenești devine irelevant. Alegerile pentru Parlamentul României și cele pentru Parlamentul European nu mai sunt interesante, nu se investește mare lucru în ele (nici măcar mita electorală) și nici nu se face politică cu ocazia lor. Parlamentarii devin un fel de toleraţi ai sistemului politic, fără resurse și cu puţină influenţă. Rămân importanţi doar baronii locali (președinţi de Consilii Judeţene sau primarii) și Președintele, plus cei care reușesc să ajungă în Guvernul României. Lipsit de încredere, dar și de eficienţă, Parlamentul României a fost aproape ucis în ultimii ani și nici nu e greu de explicat de ce: este instituţia definitorie pentru democraţie, dar despre ce fel 246 . Vasile Sebastian Dâncu Triburile .247 de democraţie putem să mai vorbim într-o ţară fost comunistă, unde toată lumea așteaptă un tătuc și unde regula majorităţii funcţionează doar pentru a umili partenerul care a pierdut, iar politica este o activitate mai degrabă economică? Oamenii de afaceri investesc în politică așa cum se investește în altă parte în diferite sectoare de activitate cu viteză mare de rotaţie a banului, adică arme sau droguri. O politică depolitizată Paradoxul a fost legat de faptul că această campanie a arătat un alt trend îngrijorător: politica se depolitizează încet, dar în campanie se pulverizează. Cauzele sunt mai multe, dar este și o dovadă că la noi cea mai slabă cultură politică o au politicienii. Mi-ar plăcea să văd un concurs de genul tâmpeniilor de la Antena 1, „Te pui cu blondele”, în care politicienii să se dueleze pe probleme ideologice și de cultură politică cu publicul. Ar fi dezastru pentru politicienii de vârf, sunt absolut sigur că alegatorii cu un minim de cultură politică i-ar bate de le-ar sări fulgii. Din punct de vedere formal, această campanie a fost una normală, fără nerv, nespectaculoasă, dar dacă ne uităm cu atenţie, vedem că ea este mult diferită de tot ceea ce a fost până acum. Fără adversar, USL a defilat Pentru prima dată, a fost un singur actor politic pe scenă, iar fosta putere nu a avut nicio reacţie. A fost șocant să vezi pe la televiziunile de știri doar reprezentanţii unui partid, nici nu știu cum s-a realizat echilibrul statistic cerut de CNA. Dar nu prezenţa ARD a fost problema, ci prezenţa politică sau ideologică. PDL a candidat la trei runde de alegeri cu trei nume diferite și sub trei culori diferite. O politică a camuflării, o ascundere cu vinovăţie sau mai degrabă o șmecherie nemaivăzută într-o campanie electorală. Toţi liderii ARD au fugit din București să candideze în colegii din ţară. A rămas în București doar Președintele Traian Băsescu, care a ieșit de câteva ori ca să facă imposibilul, adică să activeze electoratul de dreapta al ARD. Grea misiune, dar mai șocant este că a fost apoi considerat vinovat pentru eșecul de proporţii de către unii dintre pedeliști. Dar niciunul dintre partide nu a ridicat vreo baricadă politică cu însemne clare. Nimeni nu a spus noi suntem de stânga sau noi suntem de dreapta. Niciun politician nu a ieșit serios să spună: noi apărăm următoarele principii, noi dorim ca pe viitor România s-o ia pe următorul drum. Evident, USL a făcut economie de efort, dar ARD nu avea nicio șansă să facă peste douăzeci la sută fără a comunica. Fuga actorilor politici de identitate. Epoca corciturilor ideologice și a metisajelor Paradoxul este că s-a depolitizat cea mai politică dintre campaniile electorale. A fost o fugă generală de identitate din mai multe motive. PSD avea un program lansat încă din 2011 și relansat cu modernizări la 8 noiembrie 2012, destul de cuprinzător, cu diagnoză, soluţii, riscuri, măsuri, variante de strategie, dar a rămas pe site. Era scris în numele USL, nu prea cred că liberalii au participat prea tare la el, dar asta nici nu are importanţă dacă și l-au asumat formal, cel puţin. PSD nu putea comunica programul cu toată energia, acesta fiind în mod normal program de stânga, pentru că partenerii lor, liberalii, voiau să se poziţioneze pe dreapta, sau să ocupe și dreapta. Chiar dacă acceptaseră o anulare a mesajului lor, când s-au unit cu stânga pesedistă, liberalii nu puteau comunica ideile lor pentru că ar fi jenat partenerul mai mare, elefantul de stânga pe spinarea căruia puteau lua mai multe voturi și poziţii în guvern. Deci, pentru ei, tăcerea era de aur. ARD a trecut prea rapid la o dreaptă declarată, de manual, și, pur și simplu, s-a speriat de reacţia oamenilor din 2012, începând de la manifestaţiile din ianuarie. Împinși de niște consultanţi străini care le-au împuiat capul liderilor PDL că dreapta are „favorabilitate” mare în România, pedeliștii au descoperit că oamenilor le pasă mai mult de traiul lor zilnic decât de stânga sau dreapta, așa că au încercat să se camufleze după inimi și inimioare. Adevărul este că lucrul care a enervat mai tare populaţia decât 248 . Vasile Sebastian Dâncu Triburile .249 tăierile salariale sau alte forme de austeritate a fost credinţa fanatică a lui Boc și a colegilor săi că dreptatea este de partea lor dincolo de consecinţele asupra nivelului de trai și foarte repede se va vedea că România va scăpa de criză și că ei au avut dreptate. Ce nu a înţeles primarul Clujului este faptul că starea de criză va fi de acum încolo starea normală a descrierii economiilor, iar a ţine sub tensiune ţările lumii prin comunicarea de criză este un instrument de hegemonie a marilor puteri, dar și că România nu va mai ieși, în mod real, din criză mult timp de acum încolo, deoarece rămânem, an de an, fără resursele cele mai importante de dezvoltare. Asumarea fanatică a identităţii politice, chiar dacă pare că este o întreprindere cinstită, nu mai emoţionează pe nimeni. Azi sunt la modă corciturile, metisajele ideologice, politice sau de orice fel. Cine nu înţelege asta poate dispărea cum a dispărut PNŢCD și cred că nici pedeliștii nu vor mai face această greșeală după ce vor debarca ardelenii de prin conducere. Unde mai punem la socoteală că, în afară de PNL, partid luat în gazdă de PSD, nu a mai rămas nimic pe scena politică dintre cele vechi, în afara celor din FSN-ul iliescian! Excepţie este Dan Diaconescu, dar el este ca și poporul de la Revoluţia din 1989, acceptat pentru că este figurantul în care se trage. O pseudo-temă: Ponta va fi sau nu Premier? Combinată cu tăcerea arediștilor, care voiau să ia culoarea mediului, să uite lumea de tăierea salariilor sau a pensiilor, campania a devenit o vânare a lui Băsescu și o discuţie pe o temă falsă, dar care a prins perfect: o să-l numească Băsescu pe Ponta Premier sau nu? S-a tocat ceas de ceas doar această temă de procedură și o eventuală suspendare a lui Traian Băsescu. Deși Ponta era de aproape o jumătate de an la guvernare, nu a fost nici măcar o campanie negativă faţă de pedeliștii corupţi din fostul Guvern, care să arate ce și cât au furat oamenii lui Băsescu, campanie pe care publicul o aștepta. Mr. Unguent a fost calul de bătaie alături de Traian Băsescu și, din perspectivă comunicaţională, Mihai-Răzvan Ungureanu venea din afara politicii și era o bună ţintă pentru toţi, inclusiv pentru pediștii cărora le luase prăjitura guvernării. USL a procedat pragmatic și eficient, a scăpat de promisiuni populiste, așa că își poate face proiectul de guvernare fără nicio dependenţă de campania electorală. Din perspectiva lipsei resurselor, cred că este o bună oportunitate pentru România. Politicienii de prim rang au stat doar la televizor și au dialogat cu un Traian Băsescu aflat în centrul sistemului politic, dar absent o bună parte din campanie, un Traian Băsescu care ieșea din când în când pentru a reporni corul celor care profeţeau a treia suspendare și ultima. Dacă Ponta va fi sau nu premier nu era o temă validă de dezbatere publică din mai multe motive. În primul rând, deoarece era o prerogativă prezidenţială, dar mai ales pentru raţiuni de realism politic. Era clar pentru orice cititor de sondaje că USL va câștiga cu un scor undeva pe la 60%, iar Traian Băsescu nu va avea o prea mare marjă de manevră. De unde să importe Băsescu un premier care să facă o majoritate manufacturată, când unitatea de monolit în jurul câștigătorului nu poate fi clintită, căci nimeni nu riscă să piardă osul de ros, niciun politician nu dă vrabia din mână pentru cioara de pe gard? Sigur, Traian Băsescu declara din când în când că o să pună pe altcineva, dar era, probabil, doar pentru a mai da o speranţă electoratului de dreapta. Cred că Președintele deja știa că o să-l numească pe Ponta încă de la referendumul din vară, când era cât pe ce să-l dărâme valul de contestare ridicat în ianuarie 2012 și care nu își epuizase toată energia la alegerile locale din iunie. O tensiune artificială care a mascat lipsa temelor de campanie Războiul pentru nominalizarea lui Ponta a primit aspectul ultimei bătălii dintr-o luptă decisivă pentru România. În iureșul luptei, lumea a uitat să-l întrebe chiar pe Ponta dacă își dorește chiar atât de mult, după ce a văzut în șase luni ce resurse sunt la 250 . Vasile Sebastian Dâncu Triburile .251 dispoziţie și ce se va întâmpla în următorii doi ani. Psihoza colectivă provenea însă din faptul că oamenii asociau simplist victoria lui Ponta cu eliminarea lui Băsescu. Nimeni nu se gândea totuși că promovarea lui Ponta ca premier nu însemna în mod obligatoriu și eliminarea lui Traian Băsescu. Scandalul care va începe în scurt timp va fi tocmai descoperirea acestei realităţi: Ponta ca premier va fi obligat să coabiteze cu Băsescu, ceea ce va lua forma unei adevărate trădări și reacţiile vor fi ceva de genul: vrem votul înapoi, noi nu am votat cu USL pentru ca Băsescu să rămână viu. Ce spune Mircea Badea în fiecare seară va fi sloganul viitor: vrem sânge, vrem victime, vrem să-i vedem pe vechii guvernanţi suferind, noi urâm cu sinceritate! O problemă viitoare va fi tocmai această tensiune exagerată amorsată în campanie și care va face ca orice gest de conciliere și coabitare din partea lui Ponta și Antonescu să devină gest sinucigaș, fiind taxat de opinia publică ca și trădare. E adevărat, temele de conflict sunt perfecte pentru o bătălie electorală, dar miza trebuie împinsă cât se poate de mult spre valori și scopuri. Aici nu a existat o altă miză mai interesantă, iar cea a desemnării lui Ponta nu era una de program. Întâlnirea secretă dintre Crin Antonescu, Băsescu și Ponta, o întâlnire normală, de deblocare a crizei, a început deja să creeze un scandal care s-ar putea să facă o primă breșă în armonia care pare că s-a instalat peste tot locul politic. Tema haosului care va veni. Să fie o premoniţie, indiferent de circumstanţe? Tema haosului care va veni dacă nu va fi numit Ponta premier a dominat comunicarea politică. Nimeni nu știa ce se va întâmpla cu adevărat, dar se putea presupune că va fi ceva rău. A fost bună această temă pentru mobilizare, dar ar putea să fi e o altă temă cu mari efecte perverse (ca perversa de pe Târgu Ocna). Coabitarea pare foarte complicată după alegeri, chiar dacă Ponta și Antonescu și-ar dori-o. După ce Traian Băsescu o să cedeze și o să-l numească pe Ponta, responsabili pentru cedarea de a coabita sunt cei doi lideri USL (să mă scuze Daniel Constantin, dar el este doar paznicul intereselor lui Felix acolo), care spuneau că niciodată nu vor putea să stea la masă cu Băsescu. Evident, Antonescu nu o să-și asume cu voioșie înţelegerea cu Băsescu și Ponta va rămâne drept ţap ispășitor, cel care trădează. De fapt, Ponta este condamnat să „trădeze” căci este cel care și-a asumat guvernarea și nu poate continua criza la nesfârșit, chiar dacă postura de luptător cu Traian Băsescu este cea mai avantajoasă postură politică în care a fost vreodată. Sigur că i-ar conveni s-o prelungească cât mai mult, dar nu are cum, trebuie să fie numit și să înceapă să exercite puterea. Războiul cu Traian Băsescu îl va duce mai departe, dar cu alte mijloace și nu cu tot poporul după el. Supralicitarea conflictului și a incompatibilităţii dintre Băsescu și USL a creat o mare dificultate pentru toţi. Băsescu a făcut același lucru, dar el nu avea nevoie de voturi, este un actor politic aflat la sfârșit de traseu politic. Ar putea și el sfârși suspendat, dar cred că se va feri, așa cum și USL va trebui să ocolească crizele cu atenţie, deoarece deja se află la guvernare și va începe să deconteze. Sper că USL va putea ieși din această capcană a conflictului circular, spre binele României, dar hărţuirea de la Antena 3 a început deja, locomotiva urii va fi greu de oprit. Conflictul va merge mai departe, nu știm dacă opinia publică va frâna așa de scurt. Ce nu au înţeles, dar sper să înţeleagă, liderii politicii din toate taberele este un adevăr pe care îl știe orice om cu experienţă: după ce s-au închis urnele, avem o altă realitate. Nu mai sunt dependenţi prea mult de trecut, contează mai puţin ce ai spus înainte, contează prezentul și mai ales viitorul. Trecerea de la logica de război la logica de construcţie și de pace nu va fi ușoară. În spaţiul politic au rămas mai mult războinicii, iar ei se adaptează mai greu la societatea civilă. Campanie fără target Campania nu a avut niciun target deoarece niciuna dintre tabere nu și-a pus în piaţă programul politic. Nu era nevoie pentru USL, dar mai este adevărat faptul cunoscut că politicienii 252 . Vasile Sebastian Dâncu Triburile .253 români și strategii lor de partid cred că, dacă nu stabilești mesaje dedicate unor secţiuni de electorat, atunci comunici, de fapt, cu tot poporul și nu nedreptăţești pe nimeni. Este o iluzie; nu ai target, nu comunici cu nimeni! S-a mizat pe efectul de contaminare, USL încercând să valorifice frustrarea celor 7,4 milioane de votanţi din vară. Era mai simplu de spus pentru candidaţii USL că „Suntem 7,4 milioane!” Publicitar, este o idee bună, dar poate ar fi fost mai interesant ca această comunitate să fi primit câteva elemente de definiţie identitară, dincolo de cea pe care o dădea mobilizarea anti-Băsescu. Poate că ar fi mobilizat mult mai mulţi dacă ar fi spus ceva despre valorile cu care se identifică, câteva elemente prin care cei 7,4 milioane să se poată proiecta ca o elită care înţelege schimbarea, care luptă pentru niște idealuri, care vrea să elibereze România de ceva ș.a.m.d. ARD nici măcar nu a făcut vreo referire la selecţia de public pe care o face. Nici măcar în programul lansat la 6 noiembrie, „Repornește România”, nu avem o definire clară a beneficiarilor, România fiind singurul subiect colectiv, expresiile căutând mai degrabă să ascundă, decât să transmită. Exemplul de exprimare a ţintelor guvernării: „preponderenţa utilizării măsurilor cu impact neutral sau cvasi-neutral pe deficitul bugetar” este, cred, foarte sugestiv. Dan Diaconescu i-a invocat retoric pe toţi românii „amărâţi”, dar asta nu este o targetare prea subtilă. Storytelling-ul electoral a fost o poveste roz Nimeni nu a dat oamenilor vreo veste proastă, nici vreun avertisment cu privire la ceea ce se va întâmpla în viitor, cu excepţia lui Traian Băsescu, care a căutat doar o tăietură geostrategică, greu de înghiţit de către electorat, dilema Est sau Vest. Ceilalţi au vorbit vag doar despre faptul că Băsescu trebuie să-l nominalizeze rapid pe Victor Ponta pentru că ne trebuie un Guvern foarte repede, pentru că ne așteaptă un an greu... Este adevărat, poate că este nevoie de o majoritate solidă pentru a face faţă crizei, dar storytelling-ul de campanie a ocolit tematica economică cu desăvârșire. De fapt, tăcerile au fost mai importante în această campanie decât discuţia despre rezolvarea unor probleme economice și sociale. Electoratul era deja stresat, așa că nimeni nu i-a dat vești proaste, ca la noi, îl lăsăm să le descopere singur. Nici chiar anunţurile deblocării unor programe europene după audit nu au adus vreo emoţie în plus. Impactul campaniei? Redus, o campanie slabă Campania a fost un fel de obligaţie legală bifată pentru partide, importantă doar pentru fiecare candidat în parte. Individualismul românesc, mai ales cel din politică, a acţionat perfect, fiecare candidat a fost lăsat să se descurce sau să moară. Era deja problema lui după ce îl nominalizase partidul și îi asigurase, este adevărat, undeva la vreo 40% intenţie de vot din pornire. Interesul a fost slab și informaţia aproape a lipsit, pe parcursul acestei campanii electorale, chiar dacă 94% dintre respondenţi au văzut afișe electorale, 74% au primit pliante sau broșuri ale candidaţilor, 53% dintre români au urmărit sondaje de opinie făcute publice de către candidaţi sau de către partidele acestora; 52% au vizionat clipuri electorale ale candidaţilor, iar 51% au vizionat dezbateri electorale; 16% dintre aceștia au participat la întâlniri cu candidaţii, iar câte 13% au fost sunaţi de o persoană care le-a prezentat un candidat sau partidul acestuia, au participat la o întâlnire sau demonstraţie electorală, au participat la evenimente organizate de candidaţi sau au urmărit campania electorală pe internet. Când vine vorba însă de urmărirea campaniei electorale pe internet, nici măcar tinerii nu dau un răspuns afirmativ în proporţie mai ridicată; la fel, persoanele cu studii superioare, locuitorii din Transilvania, Banat și Moldova și bărbaţii. Impactul campaniei a rămas minor: întrebaţi dacă informaţiile pe care le-au aflat în campanie, de la televizor, radio, ziare, internet, afișe/ panouri sau diferite persoane, le-au modificat intenţia de a merge sau nu la vot, 59% spun că acestea nu le-au schimbat intenţia iniţială, în timp ce 19% spun că acestea i-au determinat să meargă la vot, iar 9%, că nu au aflat nimic nou în campanie; 8% spun că nu 254 . Vasile Sebastian Dâncu Triburile .255 au urmărit campania suficient pentru a fi influenţaţi. Informaţiile aflate din mass-media sau afișajul electoral au schimbat intenţia de vot pentru deputat sau senator a doar 15% dintre respondenţi. Fără valori și fără discursuri mobilizatoare, această campanie a arătat din nou misoginismul electoral românesc. Cu toate că 90% dintre respondenţi consideră că o femeie este capabilă să îi reprezinte la fel de bine ca un bărbat în Parlament, 73% dintre români consideră că femeile ar trebui să aibă grijă de familie, în primul rând, iar mai apoi să se ocupe de carieră. Cu toate că, mai mult, 72% dintre persoanele intervievate sunt de acord cu afi rmaţia „Femeile în funcţii publice ar fi mai receptive la nevoile cetăţenilor decât bărbaţii”, întrebaţi cine ar fi mai potrivit pentru anumite funcţii din administraţia publică, un bărbat sau o femeie, respondenţii spun următoarele: pentru funcţia de deputat: 18% – o femeie, 25% – un bărbat, 55% – nu contează genul; pentru funcţia de senator: 17% – o femeie, 30% – un bărbat, 52% – nu contează genul; pentru funcţia de Președinte al României: 9% – o femeie, 62% – un bărbat, iar 28% cred că nu contează genul; Premier: 12% – o femeie, 50% – un bărbat, 36% – nu contează genul; pentru funcţia de primar: 14% – o femeie, 46% – un bărbat, 39% – nu contează genul. Întrebaţi dacă ar vota o femeie pentru funcţia de Președinte al României, 37% spun că sigur ar face acest lucru, 26% – probabil ar face acest lucru, 9% – probabil nu ar face acest lucru, iar 26% – cu siguranţă nu ar vota o femeie pentru această funcţie. În mod paradoxal, bărbaţii declară în proporţie mai ridicată că ar vota o femeie pentru funcţia de Președinte al României, la fel tinerii, persoanele cu studii superioare și respondenţii din Moldova. Întrebaţi când s-au hotărât cu cine vor vota la alegerile parlamentare, 63% dintre respondenţi spun că știau acest lucru înainte să înceapă campania electorală, în timp ce 17% au luat această decizie pe parcursul campaniei, 7% decid cu două-trei zile înaintea votului, iar 10% plănuiesc să se decidă în ziua votului. Deși a avut un impact minor, această campanie ne-a ajutat să înţelegem că politica noastră s-a schimbat mult în ultimii ani. Anchetele realizate cu echipa IRES ne-au arătat că aproape jumătate dintre cetăţenii dintr-un colegiu nu știu cum arată senatorul lor. Mai puţini sunt cei care își amintesc promisiunile senatorului decât ale deputatului, cu 9% mai puţini (21%). Și am mai învăţat un lucru: electoratul deja s-a adaptat perfect la ipocrizia și minciuna politică de campanie. Electoratul ne răspunde ca la carte ce criterii minunate folosește pentru a alege candidatul, dar votează cu ochii închiși corupţii, condamnaţii penal și pe oricine i se pune pe listă, fără prea mult discernământ. Alegătorii intervievaţi de noi consideră în următoarele proporţii cum că persoana cu care vor vota la alegerile parlamentare din acest an trebuie să întrunească anumite caracteristici în mare sau foarte mare măsură: 96% – candidatul trebuie să fie sincer, comunicativ și serios; 95% – trebuie să fie un bun profesionist; 93% – să fie un bun gospodar; peste 85% – diplomat, cu experienţă, convingător sau popular. Principalele aspecte declarate de către alegători ca importante, de care ţin cont cel mai mult atunci când își formulează o decizie privind candidatul pe care îl vor vota pentru funcţia de deputat sau senator, sunt: corectitudinea/cinstea sa (19%), partidul din care acesta face parte (10%), activitatea anterioară (8%) și promisiunile pe care acesta le face (7%). O imagine idilică, numai bună pentru a încheia acest articol despre minunile care se pot întâmpla în cabinele de vot, într-o duminică de decembrie cu ninsori abundente. Campania electorală a fost doar o vânătoare de voturi după care va urma belirea vânatului și un chef pe cinste, iar pe urmă o mare mahmureală de patru ani. Campania electorală a fost o campanie cu efect minor, dar nu a fost inutilă, pentru că ne-a mai dat o ocazie să înţelegem ce se întâmplă cu România și cu noi. Dar de oglindă fugim destul de sănătos, iar despre România am uitat să ne mai îngrijorăm. Preferăm emigraţia, tăcerea vinovată sau căutarea de ţapi ispășitori. 16 decembrie 2012 256 . Vasile Sebastian Dâncu Triburile .257 Imposibila întoarcere la ideologie e s-a ales de ideologiile politice, mai pot ele inspira guvernanţele de astăzi, în ţara noastră? Este întrebarea pe care mi-o pune C un prieten și așteaptă un răspuns sau o confirmare a unui răspuns pe care deja l-a găsit singur. La prima vedere am senzaţia că se poate răspunde simplu, dar nu este chiar așa. Ideologiile par abandonate, aruncate la marele coș de gunoi al istoriei noastre, dar nu cred că ele ne abandonează pe noi așa de repede. Fac parte din cultura noastră și poate din identitatea noastră socială, mai mult sau mai puţin conturată. Politica fără ideologii este un mutant Ideologiile nu sunt inutile, sunt semnele de circulaţie ale politicului. Sunt etichete privind compoziţia programelor sau proiectelor și ajută consumatorul de politică să înţeleagă ce trebuie să îngurgiteze. Dar nu numai atâta. Ideologiile ajută un partid să nu se rătăcească de alegătorii săi, să respecte anumite angajamente pe care le face mai ales în campanie. Prin ideologii se constituie o tradiţie de părinţi fondatori. Ideologiile sunt preluate de familiile alegătorilor care păstrează stânga sau dreapta din tată în fiu. Dincolo de asta, ideologiile dau politicii a anumită coerență și credibilitate, îi fac pe politicieni mai previzibili. Alegătorul va ști că, indiferent de om, un candidat de stânga nu poate să facă peste noapte un salt de 180 de grade pentru a se opri la o dreapta care nu are nicio legătură cu interesele lui, cu solidaritatea și echitatea socială. Este clar că și ideologiile avansează, se adaptează, se modifică sau se combină, dar există niște constante care fac o hartă a politicii să cuprindă anumite teritorii ideologice. Practic, guvernările caută echilibru, fac un mix între ideologia lor și adaptarea la situaţia din sistemul social. Tony Blair a fost atacat adeseori dinspre stânga laburistă că ar fi un demn urmaș al lui Margaret Thatcher. Calea a treia imaginată de el a încercat să facă o sinteză și să păstreze lucruri de eficienţă socială aduse de dreapta înaintea sa. Este adevărat că unii semnalizează la stânga și o iau la dreapta, sau invers. De multe ori, argumentul purităţii ideologice este folosit pentru a-i sancţiona în partid pe cei care nu se supun conducerii. Comunismul, de altfel, a născut și o definiţie glumeaţă a deviaţionistului. Deviaţionistul, spune un banc rusesc, este acela care merge tot înainte, în timp ce partidul o ia la dreapta sau la stânga. Tradiţia noastră este mimetică Tradiţia noastră politică este slab ideologică și mimetică. Am mimat comunismul, socialismul, liberalismul, poporanismul sau chiar naţionalismul. Știm să mimăm și ecologismul, feminismul, umanismul și orice apare la modă. Și ideologiile politice au intrat în categoria formelor fără fond, de multe ori. După Revoluţie, Iliescu a încercat să ţină steagul sus pentru ideologia de stânga, chiar dacă înţelegea chiar stânga acestor vremi un pic diferit faţă de stânga timpului european. Distrugi industria și mai visezi apoi că ai proletariat care să vină la marșuri și vot, la 1 mai sau în ziua de vot. Evident, nemaiavând salopete albastre și fabrici sau uzine, vor veni la 1 mai cei aduși de Vanghelie pentru mici și bere. Opriţi grătarele, vorbește Domnul Președinte! este strigătul anti-ideologic al acestor vremi de restriște pentru ideologiile clasice. Contestarea ideologiilor și valorizarea migraţiei politice La noi am ajuns acum la relativizarea stângii sau a dreptei, la eliminarea lor aproape în totalitate în ultimii ani. Pentru o guvernare care trebuie dată jos, se spunea că nu mai contează aceste fineţuri, trebuie o coaliţie indiferent cine se aliază cu cine, trebuie să fie aduși trădători, racolaţi, mercenari. Nici migraţia politică nu mai este imorală. Imperativul pragmatic al momentului conţinea o moralitate intrinsecă. Chiar dacă guvernul Boc devenise 258 . Vasile Sebastian Dâncu Triburile .259 nepopular și neperformant, maniera de a respinge orice coerenţă ideologică a fost una brutală și periculoasă. Politica este lăsată fără repere și fără urmă de valori sau moralitate când refuzi orice criterii și realismul pragmatic devine singurul criteriu. Chiar dacă s-a vorbit într-o manieră perfect ideologică despre sfârșitul ideologiilor, Paul Ricoeur are dreptate când demonstrează că ideologiile nu pot să dispară pentru că grupurile sociale au nevoie „de a-și da o imagine de sine, de a se reprezenta, în sensul teatral al cuvântului, de a juca și a se pune în scenă”, ele fiind variate forme ale motivaţiei sociale, ce fac posibile teorii și reprezentări globale ale istoriei și integrarea unor grupuri în istoria totalizatoare. Într-o lume a crizelor și schimbărilor rapide, într-o perioadă de bombardament informaţional, oamenii au nevoie de interpretări coerente și mai ales de sisteme articulate de informaţii, valori, imagini. Ideologiile oferă repere simple, au făcut parte din educaţia de la nivelul școlii și familiei, le avem în subconștientul cultural identitar, chiar dacă nu ne dăm seama. Ideologiile concentrează un conţinut mitologic, aspiraţii și idealuri, bazate pe nevoi, oferă interpretări și orientează spre anumite tipuri de acţiuni. Paradoxal, la noi chiar liderii pot fi dușmanii geloși ai ideologiilor Mulţi politicieni români cred că ei sunt cauza primă pentru care oamenii votează un partid, că nu contează nimic altceva. Evident, cei mai mulţi se înșală. Ei sunt consideraţi de către oameni exponenţi-tipici pentru anumite valori, chiar dacă ei nici măcar nu s-au gândit la ele. Nu de puţine ori, liderii resping ideologiile din gelozie și vor să fie doar ei cei iubiţi. Unii lideri, conștienţi că au o slabă legitimitate internă sau externă, încep să se auto-proclame singuri stăpânitori peste partide, dincolo de valori, considerându-se aspiratoare de voturi. Însă, ideologiile sunt adevărate proiecte în sine, iar interesele liderilor se pot ciocni, câteodată, de interesele pe care le conţin ideologiile. Și nu sunt rare cazurile în care uciderea ideii de puritate ideologică sau a nevoii de proiect ideologic se face exclusiv în beneficiul momentan al unor lideri politici. Alianţele stânga-dreapta afectează acurateţea ideologică Pragmatismul politic al unor momente obligă stânga și dreapta la alianţe electorale. Bunăoară, Uniunea Social Liberală a reușit o performanţă electorală fără precedent datorită renunţării la identităţi ideologice stricte și mai ales la o rivalitate care avea aproape două decenii între moștenitorii fostului partid comunist și dreapta liberală încropită după Revoluţie. În aceste condiţii, Ponta și Antonescu au hotărât să construiască un proiect de guvernare în care se feresc de definiţii ideologice clare, chiar dacă toată lumea etichetează, pe bună dreptate, programul lor de guvernare ca fiind de stânga. Nu aveau o altă soluţie dacă voiau să câștige. Oricum era o perioadă de criză în care au avut loc o serie de constrângeri externe: Pactul de guvernare fiscală la care România a aderat fără să fie întrebat Parlamentul, acordurile cu FMI și datoriile externe. În locul ideologiilor, demagogia sau populismul În ultimele decenii de democraţie, România a experimentat toate formele de guvernare. Dar o constantă a fost populismul, indiferent de ideologia de la care se revendică partidul conducător. Cheltuirea bugetelor pe podeţe sau drumuri electorale sau demagogia unor discursuri de flatare a maselor au fost o constantă a vieţii publice de la noi. Puţinii politicieni care au încercat să respecte o reţetă ideologică, de dreapta, de exemplu, au sfârșit aruncaţi foarte repede în praf de către electoratul obișnuit „să i se dea”. FMI, Banca Mondială sau Consiliul Europei – cianurile libertăţii ideologice Pentru o ţară săracă, deja dezechilibrată economic, libertatea unei guvernanţe ideologic coerente cred că este un vis. Niciun guvern al României nu mai are șansa unei absolute libertăţi ideologice, în actualele condiţii de neperformanță economică a României. Plătim salarii și pensii din împrumuturi, iar supraveghetorii de la FMI vin regulat și ne indică cea mai bună cale. Evident, calea cea mai bună este mereu privatizarea a tot ce a mai rămas și eliminarea 260 . Vasile Sebastian Dâncu Triburile .261 pârghiilor pe care guvernul le-ar avea pentru a mai interveni pe ici, pe colo prin economie. În plus, privatizarea a fost o vorbă doar pentru că s-au trecut obiective din proprietatea statului roman la companii de stat proprietate a altor state. Deci vorbim despre transfer de proprietate de la statul roman la alte state. Austeritatea este o altă constantă a guvernanţei de tip FMI, guvernul propune bugetul, dar FMI dispune. Nu știu dacă avem noi mari deștepţi în construcţii bugetare, dacă și pentru stânga, și pentru dreapta tot Gherghina este arhitectul șef al construcţiei bugetare, dar chiar dacă ar fi, nu prea cred că ar avea mare libertate de mișcare. Guvernare fără ideologie sau ideologie mascată? Da, se poate, în anumite momente politice, guvernarea nu mai justifică ideologic măsurile. Dacă luăm cazul Guvernului Ponta 2, nu avem discurs ideologic, dar pentru cunoscători, substanţa discursului tânărului prim-ministru este clar ideologică. Același lucru este valabil și pentru orientarea generală a guvernării. De altfel, adversarii de dreapta ai liberalilor caută să-i discrediteze pe aceștia spunând că s-au predat stângii, că are loc o disoluţie a lor în socialism. Evident, aceste lucruri sunt respinse puternic de Crin Antonescu și de ceilalţi liberali, dar influenţa socialistă este foarte mare pe întreg parcursul planului de guvernare. Și totuși... Ideologiile par moarte în România și pare imposibilă reîntoarcerea lor, chiar și în discursul public. Și totuși, în politică, ideologiile niciodată nu mor de tot. Bântuie subteranele politicii ca niște stafii și uneori revin la suprafaţă. De exemplu, când se rupe o coaliţie aflată la putere (nu vreau să cobesc, vorbesc la modul abstract!), atunci justificarea este întotdeauna una de factură ideologică. Oamenii politici nu vor spune că nu s-au înţeles pe funcţii sau că scandalul a început de la împărţirea prăzii, ci se va invoca, precum la căsniciile rupte, nepotrivirea de caracter ideologic. Atunci partidele revin la biserica ideologiei și la dogme, iar oamenii politici jură că nu se vor mai rătăci niciodată de la cărarea luminată de idee și nu vor mai uita de sfinţii fondatori. Sigur, este un jurământ care ar putea fi uitat repede, dacă se mai ivește vreo ocazie de a trăda ideologia pentru ciolan, dar ideologia rămâne o iubită din copilărie la care orice partid se întoarce din când în când. 10 februarie 2013 O politică paralizată de frică -a scris mult în ultimele decenii despre cum este folosită fricaîn politică. Emoţie puternică, frica poate duce oameni la vot pentru pericole imaginare sau supradimensionate sau poate chiar direcţiona votul spre răul cel mai mic sau spre salvatorul-impostor. Până la urmă, chiar dependenţa popoarelor de liderii dominatori este un efect al fricii de asumare a destinului istoric. O privire sociologică asupra societăţii din ultimii ani ne conduce la concluzia că oamenii sunt puși în faţa unor riscuri din ce în ce mai mari, dar percep că nu le pot gestiona singuri. Dezvoltă, astfel, un registru de spaime și ameninţări la adresa securităţii societale ca și ameninţări la adresa identităţii grupului sau comunităţii în termeni de omogenitate și coeziune. Cum spune Manuel Castells, identitatea actorilor sociali este afectată în procesul de construcţie a sensului acţiunii colective, în cazuri în care ameninţările sunt diverse și nu există variante de răspuns social la ele, atunci la nivelul maselor se nasc identităţi nevrotice, un fel de identităţi de rezistenţă care se caracterizează prin frici generalizate, autoagresiune, imitaţie, inactivism, apatie. Rămași fără un stat protector și darnic, cetăţenii români sunt expuși unui ocean de spaime pentru prezent, dar mai S ales viitor. Dar nu doar dispariţia acestei umbrele produce o Românie înfricoșată, ci mai ales un fenomen despre care s-a scris mai puţin. România este o ţară cu un stat slab, mereu agresat, dar este mai ales o societate fără politică. Slăbiciunile statului au la origine și faptul 262 . Vasile Sebastian Dâncu Triburile .263 că avem o politică moartă de frică, în care activează politicieni paralizaţi de spaime. Un leadership curajos ar putea da direcţia, ar putea inspira, motiva și trasa linii pentru un sens al acţiunii colective, pentru o direcţie în care merge ţara. Nu subvenţiile de la stat salvează o ţară sau o economie, ci infuzia de speranţă și sens, proiectarea unor speranţe. Dar politica noastră este timorată, moartă de frică, mai ales atunci când intră în ani electorali, anii schimbărilor. Anul 2014 este anul în care se termină un ciclu politic, cei 10 ani de războaie ale președintelui cu sistemul. După aceste războaie avem un tablou al maximei incertitudini. Totul pare un haos, nici cei mai experimentaţi analiști nu pot spune cu certitudine ce va fi în viitor. O frică de viitor a cuprins întreaga scenă politică și absolut toţi actorii. Una dintre fricile cele mari este frica de a guverna și se întâmplă deja de aproape un deceniu. Chiar dacă au existat majorităţi consistente, politicienii au guvernat minimal, dominaţi de frica de a nu pierde puterea și tocmai din această cauză au pierdut-o, de fiecare dată. În 2014 nu se vor termina nici descentralizarea, nici regionalizarea, nici reforma Constituţiei, nici reformele din sănătate sau educaţie. Am senzaţia că politicienii nu mai pot lua marile decizii nici dacă ar avea susţinere de 100%, deoarece s-a pierdut curajul asumării unei decizii care afectează viaţa unor mase mai mari de oameni. Frica de a lua decizii este deja o dominantă a activităţii funcţionarilor publici din ultimii ani, nenumărate dosare sau licitaţii publice se împiedică în încăpăţânarea unui director din minister care se teme să semneze pe sume mari. Frica de valorile politice conduce la un surogat de politică: războiul politic permanent între lideri, care devine raţiune de a fi pentru competiţie, ba chiar poate deveni surogat de program. Dominanta politicii noastre de peste două decenii este războiul politic între indivizi, personalizat, continuu reaprins de una din părţi, ca și cum ar fi o regie perfectă. Ai senzaţia că politicienii nu se opresc din acest continuu street fighting pentru a nu li se aduce aminte de ceea ce ar trebui să facă; consilierii lor politici sunt specializaţi doar în aceste tipuri de acţiuni. O frică de celălalt a început să cuprindă taberele aflate în conflict continuu, mai ales de când au început să intre pe bandă rulantă politicieni în pușcărie, „cu executare”. Sfârșitul mandatului politic a început a părea sinonim cu o catastrofă și bătălia de la urne devine tot mai mult o bătălie pe viaţă și pe moarte. Frica de DNA sau de serviciile secrete îngheaţă sângele în venele politicienilor care vor căuta mai mult să-și asigure forme de protecţie decât să încerce a acţiona firesc, după planuri sau strategii necesare. Parlamentul a devenit, în ultimii ani, dominat de aceste frici și a făcut foarte multe greșeli dintr-o solidarizare absurdă uneori, dar generată de spaima lui „mâine oricine poate fi următoarea victimă”. O fricăde a ajunge în opoziţieduce mereu la orice concesie, la motivarea oricărei migraţii politice, la legitimarea tuturor alianţelor. O frică de izolare politică străbate tot spectrul, de la stânga la dreapta. Intoleranţa la opoziţie este cu atât mai mare cu cât găștile grupurilor de interese au dezvoltat afaceri centrate exclusiv pe bugetul de stat, exact ca în perioada interbelică. În 2014, politicienii vor sta din nou cu bagajele la ușă, unii pentru a pleca în weekend la Monaco, alţii pentru a aștepta verdictele de la ANI sau Înalta Curte de Casaţie și Justiţie. În fine, mulţi vor aștepta în străinătate rezultatul alegerilor, pentru mai multă siguranţă. O frică de diferenţiere politică a apărut mai nou, rod al unor teorii născute în staffurile electorale. Sfătuitori cu pregătiri și expertize luate din „almanahe” conving partidele sau candidaţii să schimbe culorile partidelor, siglele sau să se mute spre centru, pentru că o bătălie cu cărţile pe faţă ar face pe unul sau pe altul să piardă sigur. Astfel, sunt inventaţi și reinventaţi politicieni cu identităţi incerte și fricile de asumare a identităţii 264 . Vasile Sebastian Dâncu Triburile .265 politice duc la o guvernare managerială, o guvernare fără proiect sau opţiune ideologică. Moare astfel orice ideologie și dispare motorul motivaţional – speranţa și visul din politică. Rămân doar gestiunea, mai bună sau mai rea, și o politică fără suflet. O frică de idei și de faptul că nimeni nu este profet în ţara luia cuprins firava noastră elită intelectuală. Elitele sunt incapabile să transmită mesaje în faţa unei neputinţe publice generalizate și a sentimentului pierderii controlului. Unii se retrag după zidurile universităţilor sau în turism academic planetar, alţii vorbesc la televizor fără să spună nimic. Sunt incapabili să facă o lectură a lumii care să reconstruiască un ethos. Anul 2014 nu va fi un an care spulberă ceaţa și deschide o nouă eră, deoarece nimeni nu are curajul să riște, să vină cu un proiect. Suntem o societate politică înfricoșată ce așteaptă o minune care să indice încotro trebuie mers, un toiag al lui Moise care să despartă apele. Între timp, nu politica este de vină pentru nefericirile noastre, ci lipsa de politică. O politică fricoasă cu politicieni timoraţi este cea mai mare vulnerabilitate a statului. La 31 decembrie 2014 nu vom răsufla ușuraţi, nu vom scăpa de incertitudini, de ceaţă. Nu vom avea un leadership întărit și nici nu vom consemna sfârșitul unui război absurd sau renașterea politicii. Se vor schimba unele poziţii, dar frica va rămâne și crisparea politicienilor nu va dispărea. Frica va rămâne și oamenii politici vor continua să se miște ca și cum ar fi vii și nevătămaţi, fiindcă frica nu ucide, doar că nu te lasă să trăiești, cum spune un proverb oriental. 28 martie 2013 Politica psihedelică Don’t hate the media, become media Jello Biafra – solist punk olitica și internetul: utopii și speranţe. A trecut mai bine de un deceniu din momentul în care s-a născut un nou teritoriu de P cucerit pentru politică: Internetul. Chiar dacă Putin ar avea dreptate și într-adevăr acesta ar fi creaţia CIA, este clar că efectele acestui lucru nu pot fi controlate și, fiind încă la început, este și foarte greu să anticipăm unde se va ajunge. Încă din primii ani în care politica a pășit pe teritoriul nou al Internetului, au apărut și semnele utopiei. Idealul atenian al democraţiei directe se va realiza negreșit, au început să creadă foarte mulţi entuziaști, iar alţii vedeau deja îndeplinit idealul sferei publice teoretizate de Jurgen Habermas. Va crește participarea politică, informarea va exploda și conștiinţa civică va schimba comportamentele, au apreciat unii, politicienii vor fi cenzuraţi și evaluaţi mai bine, au spus alţii. Primele măsurători și unele fenomene derivate din această întâlnire a politicii cu Internetul i-au entuziasmat pe mulţi sociologi: militantismul politic pe reţelele de socializare a prins rădăcini și chiar a coborât în stradă prin flashmob-uri sau prin revoluţii twitter-izate. S-a observat că power-userii, cei mai activi facebook-iști, sunt cei mai tari militanţi politici, au sute de prieteni și pot atinge audienţe medii pe peste 150.000 de persoane. Aceștia sunt legaţi, când intră într-un grup de militanţi politici, de sentimentul tonic al apartenenţei la echipă și devin deosebit de motivaţi și eficienţi. Pesimism și realism. Au apărut, apoi, și realiștii sau pesimiștii, cei care au văzut primii că Internetul și reţelele sociale nu sunt chiar atât de eficiente în scopul informării, așa cum se credea, fiind 266 . Vasile Sebastian Dâncu Triburile .267 medii foarte permeabile la dezinformări și manipulare. În mediul virtual, indivizii nu sunt neapărat mai activi, doar o mică parte participă la dezbatere, chiar mai puţini decât cei din spaţiul clasic al politicii, majoritatea fiind cei care dau like și atât. Cercetările din ultimii ani au observat că tehnologia duce la o subiectivizare autonomizantă în care individul trăiește iluzia ieșirii din structura relaţiilor de putere, dar, pe de altă parte, devine tot mai izolat social și tot mai puţin activ în societatea civilă. Critica îndreptată asupra reţelelor sociale s-a acutizat și pe fondul observaţiilor legate de utilitatea lor în favoarea omului politic și nu în favoarea democraţiei sau a schimbării raporturilor de reprezentare. Spre exemplu, Facebook este privit tot mai mult ca un instrument pentru „vedetizarea” oamenilor politici prin folosirea frecventă a unor mecanisme psiho-comunicaţionale pe care înainte aceștia nu le aveau la dispoziţie, precum conversaţionalizarea relaţiei și simulacrul proximităţii. Politicienii schimbă contractul de comunicare. Prin comunicarea lejeră și preponderent emoţională, oamenii politici care comunică pe reţele schimbă contractul de comunicare printr-un simulacru al intimităţii, al lejerităţii, al spontaneităţii dublate de sinceritate. În fond, politicienii caută să înlocuiască băile de mulţime și strângerea de mâini cu o baie de mulţime în bazinul deschis de pixelii albaștri. Vocabularul emoţional transmite faptul că și omul politic este fragil și sensibil, aspecte care întăresc iluzia intimităţii și împing contractul de comunicare spre imaginea de cordialitate. Procedurile expresive fac exces de pronume, de diminutive ori de expresii care conotează familiaritate. Dar ceea ce nu s-a studiat suficient până acum este schimbarea pe care o poate suferi omul politic. În general, noi îl vedem doar ca pe un strateg cinic, avid de imagine și pornit să-și construiască fanii într-o zonă în care performează aparent într-o postură non-politică. În cele ce urmează, analizăm un studiu de caz în care omul politic, în viziunea mea, intră în această comunitate – a grupului său de Facebook – și acţionează spontan ca membru al acelei comunităţi, comunitate cu care este în comunicare, dar și în comuniune. Cazul Victor Ponta și declaraţia de abandon politic. Strategie sau spontaneitate? Despre cazul anunţului făcut de Victor Ponta pe Facebook cu privire la retragerea sa din politică s-a vorbit în exces. Unii au spus că este o strategie, chiar și 80% dintre românii chestionaţi într-un sondaj IRES spun acest lucru despre anunţ. Eu cred că Ponta nu a făcut o strategie, chiar dacă, emoţionând electoratul propriu, a câștigat niște procente bune de mobilizare și intenţie de vot. Eu cred că Ponta a fost sincer, deoarece Facebook-ul are o mare influenţă asupra politicienilor, influenţă pe care nu am analizat-o până acum. Odată cu Facebook, dispare politica tradiţională, cea în care liderul este mereu asistat de experţi, comunică oficial și strategic sau tactic, anulează subiectivitatea. Politica de pe Facebook începe să aibă o viaţă proprie, o anumită autonomie. Liderul are acolo fanii lui, diferiţi de cetăţenii care se uită doar la televizor, la talk-show-uri sau alte emisiuni. Pe Facebook, comunicarea este directă, instantanee, emoţională. Liderul îi anunţă prima dată pe cei din reţeaua lui, uneori intenţionat, înaintea presei. În reţeaua lui, liderul scapă de mediere și de critică, se simte confortabil și trăiește intens. Acești oameni îi asigură un confort afectiv, iar liderul tinde să-i răsplătească, devine sensibil și, în ocazii de cumpănă, caută să fie sincer cu ei, să le testeze reacţia. Pe Facebook se fac noile băi de mulţime, iar politicianul este deja alt om. Uneori, vrea să arate că este altul, că adevărata lui esenţă nu este dorinţa de putere, ci umanitatea trăită plenar. Textul lui Ponta este unul foarte simplu, dar rotund, l-a scris el – niciunul dintre consilierii lui nu l-ar fiscris așa! – și cred că a fost cel mai citit text politic din ultimii 10 ani. La prima vedere, văzut din perspectiva politicii clasice, am putea spune că este o gafă, o ocazie de a demobiliza care arată slăbiciune sau ezitare, ceea ce nu e bine înainte de alegeri. Unii analiști au mers mai departe, au calificat acest text ca unul de maximă strategie, un mesaj subtil către baronii PSD, un fel de șantaj pentru mobilizare. 268 . Vasile Sebastian Dâncu Triburile .269 Nici prima, nici cea de-a doua interpretare nu sunt corecte, sunt doar clasice, ca să spun așa. Aici este vorba de altceva: un mesaj sincer care arată că liderul alege să se retragă în familie și, în același timp, alături de comunitatea sa de prieteni și fani – adică sutele de mii de fani de pe Facebook care îl înţeleg și care se bucură pentru acest favor și această exclusivitate. Când spune asta, liderul poate nu s-a gândit tactic la acest lucru ori poate doar a simţit, dar ecoul a fost senzaţional. A dinamizat reţeaua, a cimentat relaţii cu fanii, iar acest lucru s-a văzut imediat, prin câteva procente în plus la încredere sau intenţie de vot. Dar mai mult, a crescut printre votanţii săi dorinţa de a merge la vot, lucru foarte important. Subconștientul politicianului pragmatic. A fost un act de viaţă, sunt sigur că a fost „act gratuit”, dacă nu cumva subconștientul de politician pragmatic i-a dictat lui Ponta acest sentiment comunicant. Gândiţi-vă la text – el merge până la un punct alături de sentimentul de neputinţă al publicului. În prima parte, Premierul împărtășește descurajarea oamenilor, pare învins. Pe de altă parte, transformă dorinţa de a se retrage în victoria unei generaţii noi. Spune în subconștient: voi câștiga, dar nu voi păstra victoria pentru mine, o dau tinerilor, v-o dau vouă, o nouă generaţie. Atunci când câștigătorul refuză prada de război, când „învingătorul nu ia nimic”, efectul este maxim. Publicul nu poate decât să se mobilizeze, fiecare membru al comunităţii caută să urmeze exemplul premierului, adică să sacrifi ce ceva. Efectul de Facebook deschide o nouă eră politică. Spre o politică psihedelică. Avem un adevărat catharsis, o reacţie de transfer emoţional reciproc între politician și fani, moment în care cele două părţi se recunosc una pe alta ca similare, ca făcând parte din aceeași lume, ca fiind constituite din același aluat. Acest efect de Facebook deschide o nouă eră politică, elimină mult mediatorii tradiţionali de pe traseul „fabricării” liderului sau câștigării de voturi. Presa tradiţională pierde mult din rol, de altfel vedem că, la segmentele de vârstă care au peste 30% implicaţi pe reţele de socializare, scade drastic audienţa la TV. Politicienii care știu să comunice direct – care au curajul să se dezvăluie sau să posteze ca oameni reali și vulnerabili – încep să câștige tot mai mult. Cei care vor putea să-și valorifice asemenea tipuri de „spontaneităţi” vor câștiga în viitor. Internetul naște, în fond, o contra-cultură politică devenită un fel de inconștient politic colectiv. E adevărat, politica pe Facebook pare și este o politică descentralizată, dar dezordonată. Nu realizează imperativul participării, doar 2-3% dintre participanţi sunt activi, majoritatea participă doar la etapa de „I LIKE IT”. Deocamdată, avem o masă mare de ailaicheri și câţiva militanţi. Acum 10 ani, un articol devenit celebru avea drept titlu o frază care tinde să devină realitate: „Următoarea revoluţie nu va mai fi televizată”. Au venit primăverile arabe care au părut a împlini această profeţie, deși doar parţial. S-au realizat mișcări de contestare care au bulversat ordinea socială și politică. Revoluţii sau loviluţii, asta încă nu putem să știm. Este clar doar că Facebook a lărgit sfera publică și acest fapt va modifica mult realitatea social-politică viitoare. Dar, cu siguranţă, nici oamenii politici nu vor putea rămâne neatinși, vor intra într-un joc care-i transformă și pe ei, poate vor deveni victime, la fel cum astăzi sunt priviţi doar ca sforari, într-o politică tot mai psihedelică. 9 mai 2014 Despre linişte şi schimbare în toamna politică m căutat în ultimele zile un răspuns la o întrebare pe care nu mi-a pus-o nimeni. O întrebare pe care însă m-am așteptat să A mi-o adreseze vreunul dintre prietenii mei politicienii. Poate chiar unul dintre cei care se gândește să candideze la toamnă, cu toate că vedem că nu avem prea mare abundenţă de candidaţi. Întrebarea care m-a obsedat o vreme era legată de povestea fundamentală a candidaturii la prezidenţiale, storytelling-ul care să dea axa narativă principală. Mă întreb de ceva vreme dacă această poveste trebuie să 270 . Vasile Sebastian Dâncu Triburile .271 fie una a schimbării sau una a stabilităţii, a liniștii, la care oamenii ar avea dreptul să tânjească după o furtună a crizei. Fusesem mereu nemulţumit, în ultimii ani, de faptul că stânga românească a venit mereu cu povestea nevoii de liniște, de stabilitate, a revenirii la normalitate, a reconstrucţiei unei tihne sociale la care probabil candidaţii la prezidenţiale ai PSD credeau că oamenii tânjesc. Aveam sentimentul că tema liniștii este un fel de stereotip, iar dorinţa de schimbare nu a fost ucisă chiar de tot, odată cu pierderea speranţei, ci s-a refugiat undeva în subconștientul colectiv și explodează în duminica turului doi, chiar atunci când candidaţii nu mai pot face nimic. Am citit apoi observaţia unui tânăr analist, foarte apropiată de ceea ce gândisem eu în ultima vreme. Am pus, ulterior, într-un sondaj IRES întrebarea „Credeţi că România are mai mult nevoie de stabilitate sau de schimbare?” și mă așteptam la un răspuns indecis, așa cum răspund câteodată eșantioanele noastre la întrebări importante pe care le punem, cu multe non-răspunsuri sau nu știu și cu egalitate la cele două variabile. Nici vorbă de așa ceva, doar 1% nu au răspuns și 3% au răspuns că nu știu. Foarte rar acest procent, am avut senzaţia că este o întrebare pe care oamenii se așteptau s-o pună operatorul de interviu. La întrebarea propriu-zisă, 57% au ales schimbarea și doar 39% stabilitatea. M-am mirat la început pentru că, la o întrebare precedentă, doar 27% spuneau că știu cu cine vor vota în toamnă, dar m-am luminat apoi: cu cât sunt mai sigure candidaturile, cu atât se limitează visul de a se schimba ceva, iar incertitudinea din acest moment potenţează cererea și visul schimbării. Mai încolo, tinerii mei colegi au mai plantat o întrebare, cu grija de a nu se contamina de aceasta, dar pentru a verifica soliditatea opţiunii, o întrebare în care vorbeau despre un continuator al actualului mandat prezidenţial, în balanţă cu un „Președinte care să aducă schimbarea profundă a României”. Aici, confirmarea a venit la fel de surprinzător; 84% așteaptă schimbarea profundă. Era clar, ce intuisem eu despre storytelling-ul de campanie nu era greșit. După o asemenea confirmare, paradoxul este că nu prea îţi vine să te bucuri pentru că revii cu picioarele pe pământ, la practica politică, și nu poţi să nu te întrebi: dincolo de discurs, de storytelling, politica poate schimba ceva? Mi-am adus aminte de un sociolog francez care scria un lucru interesant, unul care m-a mirat la un moment dat pentru că era o explicaţie la marea ciorovăială televizată din ultimele campanii electorale din Franţa. El spunea că politicienii se ceartă atât de violent între ei pentru a scăpa de frica pe care le-o induc marile ameninţări la adresa societăţilor de astăzi. Adică, ei sunt conștienţi că nu au răspunsuri la niciuna dintre marile întrebări și atunci caută să ascundă golul printr-o mare gălăgie și printr-o bătălie falsă, o bătălie care să le justifice soldele și rolul de conducători de oști. Adică, așa cum am scris și eu nu demult în acest colţ de pagină, sentimentul dominant este frica. E adevărat, vedem că vin crize pe care nu le anticipează știinţele economice, iar politicienii nu au alte răspunsuri în afară de tăierea salariilor și pensiilor. Când vorbim despre economie și locuri de muncă și nu este vreo cameră de luat vederi pornită, politicienii ridică din umeri și spun că statul nu are cum să creeze locuri de muncă și nici nu poate influenţa economia, ea este guvernată de legile economiei de piaţă. Când unii caută să recreeze mari derapaje în egalitatea de șanse, taberele adverse sar ca arse și critică intervenţiile statului. De vreo zece ani nu mai avem nici dezbateri electorale la televiziune sau în alte locuri, nu mai avem confruntări. Nu se mai ţin discursuri, iar chiar confruntările între candidaţii la prezidenţiale s-au redus la două sau trei într-o campanie. Se practică doar PR politic și lupte corp la corp, se lansează acuze de toate felurile și îndemnul de a elimina adversarul. Ba chiar s-a ajuns la cel mai tare argument: ameninţarea cu pușcăria între candidaţi sau cererile penale concrete, adevărate documente electorale de rit nou. O vreme am crezut că pentru a schimba societatea este de ajuns să se schimbe politica. Am devenit politician și am văzut că multe intenţii și chiar reforme politice pot acţiona chiar împotriva efectului raţional, dorit în strategie. Nu mai cred, dar dacă politica nu se poate schimba pe sine, poate ea să schimbe societatea? De peste două decenii, conducătorii se uită la rezultatele unei întrebări ușor metaforice, nu prea corectă sociologic, dar relevantă, despre direcţia în care merge ţara și, în ultimii ani, în jur de 75% dintre români spun că ţara merge 272 . Vasile Sebastian Dâncu Triburile .273 într-o direcţie greșită, dar nimeni din acvariul politic nu pare disperat. Oare chiar nu se pot schimba direcţia sau sensul? Să nu existe resurse de competenţă în toată zona politică pentru a se forma echipe care să gândească viitorul este greu de crezut. Atunci, oare lipsește curajul de a se închipui un viitor mai bun, lipsește nebunia de a te opune unei inerţii care ne duce într-o direcţie nedorită și falimentară? Nu aș vrea să dau răspunsuri definitive, prefer să mai caut, prefer să mai cercetez. Nimic nu mă face să fiu optimist, dar nu pot fi atât de pesimist, încât să cred în sfârșitul lamentabil al politicii noastre după 25 de ani de libertate. Răspunsul la cele două întrebări reprezintă o cerere socială foarte clară. Poate niciodată populaţia României nu a transmis un mesaj mai clar: trebuie o schimbare majoră, dar nu ne întrebaţi care, asta este treaba voastră. Știm un lucru foarte clar, nu vrem liniște, nu mai veniţi cu spaima de comunism, de capitalism, de ruși, de baroni sau de moguli, de războiul din vecini. Candidaţii se aruncă deja în luptă, se măsoară unul pe altul și compară cu ajutorul sondajelor de opinie, dar încă nu au auzit asta. Nu se apleacă niciunul să ridice mănușa pe care o aruncă societatea, s-ar putea chiar să fie ignorată această cerere. Cei mai mulţi dintre prezidenţiabili s-ar putea să ignore această cerere socială, unii vor căuta să fenteze, alţii să se ascundă după cuvinte. Cel care va avea curajul să asculte cererea asta și să caute un răspuns, cu sinceritate și chiar cu umilinţă, deoarece nu este ușor de răspuns, acela va putea fi viitorul lider. La o altă întrebare, oamenii spun că mai importantă decât partidul din care face parte viitorul Președinte este personalitatea liderului, dar mai importantă chiar decât personalitatea este echipa cu care va veni să spună povestea schimbării. Nu tandemul, cum sunt mereu împinși candidaţii, echipa cu care să caute răspuns cererii de schimbare. A nu merge singur, autist și izolat, erou salvator sau călăreţ fără cap, în această luptă este prima înţelepciune pentru cel care va trebui să inaugureze un deceniu al schimbării. Prin răspunsurile lui, politica va răspunde și la marele ei examen în secolul XXI, examen centrat pe întrebarea: politica poate schimba societatea în bine? Indiferent de candidaturi, sperăm să nu avem un președinte al liniștii. 16 iunie 2014 Singurătatea Estului şi tristeţea păpuşilor de cârpă ând în anul 2000, într-un studiu devenit celebru, Samuel Huntington vorbea despre singurătatea unei mari puteri C într-o lume unipolară, personal, ca nespecialist în geopolitică, am crezut că este vorba despre o chestiune ideologică menită să dea avânt vreunei politici americane de înarmare sau ceva de genul acesta, ceva ideologic de genul scrierilor produse la Rand Corporation. „Lonely Superpower” îmi părea un concept bun de adormit naţiunile fraiere. Dar am greșit atunci, nu am anticipat, deși mai erau câteva luni, dezastrul de la 11 septembrie și nici alte evoluţii. Cu atât mai puţin această trezire a URSULUI de la Răsărit. Huntington observa cu dreptate că SUA nu va fi ajutată de parteneri, cu excepţia Marii Britanii, să-și exercite hegemonia sau să pună în practică armonioasa, utopica pax americana, aducătoare de armonie, fără conflict și confruntare. Dansul Europei cu ale sale mari puteri secundare (Franţa, Germania) a fost și este un dans al lupilor. Le este frică de creșterea masculului alpha și caută să-i limiteze teritoriul. Evident, cu o eleganţă și cu o viclenie pe care o cultură milenară le poate rafina excepţional. NATO este construcţie bună, îţi spune orice neamţ, furnizează bunuri publice, securitate sau încredere, dar nu are resurse de gaz. Supermegaputerea, Marele Șerif al Ordinii Mondiale, are motive să simtă singurătatea. Sigur, o singurătate a înălţimilor. Dar singurătatea Estului este și mai mare. Ţările din Est, „teritoriul dintre Germania și Rusia”, cum spun unii tot mai des, au motive să simtă o și mai grozavă singurătate. Nu le este greu să 274 . Vasile Sebastian Dâncu Triburile .275 o conștientizeze pentru că este deja o singurătate istorică. O simt de câteva sute de ani și poate au găsit chiar mecanisme de apărare ca să scape de paralizia fricii. Istorica singurătate a acestor ţări le-a făcut să dezvolte mecanisme nevrotice de supravieţuire în deșertul lor fără orizont. Se autolobotomizează făcând decupaje nepermise în memoria colectivă a popoarelor lor. De singurătate și frică, ţările din Est nu au curajul să vorbească, sau cel puţin nu cu voce tare, despre „trădarea Occidentului”. Din cărţile lor de istorie lipsesc episoade importante, mai ales marile trădări de după Al Doilea Război Mondial. Chiar dacă a trecut mult timp, autorităţile din ţările estice vorbesc foarte rar și în șoaptă despre Operaţiunea Keelhaul, despre „coridorul polonez” („coridorul polonez nu merită oasele niciunui singur grenadier britanic” – Chamberlain). Nici Conferinţa de la München nu este subiect politic, nici pactul Ribbentrop-Molotov, nici crimele de la Katin, nici trădările de la Ialta ale Europei și Americii. O altă reacţie a fost slugărnicia și automutilarea. Ca să nu omoare speranţa și visul fiecărei generaţii de a reuși să meargă în lume cu capul sus, alături de fratele mai mare, au acceptat că trebuie să-și privatizeze resursele pentru ca statul (cel român, de exemplu, este prost gestionar) grec – falimentar de altfel, ori statul austriac sunt vrednici să le ia telecomunicaţiile și petrolul. Au crezut că aud o voce care le spune că democraţia este mai importantă decât economia și zilnic își ucid capitalul propriu de dragul capitalului străin. Au promovat modele aberante de leadership. Liderii lor au crezut că trebuie să devină puternici lideri regionali pentru a fi băgaţi în seamă de conducătorii mai mari sau mai mici ai domnului Superpower. Au întărit puterea centrală în detrimentul autonomiei comunităţilor, au făcut cadou resursele ţării companiilor transnaţionale și s-au ferit să ia decizii curajoase tot așteptând să vadă dacă sunt sau nu pe placul Fratelui mai mare. Au încercat să mutileze democraţia și să călărească justiţia în numele principiului că votul mulţimii este singura justificare pentru raţiunile politice, devenite raţiuni de stat. Au preferat să se prefacă proamericani, dar la ospeţe sau când mass-media nu era acolo nu găseau destule cuvinte pentru a spune că, dacă masele votează, nimeni nu are ce face de la Londra sau Washington. Deja unele ţări din Est au obosit și, de frică sau de singurătate, au început să negocieze cu Rusia. Mai discret sau mai puţin discret, acest lucru se întâmplă. Au învăţat ceva din anul 1940 și anii care au urmat, acum calcă peste principii, chiar peste voinţa popoarelor respective. Deși ar părea că singurătăţile seamănă, aceasta este doar o similitudine înșelătoare. Singurătatea Estului este una nevrotică, disfuncţională și disolutivă. Ea acţionează de sute de ani ca o facilă justificare pentru ticăloșie, trădare, dominare aberantă internă și exploatarea pasiunilor joase ale mulţimilor. Plus iluzia că suferinţa noastră este originală, de aceea putem construi și democraţii originale sau constituţii cârpite. Ţările estice nu au descoperit încă un lucru simplu: antidotul la singurătatea lor istorică este construcţia unor state inteligente. În locul unor ideologii strategice de apărare agresive în vecinătate care să mascheze slăbiciunile interne, ar fi fost de preferat să se gândească din timp la stabilitatea sistemică internă care să permită ţării să se conexeze la politicile Singuraticului Șerif Universal. Un stat inteligent nu trebuie să fie nici sclav, nici aplaudac al marilor puteri, ci este unul care își construiește în interior o forţă morală care îi dă forţă internă și respect extern, respectă principii și nu se pleacă intereselor de moment chiar ale partenerilor, iar prin aceasta este previzibil și ușor de integrat într-un sistem de apărare. Un stat inteligent acumulează continuu resurse, nu funcţionează doar ca și consumator, își planifică viitorul și face modificări de strategie doar în funcţie de evoluţii și nu în funcţie de interese minore sau alternanţe la guvernare. Statul inteligent îi păstrează pe oameni vii, creativi, cu iniţiativă și cu încredere în viitor și nici liderii lor nu pot fi altfel. Prin crâșmele Estului, politicienii se îmbată și bat cu pumnul în masă declarându-și independenţa faţă de tutoriatul Europei sau 276 . Vasile Sebastian Dâncu Triburile .277 hegemonia Americii și spre dimineaţă cântă în limbi adecvate naţiunii: noi suntem români, noi suntem unguri, noi suntem bulgari... Spre dimineaţă, ajung la birourile lor și caută cu disperare mesajele Unchiului Sam pentru a ști ce trebuie făcut în ziua care începe. Nu găsesc nimic, faxurile sunt goale, cutiile de mail sunt empty. Dacă s-ar trezi, și-ar da seama de dezastru, de veacul de singurătate care nu se mai termină și care i-a transformat în păpuși de cârpă. Americanii nu mai vin, cum nu au venit nici atunci când bunicii îi așteptau aprinzând focuri pe dealuri. Americanii trec din când în când pe aici, dar se întâlnesc cu singurătatea unor păpuși de cârpă care așteaptă să le miște cineva. Dar americanii ăștia sunt pretenţioși, nu știu istorie și nici geografie, nu sunt miloși și nici înţelegători, ei ar vrea să devină prieteni cu niște oameni vii. 19 septembrie 2014 Astăzi nu mai avem electorate clasice, ci triburi politice e spune că la începutul politicii stă conflictul. Antagonismele și rivalităţile din societate sunt transferate unor actori politici, S puși să le gestioneze pe baza unor reguli sau cutume. Conflictul este normal și consubstanţial politicului. Dar, la noi, o patologie a conflictului a virusat societatea foarte grav. Tensiunile sociale și marile conflicte de interese trebuie duse în Parlament sau în instituţiile democraţiei locale și rezolvate prin dezbatere, competiţie și vot. Dar suferim în politica românească de o patologie a excesului, dublată de o adicţie de conflict. Strategiile de conflict, nu cele de cooperare, reprezintă regula în politica românească. Parcă este o dependenţă de violenţă, o adicţie de adrenalină, dopamină, serotonină. Ca și adicţia de jocuri de computer, comportamentul adictiv faţă de conflict generează o puternică emoţie și implicare personală și un fel de surogat de realitate. Violenţa politică și conflictul sunt importante și pentru că stimulează o anumită solidaritate și pot ţine loc de proiecte politice. În ultimele campanii electorale, tensiunea este paroxistică, iar politicienii noștri devin competenţi... cel puţin în înjurături. Cred că marea artă a strategului este să știi să-ţi înfrânezi instinctul de a ataca, de a declanșa prematur atacul sau violenţa. Nu-mi place să citez din Sun Tzu, dar bătrânul chinez are dreptate din nou: Arată-te puternic când ești slab și slab când ești puternic. De ce am uitat noi adevărurile acestea simple? Violenţa în politică vine de peste tot. Haideţi să ne uităm la ceea ce se întâmplă cu televiziunile de azi, altădată gazde primitoare pentru înfruntarea politică. Televiziunea nu mai dezbate, ea face convocare unor miniștri și acuză, face procese, ia decizii în locul lor, îi ameninţă în direct. Am văzut miniștri presaţi să răspundă în direct, să promită ritualic, să jure că mâine vor lua decizia. Asta înseamnă o scurtcircuitare și o eliminare a publicului din triada opinie publică-jurnalist-politician. Jurnalistul vorbește în numele opiniei publice, dar de fapt orchestrează interese ale patronatului, în multe cazuri. Scena politică de astăzi din România este o prelungire a studiourilor televiziunilor de știri. Nu mai avem scena politică, metafora ar trebuie să fie studioul politic. Au dispărut discursurile politice magistrale, atât din Parlament, cât și din campanii electorale. Politicienii sunt la televizor tot timpul. Cei care merg în fiecare seară și vorbesc despre politică ajung de multe ori foarte sus în partidele lor. Poţi la televizor să nu fi spus nicio idee importantă în viaţa ta, ești cunoscut și considerat un matador. Scena înseamnă că măcar aveam actori politici, mai buni sau mai proști, ca la teatru. În televiziune se amestecă mereu kitschul cu vulgaritatea, înjurătura cu scandalul, iar ceea ce rezultă se măsoară cu people meter, nu cu rigla adevărului sau bunul simţ al raţionalităţii. În mare măsură, televiziunile au înlocuit Parlamentul și, poate, câteodată, în ultimii ani, chiar și Guvernul. Lucrul cel mai periculos este că televiziunea înlocuiește spaţiul public, ţine loc de spaţiu public. După 1990, spaţiul public s-a deschis brusc. Acum pare că s-a închis, dar nu l-a închis cenzura, ci televiziunea de știri. 278 . Vasile Sebastian Dâncu Triburile .279 Soluţia: politica viitorului trebuie să iasă din acest cerc vicios al violenţei și războiului inutil, a venit momentul să nu mai credem în șmecherii, în minuni, în victoria politică cu orice preţ, ci să gândim un proiect de societate și să-l punem în practică. Să ieșim din electoralismul politic în care este cufundată toată clasa politică și să arătăm că poate face ceva pentru oameni. Asta e tot! Nu se poate face asta doar împotriva celorlalţi actori politici, ci împreună cu ei. Ești puternic și poţi arăta asta mai ales prin generozitate și depășirea limitelor individuale. Trebuie să înţelegi un lucru: opinia publică este schimbătoare, este un animal fricos care-i urmărește pe cei puternici. Sunt de părere că războiul politic trebuie activat doar în campanie, că în restul timpului este nevoie de comunicare între putere și opoziţie, indiferent cât de solidă este majoritatea parlamentară. E adevărat, se poate crede că cel care câștigă alegerile are dreptate, dar nu este așa. Opoziţia are rol de a cenzura, dar poate să contribuie la marile proiecte cu punctul ei de vedere, cu viziunea ei. Este un semn de sănătate politică căutarea consensului și aplicarea principiului forţei conferite de vot cât mai puţin. Cu atât mai mult, este o crimă să se continue războiul politic implicând instituţiile statului român, într-o perioadă de criză, când statul român este și-așa destul de sărac și de slab. Trist este că politica apare detestabilă tot mai multor oameni în momentul în care ea este tot mai profesionalizată, ceea ce, teoretic, ar trebui să-i dea un aer mai seducător. E vorba despre faptul că experienţa democraţiei înlătură idealizarea ei? Sau politica în schimbare odată cu societatea merge inevitabil pe un drum care o îndepărtează de cetăţean? Politica se schimbă dramatic în acești ani, dar nu ne dăm seama pentru că suntem parte a acestei schimbări. Avem o adevărată deșertizare ideologică, atât pe stânga, cât și pe dreapta. Electoratul nu mai este simplu de definit prin parametri ideologici, practic nu mai este un bazin electoral în sens clasic. Cred că vorbim mai mult de fani politici și nu electorat în sensul clasic. Un așa-zis electorat de stânga ar mai putea fi configurat, dar tot mai slab profilat, în schimb, electoratul de dreapta a fost risipit totalmente. În dreapta politică s-a încercat un candidat unic și au ieșit... patru candidaţi. Un alt aspect: stânga și-a angajat candidat de dreapta, vorbim de Tăriceanu, și asta creează destul de multă neînţelegere. Să nu mai vorbim că iluzia USL care duce singură la putere a fost cultivată de PSD și face încă victime în dreapta, care nu își găsește candidatul tipic. În plus, dreapta nu a încercat un program, cât de cât comun, un proiect de dreapta care să adune în jurul lui. În partea dreaptă a electoratului, respingerea lui Traian Băsescu de către noua coaliţie face ca o parte a electoratului din ACL să pară oarecum nedumerit, nemobilizat. Distincţia stânga-dreapta nu mai funcţionează în percepţia publică din multe motive. Au dispărut programele politice în contextul unui pragmatism sau situaţionism exagerat, personalizarea politicii (băsism, pontism), tot mai mulţi politicieni fără background cultural care comunică mai puţin conceptual, tot mai multă demagogie, din ce în ce mai multă violenţă politică îndreptată spre ţapi ispășitori. Nu pot interpreta altfel răspunsurile la o întrebare pe care am pus-o insistent în ultima perioadă în sondajele de opinie interne și la care am obţinut răspunsuri care m-au descumpănit chiar și pe mine care, de 25 de ani de când fac sondaje, am văzut destule rătăciri ale electoratului. Acum vreo câteva zile am întrebat: „Care credeţi că este cel mai reprezentativ candidat la prezidenţiale din partea dreptei politice – dintre cei care aţi auzit că vor candida în acest an? Răspunsurile au fost: Iohannis – 28%, Ponta – 22%, Udrea – 10%, Tăriceanu – 10%, Vadim Tudor – 2%, Macovei – 2%, Dan Diaconescu – 1%, niciunul – 4%, nu știu – 19%, nu răspund – 2%. Fanii au un alt tip de adeziune, sunt alimentaţi mereu prin Facebook sau alte medii virtuale, prin televiziuni cu emoţii privind diferite atribute și evenimente și au multe caracteristici diferite faţă de vechile bazine electorale mobilizate sau mai puţin mobilizate. De exemplu, fanii politici sunt mai înţelegători cu eroul lor. Parcă nu „luptă” cu atâta pasiune. Făcând studii pe atributele de imagine pozitive sau negative pentru candidaţi, am observat cu surpriză că 280 . Vasile Sebastian Dâncu Triburile .281 și fanii lui Ponta, și cei ai lui Iohannis recunosc atribute negative pentru „eroul” lor. Asta înseamnă o angajare mai lejeră, mai puţin fanatism, dar și mai slabă mobilizare la vot. Vedem ca indecișii nu mai sunt atât de diferiţi de cei deciși, deci este mai greu de prevăzut cu cine vor merge în turul 2. Politica fanilor este diferită: se bazează pe industria vizibilităţii, are congrese politice care au doar importanţă ca ritual, sloganele nu sunt acţionale, caută doar să fixeze stări emoţionale. În ceea ce-i privește pe alegători, iluzia alternează cu decepţia, la fel cum partidele alternează la putere. În campanile electorale intervine un efect al seducţiei care înlocuiește argumentaţia și mobilizarea legată de valori și ideologii. Seducţia creează alte tipuri de dependenţă, alte legături și relaţii sociale. Oamenii trec prin stări extreme; politica emoţională se bazează pe excitarea continuă a alegătorilor cu imagini și simboluri. Fanii politici sunt ţinuţi în priză, prin mijloacele comunităţii virtuale, nu sunt lăsaţi să reflecteze sau să evalueze. Ei trăiesc mereu tensiunea pseudo-politicii care evoluează zilnic în conflictul ca o telenovelă. Facebook și televiziune înseamnă și dispariţia spaţiului public clasic unde apar actori independenţi care ajută la evaluări ale eficienţei politicii. Politica de azi trebuie să creeze emoţii și, dacă reușește asta, nimic nu mai contează. Revenind la televiziune, mai regăsim un fenomen interesant: spaţiul public a fost înlocuit de ceea ce numim, sociologic, comunităţi parţiale, interese private de business, interese politice sau chiar religioase, culturale. Chiar și biserica și-a creat un spaţiu mediatic propriu, care nu comunică cu celelalte spaţii, ci este un spaţiu enclavizat. La fel se face și politică acum și acesta este un lucru grav, căci nu mai există mediere; avem bucăţi de societate în direct, fără mediere. Trăim iluzia că mediatizarea poate suplini medierea, dar este o mare greșeală! Spaţiul social este tot mai neomogen, dispar instanţele de legitimare și dispar criteriile. Dispar ierarhiile și dispar valorile. Accesul în spaţiul public este nemediat și imediat! În loc de experţi sau instanţe tradiţionale de legitimare, avem o democraţie instantaneistă vulgară, cinică și coborâtoare spre nivelul cel mai de jos al gustului public. Asta îi face și pe politicieni să creadă că totul este permis, că nu mai este nimic important decât ratingul sau procentul din sondajul de opinie. După o seară de zapping, putem vedea chipul schimonosit al României de azi și aceasta este imaginea adevărată. Putem vorbi în prezent despre o schimbare majoră în imaginarul contemporan, inclusiv în reprezentările sociale legate de politic. Cred că trăim o criză socială de identificare sau, cum spune marele sociolog francez Michel Maffesoli, o saturaţie societală faţă de marile valori ale celor trei secole de capitalism tradiţional și, probabil, trecem la o altă paradigmă, la o altă manieră de a fi împreună, trecem de la un inconștient colectiv dominat de triada muncă-raţiune-viitor (Prometeu) spre o epocă dionisiacă, dominată de triada vis-imaginar-fantasmă, iar acest lucru nu se mai produce prin intermediul revoluţiilor care ne arătau schimbarea, ci prin viruși ai contaminării culturale. În Le temps des tribus, Maffesoli scrie că nu mai avem contracte sociale între indivizi, ca acelea din comunităţile de până acum, ci mai degrabă pacte în cadrul unor comunităţi fragmentate (triburi muzicale, sportive, sexuale, religioase etc.) unde regula este individualismul emoţional. Emoţia face regula și în politică, a se vedea cazurile Dan Diaconescu, Gheorghe Becali, Sorin Oprescu – produse politice ale unor momente de răscoală emoţională, generate de arestări sau de respingeri care păreau abuzuri faţă de indivizi și faţă de unele dintre libertăţile lor. În această situaţie, elita intelectuală este cu totul depășită de aceste triburi noi, unde predomină emoțiile. Astăzi nu mai avem electorate clasice, ci triburi politice. Cetăţeanul de azi a crescut într-o epocă a televiziunii și este posesorul unei identităţi mai flexibile, realizate prin bombardament de supraevenimenţialitate și printr-o mai mare presiune a timpului și a alternativelor. El face parte din ceea ce Maffesoli a numit 282 . Vasile Sebastian Dâncu Triburile .283 magistral triburile postmoderne, unde oamenii se simt legaţi prin partajarea de emoţii și afecte. Ei sunt reprezentanţii unei mutaţii genetice, de ruptură a legăturilor sociale tradiţionale, mult mai sustrași determinismelor. Ei fac parte deja dintr-o generaţie care, cum spune Olivier Mongin, atinsă de individualism negativ, adică afectată de neliniște și de singurătate, intră în reţele sociale unde te poţi sustrage reciprocităţii. Grupurile lor sunt provizorii sau, mai precis, ceea ce numesc ei reţele sociale sunt regrupări provizorii, aflate sub semnul celei de-a treia solidarităţi (după solidaritatea organică și cea mecanică), unde relaţiile sunt fragile și superficiale, dar fiecare individ face parte din mai multe reţele între care poate să aleagă. „Prietenii” de pe Facebook sunt puncte de stabilitate mișcătoare pentru fiecare individ, într-o societate a incertitudinii maxime. În lucrarea mea Mitologii, fantasme și idolatrie am încercat să arăt că intrăm într-o societate aflată sub semnul mitologiilor, al emoţiei și fantasmelor, al idolatriilor, unde momentele de rupere a curgerii și a fluxului de imagini au înlocuit fluxul de informaţii, pentru a ne putea regăsi împreună, măcar pentru câteva secunde. Pentru comercianţi și noii propagandiști, oamenii devin segmente de piaţă cărora li se prescriu reţete publicitare, iar seducţia este regula, nu argumentarea. Confuzia sentimentelor, emoţiilor sau idealurilor este omniprezentă, informarea este confundată cu comunicarea, iar adevărul cu realul expresiv, construit prin imagini și sunet. Publicul nu mai are răbdare, spun jurnaliștii, publicul este nerăbdător să treacă mai departe, la următoarea emoţie, nu are nevoie de explicaţii. În timp ce se uită la jurnalul de seară ca la un film televizat, telespectatorul are iluzia înţelegerii lumii și participării directe la evenimente, cu timpul chiar își pierde capacitatea de a mai analiza, de a urmări explicaţii, informaţia devine obositoare și neinteresantă. O gândire simplistă începe să pună stăpânire, iar lumea prezentată cu aceste mijloace și tehnici devine ușor de pipăit senzorial, devine simplă ca o imagine, ca una dintre acele imagini despre care spunem, cu mândrie, că face cât o mie de cuvinte. Trăim o dictatură a emoţiilor, nu se pot impune teme de discuţii, reforme sau strategii căci totul pălește în faţa emoţiilor care însufleţesc totul. Pe scena politică evoluează doar oamenii purtători de emoţii și sentimente puternice. Năstase îl urăște cu Băsescu după ce l-a bătut în campanie. Iliescu este supărat pe Băsescu pentru că nu iniţiază dezbaterea despre Revoluţie, lustraţie sau mineriade, Băsescu îl urăște pe Tăriceanu pentru că acesta nu și-a dat demisia când a promis. Ponta îl urăște pe Băsescu pentru scandalul plagiatului, Băsescu nu îl suportă pe Ponta pentru că l-a suspendat. La nivel local se multiplică aceste relaţii emoţionale în sute și mii de dueluri și respingeri, astfel încât totul se întâmplă în țara noastră în funcţie de emoţiile politicienilor. Emoţia și sentimentul sunt singurele motoare care mișcă scena politică, singurele care alimentează și ghidează acţiunea politică și activitatea celor mai multe instituţii ale țării noastre. Orice dramă socială îi impresionează pe politicieni doar atât cât durează spectacolul de televiziune al vreunui caz spectaculos. Politica a devenit o telenovelă cu nesfârșite episoade. Trecem de la un episod la altul, vine noaptea și a doua zi viaţa politică va fi impresionată de altceva. În urma acestei emoţii nu rămâne nimic, totul se uită și a doua zi o luăm de la început. Baia de mulţime tradiţională a fost înlocuită cu baia de mulţime electronică, pe Facebook sau Twitter. Pixelul albastru a creat o nouă realitate. Este mai igienic, mai ușor de întreţinut și nu ai nevoie de sosie. Se pot ocupa consilierii și mulţimile de postaci de la partid. Acolo intră doar cine vrei, nimeni nu poate arunca cu cerneală din mulţime. Acolo se pot afirma fidel singurele lucruri durabile din politica de azi, adică emoţiile conducătorilor. Ele continuă să structureze viaţa și dezbaterea politică, sunt criterii și far călăuzitor, ţin loc de programe și politici, sunt determinante în formarea alianţelor, guvernelor și coaliţiilor. Emoţia conducătorilor devine doctrină și program politic și se transmite la cei de jos mai ceva ca focul prin prerie și nu de puţine ori înlocuim raţiunea cu emoţia și posibil totodată pe specialiști cu fete frumoase sau cu tineri imberbi. În politică, dictatura emoţiei nu poate decât să 284 . Vasile Sebastian Dâncu Triburile .285 privilegieze efemerul, instantaneitatea, clipa, durata, forma și nu fondul. În politica de azi, emoţia învinge și umilește raţiunea în fiecare zi Cotropiţi permanent de emoţii, asaltaţi de vânzătorii de sentimente, simulând afecte, supuși dictaturii publice a emoţiei, oamenii politici români au pierdut deja sensul politicii. Aceasta este cea mai mare pierdere și marea deșertificare morală din politica de azi. Publicul este educat încet, încet să ceară doar telenovelă politică, nu proiecte politice serioase sau rezultate palpabile. Campania electorală este doar un spectacol emoţional în care aproape totul este permis. Dar în restul timpului, oamenii politici ar trebui să se ocupe de administrarea societăţii, să caute soluţii, să meargă înaintea comunităţilor pentru a descoperi căi noi spre bunăstare sau măcar soluţii durabile la crizele tot mai dese. Ei trebuie să fi e cei care conduc societatea spre descoperirea unor sensuri și direcţii de dezvoltare. Ei trebuie să încerce să înţeleagă viitorul și să-i tragă și pe ceilalţi după ei. Însă, majoritatea oamenilor politici de succes în România se luptă pentru o notorietate obţinută cu orice preţ, pentru prezenţe televizuale fără mesaj, cu mimarea îngrijorării, zâmbete cât mai multe și privitul cât mai des spre camera unde se aprinde becul roșu. Acum vreo cincisprezece ani, la apariţia Internetului ca mediu accesibil tuturor, se credea că vom putea atinge idealul atenian al democraţiei directe. Credeam cu toţii că va crește participarea politică, informarea va exploda și conștiinţa civică va schimba comportamentele, au apreciat unii, politicienii vor fi cenzuraţi și evaluaţi mai bine, au spus alţii. Primele măsurători și unele fenomene derivate din această întâlnire a politicii cu internetul i-au entuziasmat pe mulţi sociologi: militantismul politic pe reţelele de socializare a prins rădăcini și chiar a coborât în stradă prin flashmob-uri sau prin revoluţii twitter-izate. Cercetările din ultimii ani au observat că tehnologia duce la o subiectivizare autonomizantă în care individul trăiește iluzia ieșirii din structura relaţiilor de putere, dar, pe de altă parte, devine tot mai izolat social și tot mai puţin activ în societatea civilă. Dincolo de critici sau alte unghiuri de tratare, ce este clar este faptul că s-a schimbat contractul de comunicare dintre politicieni și public, chiar și dintre partide și public. Prin comunicarea lejeră și preponderent emoţională, oamenii politici care comunică pe reţele schimbă contractul de comunicare printr-un simulacru al intimităţii, al lejerităţii, al spontaneităţii dublate de sinceritate. În fond, politicienii caută să înlocuiască băile de mulţime și strângerea de mâini cu o baie de mulţime în bazinul deschis de pixelii albaștri. Vocabularul emoţional transmite faptul că și omul politic este fragil și sensibil, aspecte care întăresc iluzia intimităţii și împing contractul de comunicare spre imaginea de cordialitate. Procedurile expresive fac exces de pronume, de diminutive ori de expresii care conotează familiaritate. Am avut un caz recent în care Victor Ponta a scris un fel de declaraţie de abandon politic. S-a discutat două săptămâni, unii au spus că a fost o strategie, alţii că a fost o greșeala politică, dar rezultatul a fost pozitiv pentru imaginea premierului. Ce nu au înţeles analiștii mai vechi este că, odată cu Facebook, dispare politica tradiţională, cea în care liderul este mereu asistat de experţi, comunică oficial și strategic sau tactic, anulează subiectivitatea. Politica de pe Facebook începe să aibă o viaţă proprie, o anumită autonomie. Liderul are acolo fanii lui, diferiţi de cetăţenii care se uită doar la televizor, la talk-show-uri sau alte emisiuni. Pe Facebook, comunicarea este directă, instantanee, emoţională. Liderul îi anunţă prima dată pe cei din reţeaua lui, uneori intenţionat, înaintea presei. În reţeaua lui, liderul scapă de mediere și de critică, se simte confortabil și trăiește intens. Acești oameni îi asigură un confort afectiv, iar liderul tinde să-i răsplătească, devine sensibil și, în ocazii de cumpănă, caută să fie sincer cu ei, să le testeze reacţia. Pe Facebook se fac noile băi de mulţime, iar politicianul este deja alt om. Uneori, vrea să arate că este altul, că adevărata lui esenţă nu este dorinţa de putere, ci umanitatea trăită plenar. Am scris atunci ca Efectul de Facebook deschide o nouă eră politică. Adică mergem spre o politică 286 . Vasile Sebastian Dâncu Triburile .287 psihedelică în care avem un adevărat catharsis, o reacţie de transfer emoţional reciproc între politician și fani, moment în care cele două părţi se recunosc una pe alta ca similare, ca făcând parte din aceeași lume, constituite din același aluat. Acest efect de Facebook deschide o nouă eră politică, elimină mult mediatorii tradiţionali de pe traseul „fabricării” liderului sau câștigării de voturi. Presa tradiţională pierde mult din rol, de altfel vedem că, la segmentele de vârstă care au peste 30% implicaţi pe reţele de socializare, scade drastic audienţa la TV. Politicienii care știu să comunice direct – care au curajul să se dezvăluie sau să posteze ca oameni reali și vulnerabili – încep să câștige tot mai mult. În noul tipar de cultură politică, poziţionarea doctrinară stânga-dreapta e pe cale de dispariţie. Dar politica se bazează pe partizanat și are nevoie de etichetări pentru a fi funcţională. Mai ales sub impactul ultimei crize s-a revenit parcă la utopia, clar infirmată, a lui Fukuyama, privind sfârșitul istoriei și moartea ideologiilor. Răspunsurile la criză, ne-au spus, nu pot fi gândite în raport cu valori sau ideologii, doar austeritatea poate face ceva. Așa am ajuns acum la relativizarea stângii sau a dreptei, la eliminarea și aneantizarea lor. Pentru o guvernare care trebuie dată jos, se spune că nu mai contează aceste fineţuri, trebuie o coaliţie indiferent cine se aliază cu cine, trebuie să fie aduși trădători, racolaţi, mercenari. Nici migraţia politică nu mai este un păcat! Imperativul pragmatic al momentului conţine o moralitate intrinsecă. Însă, modalitatea prin care se renunţă chiar și la discuţia despre respectul ideologiilor este periculoasă întrucât politica este lăsată fără repere și fără urmă de criterii sau moralitate. Ideologiile concentrează un conţinut mitologic, aspiraţii și idealuri, bazate pe nevoi, oferă interpretări și orientează spre anumite tipuri de acţiuni. Doar marxismul a putut crede în utopia că știinţa și reflexia ei în conștiinţa publică vor putea înlocui celelalte ideologii sau sisteme de credinţe. Ideologiile sunt sisteme de valori, în funcţie de care oamenii se adună în jurul partidelor și își setează tot felul de aspiraţii. Chiar dacă politicienii cred că ei sunt cauza pentru care oamenii votează un partid, că nu contează nimic altceva, se înșală. Ei sunt consideraţi de către oameni exponenţi-tipici pentru anumite valori, însă unii dintre ei nici măcar nu s-au gândit la ele. Ideologiile sunt adevărate proiecte în sine, iar interesele liderilor se pot ciocni, câteodată, de interesele pe care le conţin ideologiile. Cel mai mare efect al acestei antipolitici, care este tot o expresie ideologizată, este că se naște o politică ce ucide speranţa. Egoismul politicienilor și lupta lor disperată pentru a ocupa tot spaţiul puterii, alături de grupurile lor de interese, reprezintă imaginea degradată a unui mit pe care oamenii l-au clădit cu greu, împotriva vieţii lor nefericite, cu resursele lor de visare tot mai firave. Oamenii au nevoie să creadă în curăţenia politicienilor și în înălţimea de spirit a celor aleși pentru o garanţie că nu sunt singuri, iar drumul pe care merg este bine ales. Iar astăzi, cea mai mare crimă a acestei antipolitici de azi este că ucide speranţa, omoară visul oamenilor că prin propriul lor sacrificiu vor trăi mâine un pic mai bine. Dacă politica induce o formă de conflict, atunci ea trebuie să caute și modalităţile de revenire la normalitate, stabilitate și consens. De fapt, orice bătălie politică trebuie să urmărească mecanisme de consens și starea de echilibru. Între războaiele generate de alegeri, politicienii trebuie să colaboreze. Cei care câștigă alegerile nu înseamnă că au dreptate, uneori se câștigă alegerile populist, nu însemnă că pot schimba tot după bunul plac. Prin alegeri se câștigă doar dreptul de a administra ţara pentru o perioadă de timp, dar urmărind liniile și strategiile longitudinale ale unor strategii de dezvoltare stabilite transpartinic. În politică, cel care câștigă 51% nu are dreptul să ia totul, ar trebui să îl coopteze și pe învins la procesul de decizie. Politica lui „Ciocu’ mic” este un dezastru pentru noi, a produs doar fragmentare, subdezvoltare, corupţie și lipsă de performanţă. Odată ce s-a terminat războiul electoral, foștii combatanţi devin parteneri și 288 . Vasile Sebastian Dâncu Triburile .289 trebuie să colaboreze pentru a nu se scufunda corabia, pentru a nu eșua statul. Nu vom vedea asta din păcate, după acest război politic, indiferent cine îl va câștiga. Politica a intrat acum în faza unui absurd război total, aflat acum în etapa de pușcării. În loc de discursuri în Parlament, astăzi politicienii pun plângeri penale și ameninţă cu pușcăria adversarul politic. Nu mai există nici un dialog, singura formă de schimb între tabere este migraţia politică și trădarea ca mecanism deja unanim acceptat. În loc să le crape obrazul de rușine celor care trec de la un partid la altul, ei sunt ridicaţi în slăvi pentru că slăbesc un adversar politic. Trădătorul primește funcţii importante, în loc să fie ostracizat. În România politică lipsesc mecanismele de consens și negociere pentru că războiul se dă om la om, pe tot terenul, între lideri, între familii, chiar între clanuri. Totul s-a degradat în ultimul deceniu, politica noastră nu mai cunoaște starea de pace, adică starea de normalitate. Performanţa noastră socială este afectată de asta, în timp de război se fac doar politici ale urgenţei și intervenţii pompieristice. Trăim o dramă a conflictului permanent în care au fost aduse în spaţiul politic instrumente nepermise, mijloace care nu au ce căuta acolo unde conflictul și confruntarea au mijloace constituţionale de rezolvare. Dispare încrederea în politicieni, în stat, în România chiar, dar și în soluţia democratică. Este o factură grea pe care o lăsăm urmașilor noștri. Istoria ne va stigmatiza pentru asta în deceniile care vor veni, dacă ţara va rămâne, dacă naţiunea va rezista și statul nu va eșua în timp ce noi ducem războaie absurde sau zornăim cătușe spre adversarii politici. 30 octombrie 2014 Dragă Candidatule (Câteva reţete sigure de a pierde alegerile) ând vine turul II al alegerilor prezidenţiale, peisajul politic se schimbă. Partidele din spatele candidaţilor sunt încă C importante, dar rămân în planul doi, candidatul nu se mai poate ascunde după activiștii îmbrăcaţi în armurile lor grele. Spunem că meciul reîncepe de la 0-0, dar este doar o metaforă sportivă, diferenţa de potenţial rămâne. În general, este vorba de un meci unu la unu, unde contează și calităţile sau defectele, dincolo de ideologii sau alte criterii politice. Turul al II-lea este bătălia în care în vizor sunt doar doi candidaţi, mereu cântăriţi unul în raport cu altul, ambii raportaţi la un model ideal din mintea fiecărui alegător și astfel există infinite posibilităţi de a greși sau de a puncta în favoarea ta. După vreo douăzeci de ani de exit-poll-uri și sondaje electorale sau de analiză a situaţiilor pot spune că există multe căi de a câștiga o campanie. Ele sunt cunoscute de strategii autohtoni sau de stranierii care de multe ori au doar misiunea de a impresiona publicul sau media, contribuţia lor fiind mai mică, deoarece cunosc România de pe Internet. Mai buni sau mai slabi, mai inspiraţi sau mai puţin inspiraţi, aceștia știu reţete numeroase de câștig și, dacă nu câștigă de fiecare dată, atunci tu, candidatule, ești mereu cel vinovat. Dar ceea ce se contabilizează mai greu și se teoretizează și mai rar sunt reţetele sigure de a pierde alegerile, mai ales în cazul în care ai mari șanse să le câștigi sau pleci din pole position. 1. Are șanse mari de a pierde alegerile candidatul fricos. De multe ori, candidatul este înfricoșat de echipa de campanie prin 290 . Vasile Sebastian Dâncu Triburile .291 exagerarea pericolelor sau a avantajelor adversarilor. Frica aduce greșeli majore, absenţa de la confruntări, tendinţa de a face gesturi bruște, necalculate, fuga după alianţe nefirești sau neverosimile, demagogia greţoasă în discurs. Indiferent pe ce loc s-a calificat în turul al II-lea, candidatul care este dominat de frica de a nu pierde își va valorifica doar o parte din potenţial; 2. O altă reţetă de a pierde este neglijarea capitalului adunat în turul întâi, pe care-l poate considera ca fiind capital politic câștigat pentru vecie. Nu-i adevărat! Chiar și cei care au votat în primul tur ar vrea să își confirme opţiunea din turul doi și vor urmări candidatul lor. Ei trebuie să facă și gestul de a merge a doua oară, deci nu trebuie uitaţi. De regulă, candidatul îi uită repede pentru că vrea să fie imediat candidatul tuturor, de multe ori se distanţează de ei. Ca un vânător grăbit, candidatul caută deja să vâneze în teritoriul celorlalţi, și atunci uită să-și mai apere propria moșie. Prima regulă este consolidarea „prăzii” din turul I, abia apoi se trece spre a căuta plusul de care mai este nevoie; 3. Poate pierde alegerile și candidatul hapsân, cel care caută să adune totul, să ia tot ce se poate lua, fără un calcul exact al consecinţelor. Face alianţe cu toată lumea, fără să se uite la incompatibilităţi. Când ai obișnuit electoratul tău cu discursul că unele partide sunt formate din hoţi și trădători, când ai spus că nu o să faci niciodată o alianţă și, în ultimul moment, te îmbrăţișezi cu hoţii sau trădătorii, o parte din electoratul tău poate să nu înţeleagă gestul ca fiind pragmatic și necesar și te poate părăsi pentru că ești imoral, trădător, nu te ţii de cuvânt; 4. O reţetă de a pierde este să te ghidezi după tot ce scriu jurnaliștii și să nu faci analize proprii, bazate pe studii, pe date, pe analiza unui proiect al tău. În media vor apărea mereu judecăţi simpliste și, dacă te supui lor, o să fii previzibil și multe dintre reţetele primare vor fi total ineficiente. Presa analizează istoria alegerilor și o să-ţi spună că vei pierde pentru că și alţi candidaţi au pierdut ca tine, de la cifra asta. Dacă ești mai suspicios și îţi vei pune întrebări, o să observi că fiecare moment electoral este unic, este un alt climat, actorii politici sunt schimbaţi, au alte poziţii și chiar contextul extern este mult schimbat în patru sau cinci ani care trec de la un scrutin la altul. Dacă ești candidat, poţi face următorul test: caută să faci un inventar al strategiilor pe care le aplici, vezi de unde vin, câte vin de la echipa ta, câte de la tine și câte din spaţiul public. Poţi pierde dacă te conformezi la ceea ce îţi cere presa sau la strategiile pe care ţi le sugerează adversarii sau analiștii de ocazie; 5. O reţetă de a pierde este să faci alianţe calculând aritmetic scoruri care se pot obţine pe ideea că o să-ţi aducă foștii tăi adversari electoratul pe tavă. Este un mit acesta al direcţionării votului de către candidaţii ieșiţi din cursă. Ei promit, dar candidatul trebuie să știe că nimeni nu are în proprietate electoratul care l-a votat. Dacă poţi aduce la vot în favoarea ta jumătate din electoratul celor ieșiţi din cursă, atunci ai realizat o mare performanţă. De regulă, cei fără candidat renunţă la a mai merge la vot sau nu te acceptă pentru că ai fost făcut praf de candidatul preferat în timpul turului I; 6. Poţi pierde alegerile și prin stilul în care gândești alianţele. Spuneam mai sus, nu gândi aritmetic, alianţele nu înseamnă suma de electori. Dar mai grav este dacă uiţi un lucru esenţial: noii aliaţi nu-ţi pot aduce electoratul ca pe o turmă. Trebuie să te adresezi direct acelor electorate, să le cunoști sensibilităţile și să îţi completezi programul cu ideile lor. În fond, acest lucru îl poţi face și dacă nu închei alianţe cu niște lideri care pot fi indezirabili. Nu uita că ei au pierdut deja și electoratul lor nu este neapărat disciplinat atunci când un loser le spune să voteze cu tine; 7. Poţi avea probleme dacă nu ţii cont de electoratul care vine în turul doi, dar nu a fost în primul tur la vot. În 2009, la alegerile trecute, au venit în turul al doilea peste un milion de voturi de la electorii care au stat acasă în turul I. Asta înseamnă că trebuie să îţi propui să comunici special cu cei care nu au fost în turul I. Să aduci problematici noi, specifice unor nișe de populaţie, să te adresezi direct lor, să le ceri să te sprijine. Candidatul care ignoră acest grup mare de electori se poate trezi cu un adevărat tsunami împotriva sa, un tsunami care îl lovește și el nici nu înţelege ce i s-a întâmplat; 292 . Vasile Sebastian Dâncu Triburile .293 8. Poţi pierde dacă nu te întrebi ce motive au avut să nu te voteze cei care au votat adversarii în turul I sau cei care nu au venit la vot. Să nu crezi că sunt toţi de altă orientare ideologică, fanatici sau sub nivelul alegătorilor tăi. Nu, ei au niște motive pentru care nu te vor. Întreabă-i pe sociologii din echipa ta, întreabă niște jurnaliști care te critică sau oameni neutri, eventual din mediul de afaceri sau de la instituţii care se ocupă cu informaţiile. Ascultă-i cu atenţie și nu considera inutilă încercarea de a te apropia de cei care nu te-au votat înainte. Electoratul din România se mută des de la un candidat la altul, încât ai mari șanse să vină și în tabăra ta, dacă încerci să comunici cu ei și să le dai puţină încredere; 9. Se poate greși grav și dacă ai sentimentul că doar campania negativă poate face diferenţa între tine și adversarul tău. E adevărat, campania negativă este nelipsită din perioadele electorale și uneori ajută, dar singură, aceasta nu poate aduce decât efecte emoţionale pe termen scurt. Poţi pierde teren repetând la infinit discursuri despre defectele adversarului în timp ce oamenii așteaptă de la tine să vadă ce viitor vrei să croiești pentru ei; 10. Poţi pierde alegerile și dacă stai conectat personal și direct la media și la atacurile adversarului. Astăzi sunt mijloace tehnice care te pot face să pui în paranteze realitatea și să te conectezi la comunicarea din campanie. Ești în pericol să răspunzi instinctual sau să te încarci emoţional cu toate prostiile. Niște adversari abili îţi pot da continuu semnale care să te scoată din planul tău și să intri astfel în proiectul lor. Candidatul ar trebui să nu se uite la televizor și să nu aibă fluxurile pe telefon pentru a fi mereu influenţat de ele. A colecta mesajele, a analiza și a pregăti reacţii este treaba echipei de campanie; 11. Nu uita că realitatea românească nu este cea de pe Facebook, social media sau în orice alt teritoriu din media electronică. Știu, este impresionant când vezi milioane de like-uri, dar astea vin de la internauţi pasivi care nu se implică în ofline în discuţii sau politică. Doar 2% participă constant ca emiţători de mesaje, restul sunt legume virtuale. Dacă ești atent, o să vezi că sunt câteva zeci de persoane care comentează, distribuie, înjură etc. În campania pentru turul I al alegerilor prezidenţiale din 2014, doar 19% dintre electorii care au Internet (59%) declară că au urmărit campania pe Internet, adică maximum 10% din populaţie, dar jumătate spun că nu merg la vot, deci rămân vreo 5%. Viaţa reală a oamenilor este în altă parte și ei acolo te așteaptă, măcar să le vezi condiţiile de viaţă și să le asculţi păsurile. În turul doi, din sondajele de pe Internet din această campanie, candidatul de pe locul 5, care a obţinut doar 4.5%, intră triumfător cu aproape 50%, de pe locul I; 12. Poţi pierde dacă nu spui o poveste a ta, una care să te aibă pe tine personaj principal. Dar pe tine ca om, cu viaţa ta, mai ușoară sau mai grea, pe tine ca luptător pentru ceva. O poveste pe care oamenii să o poată spune mai departe, o poveste care să fie, în cea mai mare parte a ei, sinceră. Poate nu crede niciun candidat la Președinţie acest lucru, dar oamenii te simt dacă nu ești sincer. Când își aleg președintele, oamenii sunt generoși, situaţia de vot îi emoţionează parcă, îi face mai optimiști și mai iertători, deci pot accepta că ai defecte. Dar vor să voteze un om viu, nu o umbră de pe ecranul politicii sau un manechin fardat, nu un om de paie sau un politician de carton. Dacă nu poţi spune o poveste despre visul tău sau despre devenirea ta, atunci îi va fi greu mașinăriei de partid să te facă președinte. Alege cu atenţie momentele ca să te arăţi, dar arată-te doar atunci când ai destulă forţă interioară pentru a le arăta oamenilor o parte din sufletul tău. Mulţi te vor primi în universul lor dacă te vor recunoaște ca om; 13. Învaţă să spui „mulţumesc” din toată inima, tuturor, chiar și celor care nu merită. Este important să înţelegi, ca și candidat, că nu ceilalţi îţi sunt datori pentru că duci această luptă. Nu lupţi nici pentru partid, nici pentru susţinători, lupţi pentru tine și pentru a duce un proiect la bun sfârșit. Doar tu vei primi onorurile, tu o să ai gloria și puterea. Ceilalţi, chiar dacă se bazează pe tine că o să primească ceva, vor primi oricum mai puţin decât tine. Iar cei mai mulţi dintre miile de oameni care aleargă după tine și în numele tău nu vor primi nimic, iar dacă tu pierzi, s-ar putea să fie prigoniţi de adversarul tău. Poate nu o să pierzi dacă 294 . Vasile Sebastian Dâncu Triburile .295 nu știi să mulţumești, dar în turul doi sunt foarte importante chimia personală și emoţia de grup. Poate la fel de important pentru forţa echipei este să nu-i instigi pe unii dintre colaboratorii tăi împotriva altora și să faci efortul de a avea încredere în cei apropiaţi. Încrederea este o chestiune de reciprocitate și atunci și ei vor avea încredere în tine și vor face tot ce pot ca să îţi atingi visul de a deveni președinte. Există și un pericol aici: să nu faci din curteni personaje politice. O să pierzi din potenţialul tău, deoarece oamenii simt slugile și nu le votează; 14. În fine, poţi face orice tandem, trio, quartet sau cvintet pe care le sugerează consultanţii pentru transfer de simpatie sau prestigiu. E proiectul tău și trebuie să încerci diferite metode de a mări potenţialul. Dar, dincolo de tot ce îţi vor spune consilierii, să știi că românii votează un lider, nu doi lideri deodată, nici trei. Vor un om viu, cald și cinstit, luptător pentru dreptate și justiţie socială. Nu se naște un lider prin completarea de calităţi de la parteneri, trebuie să te arăţi oamenilor ca un om complet, cu curaj, cu sinceritate, și aceste lucruri îţi vor fi răsplătite dacă îţi iei inima în dinţi și o să le vorbești deschis, dar ca și cum ai fi deja președintele îngrijorat sincer de viaţa lor. În fine, poate asta nu este important, dar, în unele seri în care ești obosit, treci pe la sediile de campanie și du-le tinerilor care robotesc pentru tine câteva cartoane de pizza și niște cutii de bere. Întreabă-i cum merge, ce trebuie făcut, lasă-i să-și povestească întâmplările din stradă sau din peregrinajul lor din pieţe. O să-ţi facă bine, o să simţi că merită să candidezi, să-ţi strici viaţa, să-ţi expui familia pentru oameni. Pentru tinerii și bătrânii de la subsolul sediului, aceasta va fi o seară de neuitat, iar pentru tine, va fi o primă seară în care te-ai simţit, cu adevărat, Președinte. Un Președinte al oamenilor. Succes! 4 noiembrie 2014 Despre sublimele neputinţe ale viitorului preşedinte un, am înţeles, miza prezidenţială merită totul. Poţi minţi, poţi dezinforma, poţi manipula. Este o cauză importantă, lupţi împotriva răului. Nu contează dacă nu ai văzut un proiect din partea candidatului tău. Este important doar să fim împreună, noi contra celorlalţi. Afară, afară, cu ceilalţi din ţară! Vine comunismul, este viitorul copiilor în joc, trebuie să ne ridicam la luptă! Nu, vine Germania, vin imperialiștii, ne fură ţara și ne vând copiii pe nimic (nu contează că noi umilim copilăria aici!). Ponta este bolșevicul care aduce chinezii, iar Iohannis este un profesor care a furat șase case (altădată era doar Năstase!). Intelectualii scriu pamflete și imploră naţiunea să fie bărbată, pictorii îi desenează de zor pe Mickey Mouse sau Santa Klaus. Nu observă nimeni că votăm personaje imaginare, dar nu pe Albă ca Zăpada pe care a proorocit-o colegul meu, sociologul. Cineva mă înjură pentru că fac constatarea simplă că doar 5% din diaspora votează, adică o elită. Ce se întâmpla oare dacă duceam gândul până la capăt și ziceam că am putea anticipa cum ar vota 55% dintre dragii noștri diasporeni? Poate s-ar reproduce votul din ţară? O similitudine există totuși, cei 5% dintre românii din ţară, mai informaţi și mai logaţi la reţele virtuale, votează exact ca și cei din diaspora. Dar nu merită să facem discuţii pe această temă, este clar că este important doar să votezi. Nu contează cu cine, contează doar prezenţa la urne, pe ideea că plusul de la urne este cel care aduce revoluţia, lumina, izbăvirea. Adică cei care vor veni în plus sunt mult mai deștepţi decât cei care au mers până acum? Da, au rămas să fie duși la vot cei care au lipsit în primul tur: 66% dintre cei cu cel puţin B 296 . Vasile Sebastian Dâncu Triburile .297 zece clase și 56% dintre bătrânii de peste 65 de ani. Ei vor salva ţara de comunism, vor construi un alt viitor pentru copiii noștri? Poate, nu poţi să te bagi la contestat că ești linșat imediat. Nu cred că Iohannis este vânzător de copii sau trădător de ţară și nici că Ponta este bolșevic, frână pentru dezvoltare, dar asta este o concluzie riscantă care te poate face dușmanul tuturor. Nu e sigur că hoţii din spatele lui Klaus sunt mai virtuoși decât baronii lui Victor care au defluit spre arest în ultima perioadă. Ba, poate fi una, scuzaţi: de număr, sunt mai mulţi cei de stânga! Pardon, care stânga, care dreapta? În poza lui Klaus sunt unii care nu demult erau de stânga, iar la dreapta lui Victor stau niște campioni ai dreptei care se ascund după o siglă. De douăzeci și cinci de ani ne ascundem cu toţii de fapt: după cuvinte, după slogane, după amintiri glorioase cu USL sau cu Alianţa DA. Nimeni nu vine în politica noastră să spună am greșit, îmi pare rău, sunt și eu om. Nimeni nu vine să recunoască slăbiciunile, înfrângerile, lașităţile sau tăcerile. Toţi suntem niște supra-oameni. „Am venit să vă vestesc Supraomul. Omul este ceva ce trebuie depășit” cum zicea Nietzsche în Așa grăit-a Zarathustra. Nu vă chinuiţi să aflaţi despre Zarathustra ăla, este vreun tip trimis să ne saboteze liniștea și armonioasa stare de lucruri. Această lună de campanie a săpat tranșee între noi, a arătat că nu putem dezbate, că nu recunoaștem dreptul celuilalt la opinie. Că suntem violenţi și lipsiţi de mecanisme colective de reflecţie sau cadre publice de dezbatere lucidă. Nu am crezut vreodată că televiziunile pot degrada discursul atât sau că vom asista la lipsa unui dialog real într-o campanie. Rămân doar vocile stridente ale exaltaţilor proști ai politicii care vor să ne transmită pe toate canalele ce apocaliptice vremuri trăim. Dacă închizi televizorul și cauţi cu minimă raţiune să vezi ce se întâmplă, observi altceva. Au condus România doi președinţi de dreapta și unul de stânga, paisprezece ani dreapta și doisprezece ani stânga. România a mers înainte, împleticit, mânată mai ales de valurile istoriei. După ce dreapta a condus un deceniu, cu mici intermitențe de coaliţii vremelnice, avem trei milioane și jumătate de români care rătăcesc prin lume în căutarea unei vieţi mai bune. Evident, stânga are partea ei de contribuţie la asta, dar nimeni nu poate măsura vinovăţia cu obiectivitate. Acum le cerem să voteze ca să salveze ţara, unii cu Ponta, alţii cu Klaus. Dar de cine să salveze ţara, de noi înșine? Va câștiga una din echipele care i-a gonit afară pe acești fraţi ai noștri. În fine, am găsit soluţia miraculoasă, viitorul președinte va schimba totul! Ar fi bine să fie așa, am scăpa pentru totdeauna de rătăcirea asta în deșertul tranziţiei. Am rămâne la casele noastre, nu am mai rătăci prin străinătăţuri și nu am mai suferi umilinţa de a sta la cozi, iar ambasadele nu ne-ar mai închide ușa în nas. Până mâine ne vom uita chiorâș la cei care nu văd același pericol ca și noi, vom spune că ardelenii sunt tâmpiţi sau că sudul României iubește corupţia. Ne vom huli prietenii care nu au viziunea noastră și vom deschide televizorul pe postul care ne vinde minciuna care ne place. Mâine ne vom mai certa un pic, vom sta cu ochii pe televizoare până ce vor apărea exit-poll-urile. Vom înjura scorurile care nu ne convin, dar în scurt timp vor veni rezultatele. Jumătate vor fi veseli, cealaltă jumătate se vor întrista și vor striga: hoţii! Poate unii vor ieși în stradă, de bucurie sau de ciudă. Vor avea tricolorul cu ei, același tricolor găurit căruia nu am fost în stare să-i punem un simbol al unităţii ca stemă. Apoi va veni luni dimineaţa și va trebui să dăm ochii din nou unii cu alţii. Pontiști cu iohaniști, pesediști cu aceliști, învinși cu învingători. Sondajele vor arăta că optimismul și indicatorul de direcţie în care merge ţara vor sălta brusc. O nouă epocă în istorie? Bacovia ar spune mai simplu: o nouă primăvară pe vechile dureri. Vom avea un nou președinte, care va spune că este președintele tuturor, că vrea o naţiune unită, că totul trebuie reluat de la zero, 298 . Vasile Sebastian Dâncu Triburile .299 începe anul I al erei fără de escu. Sunt sigur că va fi emoţionat și va fi sincer. Se va gândi că are 10 ani în faţă pentru a schimba România. Nu știu dacă va mai vrea vot electronic sau vot prin corespondenţă, dar asta nu se va vedea din primul moment. Totul pare simplu, doar că viitorul președinte nu are mijloace constituţionale pentru a schimba radical România, chiar dacă ne putem închipui că ar avea un plan perfect și o echipă de 25.000 de specialiști. Dacă va vrea să fie jucător ca președintele actual, s-ar putea trezi cu 7,4 milioane de voturi împotrivă și cred că aceasta nu este o perspectivă pe care și-ar dori-o învingătorul de duminică seara. Dar nu-i lipsesc doar mijloacele constituţionale, noului președinte îi lipsesc multe alte pârghii. Dar cea mai importantă pârghie pe care n-o s-o aibă viitorul președinte suntem Noi. Da, noi înșine și semenii noștri nu îl vom sprijini pe viitorul președinte dacă va vrea să schimbe totul, din temelii. Noi înșine vom vrea mereu o schimbare a celorlalţi, dar nu a noastră. Președintele, dacă va dori să facă o reformă a administraţiei, se va lovi de armata funcţionarilor care vor să-și păstreze privilegiile pentru ei, nevestele lor sau clienţii politici. Partidele care l-au sprijinit îl vor face să se răzgândească. Descentralizarea sau regionalizarea administrativă vor fi considerate mari pericole pentru dezmembrarea țării. Transilvania este fragilă, Kosovo este recent, nu suntem pregătiţi pentru descentralizare, i se va spune din partea celor care l-au susţinut. Cum să dăm administraţiei locale dreptul de a hotărî ce se face cu banii, acolo sunt baronii, este coruptă, acolo se fură ca în codru și nici nu există competenţe pentru o gestiune previzională a resurselor. Guvernarea este pentru Capitală, acolo sunt doar niște ţărani! Nici tinerii nu vor avea mai multe locuri de muncă, președintele nu poate face așa ceva, iar guvernul nu face decât să raporteze ce au mai făcut firmele private. Să facem o școală adevărată, fără diplome false, fără corupţie? Nici asta nu se poate, universităţile de stat răspândite peste tot sunt mândria parlamentarilor și familiilor lor, niciun președinte nu va lua taurul de coarne. Nici 6% din PIB nu va face parte din proiectele de viitor ale noului președinte, se știe că nu avem bani, iar de școală ne aducem aminte mai ales în campanie. Credeţi că Președintele va putea face o constituţie nouă care să echilibreze mai bine puterile în stat? Credeţi că noul Președinte va fi fericit când DNA va pune cătușele unuia cu care s-a pozat în campanie, cuiva drag sau, Doamne ferește, cuiva din familie? Cu tot respectul pentru cei doi candidaţi, îmi e greu să cred că vor avea resurse pentru a schimba obiceiul lucrului fușerit din țara lui Dorel sau să unească ceea ce în fiecare zi căutăm să dezbinăm, separăm, dezmembrăm. Credeţi că noul președinte va vizita spitalele în care mor bolnavii cu zile și va milita pentru ca amărâţii acestei lumi să aibă măcar speranţa unui tratament egal cu cei bogaţi și puternici? Va face noul președinte un efort de a reduce numărul de parlamentari sau al posturilor din administraţie? Poate încerca, dar nu are șanse de reușită, mai ales că acum poate fi suspendat cu prezenţă de 30%. Indiferent cine va câștiga cred că sunt puţine șanse să facă o strategie pentru a schimba destinul comunităţilor rurale, acolo unde peste 80% dintre gospodării au veceul în fundul curţii. Și viitorul președinte se va lupta să ia cât mai multă putere pentru el și ai lui și nu cred că va încerca să dea opoziţiei măcar atâta putere cât a obţinut la urne. Credeţi ca președintele viitor va risca să le spună românilor adevărul despre România, lucruri pe care nu vrem să le auzim? Adică: nu întotdeauna ne omorâm după muncă, nu ne place să respectăm regulile și legile, suntem superficiali și avem încă multe lacune de civilizaţie, ori că suntem prea individualiști și ar trebui să fim mai solidari și cu un spirit civic mai dezvoltat. Nu cred, ar fi un șoc naţional, iar televiziunile l-ar face praf de dimineaţa până seara. În fine, dacă am continua lista neputinţelor celui mai votat dintre pământenii plaiului mioritic, ne-ar trebui mult spaţiu, dar și mai mult timp. 300 . Vasile Sebastian Dâncu Triburile .301 Ce-i de făcut atunci, vorba lui Ulianov. Să nu mergem la vot? Din contră, să mergem! Dar, dacă mâine dimineaţă, înainte de a merge la vot, ne-am gândi un pic la aceste lucruri, poate am merge la vot cu mai multă detașare. Poate cu mai puţină ură și cu un sentiment de compasiune pentru cei doi oameni care își asumă acest risc. Indiferent dacă pierd sau câștigă, Victor și Klaus, Mickey Mouse și Santa Klaus, au riscat să viseze și să ne facă să visăm și noi la o lume ideală, uitând că totul e deșertăciune. De luni încolo, fiecare dintre noi vom face tot felul de lucruri și vom uita de măreţia visului nostru de duminică. Consolaţi-l cu respect pe cel care va pierde și rugaţi-vă pentru cel care va învinge și care va sfârși, cu siguranţă, învins. 15 noiembrie 2014 Epilog Facebookistan şi triburile politice acebook este astăzi un stat-continent, cum se spune uneori, cu o populaţie mai mare decât a Chinei. Reprezintă una dintre F cele mai importante utopii tehnologice care și-a extins mizele spre libertate, comunicarea fără limite, participare, informare, lipsa constrângerilor și a graniţelor. Între timp au apărut deja zeci de lucrări care deconstruiesc sau critică acest ansamblu aspiraţional și utopic. Rebecca MacKinnon, într-o lucrare recentă4, numește acest teritoriu Facebookistan, o ţară dirijată autoritar și paternalist, în care fondatorii sunt legislatori, judecători, juraţi sau poliţiști. Postmodernitatea înseamnă însă „sinergie între arhaism și dezvoltare tehnologică, între progres și primitivism”, spune foarte adesea Michel Maffesoli când trebuie să pună o etichetă pe lumea de azi. Mitul progresului a murit. Într-o lume dezvrăjită, viitorul nu te mai face să visezi, este îndepărtat și incert. Re-vrăjirea lumii se face prin magic, mitic, fantastic sau printr-o revrăjire a consumului, iar generaţia Facebook trăiește în acest orizont. Ultimele studii din psihologia cognitivă arată influenţa tot mai mare a emoţiilor asupra raţionamentelor despre politică; emoţiile nu doar influenţează raţionamentele, dar reușesc să ocupe un loc important în procesele de gândire sau decizie. Studiile lui Antonio Damasio, realizate mai ales pe pacienţi cu leziuni cerebrale, au arătat că emoţiile sunt implicate în procesele de raţionare, mai ales când este vorba de planificarea acţiunii sau decizie, iar slăbirea capacităţilor de reacţie emoţională poate fi de multe ori 4 Rebecca MacKinnon, Consent of the networked. The Worldwide Struggle for Internet Freedom, Basic Books, 2012. 302 . Vasile Sebastian Dâncu Triburile .303 sursa unor derive iraţionale. O teorie care se apropie mult de studiul reacţiilor și comportamentelor politice este teoria lui Gray, care fundamentează 3 sisteme emoţionale ale creierului. Teoria Inteligenţei Afective (Marcus, Neuman și MacKuen)5, bazându-se pe cea a lui Gray, este o altă teorie descrisă adesea ca „teorie care explică cum emoţiile și raţiunea interacţionează pentru a produce cetăţeni atenţi și implicaţi”. Reacţiile emoţionale preced de cele mai multe ori percepţia conștientă, iar informaţiile emoţionale pot fi codate după două emoţii de bază: anxietate pentru fenomene negative și entuziasm pentru cele pozitive. Primul sistem, cel dispoziţional, este cel care gestionează situaţii normale, influenţează decizia deoarece răspunsurile emoţionale sunt stocate în zona memoriei procedurale, urmând a fi utilizate în circumstanţe similare. Devin astfel obiceiuri și sunt folosite în situaţii normale și circumstanţe relativ asemănătoare și când lucrurile merg cum a fost prevăzut individul resimte mulţumire, ceea ce autorii descriu ca entuziasm. Al doilea sistem este sistemul de supraveghere și are ca rol identificarea circumstanţelor noi, cu oarecare potenţial de ameninţare. Acest sistem caută informaţii noi și este asociat în general cu anxietatea. Când apare o situaţie neprevăzută, cum a fost cazul blocajelor votului din diaspora cu ocazia alegerilor prezidenţiale din 2014, poate genera o destabilizare a unor habitudini și rutine (absenteism la vot sau pasivism în cazul persoanei, sau dezinteres privind votul celor apropiaţi) și aceasta declanșează căutarea de informaţii noi sau alte susţineri prin integrarea într-un alt curent de atitudine. Anxietatea generată de blocarea unui drept important cum este dreptul la vot și frustrarea asociată au schimbat comportamentele obișnuite, rutinele comportamentului politic. Alte elemente care descriu poate cel mai bine noile mișcări de protest generate de tinerii facebook-iști cred că sunt cel mai bine explicate prin teoriile recente din sociologie și fi losofie socială privind mutaţiile din postmodernitatea pe care o trăim. 5 George E. Marcus; W. Russell Neuman; Michael MacKuen, Affective Intelligence and Political Judgment, University of Chicago Press, 2000. Lumea apare tot mai mult ca având o organizare tribală, triburile postmoderne sunt diferite clanuri ușor de găsit în viaţa de zi cu zi în mai toate domeniile. Trei caracteristici ale fenomenului tribal sunt evidente și în cazul generaţiei Facebook: prevalenţa teritoriului pe care se află, partajarea unor emoţii sau preferinţe, căderea în copilăria eternă. Teritoriul fundează o identitate, localismul este caracteristica cea mai importantă. În cazul alegerilor prezidenţiale apare spontan o solidaritate cu diaspora nu doar pentru că aproape jumătate dintre alegători are rude acolo, dar și pentru că mulţi aspiră la plecarea definitivă sau doar la muncă precum o soluţie, iar alţii se simt străini în ţara lor. M. Maffesoli6 spune că „statul social nu mai funcţionează” deoarece se nasc alte forme de solidaritate, alte moduri de exprimare a generozităţii, avem o înrădăcinare socială dinamică, nu una statică. Partajarea unor emoţii, gusturi, preferinţe este o altă formă de apartenenţă, una foarte puternică în zilele noastre. De aici și mitul puer aeternus prin recursul la poveste, la mit, la fantastic. Apare o saturaţie la contract social și raţionalitate, adultul este prins de obligaţii formale, iar personalitatea prometeică lasă loc celei dionisiace, adolescentul perpetuu. Apare un alt tip de ideal comunitar și un nou spaţiu public, fragmentar, creat prin diseminare, mozaicare. Triburile sunt fluctuante și versatile, fiecare persoană poate aparţine concomitent la mai multe triburi, idealuri ale unei socialităţi postmoderne, zone ale unei „autonomii temporare”. Legătura socială se fundează pe „emoţie împărtășită”, iar consensul obiectivat în sentimentul colectiv, consens revenind la definiţia sa etimologică cum-sensualis, adică sentiment împărtășit, senzaţie comună. Noul tribalism face apologia prezenteismului, întoarcerea la carpe diem și hedonism. În această epocă avem primatul imaginii, iar în loc de apologia raţiunii, facem elogiul raţiunii sensibile. În postmodernitate, prin neo-tribalisme, avem o respingere a instituţiilor tradiţionale: familia clasică, partidele politice, patronatele, sindicatele, acele instituţii care vegheau 6 Michel Maff esoli, The Time of the Tribes: The Decline of Individualism in Mass Society, London, Sage, 1996. 304 . Vasile Sebastian Dâncu Triburile .305 la mersul societăţii spre niște scopuri cuprinse în sistemul de valori tradiţional. Contează mai mult cum ambianţa afectivă și sentimentul scufundării se transformă într-un Noi impersonal, neutru și necontractual, fără obligaţii sau sancţiuni. Regândirea politicii Asistăm la un declin al modernităţii, se vede foarte bine în declinul ideologiilor și falimentul ideii că lumea merge spre un viitor care aduce emancipare și progres, nivel de trai mai bun sau chiar o convergenţă a sistemelor într-unul singur care ar putea consfinţi victoria totală a capitalismului și sfârșitul ideologiilor. Dispare astfel legitimitatea contractului social modern și astfel se prăbușește un întreg eșafodaj al reglementării vieţii sociale. Sistemul de principii și reguli care articulează raţionalitatea politică modernă se delegitimează prin faptul că promisiunile lui își pierd actualitatea. În momentul în care politicile sociale sau administrative restrâng continuu spaţiul de exprimare al cetăţeniei și se deteriorează mecanismele de reprezentare și mediere politică, se dezvoltă o solidaritate organică (în locul celei mecanice), bazată pe cucerirea unor spaţii de intersubiectivitate sau revoltă contra instituţiilor sau modurilor și practicilor instituţionale. Schimbarea convenţiei democratice Jocul democratic de azi este respins pentru că a fost blocat de către partidele politice, monopolizat de instrumente media și actori economici care vor rămânerea în logica socială și economică a devenirii sistemului social și politic clasic. Cetăţenii sunt apatici, blocaţi în pesimism, neîncredere și înstrăinare, iar din această stare nu-i putea scoate decât o logică a seducţiei cu care funcţionează reţelele de socializare și mass-media. Reţelele de socializare permit fabricarea unor noi identităţi și nașterea unor grupuri neconstrângătoare, deoarece poţi să-ţi alegi prietenii, îi poţi decupla oricând, te poţi baza pe sentimentele lor afi șate prin emoticoane sau alte simboluri de stare. Cetăţeanul are nevoie de un refugiu într-o „curajoasă lume nouă”, cum am putea spune pastișându-l pe Huxley. Nu este o criză politică, deoarece o criză politică se sfârșește mai ușor, odată cu alegeri noi, cu oameni sau idei noi. Este o criză de sistem, creată de nevoia de a refonda sistemul politic după alte exigenţe: transparenţă prin mediatizare continuă, fragmentare și respectul eterogenităţii și diversităţii. Politica ar trebui să înveţe o gestionare a sistemul social fără dominare și fără a crea alienare sau izolare pentru cei care se simt nereprezentaţi. Flashmob-ul și streetbooming-ul creează în junglele orașelor noi moduri de a fi împreună. Facebook – o nouă generaţie politică? Cei pe care îi numim „născuţi digitali” au de regulă între 15 și 30 de ani. Au crescut într-un climat de pesimism social, tranziţie fără speranţă, într-un traseu școlar care deteriorează șansele de angajare și care a devalorizat diplomele prin lipsa competiţiei și în proporţie de peste 80% sunt navigatori pe marea pixelului albastru. Climatul politic este dominat de scepticism și lipsă de încredere, tinerii au o participare politică intermitentă, protestatară și pragmatică. Fiecare generaţie își reinventează modalităţile de participare politică. Avem o negociere cu cultura politică veche. Indiferent de cât de mulţi se prezintă ca mari strategi de campanie, în recentele alegeri prezidenţiale din noiembrie 2014, niciunul dintre candidaţi nu a targetat acest segment, decât poate ca public pasiv, furnizor de like. Generaţia Facebook nu are modele. Nu au idoli. La un moment dat, Steve Jobs a devenit idol, dar în scurt timp, Facebook a luat o distanţă ironică și parodică față de propriul entuziasm. Cercetările arată că această „generaţie y”, cum o mai numim, nu crede în ordine socială impusă și nici în mecanismele structurale ale ordinii politice, dar refuză mai ales următorul amănunt: controlul ordinii sociale care vine de sus. Experienţa individului de zi cu zi se poate împleti continuu cu activitatea lui militantă sau acţiunea socială, pur și simplu, deci este mereu conectat la reţeaua de reţele care este societatea pentru un internaut. În realitate, însă, fiecare se poate decupla oricând de la societate, de la sistemul social, astfel 306 . Vasile Sebastian Dâncu Triburile .307 că unii analiști au numit această fază a dezvoltării ca o societate a singularităţilor (Léo Scheer), o serie de autisme partajate în care apare următorul paradox: nu construim o societate care comunică la distanţă, ci instituţionalizăm distanţa în comunicare. Noua democraţie se bazează tot mai mult pe tehnici expresive și din ce în ce mai individualizate. Votul rămâne important, dar nu mai este privit ca un panaceu. Democraţia opiniei și protestul devin mijloace privilegiate, clasa politica este respinsă, se vede un cinism în respingerea ideologiilor, dar asta nu înseamnă că generaţia Facebook este depolitizată. Nu, este politizată altfel, respinge discursurile și atașamentul la partide sau lideri politici, fără a fi găsit o soluţie aplicabilă. Socializarea lor politică s-a făcut altfel, au un sentiment de fragilitate faţă de existenţă, o frică și o nesiguranţă faţă de viitor. O parte din generaţia Y sau „nativii digital” s-au socializat la un flux continuu de informaţii negative despre politicieni și partidele politice sau în ignorarea totală a fenomenului politic în ansamblu. WWW este un mediu orientat spre interacţiune, comuniune (în sensul tradiţional al partajării de emoţii și al oglindirii imaginii), iar la prima vedere aduce toate condiţiile pentru o mare participare politică de tip „expresivist”, democraţie „dialogică”. Partidele și actorii politici au deviat de câteva decenii spre marketing politic, spre vânătoarea de voturi, se folosesc tot mai mult de Facebook, însă doar ca un panou publicitar sau ca teren de bătălie între postacii de partid. Practic, politica și-a pierdut în ultima vreme mesajul care să funcţioneze ca proiect de viitor sau ca principiu de angajament, iar când politica își pierde sensul, emoţia triumfă. Transformările spaţiului public în spaţiu emoţional Reţelele sociale transformă spaţiul public, care devine o sferă virtuală care canalizează emoţii și influenţează societăţi tot mai sensibile, mai fragile și mai speriate. Tot mai multe cercetări contemporane, realizate și în România7, accentuează sentimentul de frică ce domină ambianţa în grupurile de discuţii și pe reţelele 7 http://www.ires.com.ro/ sociale astăzi. Un autor contemporan, Daniel Innerarity8, lansează conceptul de spaţiu emoţional pentru a caracteriza atmosfera, climatul în care se creează judecăţi politice și se socializează noile generaţii. Astăzi, spaţiul public este tot mai vid de sens, tot mai restrâns astfel că este clar că nu mai poate susţine ideea politică de a trăi împreună în armonie. Spaţiul privat, mai ales prin comunicările necenzurate din mediul virtual, devine loc unde se exhibă intimitatea, este tot mai invadat și chiar monopolizat de emoţii individuale, partajate social prin mecanisme de contagiune. Fenomenul WikiLeaks a arătat că, uneori, statul poate chiar pierde bătălia cu spaţiul privat care creează legitimităţi noi și transferă noi idei și imagini despre dedesubturile conducerii statelor sau asigurării securităţii naţiunilor. În campanii, în noul spaţiu de dezbatere public nu contează programele, sunt mai importante aspectele vieţii private, intimităţile sau elementele emoţionale. Când scriu aceste rânduri, o notă de plată achitată (sau nu?) de Victor Ponta, după pierderea alegerilor, într-un club din Dubai, este știrea mai importantă pe Facebook decât orice informaţie strategică. Politica devine o telenovelă sensibilă, principalul instrument de acţiune politică este emoţia, autenticitatea simulată, sentimentele personale pe care le comunicăm. Acest spaţiu emoţional bruiază astfel unele lucruri importante prin care până nu demult defineam politica și făceam distincţii în spaţiul politic. Wutbürger (cetăţeanul înfuriat) În 2010, în Germania, cuvântul anului a fost desemnat WUTBÜRGER (cetăţeanul înfuriat) – un cuvânt produs de realitatea de pe Facebook. Noul spaţiu emoţional ce înlocuiește spaţiul public ne face să asistăm la o dramatizare a experienţei politice, cum scrie Innerarity, la o mondializare sentimentală prin psihologizare mai ales a elementelor de conflict. Modul în care a comunicat diaspora românească cu ţara între cele două tururi 8 D. Innerarity, El nuevo espacio público, Espasa, 2006 308 . Vasile Sebastian Dâncu Triburile .309 demonstrează foarte bine această teză descrisă de sociologul spaniol, a transformat mediul emoţional în comunităţi de indignare (comunidades de indignacion). Această mondializare sentimentală a fost vizibilă în cadrul primăverilor arabe, dar și în alte fenomene recente deoarece în societatea emoţiilor nu există graniţe, dispar distanţele, chiar dacă emoţiile foarte intense sunt de scurtă durată. Un lucru care explică posibilitatea creșterii rapide a unei emoţii este fenomenul convergenței media9, mediile se amplifică una pe alta, televiziunea poate deveni cutie de rezonanţă pentru Facebook sau invers. Credem că, pentru revolta de la urne dintre turul I și al II-lea al alegerilor prezidenţiale din 2014, Facebook singură, fără televiziune și telefonie mobilă, ar fi avut o mult mai mică contribuţie la inflamarea afectivă contra candidatului Victor Ponta, responsabil pentru administrarea defectuoasă a alegerilor, lucru interpretat ca blocare a exercitării unui drept. Cercetările recente arată că solidaritatea electronică este rapidă, dar nu are efecte pe termen lung asupra politicii, lucru foarte evident dacă studiem primăverile arabe. Curentele emoţionale, dacă nu sunt captate și articulate instituţional, se pierd foarte repede, iar marile angajamente din aceste vârfuri de emoţie sunt repede uitate de către participanţi. Una dintre tezele lui Innerarity este cea conform căreia politica ar trebui să civilizeze emoţionalul înainte de a trece la manipularea pasiunilor. Greu de spus însă cum se poate realiza asta, atâta timp cât media absoarbe cel mai bine insecuritatea prin producerea de fapte sociale, iar miturile și poveștile reduc frica și fac suportabilă incertitudinea. Media are un rol important aici deoarece, așa cum constata și Paulo Virilio10, sentimentul de frică este amplificat de mijloacele de comunicare în masă tocmai pentru că, prin intermediul acestora, milioane de oameni pot trăi sincronic aceeași emoţie. „Bomba informatică” este mai puternică decât cea nucleară deoarece 9 R.W. McChesney, Corporate Media and the Threath to Democracy, New York, 1997. 10 P. Virilio, L’administration de la peur, Paris, Textuel, 2010. propagă emoţie la scară globală și poate crea panică, o comunitate suferindă a emoţiei. Trecem astfel de la o democraţie a opiniei la una a emoţiei; acest lucru poate că explică foarte bine valurile de intoleranţă și violența atitudinală și verbală care a cuprins reţelele în această campanie electorală. Mai spune Virilio, democraţia este un regim fragil care cere timp, reflecţie și deliberarea comună, iar aceste lucruri sunt afectate de această victorie a emoţiei împotriva raţiunii. Votanţii români din 2014 au mers indignaţi la vot cu gândul că „democraţia nu mai este democraţie dacă nici măcar nu mai poţi vota”. Generaţia Facebook și politica subterană. Cazul României11 – în cifre. Un proiect de cercetare internaţională condus de Mary Kaldor, de la London School of Economics, investighează începând din 2013, o varietate de mobilizări sociale și activităţi colective din Europa pe care le numim „politică subterană”. Primele constatări spun deja: este vorba despre politică în sensul cel mai pur, prin diferite tipuri de proteste, acţiuni, campanii și iniţiative civice, inclusiv cele din spaţiul virtual, se face o politică de contestare, dar protestele nu sunt generate de criză sau de austeritatea în sine, ci mai degrabă de eșecurile democraţiei practicate în prezent. Primele rezultate arată că tot ceea ce vedem în toate afișajele publice ale politicii subterane sunt proiecte colective de re-imaginare a democraţiei, reinventare a practicilor sale, subiecţii cercetării subliniind experienţa subiectivă de a participa la viaţa politică în alte forme decât cele tradiţionale, cum ar fi : tehnici de construire a consensului în pieţe publice și Campania pentru referendumuri, unde se experimentează forme de democraţie directă. Se observă că Internetul are deja o influenţă profundă asupra culturii politice. 11 http://www.ires.com.ro/articol/282/genera-ia-facebook-și-convergența-media-au-dus-la-victoria-lui-klaus-iohannis. 310 . Vasile Sebastian Dâncu Triburile .311 În alegerile prezidenţiale din 2014, candidatul Klaus Iohannis a răsturnat calculele sociologilor și politicienilor câștigând printr-o adevărată revoluţie la urne. În presă s-a spus că Victor Ponta a fost învins de „Partidul Facebook”sau de „Partidul Diaspora”. Cercetările ulterioare ale IRES au demonstrat că un sfert dintre votanţi s-au hotărât între tururi, iar 32% spun că au fost influenţaţi direct de incidentele din diaspora. Cei mai mulţi respondenţi s-au hotărât cu cine vor vota în turul al doilea al alegerilor prezidenţiale înainte de derularea campaniei pentru turul 1 al alegerilor (69%), 24% s-au hotărât cu privire la acest aspect în perioada dintre turul 1 și turul 2, iar 6% dintre respondenţi s-au decis în timpul campaniei pentru turul 1. 2% dintre cei intervievaţi nu știu sau nu răspund la această întrebare. În același timp, 32% declară că modul în care s-au desfășurat alegerile în diaspora în turul 1 le-a influenţat decizia, iar 42% dintre respondenţi menţionează că au avut un membru al familiei în străinătate pe perioada votului. Televiziunile care au transmis protestele din străinătate au fost cel mai important catalizator. Dintre cei 42% care au avut un membru al familiei în străinătate pe perioada votului, 53% au discutat cu aceștia despre vot, iar 12% declară că au fost sfătuiţi în acest sens. Dintre cei 12% care menţionează că au fost sfătuiţi să voteze cu un anume candidat, 28% precizează că au urmat sfatul în cauză. Doar 6% dintre respondenţi susţin că nu au văzut la televizor protestele românilor care nu au putut să voteze în câteva capitale europene, dar 94% dintre cei intervievaţi au văzut aceste proteste. Internetul a fost un mediu important de catalizare a protestului și de contagiune. 54% dintre intervievaţi utilizează Internetul, iar 46% dintre aceștia au urmărit mesajele candidaţilor la președinţie sau campania acestora pe Internet. Dintre cei 54% intervievaţi care utilizează Internetul, 58%, deci aproape 25% dintre alegători, au un cont pe o astfel de reţea. Doar 13% dintre respondenţii care au declarat că folosesc Internetul au trimis sau redirecţionat mesaje electorale sau de campanie pe Internet. De asemenea, 24% dintre cei 54% care utilizează Internetul au dat „like” unor pagini sau mesaje ale candidaţilor la alegerile prezidenţiale, iar restul de 76% nu au realizat această acţiune. Votanţii lui Klaus Iohannis, de asemenea, declară în proporţie aproape dublă (40,4%) comparativ cu votanţii lui Victor Ponta (22,6%) cum că desfășurarea votului din diaspora a avut o influenţă asupra propriei decizii de vot. Femeile declară în proporţie mai ridicată decât bărbaţii cum că au discutat despre vot cu o persoană din familie care să fie plecată în străinătate în perioada organizării celui de-al doilea tur de scrutin; de asemenea, respondenţii de 50 de ani și peste spun acest lucru în proporţie mai ridicată decât cei sub 50 de ani. Mai mult, cu cât sunt mai educaţi, cu atât respondenţii care au avut pe cineva din familie în străinătate pe perioada votului declară că au abordat acest subiect în discuţiile pe care le-au avut cu acele persoane. Participanţii la studiu din Transilvania și Banat declară că au discutat aceste lucruri cu persoanele din familie plecate în străinătate în proporţie mai ridicată decât rezidenţii din alte regiuni ale României. Bunicii au ascultat de nepoţi și fii. Respondenţii sub 35 de ani declară în proporţie semnificativ mai ridicată decât cei trecuţi de această vârstă cum că au primit pe timpul alegerilor un sfat de a vota cu un anumit candidat. De asemenea, cu cât sunt mai educaţi, cu atât respondenţii declară în proporţie mai ridicată că au primit asemenea sfaturi. Rezidenţii din Transilvania și Banat, comparativ cu cei din Moldova sau cu cei din sudul ţării, de asemenea, declară că au primit sfaturi privind opţiunea lor de vot pe perioada alegerilor pentru funcţia de Președinte al României. Dintre cei care au primit un asemenea sfat, respondenţii cu vârsta de 65 de ani și peste au tins să îl urmeze în proporţie semnificativ mai ridicată decât în rândul celorlalte categorii de vârste, conform propriilor declaraţii (55,6%). Persoanele între 35 și 64 de ani au făcut acest lucru în măsură mai redusă comparativ cu cele sub sau peste acest interval de vârste. Respondenţii cu studii superioare care au primit un sfat privind opţiunea lor de vot au ales să ţină cont de acesta în proporţie foarte redusă – 2%, comparativ cu persoanele cu studii elementare sau medii, care au făcut acest lucru în proporţie de 60%, respectiv 33%. Respondenţii care au rezidenţa în mediul rural, de asemenea, au tins să ţină cont de aceste sfaturi în 312 . Vasile Sebastian Dâncu Triburile .313 proporţie mai ridicată decât aceia cu rezidenţa în mediul urban, la fel și cei din Transilvania și Banat, comparativ cu respondenţii din sudul ţării sau cei din Moldova. Votanţii lui Iohannis – mai internauţi și mai porniţi pentru vot negativ. Votanţii lui Klaus Iohannis declară că au ţinut cont de aceste îndemnuri în proporţie dublă comparativ cu votanţii lui Victor Ponta (31,9% vs. 14,8%). Votanţii lui Klaus Iohannis declară că folosesc Internetul în proporţie de 58,3%, în timp ce proporţia votanţilor lui Victor Ponta care fac acest lucru este cu aproximativ 16% mai redusă. Mai mult, internauţii care l-au votat pe Klaus Iohannis au urmărit mesajele de pe Internet și campania candidaţilor din mediul online în proporţie semnificativ mai ridicată comparativ cu proporţia internauţilor care l-au votat pe Victor Ponta. Proporţia din rândul votanţilor lui Victor Ponta care declară că principala motivaţie pentru a-și exercita dreptul de vot în favoarea unui anumit candidat este mai ridicată decât a celor din rândul votanţilor lui Klaus Iohannis (71,6% vs. 66,1%), care declară, în același timp, în măsură mai ridicată cum că principala lor motivaţie a fost să voteze împotriva celuilalt candidat (16% vs. 5,2%). Triburile sunt orientate spre trecut, nu spre viitor Un sfert de secol în evoluţia politicii din România înseamnă schimbare, cel puţin la viteza cu care evoluează azi societatea. Triburile politice partajează emoţii și se încălzesc la memoria lor. O memorie afectivă, puternică, unde apărarea amintirilor și a purităţii lor este o sarcină importantă. De aceea, sunt interesante celebrările, sărbătorile care ţin emoţiile treze. În România. Revoluţia de acum 25 de ani, ca moment iniţiatic, fondator al noilor triburi, aduce în fiecare an simulacre și simulări, în sensul lui Baudrillard12. Adică vorbim despre celebrări ca elemente de socializare, „o socializare se măsoară prin expunerea la mesajele mediatice. E desocializat sau virtual asocial cel care e subexpus la media”. Peste 12 Jean Baudrillard, Simulacres et simulation, 1981, volum apărut la Idea Design & Print Editură, Cluj, Colecţia Panopticon, Traducere: Sebastian Big. tot, informaţia trebuie să producă o circulaţie accelerată a sensului, o plus valoare de sens omoloagă cu aceea economică, ce provine din rotaţia accelerată a capitalului. Dar aici informaţia înghite, devorează propriile conţinuturi, ea se epuizează în punerea în scenă a sensului, iar acest imens proces de simulare ţine loc de sens, de conţinut. Asistăm la o pierdere a comunicării ce antrenează această supralicitare a simulacrului și astfel la o hiperrealitate a comunicării și a sensului, un univers „mai real decât realul”care trebuie gândit ca miturile antice. Mitul va exista doar dacă nu cădem în capcana gândirii critice. Trăim ceea ce Jean Baudrillard etichetează ca „extaz al comunicării”, unde este dificil, în lumea hiperrealului, să distingem imaginarul de real, semnul de referent, adevărul de falsitate. Ultima campanie electorală a excelat în spectacol. Politica este prin excelenţă lovită de acest joc secund, există o fuziune a copiei și a originalului, copia fiind de fapt mai convingătoare decât originalul. Apare aici ceea ce un alt autor francez, Guy Debord, numește societate-spectacol, în care resursele artistice reprezentative ale comunicării sunt practic inepuizabile, unde politica a devenit o politică-spectatcol. Prototipul universului simulat este Disneyland, un univers care se impune prin verosimilitate, unde întreaga noastră civilizaţie este un Disneyland cu aer de credibilitate. O ironie a sorţii pentru politica noastră este tema metareferenţială pe care au discutat-o pe larg internauţii privind alegerea politică din finala prezidenţială între Mickey Mouse (Victor Ponta) și Santa Klaus (Klaus Iohannis). Moţiunile de cenzură sunt cele mai interesante spectacole, în afara spectacolului alegerilor. De fapt, moţiunile de cenzură sunt tele-moţiuni. Totul a fost gândit și planificat ca să dea bine la televizor: marșul triumfal al opoziţiei, circuitul semnăturilor populaţiei, camerele puse în așa fel încât oamenii să pară mulţi sau puţini, în funcţie de televiziunea care transmitea. Aplaudacii de la balcoane sunt echilibraţi după algoritm politic, discursurile politicienilor cu ochii pe camere, temele și retorica erau adaptate televiziunilor. Politicienii puterii și cei ai opoziţiei deveni regizori de platou. 314 . Vasile Sebastian Dâncu Triburile .315 Baudrillard scrie că omul care se ciocnește cu această substituire a realităţii se simte afectat, simte neputinţă, dezorientare și miopie informaţională. Astfel, media au schimbat radical structura relaţiilor interumane. Media contemporane sunt niște mesaje fără de răspuns, iar astfel se formează niște relaţii de putere, fără feedback, reprezentând un transfer unilateral în care oamenii sunt izolaţi de mesaje. Relaţiile umane se reduc la legături electronice, media nu le transformă pur și simplu, ci le anihilează. Realitatea media și comunicarea electorală arată de multe ori că răspunsul este exclus căci o trăsătură caracteristică a mass-media este caracterul lor netranzitiv, anticomunicativ, chiar dacă televiziunea sau chiar Facebook se bazează tot mai mult pe interacţiune sau conţinut creat de useri. Efectul politicii-spectacol și al tribalismului politic este stagnarea, mersul în cerc Când scriem aceste rânduri, se apropie bilanţul celor 25 de ani de la Revoluţia română din decembrie 1989. Se va discuta mult despre ce s-a schimbat, pro sau contra, se vor găsi lucruri bune sau lucruri rele, în funcţie de tabere. Dar dacă ne uităm cu atenţie, vedem că sunt foarte multe lucruri care nu s-au schimbat, au rămas ca niște pietre grele care s-au opus evoluţiei sau curgerii politicului sau dezvoltării ţării. Deci ce nu s-a schimbat? Încerc o listă, fără multe exemple sau explicaţii. Un sfert de secol înseamnă schimbare, cel puţin la viteza cu care evoluează azi societatea. Despre tabloul schimbărilor vom vorbi în tot acest număr special din Sinteza dedicat împlinirii a 25 de ani de libertate în România. Dar ce nu s-a schimbat? O listă fără multe comentarii sau explicaţii, ca și cum ai desena niște pietre, puse una după alta, pietre care rămân fără să le poată mișca valul schimbării... După 25 nu știm dacă a fost revoluţie sau lovitură de stat și nici cine a tras în noi, în 21-22, dar nici după acel moment, când au murit cei mai mulţi dintre oameni. Nimeni nu a răspuns pentru crimele Revoluţiei, iar purtătorii de dosare au avut cariere fulminante în justiţie. Dar avem câteva zeci de mii de revoluţionari de profesie, care primesc indemnizaţii, terenuri sau scutiri de taxe și impozite, în timp ce urmașii celor morţi au fost uitaţi de mult pentru că nu mai are cine să se lupte pentru ei, văduvele și orfanii nu pot ieși să se bată cu scutierii. Au rămas frica și o politică moartă de frică, mai ales atunci când intră în ani electorali, anii schimbărilor. Frica de a guverna, frica de a lua decizii curajoase, chiar dacă au existat majorităţi consistente; politicienii guvernează minimal, dominaţi de frica de a nu pierde puterea și tocmai din această cauză au pierdut-o, de fiecare dată. Frica de asumare a valorilor politice și a unei identităţi clare conduce la un surogat de politică: războiul politic permanent între lideri, care devine raţiune de a fi pentru competiţie, ba chiar poate deveni surogat de program. O frică de izolare politică străbate tot spectrul, de la stânga la dreapta. De 25 de ani, politicienii trec, dar frica rămâne, ca o ceaţă, ca un memento al incertitudinii și golului, al haosului și morţii sistemului. Nu am scăpat nici de nevoia de tătuc, o acută prezidenţializare a puterii. Oamenii nu au încredere în reguli, Constituţie sau instituţii, vor mereu un președinte care să le aducă salarii, pensii, liniște, pace și tot ce se poate. În fine, acum a fost ales un președinte cu nume parcă predestinat pentru români, Santa Klaus. Și noul Președinte, chiar dacă nu pare încântat de asta, va fi asaltat cu omagii, scrisori, pupături și alte forme de masaje ale Eu-lui prezidenţial, cum se obișnuiește de secole pe malurile Dâmboviţei. Oamenii încă se bucură că „și-au luat ţara înapoi”, în curând se pun fără grijă pe tăiat porcul de Crăciun, pe chefuri, și încălzesc visul că ţara va merge bine și fără ei, să ne uităm doar pe fluturașul de salariu sau pe cuponul de pensie cum crește totul. Deși a trecut un sfert de veac, László Tőkés îndeamnă încă la revolta ungurilor, iar Vadim Tudor scrie pamflete împotriva tuturor celor care i-ar putea da ceva în schimb pentru a tăcea. 316 . Vasile Sebastian Dâncu Triburile .317 Discursul urii a rămas în spaţiul public, chiar dacă acum este mai vizibil în zona spaţiului public virtual. Sunt atacaţi bătrânii care cer pensii, cei de la ţară care nu votează progresist, asistaţii de toate felurile, comunităţile rurale pentru că au nevoie de gaz, canalizare sau drumuri. Diaspora nouă nu este diabolizată pentru că nu a mâncat salam cu soia, ci pentru că votează fără să contribuie la PIB, fără să muncească cot la cot cu noi. Diversiunile cu otrăvirea apei și coloanele de blindate sunt și în revoluţia Facebook cu tancurile care vin dinspre Rusia, dacă nu le oprim cu pieptul nostru de like-uri. A revenit, după 25 de ani, anticomunismul care scoate oameni în stradă, deși acum este un anticomunism fără obiect real. A rămas valabilă maxima lui George Soros: Întotdeauna este mai ușor să mobilizezi oamenii contra a ceva decât pentru ceva. Autonomia ungurilor și secuilor este tot în stare de proiect, acum mai avansat, dar tot așteptând vremuri mai bune pentru a trage o mică graniţă care să împrejmuiască moșia strămoșească, Székelyföld. Încă mai avem școli, chiar dacă am ajuns de la 30.000 la 7200, numărul lor scade continuu, iar în sfertul de veac al libertăţii am construit cinci biserici la o școală. PIB-ul nostru tot mic este, tot la coada Europei, chiar dacă a crescut de 5 ori faţă de 1989. Mai avem încă edituri chiar dacă vânzarea de carte a scăzut cu 85%. Intelectualii noștri publici scriu apeluri patetice și cheamă, după 25 de ani de democraţie, masele în stradă pentru a șterge guverne de pe faţa pământului. Antreprenorii români sunt trataţi ca hoţi, corupţi, bandiţi sau golani, dar într-o mai mare proporţie decât în primul an de libertate: atunci credeau asta 80% dintre români, după 25 de ani sunt 93% care apreciază așa. Investitorii străini sunt priviţi și acum ca salvatori, primesc ajutoare de stat, investitorii români sunt arestaţi pentru corupţie în acte ori niște hoţi din administraţia centrală sau locală le cer bani negri sau șpăgi pentru a le elibera documente. În general, încă funcţionează mitologii politice în locul unor strategii de dezvoltare economică: mitul investitorului străin care vine doar pentru a crea locuri de muncă pe plaiurile mioritice, economia de piaţă care ea singură aduce bunăstarea, cota unică – singura cale spre bunăstare și creștere economică. FMI și Banca Mondială ne dau certificate de sănătate și ne fac proiectul de buget pentru anul care vine, iar mitul bunăstării a rămas să se refere la o perioadă mai îndepărtată decât cea pe care o vedeam cu mintea și cu sufletul în 1989. Statul a rămas singura sursă a puterii, unica formă de legitimare a unei autorităţi. Administraţia locală este cotropită de statul centralizat, obiectivul la care lucrăm de două secole, astfel că avem doar un simulacru de autoritate locală sau judeţeană, acestea fiind doar prelungiri ale organismelor centrale în teritoriu. Forţa centrului face ca baronii locali să fie doar copii ale baronilor de la centru. O astfel de politică nu reprezintă nici comunitatea, nici oamenii din aceste comunităţi, ci doar reproduce o schemă abstractă creată la centru sau ţinte de factura politică: social-democraţi vs. liberali, proeuropeni vs. conservatori, corupţi vs. inocenţi etc. Astfel, după 25 de ani, puterea centrală respinge orice proiecte care ar putea avea relevanţă adevărată pentru oameni concreţi sau comunităţi reale. Ca și la începutul acestui sfert de secol, avem o stângă politică obsedată doar de menţinerea puterii și dominare și o dreaptă care plânge patetic prin scrisori deschise sau apeluri publice în timp ce crede că trecerea proprietăţii statului în mâna capitaliștilor recenţi este revoluţia adevărată (dar nu l-au citit pe Marx, care credea la fel, doar că voia asta pentru clasa muncitoare). Și acum, liderii dreptei sunt tot angajaţi ai statului, chiar dacă s-a dezvoltat și un mic capitalism românesc. Societatea civilă lipsește și acum din spaţiul public; din când în când, se trezesc unii dintre reprezentanţii ei, deja foști miniștri sau actuali membri de partid, și o invocă, vorbesc în numele defunctei. Miile de organizaţii care 318 . Vasile Sebastian Dâncu Triburile .319 se luptă pentru politici de asistenţă socială, solidaritate comunitară sau alte scopuri unde statul uită de oameni, formate mai ales din tineri, nu sunt băgate în seamă, dar am rămas la listele de susţinere ale intelectualilor sau la scrisorile deschise către vreun lider care candidează la vreo funcţie. Acum îi idolatrizăm o vreme pe tinerii care au ieșit la vot sau au luptat pe Facebook pentru o lume nouă, ca odinioară pe cei care au ieșit să moară în faţa tancurilor, dar în scurt timp toată lumea va uita de ei, de locurile lor de muncă, de condiţiile în care învaţă sau de faptul că trebuie să-i ajutăm să facă o carieră, să crească copii și apoi să ne dea pensii mari și grase din munca lor. Nici acum nu avem un proiect de societate, nu avem o hartă a viitorului, nu ne propunem un traseu. Guvernanţele sunt pompieristice și comunicaţionale. După un sfert de secol nu am făcut un mare plan, conducem ţara cu instrumente contabile și cu ochii închiși. Resursele noastre naturale se tâlhăresc zi de zi, iar noi ne hărţuim în războaie personale ale liderilor. Am pierdut populaţie mai mult decât în cel mai devastator război, anul trecut s-au născut sub 180.000 de copii, natalitatea scade continuu. Nimeni nu este panicat, nimeni nu se îngrozește că viitorul neprogramat nu are cum să aducă ceva bun. O naivitate șocantă pentru un popor care se laudă că rezistă de două mii de ani la confluenţa imperiilor. Imperii care au murit, dar noi, românii, am rămas, așteptând să vină următoarele imperii ca să ne calce în picioare. O inconsistenţă de fond a unei naţiuni care așteaptă de aproape un secol premiul Nobel pentru literatură și este mereu frustrată că nu-l primește. După 25 de ani de libertate, „istoria încă se răzbună pe noi, repetându-se”, cum scria acum un secol Nicolae Iorga. Explozia politicii ca spectacol și Facebookul inovează, dar ne duc înapoi spre formele embrionare de tribalism politic. decembrie 2014 Cuprins TRIBURILE. Patologii ale politicii românești, de la Revoluţie la Generaţia Facebook .......................................5 Politica mutantă, antreprenorul politic şi partidul franciză ............17 România – sfârșitul utopiei politice .........................................22 Oglindă pentru nevestele politicienilor ...................................26 Războiul fratricid al economiei cu politica?.............................29 Parlamentul ca o pradă ...........................................................32 Cum recunoaștem un gentleman în politică ...........................35 Despre voluptatea de a spune „şefu’” ......................................39 Miopia politică .......................................................................42 Alături de cei care au pierdut competiția .................................46 Maladiile stângii românești .....................................................49 Bacșișul de partid și de stat .....................................................55 Sfârșitul politicii nemuritorilor ................................................57 Politica inutilă ........................................................................62 O boală a democraţiei româneşti: sectarismul politic ...............79 Politica fără mesaj ....................................................................81 Dulcea alunecare spre sclavie ...................................................85 Fabulă politică sau Templul invadat de maimuţe ....................87 Intelectuali prinşi în maşinăria politicii ....................................91 Politica şi dictatura emoţiilor ..................................................95 320 . Vasile Sebastian Dâncu Triburile .321 Monica Frassoni sau Despre femei în politică ............................98 Sfârşit de campanile – între Africa şi America ....................... 100 Ieşirea din tăcere ................................................................... 102 Sfântul Valentin al politicienilor ........................................... 104 Ce cred proştii despre politică ............................................... 107 Baia de mulţime a politicienilor ............................................ 111 Spălătoria politică ................................................................. 114 Colonizare mentală, dominaţie şi clientelism ........................ 117 Ostaticii politicii .................................................................. 123 Duşmani ai poporului şi deşertul politic ............................... 126 Sindromul Pinocchio ............................................................ 128 Efectul Tolea Ciumac în politică ........................................... 131 Povara stângii ....................................................................... 133 Fără inimă ............................................................................ 136 Politically incorrect ............................................................... 139 10 minciuni despre criza politică .......................................... 160 Politica noastră ucide speranţa .............................................. 165 Patologia politică a excesului Cum a putut pierde Mircea Geoană alegerile? .......................... 168 Un nou partid politic? Despre senzaţia de elasticitate când pășim peste cadavre ............ 170 Politica indiferenţei .............................................................. 173 Politica fără utopie şi fără speranţă Societatea fără jucării ............................................................ 178 INVICTUS? Ai grijă ca partidul să nu se mute în tine! .............................. 182 Dacă tace politicianul O propunere timidă ............................................................... 186 Energia visului în politică ..................................................... 188 Vocile şi limbile politicii ....................................................... 192 Ideologii lovite cu toporul .................................................... 199 Regula de aur a politicii ........................................................ 203 Societatea invadată de politică .............................................. 206 Congresele partidelor nu sunt evenimente importante O grilă subiectivă de observaţie și interpretare pentru tinerii analiști ............................................................ 211 Omul căruia i se cuvine totul ............................................... 218 Cel mai bun partid din România .......................................... 221 Propaganda a murit! Televizorul doar minte ......................... 225 Dan Diaconescu şi lumea lui ............................................... 229 Partea lor de adevăr Un studiu de caz cu Gigi Becali, Dan Diaconescu și Corneliu Vadim Tudor ....................................................... 235 Parlamentul – o Românie în miniatură ................................. 241 Era corciturilor ideologice. O analiză a campaniei electorale ........................................... 245 Imposibila întoarcere la ideologie ......................................... 256 O politică paralizată de frică ................................................. 261 Politica psihedelică ............................................................... 265 Despre linişte şi schimbare în toamna politică ...................... 269 Singurătatea Estului şi tristeţea păpuşilor de cârpă ................ 273 Astăzi nu mai avem electorate clasice, ci triburi politice ........ 276 Dragă Candidatule (Câteva reţete sigure de a pierde alegerile) ............................. 289 Despre sublimele neputinţe ale viitorului preşedinte ............. 295 Epilog Facebookistan şi triburile politice ........................................... 301 